
Prefaţă 


Cartea de faţă, iniţial o teză de doctorat realizată în cadrul Şcolii doctorale 
de studii lingvistice şi literare a Universităţii Babeş-Bolyai, este o cercetare 
inedită, cu numeroase perspective surprinzătoare, asupra unui capitol im- 
portant al istoriei ideilor literare româneşti. Subiectul ei este unul de istoria 
ideilor literare, recitind şi reconstituind, tocmai, dintr-o perspectivă zszorică, 
o serie de dezbateri teoretice care au agitat orizontul literar românesc în 
ultimele decenii ale secolului trecut. Ea se înscrie, astfel, în arealul tematic 
de istorie a ideilor literare, definitoriu pentru şcoala clujeană, şi unele din 
numele de prestigiu din trecutul acestei şcoli constituie, chiar, prin scrierile 
lor, obiecte de studiu ale studiului de faţă. 

Lucrarea îşi propune să urmărească „cronologic evoluţia reflecţiilor 
teoretice româneşti despre postmodernism de la primele încercări de fami- 
liarizare cu conceptul până la studiile ample care clarifică teoretic cele mai 
importante repere ale sale, stabilind astfel o imagine de ansamblu coerentă a 
acestui fenomen literar”. Pe lângă inventarierea şi contextualizarea studiilor 
despre postmodernism din cultura română, autorul recurge, adesea, în chip 
convingător, la o analiză retorică a scrierilor investigate, ceea ce reprezintă, 
în sine, o soluţie interesantă pentru a releva mișcările discrete ale sensurilor 
conceptelor investigate. Demersul lui Robert Cincu îmbină, aşadar, istoria 
ideilor cu decupajul semiotic al unor „lecturi apropiate”, pentru că — aşa 
cum precizează — „această opţiune metodologică se datorează în primul 
rând diversităţii stilistice a textelor”; totodată, o asemenea privire „la firul 
ierbii” îi permite să sesizeze cu mai multă precizie derapajele conceptuale, 
improprietăţile terminologice sau, pur şi simplu, neglijenţele unei dezba- 
teri teoretice, care dau, ulterior, contururile ferme ale referinţelor critice. 

Nu lipsită de interes este — în acest context, al „nivelului stilistic” al 
lecturii critice — problematica utilizării „limbii de lemn” în eseistica româ- 
nească pe teme postmoderne, autorul căutând să înţeleagă mecanismele 
(presupus exterioare autorilor respectivi, chiar atunci când e vorba despre 

autocenzură...) de impoziţie ale fragmentelor conforme ideologiei Puterii 
comuniste, în ansamblul unor dezbateri teoretice. Perspectiva sa stilistică 
se încadrează însă, de la început, între gesturile istoricului ideilor, întrucât 
intenţia sa, anunțată explicit, este aceea de a păstra în vizorul analizei sale 
istorice „interacțiunea dintre discursul teoretic propriu-zis şi contextul 
în care acesta a fost creat”. Această poziţie îi permite să atingă, în recon- 
stituirile circulației ideilor, aspecte care ţin de ceea ce aş numi „maladiile 
spiritului” epocii postcomuniste, care contaminează obiectul cercetării sale 
(şi nu numai): „pe măsură ce contextul socio-cultural mai larg al României 
se apropia de un anumit criteriu eventual relevant pentru paradigma post- 
modernă, teoreticienii români inventariau aceste (noi) realități sub masca 
generală a postmodernismului, chiar dacă în unele cazuri încadrarea nu 
era absolut corectă. Practic, vorbind despre postmodernism în general, 
unii teoreticieni au sfârşit prin a vorbi, în fapt, despre un postmodernism 
contextual, existent, probabil, doar în România acelor vremuri. Astfel de 
contaminări contextuale ale discursului (copsiZeră pe bună dreptate Robert 
Cincu, n. 1.B.) sunt extrem de relevante pentru că pot determina într-o 
anumită măsură specificul teoriei româneşti”. 

Miza finală a unui asemenea demers este, deloc surprinzător, una de- 
constructivă: „Dincolo de reformulările unor idei preluate din bibliogra- 
fia occidentală, dincolo de speculaţii etimologice /terminologice legate de 
postmodernism, deconstruind discursul teoretic putem identifica elemente 
specifice registrului autohton care, până în prezent, au fost semnalate ex- 
clusiv în cazul literaturii primare”. Desigur, un asemenea punct de plecare 
al cercetării atrage după sine şi o reflecţie asupra existenţei unei literaturi 
(teoretice) primare, consacrată postmodernismului, în spaţiul românesc. 
Repede spus: teoreticienii români ai postmodernismului au fost, întot- 
deauna, teoreticieni de ziua a doua? Este o întrebare pe care o formulez 
nu din scrupule „protocronice”, ci pentru că reconstituirea unei „prime 
zile, fondatoare” a teoriei mi se pare, din perspectiva istoricului literar, una 
din cele mai mari provocări cu care ne putem confrunta, în orice epocă, 
în orice „istorie secvenţială”. 

Situându-se, de la început, pe asemenea premise, cartea de față îşi 
propune să fie o istorie a teoriilor româneşti despre postmodernism, pri- 
vilegiind criteriul cronologic în ordonarea materialului analizat, cu un 
gest — discret, din nou, dar esenţial pentru acurateţea reconstituirii cro- 
nologiei vizate — atent la multiplele ocurențe editoriale ale acelorași scrieri 

şi încercând să stabilească o ordine de relevanţă a acestora, nu numai o 
cronologie implicită. 

Structura cercetării este, inevitabil, una cronologică, unde Robert Cincu 
urmăreşte o suită de „noduri” istorice, „puncte de cotitură” ale dezbaterii 
româneşti despre postmodernism, începând de la „primul articol” (apro- 
ximaţia îi aparţine autorului), semnat de Andrei Brezianu în „Secolul 20” 
nr. 8 (163) din 1974. Este vorba despre un anglist român de renume care 
prezenta, acolo, noua proză americană postmodernă, ce „renunţă la ori- 
ce fel de pretenţii universaliste, revendicându-se de la un registru auto- 
suficient”, unde autorii „practică o formă de literatură care funcționează 
după legi proprii în afara oricărei tradiţii literare canonice” (exemplele erau 
John Barth, Donald Barthelme sau Robert Coover). Este, am spune, „un 
început”, în paşi mici şi prudenţi (Robert Cincu citeşte aici, totodată, şi 
impoziţiile cenzurii româneşti, într-un soi de contra-relief stilistic foarte 
subtil al articolului lui Brezianu). 

În această înșiruire cronologică, primele trei capitole delimitează perioa- 
de şi momente semnificative ale dezbaterii (1974 1985, apoi 1986 -— cazul 
„nodal” reprezentat de numărul tematic al revistei „Caiete critice”, dedicat 
postmodernismului, în sfârşit — 1987 — 1995). Este o reconstituire atentă 
la detalii, dar care lasă, mereu, cititorului senzaţia de neterminare, de fo- 
tografie insuficient developată; ceea ce nu constituie un defect al cercetării 
de faţă, ci o caracteristică, mai degrabă, a dezbaterii româneşti pe tema 
postmodernismului în sine, reflecţie a obiectului asupra studiului pe care îl 
discutăm. În dezbaterea românească, rezultă din istoria astfel reconstituită 
de Robert Cincu, referinţele critice occidentale sunt incomplete (sau chiar 
absente, atunci când ar fi, de fapt, esenţiale în precizarea conceptelor), iar 
poziţiile inovatoare nu sunt cele mai vizibile întrucât posturile excentrice 
ale autorilor lor le asigură mai degrabă marginalitatea. De asemenea, se 
vede cum multe din luările de cuvânt se fac cu nonșalanţa frumoasă a artei 
eseului, dar nu şi cu substanţa unei informaţii ample asupra subiectului 
dezbătut. Cum spuneam, principalul merit al studiului lui Robert Cincu 
este atenţia la detalii, la cronologie, pasul prudent în lectură. Uncori, el 
seamănă unui entomolog privind cu lupa forme de viaţă distante şi străi- 
ne. Din această construcţie se detaşează, însă, mai degrabă un „portret de 
grup” al criticii şi teoriei literare româneşti a epocii vizate, şi mai puţin o 
teorie (pste teorii, la plural...?) româneşti asupra postmodernismului. În 
grupul respectiv se regăsesc, desigur, şi artiştii al căror talent compensează 

sugestiv-instinctiv lipsa de informaţie, şi universitarii flămânzi după refe- 
rinţele occidentale la care accesul lor era în cel mai bun caz dificil (și cu 
care dialogul lor era imposibil), dar şi creatorii de opinie cu aplecare spre 
„părerologie”, intuind că este vorba, în dezbatere, de... prestigiul personal 
pus în cauză, carele nu se poate să nu se exprime şi pe această temă, pen- 
tru că nici o temă nu le este străină; există, în fine — diletanţii de serviciu. 

Al patrulea capitol se ocupă de volumele de autor consacrate (mai mult 
sau mai puţin explicit) subiectului în discuţie, dar şi de retrospectivele 
publicistice ale dezbaterii. Constatând că „în perioada 1998 — 2000 este 
publicat un număr impresionant de cărți dedicate postmodernismului în 
spaţiul românesc”, Robert Cincu acordă locul privilegiat sintezei semnate 
de Mircea Cărtărescu, Postmodernismul românesc (din 1999). Sesizând 
corect problemele de sincronizare istorică (de ex., faptul că alte sinteze 
despre postmodernism, româneşti, sunt publicate în paralel cu volumului 
lui Cărtărescu, deci aveau să fie absente din referinţele sale, precum Poezzca 
postmodernismului, de Liviu Petrescu), autorul face o analiză sumară a sin- 
tezei cărtăresciene, în primul rând sub aspectul surselor şi impactului său, 
pentru a conchide că: „Proiectul lui Cărtărescu rămâne astfel singular în 
cultura română, fiind primul şi ultimul care propune o analiză de asemenea 
amploare, făcând extrem de dificilă o continuare a dezbaterii românești 
privind postmodernismul în anii următori”. 

Toate aceste volume investigate completează — cu o expresie de-acum 
celebră — „dosarul unei bătălii culturale”, pentru care limitele şi controlul 
impuse de Putere dispăruseră de ceva ani, şi care se confruntă, eventual, 
cu alte limite, mai puţin evidente: marginalitatea geo-politică a culturii 
române, „est-eticile” adiacente contextului istoric postcomunist etc. În 
acest peisaj de după comunism, Robert Cincu practică axiologii discrete, 
mai puţin evidente decât „cronologia”, decât voinţa de ordonare şi de 
construcție a unei naraţiuni istorice despre postmodernismul românesc. 

În final, autorul schițează o serie de „repere definitorii” pentru evo- 
luţia dezbaterii românești despre postmodernism, iar ele sunt cel puţin 
interesante. Nu pot să nu suscite interesul, la lectură, caracterizări precum 
„tendinţa frecventă a teoreticienilor de a încerca să definească în negativ 
postmodernismul”, discuţii despre spectrul larg al atitudinii faţă de postmo- 
dernism a teoreticienilor români, „de la autorii care preferă să nu asocieze 
literatura română cu postmodernismul până la autorii care văd adoptarea 
termenului de postmodernism drept o necesitate şi, nu în ultimul rând, 

o urgență” (adică, de la precauţiile lui Alexandru Mușina, la chemările la 
ordine ale lui Ion Bogdan Lefter, de pildă, ceea ce desenează de fapt un 
întreg câmp literar în mișcare). Relevând „preferința pentru dimensiunea 
strict estetică a fenomenului”, unde „dimensiunea socială a postmoder- 
nismului e adesea trecută pe un plan secund”, Robert Cincu reușește, 
de fapt, să contureze reliefuri esenţiale dintr-o hartă complexă a ideilor 
literare. "Toate acestea converg spre o recitire a verdictului dat, cândva, de 
Mircea Martin, acela al unui „postmodernism fără postmodernitate”, „un 
postmodernism estetic autonom, un postmodernism care nu este o formă 
de adaptare la cerințele unui nou tip de societate (un postmodernism pur 
estetic, care nu are nevoie de suportul unei societăți postmoderne)”. În 
perspectiva autorului, „în mediul românesc nu doar s-a dezvoltat un even- 
tual postmodernism fără postmodernitate, dar a și fost teoretizat un astfel 
de postmodernism, ca şi cum postmodernitatea ar fi un criteriu auxiliar în 
definirea conceptului de postmodernism”. Argumentând dificultatea de a 
stabili un set stabil de criterii pentru clasificarea comentariilor românești 
pe tema postmodernismului, Robert Cincu transformă acest „nod de ne- 
dezlegat” într-o marcă a postmodernismului în sine, asumându-și la nivel 
metaforic „borgesianismul” soluţiei. La capătul acestei istorii locale — prea 
puţin contextualizată global, într-o structură de „world fiterature”, cum 
şade bine cercetărilor actuale — aş spune că o nouă cercetare poate să în- 
ceapă din chiar acest unghi mort. Între „postmodernismul românesc — ca 
la noi, la nimeni”, şi „postmodernismul în teorie — niciodată la fel”, cartea 
de față poate fi continuată cu succes... și cu postmodernă ironie. 


Ioana Bot 

Subiectul lucrării de față nu vizează în primul rând postmodernismul în 
sine, cât, mai ales, evoluţia încercărilor autohtone de a defini acest concept. 
Astfel, intenţia mea este de a reconfigura o istorie a teoretizărilor post- 
modernismului în cultura română, stabilind cele mai importante repere şi 
direcţii în acest sens. 

Discursul teoretic despre postmodernism devine tot mai prezent în 
cultura română începând cu a doua jumătate a anilor '80, iar curentul 
este perceput de teoreticieni drept unul de maximă noutate pentru spaţiul 
cultural românesc din acea vreme, în ciuda faptului că subiectul fusese dez- 
bătut în Occident de aproape două decenii. În mod previzibil, dezbaterile 
privind postmodernismul se dezvoltă spre mai multe direcţii, unele dintre 
acestea fiind de-a dreptul contradictorii, iar odată cu căderea regimului co- 
munist bibliografia occidentală (devenită acum disponibilă pentru publicul 
românesc) alimentează şi mai mult acest avânt de a clarifica unul dintre 
curentele literare cu cea mai mare arie semantică. 

Faptul că postmodernismul reprezenta curentul central al culturii oc- 
cidentale din anii '80 oferea acestuia un statut privilegiat în teoria literară. 
Practic, în cazul culturii române, clarificarea postmodernismului putea 
corespunde, în mare măsură, unei adecvări la contextul mai larg al culturii 
occidentale de atunci, iar problema unei astfel de sincronizări apare sem- 
nalată frecvent şi în primele articole teoretice despre curent: „Cuvântul 
postmodernism şi derivatele sale au început să aibă circulaţie în presa cul- 
turală românească. |... ] faptul că se simte aici şi acum nevoia unor discuţii 
asupra postmodernismului îi dovedește (măcar până la un punct) actualita- 
tea”! (Ion Bogdan Lefter), „A fi contemporan înseamnă, la această oră, a 


I. Ion Bogdan Lefter, Secvențe despre scrierea unui „roman de idei” în „Caiete 
critice” nr. 1-2, 1986, p. 140. 

fi post-modern”? (Andrei Pleşu), „poezia va trebui să iasă din modernism. 
Postmodernismul nu este, deci, pentru mine, un concept, ci o necesitate 
reală”? (Mircea Cărtărescu), „folosirea termenului se impune, deci, dar nu- 
mai cu accepțiunea pe care i-o dau teoreticienii occidentali, |... ] literatura 
noastră nu devine mai valoroasă sau mai «competitivă» pe plan universal 
dacă «avem şi noi postmoderniştii noştri»”* (Alexandru Muşina). 
Procesul de încetăţenire a termenului de postmodernism în cultura 
română avea să fie unul lung, un reper cronologic important în această 
istorie fiind perioada 1999-2000 când apar nu mai puţin de patru volu- 
me dedicate integral ideii de postmodernism. Dintre acestea, volumele 
Postmodernismul românesc (Mircea Cărtărescu), respectiv Postmodernism. 
Din dosarul unei „bătălii” culturale (on Bogdan Lefter) sunt considerate 
până în ziua de azi drept contribuţii majore ale criticii /teoriei româneşti 
în domeniu. Putem admite că aceşti ani marchează un punct culminant 
al reflecţiilor teoretice despre postmodernism, în anii următori interesul 
pentru acest subiect scăzând drastic pentru a face loc unor noi termeni 
care, de fapt, desemnează sub-specii ale curentului postmodern sau care 
încearcă să desemneze noi curente literare ce depăşesc postmodernismul. 


Studiul de față va urmări cronologic evoluţia reflecțiilor teoretice ro- 
A i . . A g. 1. . 
mânești despre postmodernism de la primele încercări de familiarizare cu 
A y .. . N . .. 

conceptul până la studiile ample care clarifică teoretic cele mai importante 
repere ale sale, stabilind astfel o imagine de ansamblu coerentă a acestui 
fenomen literar. Pe lângă inventarierea şi contextualizarea studiilor despre 
postmodernism din cultura română, voi apela (implicit) şi la o analiză reto- 
rică a acestor texte, prin „retorică” înțelegând aici, deopotrivă, accepţiunile 
stilistice (clasice), cât şi structural(ist)e şi poststructuraliste ale termenului. 
Această opţiune metodologică se datorează în primul rând diversității stilis- 
tice a textelor pe care le voi analiza, intenţia mea fiind de a aborda anumite 


particularităţi ale discursului teoretic dintr-o perspectivă cât mai adecvată. 


2. Andrei Pleşu, Inevitabilul post-modernism. Fragmente dintr-un text (încă) im- 
posibil în „Caiete critice” nr. 1-2, 1986, p. 47. 

3. Mircea Cărtărescu, Cuvinte împotriva maşinii de scris în „Caiete critice”, nr. 
1-2, 1986, p. 132. 

4. Alexandru Muşina, Postmodernismul o frumoasă poveste în „Astra”, nr. 4 (199), 
anul XXIII, aprilie 1988, pp. 12-13. 

Mă refer aici, pe de o parte, la identificarea acelor particularități stilis- 
tice ale limbajului teoreticienilor care sugerează apartenenţa la un anumit 
registru discursiv. De exemplu, unii teoreticieni apelează la un registru 
discursiv academic, spre deosebire de alții care preferă abordări eseistice, 
mai libere sub aspect stilistic. Asemenea distincţii sunt importante deoa- 
rece un registru eseistic al discursului permite formularea unor observaţii 
dintre cele mai diversificate, fără a avea neapărat un suport teoretic solid. 
Pe de altă parte, un studiu de teorie literară caută să delimiteze cu (o mai 
mare) exactitate anumite observaţii teoretice despre subiectul în cauză. 

Tot aici poate fi menţionată și utilizarea /imbajului de lemn, la care unii 
teoreticieni apelează din constrângeri politice. Este cazul multor articole 
datând din perioada comunistă, un exemplu relevant din acest punct de 
vedere fiind textul lui Andrei Brezianu, Post-mmozernii americani. O tra- 
îectorie spre viitor publicat în revista Secolul 20 în 1974. După o analiză 
entuziastă a unor prozatori americani postmoderni şi după semnalarea mai 
multor particularități inovatoare ale postmodernismului, criticul român îşi 
încheie articolul cu un paragraf în care, practic, se debarasează de întrea- 
ga sa demonstraţie de până în acel moment, spunând că experimentele 
postmoderne (entuziast şi admirativ ilustrate până la acel ultim paragraf 
al lucrării) trebuie privite cu scepticism, fiind încercări (probabil) nesem- 
nificative din punct de vedere literar. Dacă urmărim însă stilistica la care 
apelează Brezianu, putem observa cu uşurinţă faptul că acest ultim paragraf 
se distinge de restul articolului prin folosirea aşa-numitului limbaj de lemn 
specific publicisticii culturale din perioada comunismului. Avem astfel un 
motiv (stilistic) suficient pentru a despărți articolul lui Brezianu în două 
părți: o primă parte critică /teoretică foarte relevantă în contextul cultural 
românesc de la acea vreme, respectiv un ultim paragraf „critic” destinat 
mai mult cenzurii comuniste decât cititorului propriu-zis$. Ignorarea aces- 
tei delimitări ar da articolului lui Brezianu un caracter paradoxal inutil. 
Practic, acest paradox complicat (prin care autorul neagă ceea ce tocmai 
demonstrase /afirmase) poate fi evitat printr-o simplă observaţie care ţine 
de stilistica discursului, respectiv printr-o contextualizare ccorespunzătoare 
a articolului (România comunistă a anilor '70). În fine, ceea ce vreau să 
subliniez aici este faptul că anumite indicii, ce țin de stilistica discursului, 
pot fi extrem de relevante pentru o bună clasificare a respectivului studiu. 


5. O analiză amplă a acestor diferenţe stilistice voi discuta în subcapitolul Primu/ 
articol, dedicat lucrării respective. 

Voi ţine cont în analiza mea şi de diferitele pazternuri comune (legate 
de logica demonstraţiei) ce pot fi identificare în studiile unui anumit autor 
sau în cazul unui grup de autori. Să luăm, spre exemplu, articolul lui Andrei 
Pleşu din numărul special Cazeze critice din 1986, respectiv celebrul articol 
Postmodernismul la Porţile Orientului al lui Alexandru Muşina. În ambele 
cazuri, autorii pornesc de la premisa că în cultura română conceptul de 
postmodernism este puţin cunoscut, bibliografia este minimală şi, nu în 
ultimul rând, a aborda un asemenea subiect la acea vreme (anii '80) poate 
fi o idee riscantă din punct de vedere teoretic. Cu toate acestea, ambii își 
continuă articolele cu un discurs extrem de convingător, făcând trimiteri bi- 
bliografice precise atât la cultura română, cât şi la cea occidentală. Aparent, 
precauţiile de la începutul articolelor se dovedesc a fi, în ambele cazuri, 
inutile. Putem presupune că acest discurs precaut din debutul articolelor 
despre postmodernism este doar o strategie de detaşare faţă de propriul 
discurs (admițând că nu sunt specialiști ai postmodernismului, autorilor 
li s-ar putea îngădui derapaje teoretice). Pe de altă parte, putem, în egală 
măsură, presupune faptul că acest debut al articolelor are un rol compen- 
satoriu, autorii admițând faptul că pe lângă referinţele la care vor apela, 
există o imensă bibliografie (occidentală) inaccesibilă în România comunistă. 

Desigur, am discutat aici un caz izolat, însă ceea ce voiam să subliniez 
este faptul că în discursul teoretic despre postmodernism pot fi identifi- 
cate mai multe patternuri comune între diferite texte sau diferiți autori. 
Identificarea unor astfel de scheme logice/retorice pe baza cărora teore- 
ticienii îşi argumentează ideile sunt, de asemenea, extrem de relevante 
pentru o bună clasificare a tipurilor de discurs teoretic şi voi avea în vedere 
asemenea exemple, în anumite cazuri. 

Orice discurs este produs într-un anumit context (politic, social, cul- 
tural, individual), iar, în acest sens, intenţia mea este de a ţine cont, pe cât 
posibil, de interacţiunea dintre discursul teoretic propriu-zis şi contextul 
în care acesta a fost creat. Exemplu cel mai simplu, în acest caz, este cel 
al limitărilor impuse de către instituţiile Puterii în sfera literaturii. Practic, 
până în anii "90, existau limitări explicite (şi implicite) cu privire la subiec- 
tele ce pot fi abordate de scriitori, astfel justificându-se palierul restrâns 
de opţiuni la care apelau aceştia“. După căderea comunismului avem însă 


6. Pentru o prezentare a normelor impuse de cenzura comunistă în spaţiul ro- 
mânesc vezi Ioana Macrea-Toma, Privilighenția. Instituţii literare în comunismul 

cazuri de teoreticieni care încep să discute despre societatea „postmodernă” 
românească încă din primii ani în care această societate începea să func- 
ționeze după criterii postmoderne (2Avertising masiv, internet, telefonie 
mobilă, cultură de consum etc.). Cu alte cuvinte, pe măsură ce contextul 
socio-cultural mai larg al României se apropia de un anumit criteriu even- 
tual relevant pentru paradigma postmodernă, teoreticienii români inven- 
tariau aceste (noi) realități sub masca generală a postmodernismului, chiar 
dacă în unele cazuri încadrarea nu era absolut corectă. Practic, vorbind 
despre postmodernism în general, unii teoreticieni au sfârşit prin a vorbi, 
în fapt, despre un postmodernism contextual, existent doar în România 
acelor vremuri. Astfel de contaminări contextuale ale discursului sunt ex- 
trem de relevante pentru că pot determina într-o anumită măsură speci- 
ficul teoriei românești. Dincolo de reformulările unor idei preluate din 
bibliografia occidentală, dincolo de speculaţii etimologice /terminologice 
legate de post-modernism, deconstruind discursul teoretic putem identi- 
fica elemente specifice registrului autohton care, până în prezent, au fost 
semnalate exclusiv în cazul literaturii primare. 


Dat fiind faptul că lucrarea de faţă se doreşte o istorie a teoriilor româ- 
neşti despre postmodernism, criteriul cronologic este unul foarte impor- 
tant, astfel structura(rea) capitolelor va ţine cont de succesiunea studiilor 
româneşti analizate şi de anumite repere istorice majore care pot fi iden- 
tificate ca atare. 

În foarte multe cazuri, textele pe care le am în vedere au fost publicate 
inițial ca articole în revistele literare, iar ulterior au fost reluate şi în vo- 
lume colective sau volume de autor. În aceste cazuri, în mod evident, nu 
voi analiza pe larg; de două (sau de trei) ori același text. Voi încerca, mai 
degrabă, să stabilesc care dintre multiplele publicări ale aceluiaşi text este 


românesc, Casa Cărţii de Știință, Cluj-Napoca, 2009: „tematic, notele cenzoriale 
de la începutul deceniului şapte se concentrează asupra zugrăvirii în culori eroice a 
mitologiei fondatoare a partidului [...] cenzorii sunt ostili oricăror asocieri defavora- 
bile luptei revoluţionare [...] schematismul e o acuză frecventă [...] ideea de critică 
în sine este una vulnerabilă, determinând reacţii oscilante, întrucât ea fie stă la baza 
procesului legitim, din punct de vedere comunist, de auto-corecţie şi perfecţionare, 
fie subsumează atitudini ostile, de condamnare neconstructivă [...]” (pp. 234-238). 

cea mai relevantă, analizând impactul cultural produs de această publicare 
(dezbateri declanşate, numeroase citări ulterioare etc.), rezumându-mă, în 
cazul celorlalte publicări ale articolului, doar la încadrarea lor istorică în 
contextul mai larg al culturii române. 

Un exemplu foarte concludent din acest punct de vedere este cel al 
studiilor despre postmodernism ale lui Ion Bogdan Lefter. Teoreticianul 
român s-a impus, la noi, încă din anii 80, drept un specialist al postmo- 
dernismului. Cu toate acestea, primul său volum dedicat conceptului apare 
abia în anul 2000, fiind o culegere de texte mai vechi, apărute iniţial în 
periodice. Anumite articole ale sale, datând din anii '80 sunt considerate 
repere esenţiale în teoria literară românească, iar pe acestea le voi analiza 
pe larg în capitolele dedicate respectivilor ani. Pe de altă parte, volumul 
din 2000, Postmodernism. Din dosarul unei „bătălii” culturale, este con- 
siderat, de asemenea, una dintre referinţele teoretice româneşti cele mai 
importante. Nu voi relua, în analiza volumului pe larg, contribuţiile teo- 
retice pe care le-au adus deja articolele lui Lefter din anii '80, republicate 
aici. Mai degrabă, voi încerca să determin în ce măsură această culegere 
de texte teoretice, eseuri şi interviuri aduce un plus față de precedentele 
contribuţii ale lui Lefter, respectiv, voi încadra acest volum în contextul 
mai larg al studiilor româneşti despre postmodernism (care în anul 2000 
era deja unul extrem de complex). 

Cu alte cuvinte, urmărind cronologic evoluţia teoriilor românești de- 
spre postmodernism şi semnalând apariţia articolelor importante în acest 
sens, voi evita să analizez pe larg toate republicările aceluiaşi articol, op- 
tând pentru cazul cel mai relevant în contextul general al culturii române, 
ținând cont, pe lângă criteriul cronologic, şi de alte aspecte precum: rece- 
parea respectivului text, vizibilitatea revistei /ediţiei volumului, dezbaterile 
declanşate etc. 

Am vorbit la începutul acestei secțiuni şi despre repere teoretice majore 
care pot fi identificate ca atare. Un prim astfel de reper poate corespunde 
apariţiei, în 1986, a numărului special din revista „Caiete critice” dedicat 
integral postmodernismului. Această primă imagine de ansamblu asupra 
conceptului de postmodernism în spaţiul românesc este până la ora actuală 
una dintre cele mai citate referinţe teoretice în domeniu. Continuând pe 
aceeași linie, putem stabili că, în mod similar, numărul special al revistei 
„Euresis” din 1995, dedicat, de asemenea, exclusiv postmodernismului, 
este un alt reper teoretic major. Spre deosebire de cazul „Caiete critice”, 


24 


Introducere 


în „Euresis”-ul din 1995 dispăruseră rigorile regimului comunist, iar bi- 
bliografia occidentală era acum mult mai accesibilă. 

Apariţia volumelor de autor dedicate postmodernismului constituie, de 
asemenea, un element important în istoria dezbaterilor româneşti privind 
curentul. În 1994, spre exemplu, apare volumul lui Dan Grigorescu, Între 
cucută şi Coca-Cola, un prim volum dedicat integral postmodernismului 
(e drept, cu analiză axată în primul rând pe artele plastice), iar în 1996 
apare cartea lui Liviu Petrescu, Poetica postmodernismului, O investigaţie 
sistemică a curentului plecând de la teoriile unor autori precum Fredric 
Jameson sau Jean-Frangois Lyotard. 

Perioada 1999-2000 marchează un alt moment important în istoria 
dezbaterilor româneşti privind postmodernismul. În aceşti ani sunt publi- 
cate nu mai puţin de patru volume dedicate integral curentului, două din- 
tre acestea devenind ulterior canonice: Postmodernismul românesc (Mircea 
Cărtărescu), respectiv Postmodernism. Din dosarul unei „bătălii” culturale 
(Ion Bogdan Lefter). 

Desigur, am semnalat aici doar câteva repere majore, însă, urmărind 
îndeaproape evoluţia discursul teoretic românesc despre postmodernism, 
vom putea identifica şi alte pyncte de cotitură, precum şi cazuri de contri- 
buţii teoretice foarte interesante mai puţin discutate de istoricii curentului. 

Primul articol 


Unul dintre primele articole teoretice relevante despre postmodernism în 
cultura română este articolul lui Andrei Brezianu, Post-modernii americani. 
O traiectorie spre viitor, publicat în revista „Secolul 20” în 1974. De fapt, 
e foarte probabil ca în acest caz să vorbim despre primul articol românesc 
dedicat postmodernismului, în condiţiile în care textul a fost publicat în 
prima jumătate a anilor '70, iar în 1986 mulţi dintre teoreticienii români 
încă vorbeau despre postmodernism ca despre un curent prea puţin cu- 
noscut (sau dezbătut) în spaţiul românesc. 

Articolul discută noua (la acea vreme) proză americană, catalogând-o 
drept postmodernă, iar una dintre principalele trăsături pe care autorul le 
identifică la noua direcţie este caracterul său izolat. Practic, în opinia lui 
Brezianu, proza postmodernă renunţă la orice fel de pretenţii universaliste, 
revendicându-se de la un registru auto-suficient; prozatorii, restrânşi ca 
număr și (aparent) nerecunoscuțţi la scară largă în lumea literară, practică 
o formă de literatură care funcționează după legi proprii în afara oricărei 
tradiții literare canonice: 


Romancierii socotiți aici reprezentativi pentru discuţie, nu Bellow, nici 
Malamud, Roth sau Mailer ci, Barth, Coover, Barthelme, Gass și alţi 
câţiva, nu sunt vedete ale premiilor literare [...] ei nu sunt nici ceea ce 
se cheamă, «scriitori cu succes la public» [...] proza («fiction») se citeşte 
din ce în ce mai puţin în Statele Unite [...] luând act de această stare de 
fapt, cei mai lucizi dintre reprezentanții noii proze acceptă cu resemnare 
perspectiva de a se adresa unui număr restrâns de cititori?. 


I. Andrei Brezianu, Post-modernii americani. O traiectorie spre viitor în „Secolul 
20”, nr. 8 (163), 1974, pp. 36-42. 
2. Ibid., pp. 37-38. 

Articolul continuă cu o analiză sumară a unor proze semnate de John 
Barth, Donald Barthelme sau Robert Coover, prilej cu care putem identi- 
fica şi alte trăsături ale postmodernismului (pe lângă caracterul său izolat/ 
autosuficient): 


ficţiunea post-modernă (ca să reluăm formularea lui Barthelme) revine 
la ceea ce, într-un sens a precedat invenţia romanului «lung» (fenomen 
post-renascentist): proză-parabolă, roman comic, snoavă, povestire, o îm- 
pletire liberă de elemente istorice şi fabuloase, fără ambiția exhaustivă de 
a furniza replici «precizioniste» realităţii şi vieţii?. 


Practic, nonconformismul postmodernilor este văzut ca o renunțare la 
rigorile romaneşti ale ultimelor secole, iar această sfidare estetică plasea- 
ză prozele postmoderne în vecinătatea unor specii literare arhaice, mult 
mai puţin rigide din punct de vedere formal. Restabilirea unei legături cu 
formele arhaice de literatură este semnalată de Brezianu şi în analiza sa la 
titlurile prozelor lui John Barth: 


Să reamintim oare recurența frecventă, aproape obsesivă, la Barth, a unor 
titluri purtând, în sufixele lor, nostalgia îndepărtatelor origini ale genului 
epic, făcând ecou Enesqei, Teseiqlei, Thebaidei şi a altor vechi texte izvorâ- 
te, direct sau indirect, din oralitatea I/zadez Ficţiunile lui se numesc, de 
pildă, Be//erophoniada, Perseida, Menelaida*. 


Astfel, noua sensibilitate postmodernă realizează, în opinia lui Brezianu, 
nu doar o eliberare de rigorile canonice ale prozei ultimelor secole, dar şi 
o reactualizare a literaturii vechi prin forme de intertextualitate. 

Un alt detaliu care merită semnalat aici este faptul că Brezianu intuiește 
importanța majoră pe care o are pentru postmodernism dezvoltarea noilor 
mijloace de comunicare (de altfel, şi în teoriile occidentale, legătura strânsă 
dintre postmodernism şi cultura media sau aşa-zisa „cultură a maselor” 
apare semnalată frecvent): 


Condiţia nouă a artei cuvântului într-o eră dominată de mijloace noi (şi 
totuşi foarte vechi) de diseminare a culturii impune desigur vervă, degajare 
de piedici, flexibilitate şi mobilitate în adaptarea la viitura curentului, ceea 
ce, în termenii logosferei, câmpul ei privilegiat de penetraţie şi manifestare, 
înseamnă, în primul rând, adaptarea la comunicare. 


3. Ibid., p. 40. 
4. Ibid., p. 38 
5. Ibid., p. 42. 

În linii mari, analiza lui Brezianu se dovedeşte a fi un exercițiu critic 
extrem de relevant în contextul cultural românesc al anilor '70. Pe lângă 
semnalarea unor trăsături ale postmodernismului (caracterul atipic al miş- 
cării, reactualizarea estetică a unor surse îndepărtate în timp, sensibilitatea 
faţă de noile mijloace de comunicare etc.), articolul analizează mai multe 
texte ale prozatorilor americani semnalând cu precizie direcţiile inovatoare 
la care apelează aceştia. E foarte posibil ca datele despre postmodernism 
pe care autorul le prezintă să fi fost discutate în cadrul unui seminar de- 
dicat postmodernismului ţinut la Salzburg în 1973 — unul dintre primele 
paragrafe ale articolului sună în felul următor: 


La Salzburg, foarte aproape de inima geografică a Europei, Seminarul 
estival de Studii Americane a propus spre discuţie invitaţilor săi din bă- 
trânul continent, în 1973, tocmai câteva din trăsăturile distinctive ale 
controversatei proze americane «post-moderne», unde — pentru a porni 
de la premisele obligatorii oricărui demers critic — unul dintre primele 
lucruri ridicând dificultăţi rămâne, evident, selecția de nume€. 


Din acest punct de vedere, articolul arată parțial şi ca un reportaj pri- 
vind principalele subiecte dezbătute la respectivul seminar unde putem 
presupune că autorul a participat. 

Există, însă, un ultim (scurt) paragraf al articolului care pare să se dis- 
tingă de restul demonstraţiei lui Brezianu. Practic, în acest ultim paragraf, 
autorul se dezice de întreaga sa analiză, făcută cu entuziasm şi admiraţie 
pentru postmoderni, precizând că noua mişcare este, probabil, un simplu 
experiment (deocamdată) irelevant literar. Dacă, la începutul articolului, 
scriitorii postmoderni se resemnau să se adreseze unui public mic, datorită 
unei crize a romanului, în acest ultim paragraf gestul lor de izolare este 
văzut ca unul elitist. În numai câteva rânduri, Brezianu reușește să-și nu- 
anţeze şi să-şi relativizeze toate afirmaţiile făcute până în acel punct: 


datorită caracterului ei accentuat elitar, încercarea, în operele-simptom 
atinse aici în treacăt, se constituie însă socotim noi, în problemă nerezol- 
vată [...] sunt proiecţii în spaţiul verbal a unor traiectorii posibile, aventuri 
ale imaginaţiei legate de un context istoric și social bine definit, față de 
care, cu realism, ne luăm distanţele poruncite [s.m. R.C.] de prudență 
şi dreapta rațiune”. 


6. Ibid., p. 36. 
7. Ibid., p. 42. 

Paragraful se distinge, însă, şi stilistic de restul articolului: formulările 
lui Brezianu amintesc aici, mai degrabă, de așa-numitul limbaj de lemn 
specific redacţiilor revistelor comuniste, iar ideile propuse par să cores- 
pundă aceluiaşi registru, inclusiv în materie de cuvinte-cheie care erau pe 
placul Puterii (anti-elitism, realism, distanţă față de experimentele literare 
occidentale etc.). Este foarte probabil ca acest ultim paragraf să fie des- 
tinat mai mult cenzurii comuniste decât cititorului propriu-zis, folosirea 
termenului „poruncit” fiind aici foarte relevant. Practic, autorul motivează 
distanțarea sa față de propriul discurs invocând adoptarea unei prudenţe 
poruncite. Putem specula, astfel, că sub semnul unei „porunci” (cel mai 
probabil politice, dat fiind contextul dificil al acelor ani), Brezianu anexează 
acest paragraf la demonstrația sa pentru a bifa o minimă adecvare politică, 
fără de care publicarea articolului ar fi putut deveni problematică (mai ales 
dacă ţinem cont de faptul că subiectul lucrării vizează un concept, prin 
excelenţă, occidental). 

După cum am spus şi la începutul acestui subcapitol, articolul lui 
Brezianu este probabil primul din cultura română care abordează subiec- 
tul „postmodernismului”. Cu toate acestea, puţini dintre teoreticienii şi 
istoricii români din anii următori vor semnala această apariţieă, cei mai 
mulți plasând primele articole româneşti despre postmodernism abia la 
începutul anilor '80. 


O prefață 


În textul care deschide volumul Postmodernism. Din dosarul unei „bătălii” 
culturale, lon Bogdan Lefter încearcă, la un moment dat, să stabilească 
data primei utilizări a termenului de postmodernism în spaţiul cultural 
românesc: 


întâile sale apariţii româneşti trebuie probabil căutate în eseistica angliş- 
tilor, în prezentările de tipul prefeţelor însoţitoare ale unor traduceri din 
literatura americană. Conceptul de postmodernism a fost — de pildă — fo- 
losit (nu ştiu dacă în efectivă premieră naţională) de profesorul, eseistul 


8. Vezi, spre exemplu, Ioana Bot, Semne de carte, Limes, Cluj-Napoca, 2004, p. 
79: „[...] la numele lui Ștefan Stoenescu, anglistul la care Ion Bogdan Lefter identifică 
o primă utilizare a termenului de postmodernism (într-o prefaţă din 1980), trebuie 
adăugat cel al lui Andrei Brezianu (cu un text din 1974, Câziva americani <post-mo- 
derni» şi pasărea Phoenix a prozei, reluat în vol. Translaţii, din 1982)”. 

şi traducătorul anglist Ștefan Stoenescu în prefața (Poemul ca gest) la 
culegerea de texte echivalate în româneşte de Frank O”Hara (Meditaţii 
în imponderabil, Editura Univers, 1980). 


Lefter prezintă, în continuare, mai multe citate ample din prefața lui 
Stoenescu, concluzionând apoi că „postmodernism| ul] poetic era astfel in- 
trodus şi la noi, definit cu bună precizie”!0. De fapt, în prefața sa, Stoenescu 
vorbeşte mai puţin despre postmodernism în general, observaţiile sale 
referindu-se mai ales la o atitudine postmodernă prezentă în poezia lui 
Frank O"Hara. 

Există în acest text o idee în jurul căreia orbitează cele mai multe dintre 
observaţiile lui Stoenescu: „pentru poetul post-modernist granița dintre 
existenţial şi estetic tinde să se estompeze până la disoluţie”!!. Poezia în- 
cetează să mai fie privită ca un obiect strict estetic, ea fiind asociată mai 
degrabă cu un act existenţial. Mai mult decât atât, vorbim despre un act 
existenţial al autorului care este recunoscut ca atare și de cititor. Practic, 
Stoenescu semnalează aici o schimbare de paradigmă, o schimbare de ati- 
tudine în raport cu arta în general (gestul poetic al autorului — poemul — 
este recunoscut ca atare de către cititor). În acest sens, Stoenescu vorbeşte 
despre „poem de acţiune”, „refuzul dogmatizării”, „pictura gestuală”!? 
„rostirea ca meditaţie în imponderabil” sau „o veghe a eului capabilă să 
asimileze experienţa în procesualitatea sa”. Scrierea poemului este o expe- 
riență a autorului, în acelaşi fel în care citirea poemului este o experiență 
pentru cititor, iar fiecare poem pare a funcționa după propriile-i reguli: 

Poemul în opinia lui O”Hara îşi dezvăluie propria poetică, valabilă numai 

pentru poemul în cauză. Poemul se naşte dintr-un impuls, este gest ne- 

regizat retoric, către lumea din afară, către o altă persoană. [...] Rațiunea 


9. lon Bogdan Lefter, Postmodernism. Din dosarul unei „bătălii” culturale, 
Paralela 45, Piteşti, 2000, p. 23. 

10. Ibid. 

II. Ştefan Stoenescu, Poemul ca gest, prefaţă la Frank O”Hara, Meditaţii în impon- 
derabil, Univers, Bucureşti, 1980, pp. 9-10. 

12. Poate că una dintre cele interesante contribuţii teoretice ale prefeţei lui Ștefan 
Stoenescu vizează comparaţiile pe care acesta le face între poezia lui Frank O”Hara 
şi pictura gestuală din expresionismul abstract american. Subiectul era cu siguranță 
unul de maximă noutate în România anilor 80, iar observaţiile criticului (bazate pe o 
amplă bibliografie de specialitate) se dovedesc a fi extrem de relevante pentru o bună 
încadrare a poeticii lui O'Hara. 

de a fi a poemului este aşadar comunicarea, puntea dintre două persoane, 
traducerea 24 Btteram a gestului spontan!$. 


Perspectiva descrisă de Stoenescu este, într-adevăr, una complicată, care 
prezintă mari riscuri teoretice. Inclusiv autoreflexivitatea unui text postmo- 
dern este descrisă de critic în aceeaşi termeni: „poemul devine consemnarea 
a însuși actului prin care existenţa se circumstanţiază în poem”. 

Această formă de autoreflexivitate a textelor lui O”Hara este pusă în 


legătură cu o formă de biografism: 


O” Hara este poemul! [... ] de fapt poemele lui Frank O” Hara sunt însem- 
nări de jurnal intim, un jurnal care este scris nu la capătul zilei, noapte 
de noapte, ci fără acea obstinaţie, dar ceas de ceas şi uneori clipă de clipă, 
consemnat pe viu, din mersi. 


Putem rezuma observaţiile lui Ștefan Stoenescu ca făcând referire la un 
tip de poezie autoreflexivă (poemul este Zespre e/ însuşi), biografism (texte 
ce ţin de regimul diarist) şi, implicit (mai ales în cazul lui O”Hara), un ima- 
ginar al cotidianului urban. Poetul, aşadar, înregistrează 4in mers realitatea 
cotidiană şi, printr-un act care evită excesul de retorică, el construieşte un 
poem autoreflexiv (un poem despre sine însuși). 

În linii mari prefața lui Stoenescu reuşeşte să explice specificul poeziei 
lui Frank O”Hara, mai ales dacă ţinem cont de faptul că textul reproduce 
şi comentează o serie de idei ale poetului. Însă, în ceea ce priveşte post- 
modernismul, definirea termenului nu este una tocmai precisă (aşa cum 
sugera Lefter). Chiar dacă biografismul, autoreflexivitatea textelor şi chiar 
imaginarul cotidian pot fi asociate fără mari dificultăți paradigmei post- 
moderne, aceste elemente pot fi recuperate mai ales la o lectură printre 
rânduri a textului. Miza autorului este aceea de a încadra poezia lui Frank 
O"Hara într-un registru mai larg, aşa încât definirea postmodernismului 
rămâne, în permanenţă, într-un plan secund. 

Vorbim însă despre un text timpuriu (chiar daca nu primul) care abor- 
dează (şi) subiectul „postmodernismului”, vorbim, de asemenea, despre 
o prefaţă la volumul lui Frank O”Hara şi nu despre un eseu teoretic. În 
mod evident, observaţiile lui Stoenescu sunt mai mult decât relevante în 


13. Ibid., p. 6. 
14. Ibid.,p. 5. 
15. Ibid., p. 10. 

contextul acelor ani. Cu alte cuvinte, fără a puncta cu precizie anumite tră- 
sături ale postmodernismului şi fără a-şi propune, de fapt, asta, Stoenescu 
reuşeşte totuşi să traseze contururile unui nou tip de sensibilitate care, cel 
puţin în cazul textelor lui Frank O”Hara, se îndepărtează în mod vizibil 
de specificul modernist. 


Poezia cotidianului şi noul antropocentrism 


Unul dintre teoreticienii foarte importanţi în dezbaterile româneşti despre 
postmodernism ale anilor '80 este Alexandru Mușina, iar cel puţin două 
articole semnate de acesta la începutul decadei se dovedesc a fi esenţiale 
în cadrul studiului de faţă. 

În primul rând, e vorba de textul Poezia cotidianului! publicat în 1981. 
Autorul încearcă aici să descrie specificul 707 poezii, respectiv să surprin- 
dă schimbarea de sensibilitate care s-a produs inclusiv la nivel global, iar 
astfel apare conceptul de poezie a cotidianului, o poezie văzută ca „reacția 
antropocentrică totodată, de recuperare a integralităţii şi coerenţei ființei 
umane”!7. Dincolo de o sumară delimitare conceptuală a acestui tip de 
poezie, Muşina propune chiar şi câteva indicii de recunoaştere a poeziei 
cotidianului, apelând însă, cel mai adesea, la comparații poetice, mai puţin 
teoretice, dar edificatoare: „mi se pare normal ca sistemul metaforic-obiec- 
tual al poetului care îndeobşte locuiește la oraș, să cuprindă mai degrabă 
«asfaltul cu troleibuzele» decât «câmpul cu florile»”!5. Pe scurt, așadar, 
avem de-a face cu un text care propune un nou concept (cel puţin în spaţiul 
cultural românesc), acela de poezie a cotidianului, iar despre importanţa 
acestui concept în economia generală a teoriilor lui Muşina despre postmo- 
dernism voi discuta în finalul acestui subcapitol. Cu alte cuvinte, chiar dacă 
articolul Poezia cotidianului nu vorbeşte explicit despre postmodernism, 
textul introduce un concept esenţial în teoriile ulterioare ale autorului. 

În ceea ce priveşte cel de-al doilea articol important semnat de Mușina 
la începutul anilor "80, constatăm că și aici tema centrală vizează tot noua 
poezie. Articolul, iniţial intitulat Poezia — o şansă... la prima sa publicare în 
1982, a fost ulterior redenumit (mult mai potrivit) No4/ antropocentrism 


16. Alexandru Muşina, Poezia cotidianului în „Astra”, nr. 4, anul XVI, 1981, p. 
1,p. 15. 

17. Ibid.,p. 1. 

18. Ibid.,p. 15. 

(la republicarea sa în volumul Upze se află poezia? din 1996). Textul de- 
butează cu o prezentare, în termeni mai degrabă generali, a evoluţiei poe- 
ziei dinspre modernism spre contemporaneitate, iar noile (la acea vreme) 
direcţii din poezie sunt puse de autor sub semnul postmodernităţii sau al 
noului antropocentrism: 


această poezie, postmodernistă, aş îndrăzni să o caracterizez ca pe o poezie 
a noului antropocentrism. Trăsăturile ei esenţiale mi se par a fi — simpli- 
ficând mult şi sub beneficiul de concluzie provizorie: centrarea atenţiei 
pe fiinţa umană, în datele ei concrete, fizic-senzoriale, pe existenţa 
noastră de aici şi de acum şi o anume „claritate a privirii” |sublinierile 
aparţin autorului, n.m. R.C.]”?. 


Conceptul-cheie pentru Alexandru Mușina, în acest paragraf, nu este 
însă cel de „postmodernist”, autorul acordând o mult mai mare atenţie 
„noului antropocentrism”, pe care simte nevoia să-l explice parțial într-o 
notă de subsol din acelaşi articol: 


. A A . . y 
|antropocentrism ] în sensul în care Renașterea e mai «antropocentrică» 
decât Evul Mediu, iar civilizaţia greacă e „mai antropocentrică” decât cea 

E y; e ş . 9) . A SA . 
egipteană sau cea asiro-babiloniană. Bineînţeles că, în absolut, orice ma- 
nifestare a umanului (chiar cele alienante, prin valoarea lor de înregistrare 
a unor căi nefertile, a drumurilor închise) este antropocentrică?%. 


Inclusiv faptul că „noul antropocentrism” apare subliniat în textul lui 
Muşina, spre deosebire de termenul „postmodernist”, indică aceeaşi prefe- 
rință a autorului pentru dimensiunea umană (antropocentrică) a noii sen- 
sibilități dincolo de eventualele sale încadrări paradigmatice (în sfera unui 
eventual post-modernism). Mai mult decât atât, într-un articol din 19887, 
Muşina face câteva lămuriri teoretice explicite în raport cu acest subiect: 


într-un articol din 1982 («Poezia, o şansă» — revista «Astra») am folo- 
sit — în treacăt şi în căutarea unui termen mai adecvat — sintagma «poezia 
postmodernă». Încercam atunci să disting câteva trăsături ale fenomenului 
poetic ce urmează momentului modernist analizat de Hugo Friedrich în 
«Structura liricii moderne». Sensul pe care-l dădeam atunci termenului 
postmodernism era unul strict temporal (adică de după modernism). 


19. 14., Poezia —0 şansă... în „Astra”, nr. |, anul XVII, 1982, p. 5. 

20. Ibid. 

21. Alexandru Muşina, Postmodernismul — o frumoasă poveste în „Astra”, nr. 4 
anul XXIII, 1988, pp. 11-13. 

«Modelul» poetic pe care-l schițam acolo (antropocentrism, «claritatea 
privirii» |...]) nu e deloc asemănător cu, ba chiar se opune, postmoder- 
nismului aşa cum e el înţeles în Occident [...]. În 1982 cu propuneam 
modelul unui nou antropocentrism, al unui clasicism «radical», o nouă 
angajare în uman: postmodernismul nu numai că nu îşi propune, dar 
nici nu mai crede în aşa ceva |sublinierile aparţin autorului, n.m. R.C.]?. 


Cu alte cuvinte, însuşi autorul precizează (cu şase ani mai târziu) fap- 
tul că în articolul său termenul de postmodernism era folosit mai degra- 
bă intuitiv, iar sensul cu care era folosit viza exclusiv factori cronologici. 
Ceea ce merită semnalat aici e faptul că Muşina pare să fie unul dintre acei 
teoreticieni care revin cu completări la vechile texte. Există un real dialog 
între ideile lui Muşina de la începutul anilor 80 (pe tema postmodernism, 
noua poezie etc.) și ideile sale din articole publicate spre sfârşitul aceleiași 
decade. Acesta este, de altfel, principalul motiv pentru care am prezentat pe 
scurt aici cele două articole centrate pe ideile de poezze p cotidianului şi nou 
antropocentrism, în condiţiile în care descoperim în anul 1988, spre exem- 
plu, două texte (devenite între timp celebre în cultura română) ale aceluiași 
Muşina care rreiau şi completează multe dintre ideile sale propuse cu ani în 
urmă. În plus, aşa cum s-a putut vedea și în articolul Postmodernismul — o 
frumoasă poveste (1988), Muşina preteră uneori să descrie postmodernis- 
mul nu prin ceea ce acest curent are specific, dar, mai ales, prin ceea ce 
acest curent literar nu a reușit să cuprindă. Cu alte cuvinte, forțând unele 
observaţii (din 1988) ale autorului care au fost parţial reproduse şi în cita- 
tul anterior, postmodernismul este curentul care nu a reuşit să instaureze 
un 204 antropocentrism. Mergând pe aceeaşi linie, explicită în textele din 
1988 ale lui Muşina, deducem că, în viziunea autorului, postmodernismul 
nu a reuşit o spiritualizare a artei, o des-vrăjire a lumii (spre a-i descoperi 
adevărata natură), în fine, postmodernismul este curentul care nu a reuşit 
(nu va reuşi) să transforme secolul XXI într-unul religios. 

Mai mult decât atât, după cum vom vedea într-un capitol viitor, tezele 
târzii ale lui Muşina despre postmodernism descriu cu cinism şi cu o nu- 
anță de pesimism acest curent nou. Nu de puţine ori, atitudinile sale au 
fost catalogate ca fiind excesiv de critice în raport cu postmodernismul, 
iar absenţa lui Muşina din dosarul „Caietelor critice” din 1986 (dedicat 
postmodernismului) se poate datora tocmai acestui fapt. Însă, dacă spre 


22. Ibid., p. 13. 

sfârşitul anilor '80 Muşina avea să vorbească critic despre postmodernism, 
la începutul anilor *80 descoperim la același Muşina un entuziasm remar- 
cabil, un discurs plin de speranţă și promisiune cu privire la poza para 44y- 
mă culturală ce urma să se instaureze. Faptul că acea paradigmă culturală, 
descrisă de Muşina cu entuziasm la începutul anilor '80, nu a mai venit, 
faptul că în locul unei culturi neo-renascentiste a spiritului s-a instaurat 
un postmodernism cerebral, sec, mecanic, poate explica parțial atitudinea 
revoltată din textele lui Muşina de la finalul decadei, precum și motivele 
pentru care autorul preferă, mai târziu, să descrie postmodernismul prin 
ceea ce acest curent ar fi putut fi (dar nu a mai ajuns să fie). Voi discuta, 
aşadar, aceste critici aduse de Muşina postmodernismului în capitolul de- 
dicat perioadei respective (sfârşitul anilor ”80), însă, pentru a ilustra aici 
entuziasmul lui Muşina de la începutul decadei privind ceea ce se anunţa a 
fi un nou curent literar major, câteva fragmente din acelaşi articol Poezia — 
0 şansă... (1982) pot fi extrem de clare: 


Suntem în pragul unei noi sinteze culturale de tipul Renaşterii sau al 
clasicismului mai sus amintit? Îmi permit să afirm că da. (Și asta în ciuda 
«terorii» pe care o vor resimţi spiritele provinciale la gândul că o aseme- 
nea idee a fost emisă la Brașov - România, şi nu la Paris — France sau 
Washington D.C.). Nu va fi vorba de o reluare, mai mult exterioară, a 
unor atitudini, modele sau personaje şi texte clasice, cum s-a întâmplat 
în clasicismul secolului al XVII-lea, ci de încercarea de a regândi omul 
concret, integral şi ireductibil. «Semnele» detectate în poezie trimit la 
o realitate mai profundă, aceea a necesităţii găsirii unui nou drum pentru 
umanitate. Şi Aurobindo spunea, încă de acum câteva decenii, că civiliza- 
ţia noastră industrială, dezvoltând extraordinar componenta intelectuală 
şi pe cea vitală a ființei umane, a neglijat-o pe cea spirituală. Acum ar fi 
momentul unei reechilibrări. Dar nu prin tot soiul de «spiritualisme», ci 
prin — ca să mă întorc la greci — redimensionarea spiritualităţii corpului, 
cu toate ale sale. Prin redescoperirea valorii ireductibile a fiinţei ca inte- 
gralitate, a coerenţei și individualităţii animalului divin care suntem [...] 
un clasicism cum n-a mai fost altul. Un antropocentrism nemărginit 
[sublinierile aparţin autorului, n.m. R.C. JP. 


Muşina se arată extrem de convins de faptul că a reuşit (din Brașov — 
România) să identifice direcţia înfloritoare spre care va urma să se îndrepte 


23. I4., Poezia —0 şansă... în „Astra”, nr. 1, anul XVII, 1982,p. 5. 

cultura română sau cea occidentală în general. Spiritualizarea artelor sau 
chiar a lumii se anunţa categoric pentru autor la începutul anilor '80, iar 
dezamăgirea produsă de instaurarea unui postmodernism intelectualist 
(şi anti-umanist în mare măsură) poate fi unul dintre elementele cheie ale 
teoriilor lui Muşina publicate spre sfârşitul decadei. 

Privind retrospectiv, putem admite faptul că aceste teorii ale lui 
Alexandru Muşina amintesc mai degrabă de noile dezbateri despre postu- 
manism sau, cel puţin, despre discuţiile teoretice recente privind o epuizare 
a mecanismelor postmoderne. Astfel, nu e de mirare faptul că într-un volum 
recent dedicat omului /umanităţii (de după epoca postmodernă), criticul 
Radu Vancu aminteşte în mai multe rânduri aceste idei ale lui Alexandru 
Muşina de la începutul anilor "80: 


ceea ce optzeciştii români au numit «coborârea poeziei în stradă», «poezia 
realului» (Mircea Cărtărescu), «poezia cotidianului» (Alexandru Mușina) 
e, de fapt, o repliere disperată înspre subiectul uman, pe care comunis- 
mul autohton îl evacuase brutal (nu numai estetic, vreau să spun) [...] 
cu simţul lui teoretic remarcabil, Alexandru Mușina a înţeles despre ce 
era vorba încă de pe când optzecismul era 77 ze making, şi a forjat un 
concept care descria adecvat această repliere radicală înspre uman [...] 
e vorba, fireşte, despre «noul antropocentrism», gândit în opoziţie cu 
<anti-antropocentrismul» modernităţii?*. 


Tot Radu Vancu subliniază faptul că Alexandru Muşina nu este singu- 
rul care a încercat să asocieze postmodernismul cu dimensiunile profunde 
ale spiritualității. E drept, Muşina a declarat cu un ton oarecum categoric 
spre sfârşitul anilor '80 că postmodernismul nu are nimic sacru la bază, 
însă, aşa cum arată Vancu, există cazuri de teoreticieni care nu exclud o 
strânsă legătură între mutaţia postmodernă şi o re-echilibrare metafizică 
a lumii /a artelor: 


Barry Smart a arătat undeva că postmodernitatea produce «resurecția 
sacrului ca sferă a experienţei specifică formelor moderne de viață» — «mo- 
dern» fiind aici folosit pentru a indica perioada modernităţii de la înce- 
putul secolului XX până azi. Unii teologi care au analizat metodic relaţia 
dintre postmodernitate şi sacru au ajuns la concluzia că, după evacuarea 
sacrului din modernitate, mişcarea de contrabalansare a postmodernităţii 
constă într-o recuperare a acestuia. Christos Yannaras, de exemplu, ţine 


24. Radu Vancu, E/egie pentru uman, Humanitas, Bucureşti, 2016, pp. 40-41. 

recunoaşterea unei «posibilităţi a metafizicului» drept o condiţie obliga- 
torie pentru a fi încadrat în paradigma postmodernă”. 


Aşadar, în anii 1981-1982, Alexandru Muşina publică două articole, cu 
o oarecare relevanţă (indirectă) în raport cu conceptul de postmodernism, 
termenii cheie propuşi aici fiind „poezia cotidianului” pe de o parte, re- 
spectiv „noul antropocentrism” pe de altă parte. Într-o manieră specifică 
autorului, aceste concepte vor fi reluate în anii următori în diferite artico- 
le dedicate conceptului de postmodernism. Pe scurt, poezia cotidianului 
rămâne la Muşina, într-o anumită măsură, un simptom al mutaţiei post- 
moderne (deşi ideea de poezie a cotidianului va suferi câteva modificări / 
completări minore ulterioare), în ceea ce priveşte noul antropocentrism, 
acesta va avea în continuare un rol important în articolele ulterioare ale 
criticului, dar nu pentru că reprezintă o marcă a postmodernismului, ci, 
mai degrabă, pentru că în locul acestui nou antropocentrism s-a instaurat 
postmodernismul. 


„Caiete critice” 1983 


În celebrul eseu Postmodernismul la Porţile Orientului (1988, republicat 
în 1996), Alexandru Muşina vorbește, la un moment dat, despre primele 


A 


utilizări ale termenului „postmodernism” în spațiul cultural românesc: 


Tot mai des întrebuințat, termenul în cauză a fost dezbătut în două (fur- 
tunoase) şedinţe ale Cercului de critică al Facultății de Limbă și Literatură 
Română (condus de criticul Eugen Simion) şi face, iată, obiectului nu- 
mărului 1-2/1986 din «Caiete critice». Situaţie normală, având în vede- 
re că «lansarea» termenului s-a făcut tot în «Caiete...» şi anume în nr. 
3-4/1983 (apărut însă în 1985 — precizare absolut necesară!) [sublini- 
erile aparţin autorului, n.m. R.C.]?€. 

Am semnalat deja existența mai multor texte despre postmodernism 
care au apărut în presa românească cu mult înaintea acestui număr al 
„Caietelor critice” din 1983/1985 (inclusiv texte aparţinând aceluiaşi 
Alexandru Muşina). Cu toate acestea, reperul invocat de Muşina drept 
primul de acest tip în cultura română nu este unul irelevant, mai ales dacă 
ţinem cont de faptul că revista se bucura de o oarecare popularitate în 


25. Ibi., pp. 289-290. 
26. Alexandru Muşina, Une se află poezia, Arhipelag, Târgu-Mureş, 1996, p. 101. 

acei ani, iar printre colaboratorii principali se numărau câţiva dintre cei 
mai reprezentativi critici ai anilor 80. Astfel, chiar dacă acest număr din 
„Caiete critice” nu /ansează termenul de postmodernism, putem admite 
că avem de-a face cu o primă utilizare a termenului care ţinteşte spre un 
public mai larg. Inclusiv faptul că Muşina discută acest reper bibliogra- 
fic în eseul său, care a devenit ulterior celebru, ne obligă la o privire mai 
atentă asupra sa. 

„Caiete critice” nr. 3-4 din 1983 are ca subtitlu „Poezia tânără”. În 
mod evident, majoritatea articolelor sunt construite în jurul acestei teme, 
însă, aşa cum sugerează şi Muşina, există două cazuri în care discuţia se 
îndreaptă explicit spre conceptul de postmodernism. Este vorba, în pri- 
mul rând, de articolul semnat de Nicolae Manolescu, Postmodernismul 
poetic”, articol care începe cu o delimitare foarte nuanțată a generaţiilor 
literare românești. Astfel, generaţia literară care corespunde sensibilităţii 
postmoderne vizează acei scriitori care s-au născut 47pă mijlocul veacului 
şi care debutează în jurul anului 1980. Formulele estetice la care apelează 
postmodernii nu sunt însă privite de Manolescu ca fiind, neapărat, ino- 
vatoare: „Postmodernismul actual n-a creat forme propriu-zis noi, nici în 
literatura noastră, nici în altele”?%. E foarte posibil ca această observaţie a 
criticului să se datoreze, în primul rând, asemănărilor pe care acesta le gă- 
seşte între avangardă şi postmodernism. Practic, pentru Manolescu, post- 
modernismul moşteneşte cele mai multe dintre trăsăturile sale dintr-o serie 
de elemente specific avangardiste, iar cuvintele postmodernism şi (noua) 
avangardă devin sinonime în multe dintre observaţiile criticului. Această 
lectură în cheie avangardistă a postmodernismului conduce demonstraţia 
lui Manolescu către o permanentă comparaţie între cele două paradigme, 
iar impresia generală este aceea că postmodernismul constituie o formă de 
exercițiu estetic avangardist temperat. 

Corespondenţa dintre avangardă și postmodernism nu se dovedeşte 
a-i servi foarte mult lui Manolescu în acele cazuri în care încearcă să de- 
finească, concret, postmodernismul, însă ea permite formularea câtorva 
observaţii critice foarte interesante care separă estetic diferite generaţii de 
scriitori aparent similari: 


27. Nicolae Manolescu, Postmodernismul poetic în „Caiete critice”, nr. 3-4, 1983, 
pp. 16-18. 
28. Ibid.,p. 17. 

Li s-a reproşat tinerilor îndeosebi elementul ludic şi parodic. La mij- 
loc este o neînțelegere. Acest element era și la Nichita Stănescu, şi la 
Ion Gheorghe, ca să nu mai vorbesc de M. Sorescu sau de L. Dimov. 
Întreg postmodernismul actual îl presupune. Deosebirea e că majorita- 
tea poeţilor tineri par a prefera modelul avangardist celorlalte trei şi mai 
ales aceluia modernist-manierist sub semnul căruia s-a dezvoltat poezia 
generaţiei "60%. 


Cu alte cuvinte, ludicul postmodern este unul avangardist, spre deo- 
sebire de ludicul şaizecist care ar fi, mai degrabă, manierist. Există, după 
cum spuneam, o coerenţă incontestabilă a observaţiilor critice pe care le 
face Manolescu, însă vorbind strict teoretic, conceptele cu acesta lucrea- 
ză au o foarte mare instabilitate semantică: postmodernism, avangardă, 
modernism-manierist şi (chiar) ludic sunt termeni definiți vag; de-a lungul 
articolului şi, foarte probabil, tocmai acest fapt îi permite criticului for- 
mularea unor ipoteze spectaculoase (sintactic) și, într-o anumită măsură, 
convingătoare. În același sens, putem observa aici cum Manolescu (vorbind 
despre diferite modele estetice) jonglează (cu o lejeritate imensă) cu con- 
cepte dintre cele mai variate, construind, de asemenea, un discurs (aparent) 
coerent, însă perfect neclar din punct de vedere strict teoretic: 


întâiul model îl oferă poezia modernistă, în accepţia de la «Sburătorul», 
care a fost un avatar al simbolismului de tip Mallarme-Verlaine. Ea a 
produs un manierism muzical, prin excelenţă liric, intim și confesiv, ca şi 
ermetismul de tip barbian, onirismul, evazionismul etc. Al doilea model 
este acela arghezian [|...] e vorba de o poezie mai discursivă decât aceea 
simbolistă şi modernistă, nu integral lirică, bazată pe dualitate şi con- 
trarii, tensionată, etică și filosofică. Al treilea model mi se pare a fi acela 
expresionist-blagian și bizantinizant: ruralism, metafizică, folclor stilizat, 
antitehnologie, autohtonism în forme polemice“. 


Ceea ce am vrut să subliniez cu prilejul acestui citat este faptul că nu 
se poate opera foarte uşor cu modelul construit aici de Manolescu, eta- 
pele pe care acesta le identifică în evoluţia poeziei contemporane fiind, de 
fapt, constituite din: referințe literare („Sburătorul”, Mallarme, Verlaine, 
Arghezi, Blaga), curente literare (simbolism, onirism, ermetism), epitete 
(intim, tensionat, bizantinizant), relativizări ambigue (prin excelenţă lirică, 


29. Ibid. 
30. Ibid. 

mai discursivă, nu integral lirică) ş.a.m.d. E drept că o culegere de anumite 
(asemenea) repere poate trimite către o paradigmă culturală corespunză- 
toare, însă a încerca să operezi în interiorul unui sistem astfel constituit 
implică imense dificultăţi teoreticef!. 

Vorbind strict despre postmodernism, chiar și într-o încercare de a înca- 
dra această paradigmă în propriul sistem de modele estetice, Manolescu reu- 
şeşte, totuși, să identifice câteva trăsături extrem de relevante ale curentului. 
E drept că sistemul estetic/generaţional pare, mai degrabă, să îngreuneze 
aceste clarificări teoretice, însă o imagine generală despre postmodernism 
poate fi extrasă de aici: 


Postmodernismul nu e inocent, ci lucid. El implică o atitudine funda- 
mental ironică (chiar dacă nu totdeauna în forme ironice). |... ] Livrescul, 
intertextualitatea, autocitarea sunt procedee curente nu doar la poeţii lu- 
dici, ieşiţi din modelul avangardist, ci şi la ceilalți. [...] Ei au şocat bunul 
simţ comun, dar au utilizat și utilizează toate formele de comunicare şi 
toate clișeele accesibile?. 


Ironia, intertextualitatea, livrescul, autocitarea, utilizarea excesivă a cli- 
şeului vor deveni, mai ales în anii următori, indicatoare importante pentru 
literatura română postmodernă, iar din acest punct de vedere, observaţia 
lui Manolescu este una relevantă. Însă, după cum am spus, încercarea 
criticului de a aduce postmodernismul mai aproape de avangardă pare să 
complice observațiile sale teoretice care, limitate la această listă de trăsături, 
se dovedesc a fi, într-o oarecare măsură, adecvate în raport cu conceptul 
de postmodernism. 

Surprinzător este, de asemenea, faptul că Manolescu abordează, în în- 
cheierea articolului, problema „elitismului” postmodern. Aşa cum am ară- 
tat, situaţia era similară şi în cazul lui Brezianu, care în ultimul paragraf 


31. Cea mai bună critică a acestei perspective, pe care şi-o asumă Manolescu, cred 
că poate fi găsită în paginile aceluiaşi număr al „Caietelor critice”, în articolul lui Liviu 
Antonesei. Acesta, fără a vorbi explicit despre modelul construit de Manolescu, subli- 
niază foarte clar „capcana” avangardistă în care poate cădea un critic vorbind despre 
noua poezie: „dacă persoanele în cauză ar fi făcut distincţia minimă între zvangarda 
istorică (fenomen literar artistic situabil în timp şi spaţiu, despre care tratează — cu mai 
mult sau mai puţin har — istoria literară) şi avangarda permanentă (care desemnează 
fenomenul /spiritul novator prezent în manifestările oricărei culturi, ale oricărei epoci), 
problema modelelor ar fi dispărut în neantul originar, iar aşa-numita poză poezie ar fi 
fost discutată în specificitatea sa” („Caiete critice”, nr. 3-4, 1983, p. 108). 

32. Ibid., pp. 17-18. 

al textului său califica postmodernismul drept un curent elitist. Brezianu, 
în acel caz, simţea nevoia de a se distanţa astfel de postmodernism, cel 
mai probabil, într-un gest de conformism motivat politic. În cazul lui 
Manolescu situaţia este mult diferită şi ea implică un grad mai mic de con- 
formism /compromis politic: 


Mi se pare straniu, de aceea, să afirmi (cum s-a tot făcut) că avangardiștii 
de ieri și de azi au vrut să scrie pentru elite. Ei au şocat bunul simţ comun, 
dar au utilizat și utilizează toate formele de comunicare şi toate clişeele 
accesibile. Nu există nimic «secret» în avangardism. Poezia se deschide, 
din contra, spre totalitatea limbajelor şi stilurilor profesionale, încetând 
să privilegieze unul ori altul din acestea**. 


Fiind deschis către toate stirile profesionale, evitând orice fel de secrete, 
noul avangardism scapă astfel de caracterul său elitist. E foarte interesant 
faptul că ambii critici, în articole scrise la o distanță de aproape 10 ani, simt 
nevoia a asocia (sau de a disocia) postmodernismul şi caracterul (său) elitist. 
În mod evident, dacă Brezianu semnala acest elitism alegând să se debaraseze 
apoi de paradigma postmodernă, soluţia lui Manolescu se dovedeşte a fi mult 
mai ingenioasă. EI practic sugerează faptul că, în esență, postmodernismul 
(noul avangardism) este construit pe baza unor principii anti-elitiste, astfel ne- 
maifiind nevoie de nicio distanţare impusă politic. Cu alte cuvinte, Brezianu 
se dezice de un postmodernism catalogat drept elitist, în timp ce Manolescu 
îşi susține până la capăt ideile despre un postmodernism anti-elitist. Desigur, 
în ziua de azi putem admite, fără dificultăți teoretice, faptul că, într-adevăr, 
postmodernismul s-a dovedit a fi un curent, prin excelenţă, anti-elitist (in- 
clusiv faptul că el este asociat unei culturi a maselor fiind un semn foarte clar 
în acest sens). Astfel, soluţia lui Manolescu de a disocia postmodernismul 
(noua avangardă) de elitism nu este (doar) o soluţie de eschivare în fața unor 
posibile critici comuniste, ci (şi) o încadrare adecvată a conceptului. 

Subiectul în sine al unui postmodernism elitist nu a mai stârnit vreun 
interes deosebit în anii următori, singura excepţie fiind aici o carte apărută 
relativ târziu (în 1999, un an foarte bogat în materie de volume teoretice 
dedicate postmodernismului) semnată de Adrian Dinu Rachieru — e vor- 
ba de volumul E/itism şi postmodernism. Însă în acest caz vorbim de o 


33. Ibial. 
34. Adrian Dinu Rachieru, E/srisw şi postmodernism, Junimea, laşi, 1999 pt. prima 
ediţie, Garuda-Art, Chişinău, 2000 pt. ediţia a II-a revizuită și adăugită. 

abordare fundamental diferită față de cele ale lui Manolescu sau Brezianu. 
În primul rând, cartea lui Rachieru apare la o distanță de 16 ani de articolul 
lui Manolescu și la 25 de ani după textul lui Brezianu, într-o context politic 
şi cultural cu totul diferit. Mai mult decât atât, Rachieru nu e interesat în 
mod deosebit de un eventual caracter elitist al postmodernismului, auto- 
rul preferând să discute, în paralel, despre postmodernism şi despre elitism 
dintr-o perspectivă sociologică. Din acest punct de vedere, subtilul cărții 
lui Rachieru e mult mai sugestiv — Postmodernismul românesc şi circulația 
elitelor. În fine, tot aici merită amintit şi un capitol din volumul Despre iden- 
titate. Temele postmodernității*, publicat de Ion Bogdan Lefter în 2004. 
Respectivul capitol, intitulat Cu/tură, artişti, elite abordează, la fel ca în 
cazul lui Rachieru, problema elitelor (dintr-o perspectivă istorică, institu- 
ţională sau sociologică) în spațiul cultural românesc, însă nu e preocupat 
de un eventual caracter elitar intrinsec al postmodernismului. 

Revenind la „Caiete critice”, pe lângă acest articol semnat Nicolae 
Manolescu, postmodernismul este discutat (după cum observa Muşina) 
şi într-o notă semnată de redacție. Astfel, secțiunea intitulată Ancheta 
„Caietelor critice” se deschide cu următoarea precizare: 


Un fenomen important în literatura română din ultimii ani este apariția 
unei generaţii noi de poeţi. Ei aduc în actualitate un concept (post-mo- 
dernismul) şi fac în chip deliberat o poezie de tip livresc, ironică, parodi- 
că... Alţii vor să întoarcă poezia la sursele spiritualităţii şi elimină ludicul, 
ironicul din meditaţie, în ideea că lirismul nu-și poate refuza la infinit 
marile viziuni |...] Criticii vorbesc de noua şi de vechea avangardă şi fac 
profeţii asupra viitorului. 


În mod vizibil, această notă nu aduce (aproape) nimic nou la observa- 
țiile făcute deja de Manolescu în articolul său din acelaşi număr al revistei: 
ironia, ludicul, livrescul, noua avangardă etc. Poate că singura completare 
interesantă care poate fi găsită în această notă se referă la acei poeţi care 
vor să întoarcă poezia la sursele spiritualității. Dacă unii poeţi aduc în ac- 
tualitate post-modernismul, se pare că alții optează pentru această dimen- 
siune spirituală în căutarea unei noi paradigme. Vom observa că, mai ales 
în anii următori, această separație dintre un postmodernism ludico-ironic 


35. lon Bogdan Lefter, Despre identitate. Temele postmodernității, Paralela 45, 
Piteşti, 2004. 
36. „Caiete critice”, nr. 3-4, 1983, p. 100. 

şi unul spiritual va fi semnalată, dar şi relativizată (dacă nu chiar anulată), 
de mai mulți teoreticieni români (am amintit deja de cazul Alexandru 
Muşina, dar exemple relevante întâlnim și la loana Em. Petrescu, Gheorghe 
Crăciun ş.a.). 

Articolul lui Manolescu şi nota redacției nu sunt, însă, singurele texte 
care vorbesc despre postmodernism în acest număr al „Caietelor critice” 
(aşa cum observa Mușina). Fără a aduce completări majore subiectului, le- 
gătura dintre postmodernism şi intertextualitate, ironie sau neo-avangardă 
este semnalată şi în articolele unor autori precum Radu G. Ţeposu“, loan 
Buduca sau Cristian Moraru“. 'Tot aici, întâlnim un articol care, deşi nu 
vorbeşte explicit despre postmodernism, aduce în discuţie câteva concepte 
noi care, în anii următori, se vor dovedi a fi esenţiale pentru definirea pa- 
radigmei postmoderne. În acest articol, semnat de Magdalena Ghica, ele- 
mentele specifice noii poezii sunt semnalate printr-o amplă enumeraţie care 
are principalul merit de a bifa câteva repere prin excelență postmoderne: 


[noua poezie] îşi poate permite fragmentarismul şi heterogenismul ci 
funciar; aleatoriul, ludicul, ironia ei caracteristică; sarcasmul; provizoratul; 
subiectivismul nemărginit; combinatoricul; consumismul de toate felurile 
şi în toate înțelesurile [...] Rezumativă, cantitativistă, sincretică, poezia 
îşi poate permite să consume, să ardă uriaşul balast de cultură şi istorie pe 
care-l poartă în spate, dar ce poate face cu cenuşa aceasta «post-culturală», 


dacă a arde nu înseamnă nu înseamnă și a purifica, a distila, a esenţializa?*. 


Aş reţine aici mai ales termenii de consumism şi fragmentarism, precum 
şi dimensiunea aparent „post-culturală” a noii poezii. Specificul postmo- 
dern, aşa cum va fi el teoretizat în anii următori, pare a fi strâns legat de 
aceste cuvinte-cheie, aşa încât textul Magdalenei Ghica devine unul foarte 
relevant în contextul anchetei respective. E important de specificat aici 
faptul că Magdalena Ghica este pseudonimul folosit în anii '80 de Magda 
Cârneci. Observațiile din articol vor fi reluate/nuanţate pe larg în anii 
următori de către autoare, iar în 1996 aceasta va publica chiar una dintre 
primele cărți despre postmodernism din cultura română (Arta anilor 80. 
Teste despre postmodernism, 1996). Putem astfel admite faptul că acest 


37. Ibi., p. 102. 
38. Ibid., p. 145. 
39. Ibi., p. 152. 
40. Ibid., p. 130. 

articol anunţa (e drept, într-o mai mică măsură) contribuţiile ulterioare 
importante ale Magdei Cârneci privind problema postmodernismului. 

Aşadar, contrar observaţiei lui Mușina, acest număr al „Caietelor criti- 
ce” nu este, nici pe departe, cel care /ansează în cultura română termenul 
de postmodernism — asta, in condiţiile în care revista ar fi apărut în 1983. 
Dacă, însă, ţinem cont de precizarea lui Muşina, conform căreia numă- 
rul respectiv a ieşit pe piaţă abia în 1985, atunci cu atât mai puţin putem 
vorbi de un reper major în istoria românească a teoretizărilor conceptului 
de postmodernism. Pentru lucrarea de faţă, singurele aspecte importan- 
te care pot fi reținute din acest dosar dedicat poeziei tinere sunt câteva 
cuvinte-cheie legate de paradigma postmodernă (ironie, intertextualita- 
te, consumism etc.), respectiv viziunea de ansamblu pe care o propune 
Manolescu în raport cu postmodernismul. Chiar dacă această schiță teo- 
retică a criticului nu este una perfect convingătoare, multe dintre ideile 
discutate aici vor fi reluate și nuanţate în anii următori atât de Manolescu 
însuși, cât şi de alţi teoreticieni (lon Bogdan Lefter, Mircea Cărtărescu, 
Alexandru Mușina ş.a.). 

Context 


În anul 1986 apare numărul special al revistei „Caiete critice”, dedicat inte- 
gral clarificării teoretice a conceptului de postmodernism. Numărul respec- 
tiv va deveni în anii următori o referinţă esenţială în dezbaterile româneşti 
dedicate postmodernismului, fiind considerat primul reper major de acest 
tip. Avem de-a face cu o primă imagine de ansamblu asupra fenomenului 
postmodern, însă vorbim de o imagine eterogenă la construirea căreia au 
participat mai mulți critici şi teoreticieni cu idei nu doar diversificate, ci, 
în unele cazuri, chiar contradictorii. 

Acest prim dosar românesc al postmodernismului este structurat în 
trei părţi distincte: o primă parte teoretică în care autorii români încear- 
că să clarifice conceptul, o parte secundă dedicată unor interviuri scurte 
(cu Ștefan Aug. Doinaș, respectiv Marin Sorescu) în care conceptul de 
postmodernism este, de asemenea, discutat, dar într-o manieră mai puţin 
teoretică şi, în fine, o a treia parte a dosarului în care sunt traduse câteva 
texte teoretice ale unor autori străini precum John Barth, Gerald Graft, 
Jean-Frangois Lyotard, Ihab Hassan, Guy Scarpetta. 

În mod evident, eseurile din ultima parte a dosarului „Caietelor critice” 
se dovedesc a fi repere bibliografice foarte relevante în contextul dificil al 
acelei epoci. Practic, mai mulți dintre autorii români care participă la acest 
dosar îşi vor dezvolta ideile plecând tocmai de la aceste articole, o dovadă 
în plus a faptului că bibliografia teoretică despre postmodernism era una 
foarte limitată în România comunistă, iar o descriere punctuală a fenome- 
nului părea să fi fost esenţială. Un alt reper din bibliografia occidentală la 
care foarte mulți dintre autorii români apelează în articolele lor este textul 
lui Umberto Eco, Marginahii şi glosse la Numele rozei. Acest eseu, publicat 
în traducere românească în revista „Secolul 20” din 1983, pare să fi deter- 
minat în mare măsură impresia pe care teoreticienii români şi-au făcut-o în 

raport cu postmodernismul, fiind una dintre cele mai citate surse din acest 
dosar, însă această situaţie poate fi una problematică, aşa cum foarte bine 
semnala Ion Bogdan Lefter într-o notă de subsol la articolul său din acest 
dosar. Precizând faptul că textul lui Eco era una dintre puţinele referințe 
occidentale disponibile la acea vreme (în raport cu subiectul „postmoder- 
nism”), Lefter descrie acest text in felul următor: „înşelătoarele — căci (auto) 
ironice — «marginalii» ale lui Umberto Eco”. Într-adevăr, dacă urmărim 
cu atenţie discursul lui Eco din acest eseu putem identifica registre ironi- 
ce, polemice, strict teoretice, confesive şi nu numai. Din această cauză o 
imagine coerentă despre postmodernism este destul de greu de preluat din 
eseu, mai ales dacă ţinem cont de faptul că cea mai mare parte a textului 
este dedicată unor explicaţii confesive privind scrierea romanului Nzme/e 
trandafirului (vorbim, deci, despre pasaje ample de text al căror subiect 
este, în primul rând, romanul Nzmele trandafirului şi nu neapărat con- 
ceptul de postmodernism / literatura postmodernă). În scurta secvenţă în 
care tratează explicit exclusiv despre postmodernism, Eco, de asemenea, 
apelează în mai multe rânduri la un registru discursiv aparent ludic în care 
trimiterile istorice/teoretice sunt mai mult orientative decât edificatoare: 


Din nefericire «postmodern» este un termen bun 4 out făsre. |...] despre 
postmodern s-a spus totul încă de la început şi anume, chiar în eseuri ca 
«Literatura epuizării» a lui John Barth, din 1967 [...] Fiedler provoacă, 
fireşte. Laudă Ultimul mohican, proza de aventuri, romanul Gorhic, mă- 
runțişuri dispreţuite de critici și care au ştiut să creeze mituri și să populeze 
imaginaţia nu numai a unei generaţii. Se întreabă dacă o să mai apară o 
proză asemănătoare cu vestita Co/zbă a unchiului Tom, care să poată fi 
citită cu aceeaşi pasiune în bucătărie, în salon, în camera copiilor?. 


Desigur, nu toţi autorii români care participă la acest dosar se rezumă 
la cele câteva referinţe occidentale semnalate mai sus. Chiar dacă cei mai 
mulți discută ideile lui Eco din Marginalile sale, întâlnim şi cazuri ale unor 
autori care apelează la trimiteri bibliografice occidentale dintre cele mai 
diversificate (articolele semnate Monica Spiridon, Dan Ion Nasta sau Ion 
Lucăcel fiind foarte interesante din acest punct de vedere). De asemenea, 


I. Ion Bogdan Lefter, Secvente despre scrierea unui roman de idei” în „Caiete 


critice”, nr. 1-2, 1986, p. 146. 
2. Umberto Eco, Marginalii şi glosse la Numele rozei în „Secolul 20”, nr. 8-9-10, 
1893, pp. 102-104. 

unii autori apelează la bibliografia românească dezvoltând (mai) vechile 
teorii despre artă /estetică paradigme culturale într-o direcție relevantă pa- 
radigmei postmoderne. Există, în fine, cazuri de critici care evită trimiterile 
bibliografice într-o încercare de a schița (aparent intuitiv) câteva trăsături 
definitorii ale noii paradigme postmoderne. 

În interviurile reproduse în cadrul acestui dosar, opiniile celor doi po- 
eţi intervievaţi sunt mai degrabă reticente în raport cu subiectul postmo- 
dernismului, aceştia evitând, pe cât posibil, formulările teoretice. Ștefan 
Aug. Doinaș, spre exemplu, afirmă: „Postmodernismul nu mai e, de câteva 
decenii, o simplă modă, ci reprezintă ceva esenţial în cultura noastră, şi a 
Europei. Dar e foarte greu deocamdată să defineşti această «esenţă isto- 
rică» a lui. Eu nu mă simt în stare”. De asemenea, Marin Sorescu pare 
să opteze pentru o distanţare față de subiectul postmodernism, motivând 
caracterul aparent formal /artificial al conceptului: 


Este la modă «postmodernismul», într-adevăr. Vocabula. Literatura nu 
se simte obligată întotdeauna să ţină pasul cu teoriile. Există graba unor 
exegeţi de a clasifica, de a despica, de a propune, de a impune formule. 
O perioadă mai lungă de pace în Europa şi America i-a pus pe teore- 
ticieni în imposibilitatea de a face împărțiri, delimitări... S-a inventat 
Postmodernismul*. 


Interviurile, însă, au contribuit mai puţin la popularitatea imensă pe 
care a câștigat-o acest număr special al „Caietelor critice” în anii următori. 
Cele cinci eseuri traduse în finalul dosarului au reprezentat, în mod cert, 
un import bibliografic important în contextul acelor vremuri, o dovadă a 
acestui fapt fiind indicată de textele românești din dosar care se revendică 
uneori de la aceste eseuri. Însă cea mai importantă contribuţie în cadrul 
revistei rămâne acea secvenţă a teoriilor românești despre postmodernism, 
pentru că avem de-a face aici cu o adaptare a discursului teoretic românesc 
la unul dintre subiectele centrale ale culturii occidentale. După cum am 
spus, impactul pe care l-au avut aceste texte în teoria românească despre 
postmodernism a fost unul imens, în ziua de azi acest număr al revistei 
„Caiete critice” fiind considerat drept începutul dezbaterii teoretice a con- 
ceptului de postmodernism în cultura română, o dezbatere care, din mai 
multe puncte de vedere, nu s-a încheiat încă. 


3. „Caiete critice”, nr. 1-2, 1986, p. 155. 
4. Ibid., p. 157. 


47 


Postmodernismul în teoria literară românească 


Dificultăţile conceptului 


Majoritatea textelor româneşti din dosarul ”Caietelor critice” au în comun 
două idei simple, însă aceste idei vor fi dezvoltate în moduri foarte diferite 
de la un text la altul: 1) a defini conceptul de postmodernism implică mari 
dificultăţi teoretice (în mod evident această idee se datorează și contextului 
politic dificil din România acelor vremuri); 2) postmodernismul este cu- 
rentul artistic care urmează modernismului, depăşindu-l sau integrându-l 
(vorbim, în acest caz, de o explicaţie terminologică /etimologică; chiar şi 
în mod intuitiv nu este dificil de presupus faptul că post-moZernismul este 
o formă de distanțare de estetica modernistă). 

Cele două probleme apar semnalate şi în articolul (care deschide do- 
sarul) Un concept care îşi caută sensurile, semnat Fugen Simion. Textul 
sugerează încă din titlu caracterul fragil al unei posibile definiţii a post- 
modernismului, iar primele fraze propun o redefinire a conceptului de 
modernism cu scopul unei mai bune contextualizări a postmodernismului: 
„Orice discuţie despre postmodernism presupune o redefinire a câmpului 
modernităţii şi a miturilor sale. O sensibilitate nouă în artă înseamnă, im- 
plicit, o tehnică şi o gândire nouă”5. Strategia lui Simion se bazează aici 
pe un principiu foarte logic: dacă postmodernismul este o continuare/o 
depăşire a paradigmei moderne, atunci definirea sa ar putea pleca tocmai 
de acolo de unde modernismul se încheie. Însă, a (restabili anumite repe- 
re solide ale modernismului se dovedeşte a fi o încercare la fel de dificilă. 
Practic, una dintre concluziile la care ajunge criticul este aceea că inclusiv 
modernismul este un concept instabil: 


ştim, aşadar, doar cu aproximaţie când începe epoca modernă, ştim şi 
mai puţin când se încheie ea. Într-un anumit sens, ca continuă şi azi |...] 
Dar este corect, întrebam la început, să gândim şi să judecăm moderni- 
tatea ca un spaţiu unitar, determinabil? Bunul simţ ne spune că lumea 
modernităţii este vastă și stilurile, direcțiile, formele ei nu sunt de cuprins 
într-o formulă“. 


Astfel, fragilitatea conceptului de modernism generează implicit o fra- 
gilitate a conceptului de postmodernism, cel puţin în condiţiile în care 


$. Eugen Simion, Un concept care îşi caută sensurile în „Caiete critice”, nr. 1-2, 
1986,p. 5. 
6. Ibid.,p. 6. 

cele două sunt definite printr-o raportare unul la celălalt. În plus, atât re- 
perele istorice cât şi cele estetice se dovedesc a fi neclare pentru stabilirea 
unor puncte în care modernismul se încheie, iar postmodernismul începe. 
Conștient de această dificultate teoretică, Simion consideră că e impor- 
tant pentru demersul său să identifice anumite nuanţe care pot diferenția, 
minimal, cele două paradigme. Este vorba, aşa cum am observat şi la alți 
teoreticieni români, de ironie într-o primă fază. E drept, şi estetica modernă 
implică adesea mecanisme ironice, însă în postmodernism, observă Simion, 
prin ironie sunt subminate tocmai mijloacele de expresie moderniste. Din 
acest punct de vedere, ironizarea artistică a mecanismelor moderne poate 
corespunde unei atitudini postmoderne. Criticul invocă aici mai multe 
nume de scriitori români care, printr-o distanţare ironică de mecanismele 
moderniste, dar şi printr-o recuperare a unei sensibilităţi la care moder- 
nismul renunțase, reuşesc să dea dovadă de o conștiință a propriei post- 
modernităţi Mircea Cărtărescu, Mircea Nedelciu, loan Groșan ș.a. Tot în 
încercarea de a stabili repere specifice exclusiv postmodernismului, Simion 
apelează la ideile lui Guy Scarpetta invocând cele patru categorii de ele- 
mente ale 707 ere a barocului: |) impuritatea /fuziunea artelor; 2) reciclaj/ 
rescriere /recuperarea trecutului; 3) tratarea răului prin rău (coruperea 
Kitschului);, 4) artificialitatea. Avem de-a face însă doar cu o invocare a 
acestor criterii, ele fiind, mai degrabă, orientative în economia articolului. 
De asemenea, în încheiere, criticul vorbeşte despre o altă posibilă caracte- 
ristică a postmodernismului, şi anume întoarcerea autorului în text, însă 
fără a dezvolta această idee, care, de altfel, va fi una intens problematizată 
în dezbaterile ulterioare privind postmodernismul. Există în acest scurt pa- 
ragraf o foarte interesantă comparaţie (care trimite, de fapt, tot la studiile 
lui Guy Scarpetta) între prezenţa în text a autorului şi o eventuală revenire 
a vefulatului, însă eventualele consecinţe estetice ale unei asemenea reveniri 
sunt catalogate drept „o temă pentru o altă discuţie”. 

Trecerea în revistă a unor repere centrale ale modernismului, schițarea 
unor nuanţe estetice specific postmoderne, comparații între viziunile mai 
multor scriitori care ţin de poetici diferite sunt câteva dintre direcţiile spre 
care se îndreptă demonstraţia lui Simion. Cu toate acestea, putem admite 
faptul că miza centrală a articolului este aceea a sublinia dificultatea con- 
ceptului de postmodernism, aşa cum, de altfel, sugerează și titlul. Din 
acest punct de vedere probabil că cel mai interesant aspect îl întâlnim în 
ultimul paragraf: 

O nouă viziune a barocului? (Scarpetta). O fiteratură a liniştii? (John 
Barth). O viziune a apocalipsului? (Graff). O nouă formă de manierism? 
(Eco). Tendinţa 20 Zetermanenței? (Hassan). Un paradox al viitorului an- 
terior? (Lyotard). Postmodernismul îmi pare mai ales promisiunea de a 
recupera în sfera artei ceea ce spiritul modern agresiv a exclus, exilat...7. 


Înainte de toate, aş sublinia aici numele teoreticienilor invocați de 
Simion pentru că, aşa cum am arătat și în subcapitolul anterior, vorbim 
despre celebrele și puţinele referinţe teoretice disponibile în anii '80: 
Scarpetta, Barth, Graft, Hassan şi Lyotard sunt prezenţi în acelaşi număr 
al „Caietelor critice” în traducere românească, iar Marginaliile lui Eco tra- 
duse în 1983, aşa cum sugera şi lon Bogdan Lefter, au constituit (cel puţin 
până la apariţia acestui număr al „Caietelor critice”) referinţa bibliografică 
principală în raport cu subiectul postmodernismului în cultura română. 

Prin cele şase întrebări retorice Simion sugerează faptul că o definiţie a 
postmodernismului poate fi de-a dreptul imposibilă, în condiţiile în care 
opiniile celor citați sunt divergente, acoperind spaţii estetice dintre cele 
mai diferite. Pentru critic, care adaugă o definiţie proprie pe lângă cele şase 
canonice, postmodernismul a fi în primul rând „o promisiune”, îndeplinirea 
sa ţinând de un timp viitor. Desigur, o astfel de formulare pare adecvată, 
în condiţiile în care România anilor '80 abia se familiariza cu postmoder- 
nismul, în timp ce autorii citați de Simion problematizau conceptul din 
interiorul unor culturi în care acesta fusese deja asimilat. 

Dificultatea conceptului este subiectul central şi în articolul lui Livius 
Ciocârlie, intitulat sugestiv Preszpuneri despre postmodernism: „imi intitu- 
lez intervenţia presupuneri dintr-o prudenţă nativă dar şi deoarece post- 
modernismul, dacă există, este un fenomen contemporan şi a încerca să 
defineşti prezentul este totdeauna imprudent”5. După cum se poate vedea 
şi în acest fragment, prudenţa criticului merge până la a se întreba dacă 
postmodernismul există cu adevărat. Demersul lui Livius Ciocârlie este 
în anumite privinţe similar cu cel al lui Simion, criticul urmărind mai ales 
o definire a postmodernităţii în contrast cu precedenta etapă modernă, 
de aceea o parte însemnată din articol discută aspecte legate de estetica 
modernă. Totuşi, în ceea ce priveşte strict postmodernismul, Ciocârlie 


7. Ibid.,p.9. 
8. Livius Ciocârlie, Presupuneri despre postmodernism în „Caiete critice”, nr. 1-2, 
1986, p. 13. 

are câteva observaţii care, deşi nu sunt problematizate pe larg, sugerează 
anumite aspecte esenţiale ale paradigmei: „Ca orice epocă literară, post- 
modernismul își va avea simulacrele. Opere care vor da unor cercuri largi 
sentimentul postmodernităţii, dar care, deşi nu lipsite de însușiri, nu vor 
fi decât faţa perisabilă a acestuia. O elevată literatură de consum”. În ziua 
de azi paradigma postmodernă este adesea definită printr-o raportare la 
concepte precum societatea/literatura de consum, respectiv simulare/Ssi- 
mulacru (studiile din anii '70 — 80 ale lui Jean Baudrillard fiind principala 
resursă teoretică în acest sens). Practic, în acest scurt paragraf (un paragraf 
aproape atipic în contextul întregului articol), Livius Ciocârlie menţionează 
cel puţin două cuvinte-cheie care în anii următori se vor dovedi a fi defini- 
torii pentru clarificarea teoretică a paradigmei postmoderne. Însă, pe cât 
de inspirată se dovedeşte a fi utilizarea acestor termeni, pe atât de confuză 
este ea în contextul paragrafului respectiv. În primul rând, trebuie observat 
faptul că Ciocârlie vorbeşte în acest caz nu despre literatura postmodernă, 
ci despre falsele sale manifestări. Simulacrele ar fi, în acest caz, acele texte 
care imită textele postmoderne, neîndeplinind, de fapt, criteriile necesare 
încadrării în această paradigmă. Este vorba, mai degrabă, de o literatură 
de raft secund care, imitând un model (numit postmodern, încă neclarifi- 
cat pe deplin), creează un produs perisabil destinat maselor/consumului. 
Motivele pentru care criticul vorbeşte despre această categorie a falselor 
texte postmoderne este, din nou, precauţia invocată la începutul articolu- 
lui. Practic aveam de-a face cu o semnalare a pericolelor interpretative în 
care poate cădea un critic grăbindu-se să catalogheze un text drept post- 
modern, astfel, în opinia lui Livius Ciocârlie, este inevitabilă apariţia unor 
texte fals-postmoderne, simulacre destinate consumului maselor. 

Ceea ce vreau să subliniez e caracterul paradoxal al articolului lui Livius 
Ciocârlie. Încercând să definească postmodernismul, criticul vorbeşte mai 
ales despre modernitate şi eventuale schimbări care pot apărea în interio- 
rul acestei paradigme, schimbări care, probabil, vor conduce spre o poză 
paradigmă post-modernă. Textul este unul extrem de precaut, aşa cum 
anunţa, de altfel, însuși autorul, iar multe dintre observaţii rămân într-o 
zonă a presupunerilor (anunţate încă din titlu). Vorbind, însă, despre posi- 
bilitatea unei false literaturii postmoderne, criticul invocă cele două cuvinte 
cheie care în anii următori vor fi adesea în centrul dezbaterilor conceptuale 


9. Ibid., p. 16. 

privind postmodernismul: literatura de consum, respectiv conceptul de 
simulacru. Ceea ce la Ciocârlie este catalogat drept falsă literatură post- 
modernă poate fi, de fapt, într-o accepţie baudrillardiană, tocmai adevărata 
literatură postmodernă. Desigur, o astfel de constatare poate fi catalogată, 
mai degrabă, ca o coincidenţă (ne)fericită, în condiţiile în care studiile lui 
Baudrillard erau în mod sigur mai puţin cunoscute în România anilor "80, 
iar autorul francez nu apare citat în textul lui Ciocârlie. Cu toate acestea, 
corespondenţa (întâmplătoare) dintre paragraful lui Ciocârlie şi studiile lui 
Baudrillard (în special celebrul volum Simp/acres et Simulation din 1981) 
nu este una irelevantă. 

Dacă deschidem volumul Simulacre şi simulare, constatăm că acesta în- 
cepe cu un fals citat (motto) atribuit Ecleziastului, un citat care, de fapt, dă 
o definiţie a simulacrului, conceptul-cheie din întregul volum: „Simulacrul 
nu € niciodată ceea ce ascunde adevărul — el e adevărul care ascunde fap- 
tul că nu există niciun adevăr. Simulacrul e adevărat”!0. Din acest punct 
de vedere, revenind la paragraful din articolul lui Ciocârlie, avem, pe de-o 
parte, literatura postmodernă şi, pe de altă parte, un simulacru al literatu- 
rii postmoderne destinat consumului (maselor). Putem, astfel, admite, pe 
urmele lui Baudrillard, faptul că, cel mai probabil, simulacrele literaturii 
postmoderne nu sunt copii imperfecte perisabile ale zzevăraze literaturi 
postmoderne, ele sunt însăşi literatura postmodernă. În acest sens semna- 
lam caracterul paradoxal al articolului lui Ciocârlie, care vorbeşte în ter- 
meni vagi despre postmodernism, dar care apelează (probabil intuitiv) la 
formulări foarte postmoderne în raport cu un presupus fals postmodernism. 

Acelaşi paragraf invocă o continuitate a simulacrelor în diferite epoci 
culturale („ca orice epocă literară, postmodernismul își va avea simulacre- 
le”), iar aici, din nou, ar trebui semnalat faptul că postmodernismul are, 
cel puţin aparent, un altfel de raport cu propriile sale simulacre. Admiţând 
faptul că în cazul precedentelor epoci se putea vorbi despre o literatură 
adevărată şi un simulacru al ei, în postmodernism, în mod cert, această 
distincţie este anulată. Practic, din punctul de vedere al simulacrelor (cel 
puţin bazându-ne pe studiile apărute încă de atunci în Occident sau ul- 
terior în România post-decembristă), postmodernismul nu este, în mod 
cert, ca orice epocă literară. 


IO. Jean Baudrillard, Simu/acre şi simulare, trad. Sebastian Big, Idea Design 8 
Print, Cluj-Napoca, 2008. 

Am insistat asupra nuanţelor pe care le presupune acest scurt paragraf 
datorită caracterului său atipic atât în contextul articolului, cât şi în ra- 
port cu întregul dosar al „Caietelor critice”. Însă, după cum am spus, în 
linii mari textul Presupuneri despre postmodernism se înscrise mai degrabă 
în acea categorie a articolelor care semnalează dificultatea conceptului. 
Modernismul, de asemenea, este profund problematizat (ca şi în cazul ar- 
ticolului lui Simion) în încercarea de a produce o mai bună contextualizare 
a noilor mutații paradigmatice. 

Situaţia este similară şi în cazul articolului lui Nicolae Manolescu, Poezzz 
pereche: „în momentul de faţă, confuzia continuă să fie destul de mare în 
privinţa postmodernismului şi există cam tot atâtea păreri câte capete şi-au 
pus la contribuţie materia cenușie [...] nu mă simt în stare să discut pro- 
blema în ansamblul ei şi nici exhaustiv”!!. "Textul continuă cu comentarea 
unor ample citate preluate din Margrnahile lui Eco şi cu o discuţie despre 
modernism /avangardism. Trebuie însă menţionat faptul că, spre deose- 
bire de articolului despre postmodernism din „Caiete critice” 1983, aici 
Manolescu nu mai pune semnul egalităţii între sensibilitatea avangardistă 
şi cea postmodernă. De fapt, invocând o carte de-a lui lon Bogdan Lefter 
ce urma să fie publicată la acea vreme, Manolescu semnalează chiar o di- 
ferență majoră între modernism şi postmodernism: 


paralelismul |între clişeu/modernism/postmodernism — R.C. ] a fost sem- 
nalat de către un tânăr poet şi critic, lon Bogdan Lefter, care a studiat 
noua poezie din anii '80 într-o carte aflată sub tipar [...] Exemplul spi- 
cuit de Ion Bogdan Lefter poate fi generalizat: dacă poezia modernă se 
constituia principial ca un refuz, poezia postmodernă se constituie ca o 
acceptare a tradiţiei literare!?. 


Desigur, însuşi Manolescu va semnala, la un moment dat, faptul că 
această simplă distincţie, între un modernism care contestă trecutul /tra- 
diția şi un postmodernism care integrează tradiţia, nu este una suficientă. 
E motivul pentru care articolul pare să se construiască, în primul rând, 
în jurul ideii conform căreia clarificarea conceptului de postmodernism 
este, dacă nu imposibilă, cel puţin riscantă din punct de vedere teoretic 
şi 1Storic. 


II. Nicolae Manolescu, Poeţii pereche în „Caiete critice”, nr. 1-2, 1986, p. 52. 
12. Ibi., pp. 53-54. 

Ideea apare şi în articolul lui Ovid. S. Crohmălniceanu care, recunos- 
când apariţia unei noi sensibilități estetice în arte, se arată foarte sceptic cu 
privire la denumirea de postmodernism: 


Un lucru frapează în ceea ce se spune azi despre postmodernism, pe lângă 
natura flagrant contradictorie a particularităţilor care îi sunt atribuite (e 
monstrul din Loch Ness al criticii contemporane, tot mai mulți inşi declară 
că l-au văzut cu ochii lor, dar dau fabuloasei lui înfățișări descripţii absolut 
diferite). [...] Postmodernismul, cât merită realmente un asemenea nume, 
e o revoltă tacită împotriva acestei vaste plictiseli!$. 


Una dintre mărcile cele mai vizibile ale posibilului curent postmodernist 
este, în opinia lui Crohmălniceanu, tocmai acest caracter orientat împotriva 
plictiselii — criticul vorbeşte despre seJcerea publicului, literatura de con- 
sum, limbajul familiar ş.a.m.d. Pe lângă aceste observaţii relevante, ideea 
reluată de-a lungul textului rămâne, totuşi, cea a dificultăților conceptuale. 

În fine, aceeași dificultate conceptuală este sugerată şi în articolul lui 
Mircea Mihăieş. Acesta descrie postmodernismul ca fiind „un termen am- 
biguu, greu de ştiut când, unde şi cum trebuie folosit. Și dacă trebuie fo- 
losit”!4. Întâlnim şi aici comparații între modernism şi postmodernism (sau 
între ironia modernă vs. ironia postmodernă) şi clarificări terminologice: „la 
o primă vedere, el | postmodernismul — R.C.] nu este decât încă unul din 
nenumăratele -ssm-e care alcătuiesc, în felul lor, de bine, de rău, o insolită 
istorie a gândirii teoretice a acestui secol |... ] 7 modernism mai modern. 
Un mai-mult-ca-modernismul”!5. Acest mai-mult-ca-modernismul, care dă 
şi titlul articolului, nu este însă văzut de autor ca fiind tocmai o certitudi- 
ne teoretică /istorică. De fapt, pledând pentru instabilitatea conceptuală 
a termenului de postmodernism, Mihăieş vorbeşte deopotrivă despre o 
„varietate” a modernismului, dar și despre o posibilă depăşire a sa. 


Postmodernism în afara literaturii 


Un detaliu important legat de acest dosar despre postmodernism al 
„Caietelor critice” este faptul că mai multe dintre articole nu ţin strict de 


I3. Ovid S. Crohmălniceanu, Postmodernism; ce se spune şi ce nu în „Caiete critice”, 
nr. 1-2, 1986,pp. 10-11. 

14. Mircea Mihăieş, Mai-mult-ca-modernismul în „Caiete critice”, nr. 1-2, 1986, 
p. 115. 

15. Ilia. 

domeniul teoriei literare. Se discută, astfel, despre un postmodernism în 
muzică, în arhitectură sau în artele plastice, iar aceste contribuţii, inevi- 
tabil, se disting atât prin tematică cât şi prin referințele bibliografice de 
restul articolelor. 

Un prim exemplu foarte interesant din acest punct de vedere este ar- 
ticolului lui Ion Lucăcel, Despre post-modern în arhitectură. Textul este 
unul consistent, fiind printre cele mai ample prezente în acest dosar al 
„Caietelor critice”, iar cele 22 de note subsol ocupă o pagină întreagă 
trimițând la diverse referinţele bibliografice din sfera arhitecturii (sunt in- 
vocate nume precum H. Focillon, Ch. Jencks, R. Venturi, K. Kurokawa 
ş.a.). Impresia pe care o creează articolul lui Lucăcel, mai ales datorită 
numeroaselor trimiteri bibliografice, este aceea că în domeniul arhitec- 
turii bibliografia teoretică era, aparent, mult mai accesibilă în România 
acelor ani, comparativ cu sfera teoriei literare. Dacă numeroase articole 
de teorie literară prezente în acest dosar apelează la aceleași 4-5 referințe 
bibliografice (Eco, Lyotard, Hassan etc.), cele 22 de trimiteri bibliografice 
din textul lui Lucăcel (dintre care doar câteva trimit la aceeaşi sursă) pot 
părea de-a dreptul neobişnuite. 

În linii mari, articolul este o prezentare pe scurt a principalelor direcții 
din istoria teoriilor occidentale despre postmodernism în arhitectură (aşa 
cum, de altfel, sugerează şi titlul). Pe de o parte, autorul reușește să sur- 
prindă câteva repere care ţin strict de noua arhitectură, iar unele dintre 
acestea se dovedesc a corespunde perfect şi domeniului literar. Aşa cum 
unii teoreticieni vorbesc despre o literatură mai puţin „plictisitoare” (şi, 
implicit, o literatură destinată consumului maselor), Lucăcel aminteşte 
(vorbind despre studiile lui Robert Venturi), în mod similar, de o arhitec- 
tură spectaculoasă (ne-plictisitoare): „teoriile lui Robert Venturi dezvoltate 
în anii 60 [...] căutau un limbaj care să restabilească contactul cu «con- 
sumatorul de arhitectură» [...] aparentului paradox al lui Mies van der 
Rohe «less is more», Venturi îi răspunde «mai puţin înseamnă plictiseală» 
(«less is bore»)”1S. Pe de altă parte, textul se încheie cu o discuţie despre 
un postmodernism neclar, un postmodernism în derulare ale cărei repe- 
re exacte urmează a fi stabilite în viitor: „Postmodernismul nu este încă 
o ortodoxie, ci mai curând un fenomen care trebuie observat, studiat și 


16. Ion Lucăcel, Despre post-modern în arhitectură în „Caiete critice”, nr. 1-2, 
1986, p. 29. 

căutat a-l înţelege pentru modul în care îşi exprimă ideile, pentru aportul 
său la îmbogățirea limbajului arhitectural”. 

Situaţia este similară şi în cazul articolului Uz poz „spirit al timpului 
în muzică, semnat Ştefan Niculescu. Autorul, apelând la o impresionantă 
bibliografie teoretică din sfera muzicală, retrasează, în linii mari, câteva di- 


» 


recții muzicale importante ale ultimelor secole urmărind, aparent, o bună 
contextualizare a prezentului postmodern: 


de aici ideea că ne-am situa în zorii unui nou ciclu al istoriei muzicii, 
comparabil poate cu acela din ultimele două secole, dar având sensul exact 
opus. S-ar putea numi postmodernism ciclul acesta? Denumirea, suspectă 
pentru unii, adecvată pentru alţii, nu are totuşi importanţă!ă. 


Dintr-o primă notă de subsol aflăm că articolul lui Niculescu a fost iniţial 
publicat în revista „Arta” în anul 1983 cu titlul Între individual şi gene- 
ral. Într-adevăr, urmărind cu atenţie textul observăm că mizele sale sunt 
mai degrabă o reinterpretare a evoluţiei muzicii din ultimele două secole 
pe baza acestor criterii (individualul, respectiv generalul — în accepţia pe 
care o dă Constantin Noica termenilor în volumul său Spiritul românesc 
în cumpătul vremii), clarificarea nuanţelor strict postmoderne din noile 
fenomene muzicale contând mai puţin. 

O foarte interesantă contribuţie teoretică vine însă din sfera artelor plas- 
tice; este vorba de articolul Magdei Cârneci, Spatiul] imaginii. Autoarea 
avea o contribuţie interesantă privind postmodernismul (sau, mai exact, 
„noua poezie”) şi în numărul din 1983 al „Caietelor critice” unde (sub 
pseudonimul Magdalena Ghica) caracteriza noile direcţii din poezia româ- 
nească ca fiind asociate cu elemente precum consumism, fragmentarism, 
ludic, post-cultură ş.a.m.d. În articolul Spatiul imaginii discuţia se îndreap- 
tă strict spre zona artelor plastice (aşa cum sugerează şi ampla bibliografie 
de specialitate din finalul textului), însă reperele teoretice pe care autoarea 
le atribuie noii sensibilități postmoderne corespund întregii paradigme, nu 
doar manifestărilor sale plastice. Aş sublinia, în primul rând, ideea unor 
contrarii complementare ce caracterizează paradigma postmodernă: „un fe- 
nomen care propune tocmai confluenţa, plurivocitatea, într-un cuvânt pro- 
pune complementaritatea |...] asistăm la o ciudată «democraţie estetică»: 


17. Ibid., p. 33. 
18. Ștefan Niculescu, Un nou spirit al timpului” în muzică în „Caiete critice”, 
nr. 1-2, 1986, pp. 34-35. 

timpul prezent pare să-şi asume în mod egal şi indiferent toate formele şi 
stilurile, din toate epocile şi locurile, toate avangărzile şi modele. Un vast 
gust neo-eclectic”!?. Această multitudine de opţiuni estetice presupune, 
în mod evident, o reluare a vechilor paradigme estetice, o reinterpretare 
creativă a acestora care conduce spre 


o vreme a «citatului şi a pastişei», când pastişa pare mai reală, mai inova- 
tivă şi mai «creativă» decât opera originală [...] o vreme a unui îmvenzar 
planetar al formelor în spațiu şi timp, care pune în devălmăşie depozi- 
tul formal al culturilor într-o vastă «bancă de imagini», impersonală şi 
supra-individuală?%. 


Vorbind despre postmodernism ca despre o continuare a sensibilităţii 
moderne, autoarea distinge două posibile direcții de evoluţie. Pe de o par- 
te, se poate vorbi de o direcţie așa-zis realistă care, printr-un ra/icalism 
anarhic şi distructiv, urmăreşte accesul cât mai rapid la un public ţintă cât 
mai mare: 


trivialitatea agresivă, mecanisme vizuale şi psihice de tip mass-media etc. — 
pentru producerea şi consumul în masă de obiecte aşa zis estetice, cu 
intenţii clar populiste care frizează de cele mai multe ori kitschul [...] 
exemple de asemenea «realisme», fie ele pseudo-avangardiste, fie pseu- 
do-istoriciste, ar fi trans-avangarda italiană şi neo-expresionismul german, 
arta disco, graffiti şi video?l. 


Această direcţie realistă de evoluţie a modernismului spre o nouă sen- 
sibilitate postmodernă este asociată de autoare cu fenomenul parodiei. 
Ar fi, aşadar, un postmodernism care parodiază mecanismele moderniste 
printr-un exces cu nuanţe subversive. Pe de altă parte, autoarea vorbeşte 
despre o dezvoltare formalistă a modernismului. Această a doua direc- 
ţie a postmodernismului nu mai este una parodică, ci, dimpotrivă, una 
ortodoxă: 


în cadrul acestei tendinţe intră artiștii care încearcă să recupereze un sens 
nefalsificat al modernităţii iniţiale, pe care ea însăşi l-a pierdut pe par- 
curs [...] acela de a descoperi nu atât un purism intrinsec al limbajului 


19. Magda Cârneci, Spațiul imaginii în „Caiete critice”, nr. 1-2, 1986, pp. 106-107. 
20. Ibid., p. 108. 
21. Ibi.,p. LI. 

plastic, cât a reformula pentru uzul modernităţii un limbaj vizual al 
transcendenţei”?. 


Ar fi vorba, în acest caz, despre arta abstractă (inclusiv cu accente uto- 
pice sau e/itiste) care este păstrată în interiorul sensibilităţii postmoderne 
din motive axiomatice ca 


unicul mod de a păstra, în entropia contemporană a iconicului, un set ire- 
ductibil de reguli constitutive şi limitative ale imaginii, fără de care aceasta 
ar putea dispărea; ar reprezenta un ultim mod de a păstra un anume res- 
pect pentru ultimele nivele ale tradiţiei culturale ale imaginii europene?f. 


Condiţia artistului postmodern apare, în viziunea Magdei Cârneci, ca 
fiind una extrem de dificilă. Acesta nu este prins doar între două posibile căi 
de evoluţie ale postmodernismului (cea parodică vs. cea ortodoxă), ci, mai 
mult decât atât, oricare dintre cele două direcţii ar impune artistului stabi- 
lirea unor legături între paradigme dintre cele mai diferite (dacă nu chiar 
opuse); motorul creativ al postmodernismului, tehnica sa primară pare a fi 
aceea a stabilirii punctelor de legătură între diferite paradigme, constituirea 
unui întreg coerent ale cărui părți (cel puţin) păreau a fi incompatibile. Cu 
alte cuvinte, artistul este responsabil de reprezentarea unei lumi lipsite de 
centru sau, eventual, o lume cu mai multe centre în care complementari- 
tatea contrariilor este posibilă. După cum am spus, eseul Magdei Cârneci 
depăşeşte sfera strictă a artelor plastice, cele mai multe dintre observațiile 
teoretice ale autoarei vizând paradigma postmodernă în general, iar pentru 
cititorul de azi nu este greu de stabilit faptul că avem de-a face în cazul 
acestui articol cu una dintre contribuţiile cele mai interesante prezente în 
dosarul „Caietelor critice” din 1986. 


Eseuri postmoderne 


Majoritatea contribuţiilor din acest dosar discută conceptul de postmoder- 

nism dintr-o perspectivă istorică sau teoretică folosind un limbaj academic 

comun, făcând trimiteri bibliografice şi apelând la mici trucuri stilistice 

de limbaj doar în puţine cazuri. Există însă patru texte, extrem de scur- 
A . . . A, 3 A $ i 

te, în care registrul discursiv pare a fi, în primul rând, cel eseistic. Sunt 

texte care nu urmăresc neapărat clarificarea teoretică a conceptului de 


22. Ibid., p. 112. 
23. Ibid. 

postmodernism şi, cu toate acestea, prezenţa lor în acest dosar nu este, 
totuși, una irelevantă. 

E vorba, în primul rând, de eseul lui Mircea Cărtărescu, Cuvinte îm- 
potriva maşinii de scris. Fiind deja recunoscut ca lider al generaţiei optze- 
ciste, Cărtărescu contribuie la acest dosar cu câteva observaţii personale 
privind opţiunile sale estetice într-un registru confesiv: „Nu numai poezia, 
dar și viaţa mea însăși datează inevitabil. Sunt un scriitor legat de maşina 
mea de scris. Nu pot gândi decât în faţa ei. Nu pot imagina nimic în lipsa 
zgomotului familiar, torsul acestei pisici mecanice”?*. Această pledoarie 
pentru mașina de scris este însă contrazisă încă din titlu, care se pronunța 
împotriva maşinii de scris. De asemenea, încheierea eseului va fi la fel de 
categorică din acest punct de vedere: 


dacă vrea să redevină o plăcere şi o generatoare de plăcere, să redobân- 
dească un mesaj omenesc, să aibă din nou acces la acea căldură a vocii şi 
a pielii în lipsa căreia poezia rămâne un joc cu mărgele de sticlă (lucru 
care mic, cel puţin, mi se pare de neacceptat), poezia va trebui să iasă din 
modernism. Postmodernismul nu este, deci, pentru mine, un concept, ci 
o necesitate reală. Va trebui să abandonăm maşina de scris?. 


Putem intui chiar şi din aceste pasaje faptul că, în textul lui Cărtărescu, 
metafora maşinii de scris face trimitere la întreaga paradigmă modernistă, 
iar autorul pledează în mod emfatic pentru o depăşire categorică a acestei 
paradigme. 

Astfel, o parte însemnată din text descrie în mod convingător diferi- 
te direcții ale poeziei moderniste care ar trebui depășite. Lucrurile devin 
ceva mai complicate în momentul în care discuţia se mută spre postmo- 
dernism. Aici Cărtărescu propune ideea unor poeme înregistrate pe bandă 
magnetică, vorbeşte despre voce şi ochi, în fine, invocă o formă de poezie 
îmbunătăţită tehnologic: 


nu mă îndoiesc de faptul că o nouă poezie, contemporană cu banda vi- 
deo, va termina cu toate aceste servituţi. Eu însumi am visat întotdeauna 
să îmi «editez» poezia sub formă de casete cu bandă magnetică [...] este 
un tip de poezie care ţine cont enorm de public şi mai ales de cea mai 


24. Mircea Cărtărescu, Cuvinte împotriva maşinii de scris în „Caiete critice”, nr. 
1-2, 1986, p. 130. 
25. Ibi., p. 132. 

ignorată trăsătură a poeziei în modernism: de voce, de vocea celui care a 
creat poezia”. 


Perspectiva poetului optzecist pare una reducţionistă, marea diferență 
între poezia modernă şi cea postmodernă datorându-se mai ales suportului 
pe care este plasat poemul, de la pagina tipărită care generează o anumită 
formă a poemului modern la înregistrarea audio a poemului postmodern. 
Desigur, chiar şi această perspectivă simplificată implică anumite aspecte 
mai generale care pot funcționa ca o bună diferenţiere între cele două 
curente: poezia postmodernă ar câștiga prin înregistrare audio un aparent 
surplus de autenticitate, ar permite întoarcerea autorului în text, ar impli- 
ca (inevitabil) noi tehnologii și, nu în ultimul rând, ar impune cititorului 
o altfel de raportare la text (alta decât simpla lectură). Acestea sunt toate 
mutații ce pot fi corelate postmodernismului, însă, în textul lui Cărtărescu 
ele sunt, mai degrabă, difuz sugerate, ideea centrală rămânând acea Zorinză 
personală a poetului de a-şi înregistra textele. 

E uşor de observat faptul că textul lui Mircea Cărtărescu nu este unul 
strict teoretic. Însă tocmai această confesiune nuanţată a autorului aduce 
o contribuţie foarte adecvată dosarului de faţă. Simplificând puţin lucru- 
rile, am putea admite faptul că articolul este un exerciţiu postmodern ca 
la carte: într-un dosar de teorie literară, Cărtărescu publică un eseu con- 
fesiv în care apelează la metafore de tipul „pisica mecanică”, sfidând astfel 
limitele strict teoretice ale acestui dosar. Această ignorare a limitelor din- 
tre diferite genuri literare (poezie, proză, critică, teorie etc.) este, de fapt, 
una dintre mărcile distinctive ale curentului postmodernist. O va spune, 
de altfel, însuși Cărtărescu mulți ani mai târziu, în 1999, în volumul său 
Postmodernismul românesc: 


Taxinomia elaborată a esteticii clasice, care împarte literatura în genuri şi 
specii bine delimitate (cultura <înaltă» fiind la rândul ei bine delimitată 
de cea «joasă»), este substituită în postmodernism de o disponibilitate 
formală fără frontiere, în care cuvântul de ordine este, după titlul cunos- 
cutei scrieri a lui Scarpetta, impuritatea”. 


Cu alte cuvinte, dacă din punct de vedere strict teoretic eseul lui Mircea 
Cărtărescu aduce puţine contribuţii în cadrul acestui dosar, el are totuși 


26. Ibid. 
27. Mircea Cărtărescu, Postmodernismul românesc, Humanitas, Bucureşti, 1999, 
pp. 101-102. 

meritul de a exemplifica un interesant caz de exercițiu literar specific post- 
modernist, relativizând limitele dintre eseu, articol ştiinţific, proză intimă, 
teorie sau pseudo-manifest (această ultimă categorie datorându-se caracte- 
rului militant /profetic din ultimele paragrate ale textului). 

Deși apelează la un alt registru discursiv, situația este similară şi în ca- 
zul articolului lui Călin Vlasie, Poezze şi psihic — teze despre modernismul şi 
postmodernismul poeziei — (fragmente). Cea mai mare parte a articolului 
vorbește despre poezia modernă care ar trebui să fie depășită de noua 
sensibilitate contemporană, iar conceptul-cheie utilizat cel mai frecvent în 
discursul lui Vlasie este cel de mașinism/maşinitate: 


Maşinismul a exercitat o influenţă constantă şi extremă în gândirea poe- 
tică modernă (a ultimei sute de ani). [...] Maşinitatea creează sentimen- 
tul acut al participării, al implicării şi al personalizării generoase. [...] 
Noutatea poate fi obținută «artificial» (la calculator) graţie unui program 
bine conceput?. 


Întreg articolul este constituit din fraze scurte (similare celor din cita- 
tul de mai sus) care dau impresia că proclamă un fel de adevăruri generale 
aparent incontestabile. 

Cu toate acestea, conceptele cu care operează Vlasie sunt mult prea 
instabile pentru a fi cu adevărat relevante teoretic. De fapt, miza eseului 
pare a fi mai puţin modernismul sau postmodernismul, locul acestora fiind 
luat de maşinism, un concept, la rândul său, mult prea puţin clarificat teo- 
retic, în condiţiile în care acesta se poate referi de la artificialitatea (estetică 
a) textului liric până la contaminări ale artei cu noile inovaţii tehnologice 
(calculatorul). Există, totuşi, o corespondenţă surprinzătoare între subiectul 
central al textului şi stilistica sa. Astfel, eseul despre maşinism /artificialitate 
al lui Vlasie este scris într-un registru discursiv extrem de rigid, artificial, 
maşinist. Frazele scurte dispuse într-o succesiune numerotată (de la 1 la 
9), prezenţa redusă a adjectivelor, impresia că fiecare propoziţie (item) este 
concluzia concisă a unei lungi demonstraţii (aceasta din urmă neexistând 
însă) stabilesc corespondenţa dintre subiectul lucrării şi stilistica sa. Este un 
text care, similar articolului semnat de Mircea Cărtărescu, aduce o contri- 
buţie atipică în cadrul unui dosar de teorie literară, dar, tocmai din aceste 


28. Călin Vlasie, Poezze și psihic — teze despre modernismul şi postmodernismul poe- 
ziei — (fragmente) în „Caiete critice” nr. 1-2, pp. 133-135. 

motive, putem vorbi despre un exerciţiu literar postmodern care profită 
din plin de libertățile formale ale paradigmei. 

Un al treilea exemplu de acest fel este articolul Poszmozernismul prozei: 
ora de dezvățare, semnat de Vasile Andru. După eseul confesiv cărtărescian, 
respectiv după discursul rigid despre maşinism al lui Vlasie, eseul lui Vasile 
Andru pare a corespunde în mare măsură unei meditații filosofico-mistice. 
Înainte de a dezvolta această idee aş sublinia, totuşi, faptul că Andru face 
câteva observaţii strict teoretice/critice privind contribuţiile postmoderne 
ale unor autori ca George Bălăiță, Mircea Nedelciu, Gheorghe Crăciun 
(amintind, inclusiv, de inovațiile literare produse de Școala de la Târgovişte). 
Pe lângă acestea, însă, textul este contaminat masiv de idei care ţin de afo- 
risme, exerciţii /mutaţii ale gândirii, „un maestru vorbind despre marea 
cunoaştere”, intuiţii ale realului fluid ş.a.m.d.: 


frazele noastre nu mai propun descripţii fatal lacunare ale realului, ci o 
zguduire a minţii spre perceperea unui a/£ real. |...] Există epoci cu gene 
tari. Secolul nostru se numără printre ele. Experimentele cele mai îndrăz- 
neţe [...] au făcut din literatură o practică mare a spiritului. |...] Apelul 
la simplitate ascunde surâsul celui care ştie că şi miracolul se săvârşeşte 
cu simplitate”. 


De asemenea, textul se încheie prin citarea unui aforism: „După ce ai 
ajuns în vârful muntelui, continuă să urci”50. 

Teza propusă de Vasile Andru are, într-adevăr, o coerenţă internă incon- 
testabilă; în opinia autorului societatea contemporană este caracterizată de 
un spirit al epocii îndrăzneţ („cu gene tari”) în concordanţă cu care apar 
noile manifestări literare postmoderne. Una dintre principalele caracteristici 
ale acestui nou curent literar ar fi, astfel, dezvăţarea (aşa cum sugerează și 
titlul articolului) vechilor mecanisme specifice paradigmelor culturale pre- 
cedente. Simpla debarasare de vechile principii estetice ale paradigmelor 
precedente „aruncă” scriitorul într-o nouă paradigmă ce funcţionează după 
alte reguli şi care, la prima vedere, pare a fi una experimentală. Desigur, 
inclusiv stagnarea îndelungată a scriitorului în această nouă paradigmă 
postmodernă va duce într-un final la o formă de saturație, astfel expli- 
cându-se și încheierea aforistică a eseului, ce propune continuarea urcării 


29. Vasile Andru, Postmodernismul prozei: ora de dezvăţare în „Caiete critice”, nr. 
1-2, 1986, pp. 136-137. 
30. Ibid., p. 137. 

şi după ce vârful muntelui a fost atins. Postmodernismul, putem admite, 
ar semăna cu o paradigmă prin care contemporaneitatea este obligată să 
treacă, intrarea în această paradigmă se face prin dezvăţarea mecanismelor 
specifice vechilor paradigme, iar primele contacte ale scriitorului omului 
cu această nouă paradigmă în care tocmai a intrat dau, inevitabil, impresia 
unei alte realități (impresia perceperii „unui alt real”). 

Există mai multe motive pentru care textul lui Andru ar putea fi catalo- 
gat ca un text de teorie literară — practic vorbim de clarificarea paradigmei 
postmoderne, prin exemplificări concrete din literatura română. După 
cum am observat, însă, textul insistă, mai ales, pe dimensiunea sa ezote- 
rică, observaţiile literare fiind, de fapt, trecute pe un plan secund. Astfel, 
favorizarea dimensiunii ezoterice a textului face aproape invizibile nuan- 
ţele de analiză literară, iar din acest motiv eseul lui Andru creează aceeași 
impresie ca şi precedentele cazuri analizate, a unei contribuţii atipice în 
contextul general al dosarului „Caietelor critice”, dar, în egală măsură, o 
contribuţie ce poate fi catalogată ea însăşi drept exerciţiu literar postmo- 
dern de spargere a barierelor formale dintre articol teoretic şi meditaţie 
filosofico-mistică. 

Din acest punct de vedere, poate nu este întâmplător faptul că cele trei 
articole apar în dosarul „Caietelor critice” spre finalul secțiunii, unul după 
celălalt. Trei texte scurte, atipice în contextul mai larg; al dosarului, care nu 
lămuresc neapărat conceptul de postmodernism, aparent nici nu-şi propun 
în primul rând acest lucru, dar care dovedesc, fiecare în felul său, faptul că 
au fost scrise cel puţin în rezonanţă cu o sensibilitate mai puţin rigidă din 
punct de vedere formal, specific postmodernă. 

La cele trei texte eseistice prezentate mai sus se poate adăuga, de fapt, 
un al patrulea. E vorba despre articolului lui loan Buduca, Unză sa cor- 
puscul?. În mod surprinzător, eseul lui Buduca combină elemente pe care 
le identificasem separat și în fiecare dintre celelalte trei texte — avem de-a 
face, astfel, cu un discurs pe alocuri metaforizat/confesiv (cum era cazul 
Cărtărescu), construit din fraze scurte ce dau impresia unor adevăruri gene- 
ral-valabile (similarul cazului Vlasie), respectiv fraze aforistice (cazul Andru): 


să presupunem că există ceva care s-ar putea numi postmodernism. 
Urmează logic: să definim acest ceva. [...] Fie, deci, Borges pronumele 
postmodernismului. Ori prenumele său. Sau chiar pseudonimul lui lite- 
rar. [...] E posibil ca şi stafia postmodernismului să stea de vorbă cu noi 

dacă îl vom interioriza pe «nu ştiu». Ar fi, de altfel, un snobism ineficient 
să ne prefacem că ştim ce e noul continent pe pământul căruia tocmai 
am debarcatil. 


Textul se încheie într-o cheie metaforică /aforistică anunțând, de fapt, 
dificultatea conceptuală a termenului „postmodernism”: 


Încât dacă ne-ar întreba Sfinxul ce este postmodernismul i-am răspunde 
cu tot scepticismul de rigoare, într-o limbă de circulaţie: le postmoder- 
nisme c'est Phomme. Dar ce se întâmplă cu omul la acest final de veac 
şi — cine ştie? — la final de mileniu? Postmodernismul tace, deocamdată”. 


Toate cele patru texte creează mai degrabă o impresie despre paradigma 
postmodernă, conceptele-cheie invocate fiind, la rândul lor, orientative. Nu 
vorbim așadar de o clarificare conceptuală, ci, mai degrabă, despre o fami- 
liarizare cu un termen clasificat ca fiind deopotrivă necesar şi problematic. 


Critică şi istorie literară 


Cele patru texte prezentate în subcapitolul anterior se abat, optând pentru 
stilul esecului, de la normele teoretice propuse de dosarul „Caietelor criti- 
ce”, Există, însă, mai multe cazuri de texte care se dovedesc a fi mai puţin 
teoretice, mizele lor fiind, de această dată, critice sau istorice. E vorba, în 
primul rând, de articole care comentează un anumit autor (sau un grup 
de autori) pretinzând că specificul literar al acestuia este unul postmodern. 

Aş aminti, în acest sens, articolele semnate de Geta Dumitriu, respectiv 
de Mihaela Simion Constantinescu. Ambele autoare se axează pe o analiză 
a prozelor unor autori (în frunte cu John Barth), iar identificarea anumitor 
trăsături ale acestor proze este apoi implicit asociată curentului postmoder- 
nist. Demersul este, după cum am spus, mai degrabă unul critic sau istoric 
(decât strict teoretic), iar clarificarea conceptului de postmodernism în sens 
general cade pe un plan secund, în favoarea unei minuțioase prezentări a 
evoluţiei prozei până la normele sale contemporane. De fapt, pentru Geta 
Dumitriu, termenul de postmodernism este o etichetă ce poate fi utilizată 
în raport cu noile forme literare doar datorită aparentei sale stabilități se- 
mantice. Din lunga listă de posibile „etichete” capabile să surprindă esența 


31. loan Buduca, Unqă sau corpuscul? în „Caiete critice”, nr. 1-2, 1986, pp. 
120-121. 
32. Ibid., p. 122. 

noii proze, autoarea optează pentru postmodernism dintr-o formă de co- 
moditate critică, acest lucru dovedind încă o dată faptul că principalele 
mize ale textului nu sunt cele strict teoretice legate de postmodernism, ci, 
mai degrabă, o analiză a ficţiunii americane (Be ea postmodernă sau nu): 


experimentul din literatura americană a ultimelor trei decenii a adus în 
atenţie un tip de ficțiune cunoscut sub mai multe denumiri — metaficțiu- 
ne, superficţiune, ficţiune absolutistă, noua ficțiune, ficțiune «disruptivă», 
ficțiune postmodernă. Ultimul termen promite mai multă stabilitates?. 


Articolul vorbește în continuare despre foarte mulți autori și texte, sunt 
amintite câteva teorii ale romanului, iar, dintre acestea, viziunea lui William 
Gass pare a fi favorizată în mod special: 


poziţia lui William Gass se cere luată în seamă în mod deosebit |... ] teoria 
sa asupra ficţiunii — singura contribuţie de seamă de la Joyce încoace — îl 
încurajează să fie mai puţin neîncrezător şi, în consecinţă, să nu subscrie 
la «tăcere». Ficţiunea nu este după el o alternativă la realitate (cum crede 
Barth) ci ceva ce î se adaugă. 


În ceea ce priveşte articolul Mihaelei Constantinescu, intitulat „Opera 
plutitoare”, constatăm că principalul interes al autoarei vizează romanul 
lui John Barth, The Floating Opera. Analizând mai multe motive din acest 
roman şi amintind câteva observaţii de-ale lui Barth privind noile posi- 
bilităţi ale literaturii, autoarea renunță aproape complet la folosirea ter- 
menului de postmodernism, locul acestuia fiind substituit de varianta 
barthiană A fictiunii. În mod evident, o analiză a textelor lui Barth (sau 
a noii fictiuni americane) nu este irelevantă în contextul mai larg al unui 
dosar despre postmodernism, însă ceea ce am vrut să subliniez cu prilejul 
acestor două exemple este caracterul istoric/critic al demersului. În linii 
mari, am putea admite chiar faptul că ambele articole amintesc foarte mult 
de acel (posibil) prim text românesc despre postmodernism al lui Andrei 
Brezianu din 1974. Ca şi în acel caz, avem de-a face cu o imagine de an- 
samblu a inovaţiilor estetice din proza americană, iar aceste inovaţii sunt 
grupate sub semnul unei 70; paradigme ce ar putea fi eventual catalogată 
drept postmodernă. 


33. Geta Dumitriu, Experimentul postmodern în fictiunea americană în „Caiete 
critice”, nr. 1-2, 1986, p. 70. 
34. Ibid., pp. 72-73. 

De aceeaşi zonă a criticii /istoriei literare se apropie foarte mult şi arti- 
colul semnat Breon Mitchell, Szmue/ Beckezt şi controversa postmodernis- 
mului (după cum sugerează şi titlul). Aflăm dintr-o notă de subsol faptul 
că autorul textului era la acea vreme profesor de literatură comparată la 
Indiana University, iar textul, iniţial prezentat la un congres în Paris, apare 
în dosarul „Caietelor critice” în traducerea românească a Monicăi Spiridon. 
Din acest punct de vedere, textul este unul neobişnuit. Aminteam faptul 
că dosarul „Caietelor critice” se încheie cu câteva traduceri din autori 
străini. Prima parte a dosarului pare a fi, însă, una destinată contribuţiilor 
românești despre postmodernism. Cu toate acestea, iată că în secțiunea 
contribuţiilor româneşti îşi face loc și acest text. Cel mai probabil, textul 
despre Beckett al lui Breon Mitchell nu a fost introdus în secţiunea finală 
a dosarului pentru că autorul nu este unul dintre numele canonice ale te- 
oriei despre postmodernism. 

În orice caz, urmărind textul lui Mitchell, constatăm că acesta debutează 
cu o primă parte teoretică, însă, spre finalul părții teoretice autorul afirmă: 
„nimeni nu s-ar crampona de vocabule ca Modernism şi Postmodernism 
dacă s-ar putea găsi ceva mai bun. Deci trebuie să ne împăcăm cu ce 
avem”s5. Utilizarea conceptului de postmodernism apare astfel, pentru au- 
torul american, ca un compromis discursiv de neevitat. Așa cum anticipam, 
însă, textul continuă cu o analiză a textelor lui Samuel Beckett, respectiv 
James Joyce. Astfel, miza lui Mitchell este aceea de a stabili gradul de post- 
modernitate al celor doi autori, clarificarea conceptuală a termenului de 
postmodernism rămânând la statutul de compromis lingvistic. În acest sens, 
eseul pare a împrumuta mai ales uneltele criticii literare, aspectele teoretice 
fiind invocate doar selectiv în raport cu opera celor doi autori comentaţi. 

Pentru o soluţie similară optează şi Ştefan Stoenescu în amplul său ar- 
ticol În zona tranziţiilor veversibile: post-modernismul ca transevaluare şi 
feedback. "Textul, împărțit în patru secvenţe, debutează cu o scurtă parte 
teoretică în care sunt amintiţi teoreticieni ca Susan Sontag (cu Against 
Interpretation), Jonathan Culler, Umberto Eco sau Ihab Hassan. Se vor- 
beşte, astfel, despre coexistența mai multor curente/mentalităţi în interi- 
orul postmodernismului, despre meraforizarea metonimiei sau chiar (pe 
filiera lui Ihab Hassan) despre post-structuralismul deconstrucționist care a 


35. Breon Mitchell, Samuel Beckett şi controversa postmodernismului în „Caiete 
critice”, nr. 1-2, 1986, p. 19. 

generat o formă de critică mult mai adecvată curentului postmodern com- 
parativ cu vechile tehnici structuraliste. După cum am spus, însă, această 
secvenţă teoretică din articol este una sumară, iar în secvența următoare 
atenţia criticului se îndreaptă spre o istorie a literaturii (în special a poeziei) 
engleze, analiza începând de la perioada Renașterii. Textul se dezvoltă în 
continuare în foarte mulţii direcţii, fiind analizate deopotrivă poetica lui 
Nichita Stănescu sau cea a lui John Ashbery; sunt, de asemenea, amintiți 
poeţi sau critici americani /englezi şi români din cele mai diverse epoci 
şi curente literare, de la Shakespeare, T.S. Eliot sau J]. Hillis Miller până 
la Eminescu, Bacovia, Nicolae Manolescu, Gabriel Liiceanu. Putem ad- 
mite faptul că, în ciuda dimensiunilor generoase ale articolului, acesta se 
îndreaptă, totuşi, spre foarte multe direcţii, nereușind mai mult decât o 
trecere în revistă a evoluţiei literaturii în sens larg, o micro-istorie a muta- 
țiilor estetice din poezia engleză (şi, parţial, cea românească). Imaginea de 
ansamblu privind postmodernismul care poate fi recuperată din demersul 
istoric al articolului lui Stoenescu rămâne aceea a unui curent p/uralist, 
orientat spre cititor/public, autosuficient, care cultivă procedee precum 
banalizarea sau anecdota: 


În perioada post-modernă însă, exegeza academică cedează în faza reci- 
talului în amfiteatre ticsite unde poetul îşi asezonează exhibiţionismul cu 
reconstituiri anecdotice menite, chipurile, să arunce lumină asupra inti- 
mităţilor actului creator, banalizându-l şi prozaizându-l cât mai mult cu 
putinţă. Este încă un mod prin care post-modernismul afişează un dezin- 
teres programatic faţă de posteritate. Accentul pe experienţa imediată, pe 
gestualitate şi savurarea clipei denotă o percepţie epidermică a timpului 
ignorând deopotrivă memoria şi anticipareas€. 


Bibliografia occidentală 


Am semnalat deja în mai multe rânduri faptul că bibliografia occidentală 
disponibilă în România anilor 80 nu era una tocmai bogată în raport cu 
postmodernismul, majoritatea contribuţiilor din dosarul „Caietelor critice” 
sugerând implicit acest lucru. Două articole, în mod special, se dovedesc 
a fi simptomatice în acest sens. E vorba, în primul rând, de articolul lui 
Andrei Pleşu, Inevitabilul post-modernism. Fragmente dintr-un text (încă) 


36. Ştefan Stoenescu, În zona tranzițiilor veversibile: post-modernismul ca trans- 
valuare şi feedback în „Caiete critice”, nr. 1-2, 1986, p. 66. 

imposibil. Autorul subliniază în mod explicit notorietatea termenului de 
„postmodernism”, recent câștigată în spaţiul românesc, dar atrage atenţia 
şi asupra neclarităților conceptuale ce caracterizează termenul: 


A fi contemporan înseamnă, la această oră, a fi post-modern. Iar a fi 
post-modern — dacă am înţeles bine puţinul pe care l-am citit despre 
asta |s.m. R.C.] — e a-ţi recâștiga, dinaintea modernităţii, obiectivitatea 
[...] din păcate, în vreme ce idiosincraziile acestea ale lui sunt limpezi, 
tezele sale sunt încă difuze, tatonante”. 


Această afirmaţie poate părea, într-un anume sens, paradoxală. Pe de 
o parte, autorul pune semnul egalităţii între contemporaneitate şi post- 
modernism, vorbind, pe de altă parte, de caracterul difuz al termenului 
de postmodernism. Inclusiv mărturisirea lui Pleşu („puţinul pe care l-am 
citit despre asta”) sugerează o formă de precauţie /modestie excesivă, în 
condiţiile în care articolul continuă cu o serie de observaţii care, aparent, 
au în spate o amplă bibliografie teoretică occidentală. 

Cu alte cuvinte, Pleșu reuşeşte prin câteva observaţii să sugereze faptul 
că nu a consultat o amplă bibliografie de specialitate, astfel contribuţia sa în 
dosar fiind, aparent, una mai puţin specializată. Inclusiv în titlul articolului 
observăm că autorul îşi cataloghează textul ca fiind unul încă imposibil, 
insinuând, deopotrivă, faptul că postmodernismul este un curent în curs 
de clarificare, ale cărui realizări concrete ţin de un timp viitor. După aceste 
precauţii teoretice însă, textul continuă în felul următor: 


Dacă e să facem arheologie, aflăm că, pentru prima oară termenul de 
«post-modern» a fost utilizat în 1949, de Joseph Hudnut, într-un arti- 
col despre arhitectură |...] Scara umană — cu toate conotaţiile ei — e, de 
altfel, aproape o obsesie a post-modernilor (Cf. Ralph Erskine). De tea- 
ma dezumanizării, ei acceptă să cadă în antropomorfism (Cf. Kazumasa 
Yamashita)%8. 


Articolul descrie evoluţia postmodernismului de-a lungul timpului, în 
special în sfera arhitecturii, iar imaginea generală pe care o creează este una 
surprinzător de coerentă. Sunt surprinse, astfel, mai multe nuanţe ale noii 
paradigme postmoderne de la caracterul ei pluralist, la probleme ce ţin de 
popularitate (atenţia la public), recuperarea istoriei ş.a.m.d., iar referinţele 
teoretice din bibliografia occidentală sunt, de asemenea, numeroase. 


37. Andrei Pleşu, Inevitabilul post-modernism. Fragmente dintr-un text (încă) îm- 
posibil în „Caiete critice” nr. 1-2, 1986, p. 47. 
38. Ibid., pp. 47-48. 

În aceste condiții, mărturisirea lui Pleşu din debutul articolului, privind 
puţinele referinţe bibliografice, pare cel puţin exagerată. Putem presupune, 
în mod evident, că este vorba de o strategie retorică ce poate fi pusă pe 
seama modestiei. În egală măsură, poate fi vorba despre semnalarea unor 
absenţe bibliografice din sfera teoriei literare/filosofiei — în condițiile în 
care numeroasele referinţe la care autorul apelează sunt din sfera arhitectu- 
rii sau a artelor plastice. Aceeași precizare a autorului îl plasează pe acesta 
în poziţia ne-specialistului, astfel, eventuale derapaje teoretice ce ar putea 
fi descoperite în textul său sunt sczzate datorită acestei precizări. In fine, 
putem vorbi chiar de standarde personale ale autorului: nu e imposibil ca 
din punctul de vedere al lui Andrei Pleşu, documentarea sa în materie de 
postmodernism să fie una sumară, chiar dacă în contextul general al dosaru- 
lui „Caietelor critice” textul său este, fără îndoială, unul extrem de bogat în 
materie de referinţe bibliografice occidentale. În fine, admițând că această 
mărturisire a lui Andrei Pleşu rămâne în zona indecidabilului, ceea ce am 
vrut să subliniez aici este, în primul rând, statutul fragil al ideii de „bibli- 
ografie despre postmodernism”. „Puţinele” lecturi despre postmodernism 
ale lui Pleşu îi permit totuşi acestuia formularea unor idei clare, precum 
şi schițarea unei micro-istorii a întregului fenomen începând cu anii '50. 
Autorul reușește, de asemenea, să facă o distincţie între specificul modern 
(ostil dimensiunii istorice) şi cel postmodern (care recuperează istoria), iar 
bibliografia (catalogată drept) insuficientă pe care acesta o semnala precaut 
la începutul textului pare să fie mai mult decât suficientă pentru o astfel 
de imagine de ansamblu coerentă. 

Pe scurt, vulgarizând puţin lucrurile, putem admite faptul că Andrei 
Pleșu creează impresia că a citit puţin despre postmodernism, dovedind (în 
chip fericit) contrariul. Situaţia este aproape inversă în cazul lui Radu G. 
Ţeposu, a cărui relaţie cu bibliografia occidentală este cu mult mai simp- 
tomatică pentru România anilor 80. 

Intitulat Up romantism întors, articolul lui Radu G. 'Ţeposu propune o 
analiză comparativă între romantism şi postmodernism, autorul descope- 
rind aici câteva asemănări (dar și deosebiri) extrem de relevante: 


ca şi la romantici, ironia e un liant important, însă cu semn schimbat, fi- 
indcă ea construiește prin opoziţie. Post-modernii au învăţat tot mai mult 
să facă literatură din literatură. [...] Toată ideologia romantismului (mai 
cu seamă a romantismului) şi a modernismului se regăseşte sublimată în 

estetică, la post-moderni. |... ] Aparenta ingratitudine a post-modernismu- 
lui față de realitate se sprijină, de fapt, tocmai pe această nostalgie lucidă (de 
obârşie romantică) a refacerii în text a unei lumi disparate şi degradate“. 


Abordarea lui Ţeposu este într-adevăr una atipică în contextul dosarului 
„Caietelor critice”, însă comparaţia cu romantismul îi permite autorului 
identificarea câtorva trăsături definitorii ale curentului postmodernist cum 
ar fi ironia, tehnici ale rescrierii creative (recuperarea tradițiilor literare), 
eclectismul ş.a.m.d. Dată fiind această abordare comparativă, în mod evi- 
dent, autorul apelează şi la o bibliografie orientată spre romantism sau 
modernism, astfel sunt amintite nume precum Adrian Marino, loana Em. 
Petrescu, Hugo Friedrich, Mircea Martin, Ion Pop, Edgar Papu. Ceea ce 
face însă interesant articolul lui 'Ţeposu sunt notele bibliografice referitoa- 
re la postmodernism. Pe de o parte, autorul trimite, ca mulţi alți partici- 
panţi la acest dosar, la Marginabile... lui Umberto Eco. Există, pe de altă 
parte, o trimitere la Malcom Bradbury — e vorba de un articol publicat în 
traducerea românească a Monicăi Spiridon în „România literară” (nr. 47, 
1985). În fine, există alte patru note de subsol ce vizează subiectul „post- 
modernism”, iar acestea necesită o discuție separată. 

Mai exact, articolul lui Ţeposu începe cu enumerarea câtorva opinii 
teoretice despre postmodernism, precizând că unii teoreticieni definesc 
curentul într-un anumit fel, iar alţii în maniere opuse. Textul continuă cu 
precizarea: „În fine, alţii [s.m. R.C.], sofisticând niţel lucrurile, nu fără tâlc 
însă, sunt de părere că post-modernismul trebuie înţeles ca un paradox al 
viitorului anterior”*. Urmează după această idee o notă de subsol care ne 
indică cine sunt acești 2/ţz; care sunt de părere că postmodernismul este un 
paradox al viitorului anterior. Mai departe, autorul aminteşte faptul că unii 
teoreticieni au catalogat postmodernismul drept un fel de „trans-avangar- 
dism”, iar apoi urmează o notă de subsol care ne indică titlul unde putem 
găsi această informaţie. Păstrându-şi preferința pentru articolele nehotă- 
râte, Ţeposu continuă: „Eclectismul, care, după un filosof [s.m. R.C.], ar 
fi gradul zero al culturii [...]”*!. Urmează şi aici o notă de subsol care ne 
indică cine este acel filosof care împărtăşeşte respectiva idee. În fine, tot 
raportat la eclectism, Ţeposu ne aminteşte faptul că un teoretician al 


39. Radu G. Teposu, Un romantism întors în „Caiete critice”, nr. 1-2, 1986, pp. 
125-126. 

40. Ibid., p. 123. 

41. Ibid., p. 125. 

postmodernismului numeşte eclectismul rea/ismul ni „merge orice”, iar 
apoi o notă de subsol ne explică cine este acest teoretician al postmoder- 
nismului. În mod surprinzător toate notele discutate aici trimit la același 
autor — e vorba de Jean-Francois Lyotard. Practic, în textul lui 'Teposu, 
un filosof, un teoretician şi alții sunt, de fapt, aceeaşi persoană (anume 
Lyotard). În corpul textului numele filosofului francez nu apare menţio- 
nat, însă folosirea articolelor nehotărâte (chiar dacă toate trimit, de fapt, 
la aceeași sursă) creează impresia unei reale diversități bibliografice. 

Mai mult decât atât, notele respective trimit toate către un singur text 
al lui Lyotard — Answering the Question: What îs Postmodernism?, iar acest 
text apare tradus în limba română în acelaşi dosar al „Caietelor critice”. 
Cu alte cuvinte, principala resursă bibliografică a lui Ţeposu (în materie 
de postmodernism) e un articol ce poate fi găsit în traducere românească 
la câteva pagini distanță. Astfel, autorul, deşi nu are multe resurse biblio- 
grafice, reuşeşte să creeze această impresie printr-o folosire foarte dibace 
a articolelor nehotărâte (un filosof, un teoretician ş.a.m.d.). În acest sens 
spuneam că textul lui Ţeposu e opus cazului Andrei Pleşu, autorul nepre- 
cizând explicit puţinătatea resurselor bibliografice (care poate fi observată 
doar prin consultarea notelor de subsol), preferând să ascundă această in- 
suficienţă bibliografică în corpul textului prin strategii retorice. Dat fiind 
faptul că articolul lui 'Țeposu este unul coerent şi convingător, dată fiind, 
de asemenea, prezenţa notelor de subsol care anulează orice acuzații de 
impostură, trebuie să admitem faptul că avem de-a face aici cu o foarte 
bună exemplificare a situației teoreticianului român (din comunism) care, 
cu puţine resurse occidentale, cu numeroase resurse din bibliografia româ- 
nească, reușește să împletească un discurs lucid şi valabil din punct de vedere 
teoretic chiar în raport cu un concept de maximă noutate la acea vreme. 


Contribuţii majore 


Unele contribuţii din dosar s-au dovedit a fi totuşi foarte edificatoare (în 
raport cu subiectul postmodernismului) pentru publicul românesc din 
perioadă, acesta fiind probabil şi motivul pentru care respectivele texte au 
fost citate /invocate masiv în anii următori. E vorba aici, în primul rând, 
de articolul Monicăi Spiridon, Mitul seşirii din criză”. 


42. Monica Spiridon, Mitul ieșirii din criză în „Caiete critice”, nr. 1-2, 1986, 
pp. 78-92. 

Autoarea beneficiase de o bursă în Statele Unite ale Americii cu puţin 
timp înaintea apariţiei acestui dosar al „Caietelor critice”, probabil astfel 
putând fi explicate numeroasele referinţe bibliografice occidentale prezente 
în textul său. Cu alte cuvinte, impresia pe care o creează articolul Monicăi 
Spiridon este aceea a unui text foarte bine documentat, accesând o bibli- 
ografie străină ce pare complet diferită față de posibilitățile celorlalți autori 
români din numărul respectiv al revistei. 

Apar şi aici problematizate câteva idei ale unor teoreticieni precum Eco, 
Lyotrad sau Hassan, însă, spre deosebire de restul contribuţiilor din acest 
dosar, observaţiile Monicăi Spiridon se leagă de opera teoretică a celor trei 
autori în ansamblu, nerezumându-se la cele câteva articole disponibile în 
spaţiul cultural românesc. Mai mult decât atât, reconstruind o micro-istorie 
a conceptului de postmodernism în spaţiul occidental, autoarea propune 
câteva observaţii foarte punctuale provenind de la autori precum Theodor 
Adorno, H. R. Jauss, Gianni Vattimo, Northrop Frye, Paul Feyerabend 
ş.a. Din acest punct de vedere, marele avantaj al articolului constituie, 
deopotrivă, şi marele său dezavantaj. Mai exact, problematizând foarte 
multe direcţii teoretice importante din spaţiul occidental, majoritatea stră- 
ine spaţiului cultural românesc, autoarea este nevoită să se rezume uneori 
doar la semnalarea și explicitatea succintă a acestor direcţii, lăsând deoparte 
eventuale aprofundări ale subiectului. Cu toate acestea, în ansamblul sau, 
textul este unul extrem de coerent, iar multitudinea direcțiilor de analiză a 
postmodernismului (fie ele și succint prezentate în unele cazuri) constituie 
o importantă contribuţie în dosarul „Caietelor critice”. 

Articolul este împărțit în patru capitole, primul dintre acestea fiind in- 
titulat Îndărăt, spre viitor. Evident, avem de-a face aici cu o trimitere la 
Lyotard care asociază postmodernismul acelui paradox al vzztoru/ui ante- 
rior, de altfel, observaţiile filosofului vor fi şi ele discutate în cadrul acestui 
capitol şi plasate în contextul mai larg al teoriilor occidentale despre post- 
modernism. "Lot aici, Monica Spiridon discută caracterul problematic al 
prefixului post, instaurat cu mare uşurinţă în limbajul teoretic, riscând astfel 
să ajungă la o formă de supra-saturaţie; în acest sens autoarea aminteşte de 
concepte precum: post-realist, post-umanist, post-freudian, post-cultural, 
post-structuralist ş.a.m.d. 

Textul continuă cu un capitol intitulat „Nova sensibilitate” şi noua 
retorică unde conceptul de postmodernism este analizat mai ales din per- 
spectiva unei episteme culturale majore care devine dominantă în tot mai 

multe spaţii ale activităţii umane: limbajul, arta, ştiinţele exacte (şi, cu atât 
mai mult, ştiinţele sociale) şi, nu în ultimul rând, cunoașterea /percepția 
în sens general. În continuare, capitolul Paradoxul Turnului Babel abor- 
dează problema din perspectiva unui postmodernism oximoronic, plura- 
list, eclectic, autoarea plecând de la polemica lui H. R. Jauss cu Şcoala de 
la Frankfurt (în spaţiul german), respectiv de la teoriile lui Umberto Eco 
(pentru spaţiul italian). 

În fine, ultimul capitol, intitulat Szb semnul lui Hermes, aduce în dis- 
cuție mult-disputata literatură postmodernă. Poziţia Monicăi Spiridon e 
aici una foarte clară: eticheta de scrzszor postmodern e una extrem de vagă, 
sub această titulatură putând fi grupaţi autori dintre cei mai diferiți. Spre 
finalul textului, autoarea ia în considerare şi literatura română, şi aici, din 
nou, opţiunile sale sunt foarte clare: 


a elibera adeverinţă de postmodernist vreunui autor din literatura română 
e încă mai greu ca aiurea! |...] nu cred că avem o literatură postmoder- 
nistă şi cu atât mai puţin o «generaţie» de autori postmoderni (să nu se 
supere tinerii scriitori din anii '80). [...] la noi, ca şi aiurea, în vremea din 
urmă, critica a luat-o înaintea literaturii într-un elan nominalist cu totul 
postmodern. În schimb, la nivelul creaţiei (şi mai cu seamă în proză) nu 
cred că experiența modernistă a fost epuizată afectiv şi dusă până în pân- 
zele albe, «sleită» cu o vorbă a lui Barth*5. 


În linii mari, atunci când alţi autori din acest dosar al „Caietelor critice” 
discută despre literatura postmodernă românească sunt frecvent invocate, 
după cum am arătat, nume de scriitori aparţinând așa-zisei generaţii '80. 
E interesant faptul că Monica Spiridon evită foarte clar să facă această aso- 
ciere, semnalând faptul că postmodernismul a fost, mai degrabă, asimilat 
de critica şi teoria literară, literatura primară rămânând cu un pas în urmă. 
O poziţie similară, detaliat argumentată, va avea câţiva ani mai târziu și 
Alexandru Muşina într-un articol al său, acesta condamnând tendinţa cri- 
ticii literare româneşti de a eticheta (cu mare ușurință) mai multe texte 
optzeciste drept postmoderne. Mai mult decât atât, privind retrospectiv, 
putem admite faptul că una dintre marile dezbateri despre literatura ro- 
mânească din anii '80 se leagă tocmai acest subiect: în ce măsură sunt 
optzeciştii O generaţie de scriitori postmoderni? 


43. Ibid., pp. 91-92. 


73 


Postmodernismul în teoria literară românească 


Observăm că autoarea face totuşi o propunere interesantă privind un 
autor român (aparent) postmodern: 


În timpul ăsta, un poet post-protocronic cum este Marin Sorescu probea- 
ză disponibilităţi din cele mai interesante [...] există [la Marin Sorescu] 
mai mult ca oriunde o deschidere spre spiritul paradoxal şi întors al 
Postmodernismului. Pentru criticul interesat de «vârstele modernității 
româneşti» Sorescu e un caz dintre cele mai demne de atenţie, mai ales 
că — aşa cum se cuvine unui mare creator — nu intră în Tipar (în orice fel 
de tipar) nici cu «încălțătorul», cum spune undeva el însuși“. 


Avem aici din nou de-a face cu o problemă care a fost frecvent invocată 
în dezbaterile ulterioare privind literatura românească postmodernă. Pe 
scurt, în paralel (sau odată) cu dezbaterea despre postmodernismul genera- 
ţiei optzeci, s-a purtat şi o dezbatere privind postmodernitatea şaizecistului 
Marin Sorescu. În mod evident, părerile sunt împărţite, iar, din anumite 
puncte de vedere, dezbaterea continuă și în ziua de azi*. E interesant de 
semnalat aici faptul că în finalul dosarului „Caietelor critice”, după cum 
am spus, există chiar un interviu cu Marin Sorescu (interviu realizat de 
aceeași Monica Spiridon). Însă poetul şaizecist se pronunţă acolo, în mod 
categoric, împotriva conceptului de postmodernism, justificând opțiunea 
sa prin caracterul artificial (pur teoretic/critic) al termenului. 

În încheierea articolului, autoarea încearcă într-un scurt paragraf 
să comprime multiplele dimensiuni ale paradigmei postmoderne în- 
tr-o singură unitate şi, din acest punct de vedere, fraza finală a textu- 
lui rămâne una spectaculoasă din punct de vedere stilistic. Simplificând 
lucrurile, Monica Spiridon ajunge să compare postmodernismul cu un 
personaj inedit din mitologiile /basmele româneşti, un personaj al că- 
rui nume este cel puţin la fel de eclectic ca și specificul postmodern — 
Jumătate-de-om-călave-pe-jumătate-de-iepuve-șchiop (personajul negativ 
din Aleodor Împărat): 


Mai mult decât un dat ontologic al textelor sau o formulă de creaţie axa- 
tă pe reguli şi principii ferme, Postmodernismul e un Zazctus intelectual, 
presupune o schimbare de modele şi de de iconografii perceptive de tro- 
pisme, de metafore gnoseologice şi mai ales o primenire în metadiscurs. 


44. Ibid., p. 92. 
45. Vezi, spre exemplu, Cosmin Borza, Marin Sorescu. Singur printre canonici, 
Art, București, 2014. 

O regenerare fin de siecle, deci un <început al sfârşitului», ce face ca, în 
multe privinţe post-modern să semene cu formula... 47pă Potop. E greu 
de precizat, în clipa de față, dacă zbuciumul Postmodernismului între 
unitatea imposibilă şi diviziunea intolerantă va duce către un «model 
al Androginului» [...] sau către un hibrid, din aceia care, în mitologia 
noastră folclorică, se cheamă «jumătate-om-jumătate-iepure-şchiop»*. 


Urmărind cadrul general al acestui important dosar al „Caietelor criti- 
ce” trebuie semnalat, de asemenea, faptul că Monica Spiridon aduce cea 
mai semnificativă contribuţie. În articolul său prezintă o serie de direcţii 
spre care se îndreaptă discursul teoretic occidental apelând la o bibliogra- 
fie inaccesibilă în spaţiul cultural al României comuniste. Pe de altă parte, 
observaţiile sale privind literatura română se dovedesc a fi, în anii următori, 
de maximă importanţă pentru criticii români: e vorba aici atât de caracte- 
rul postmodern al textelor generaţiei 80, precum şi de statutul lui Marin 
Sorescu ca eventual precursor al postmodernismului românesc. În plus, cele 
două interviuri (cu Şt. Aug. Doinaș, respectiv Marin Sorescu) reproduse 
la finalul acestui dosar sunt realizate, de asemenea, de Monica Spiridon. 
În fine, putem aminti tot aici faptul că şi textul lui Breon Mitchell despre 
Samuel Beckett (text introdus, aproape inexplicabil, în secţiunea de teorii 
româneşti a dosarului) este tradus în limba română tot de Monica Spiridon. 
Cu alte cuvinte, atât cantitativ cât şi calitativ, contribuţia autoarei la acest 
dosar este una importantă. 

O altă contribuţie semnificativă în cadrul dosarului este articolul lui Dan 
Ion Nasta, Jocuri de limbaj şi legitimări în perspectiva postmodernismului“. 
Aici, paradigma postmodernă este analizată dintr-o perspectivă a lingvisticii 
(pragmatice), interesul autorului fiind orientat în primul rând spre anumite 
schimbări care s-au produs la nivelul comunicării (limbajului), schimbări ce 
pot fi catalogate (inclusiv) drept postmoderne. Mai mult decât atât, întreg 
postmodernismul pare a fi, pentru autor, o consecinţă a acestei schimbări 
paradigmatice produse în plan lingvistic. "Teza lui Dan Ion Nasta pleacă 
tot de la Lyotard, orientându-se, însă, spre o analiză a actelor de vorbire: 


în 1979, la solicitarea Consiliului Universităţilor din Quebec, ]. F. Lyotard 
scrie un Rapport sur le savoir |... ] consideraţiile asupra logicii şi dinamicii 


46. Monica Spiridon, Mitul ieșirii din criză în „Caiete critice” nr.1-2, 1986, p. 92. 
47. Dan Ion Nasta, Jocuri de limbaj şi legitimări în perspectiva postmodernismului 
în „Caiete critice”, nr. 1-2, 1986, pp. 93-105. 

ştiinţei contemporane nu lipsesc din Raport, dar centrul de interes se 
deplasează, din primele pagini, către pragmatica discursului ştiinţific în 
societățile de înaltă complexitate. Problema este deci localizată nu la nivel 
propoziţional, ci la nivel enunţiativ (acte de vorbire ca unităţi pragmatice 
ale comunicării) în aspectul ilocuţionar al discuţiei ştiinţifice. Privilegiate 
sunt operaţiile discursive şi procedurile pragmatice care intervin în pro- 
cesul de enunţare/validare*. 


De fapt, întreg articolul lui Dan Ion Nasta constituie o foarte minuţi- 
Oasă analiză a acestui (celebru) Raport. 

Ca şi în cazul Monicăi Spiridon, avem aici de-a face cu o impresionantă 
deschidere bibliografică, autorul stabilind foarte multe corelaţii între o fi- 
losofie a limbajului (postmodern) descrisă de Lyotard şi alte teorii similare 
din cultura occidentală, chiar dacă, de multe ori, aceste corelaţii //comparaţii 
pot părea extrem de sumare. Textul analizează şi celebra dispută filosofică 
Lyotard — Habermas, făcând şi câteva trimiteri sumare la Baudrillard: 


Societatea postindustrială este şi va fi, după pronosticul lui ]. F. Lyotard, 
tot mai puţin dependentă de «antropologia newtoniană» (din care au 
răsărit structuralismul şi teoria sistemului social ca totalitate integrată) 
şi tot mai disponibilă unei interpretări prin «pragmatica particulelor de 
limbaj». La limită, masa socială s-ar desface într-o puzderie de «nori de 
materie lingvistică». Cerându-ne să admitem că «problema legăturii so- 
ciale ca chestiune este un joc de limbaj», autorul angajează demonstraţia 
într-o cotitură lingvistică a socialului cu O viteză excesivă care sparge 
reprezentările convenite. [...] Să ne înţelegem: ]. F. Lyotard nu rămâ- 
ne în scobitura valului, reluând cu noi argumente teza exprimată de ]. 
Baudrillard în A Fombre des majorites silencieuses ou la fin du social. Este 
vorba nu de o disoluţie fără speranţă, ci de o des-facere în mulțimi de va- 
riabile pragmalingvistice, de o strămutare a entităților sociale demasificate 
în poligonul limbajului”. 


De fapt, în ideea schițată aici se ascunde, probabil, marea miză a arti- 
colului lui Dan Ion Nasta. Mai exact, autorul observă că Lyotard încearcă 
să renunţe la teorza sistemului social înlocuind-o cu o teorie a comunicării. 
Societatea, astfel, nu mai este împărțită în indivizi grupaţi după diferite 
criterii sociale. Mai degrabă „grupurile de indivizi în interacțiune socială 


48. Ibid., p. 93. 
49. Ibid., p. 95. 

apar ca grupuri de parteneri în jocuri de limbaj”5. Fiecare joc de limbaj 
(tip de discurs, „nor de materie lingvistică”) determină un grup (social) la 
care indivizii aderă într-un anumit context dat. 

O astfel de perspectivă, observă autorul, ridică, inevitabil, probleme le- 
gate de consens: dacă norzz de materie lingvistică corespund fiecare unui alt 
joc de limbaj, se poate stabili un Consens între toate aceste posibilități discur- 
sive heteromorfe? Menirea filosofiei, spre exemplu, ar putea fi în acest caz 
aceea de a circumscrie metalingvistic toate aceste jocuri de limbaj, însă, din 
punct de vedere postmodern lucrurile par să se îndrepte spre o altă direcţie: 


propoziţia postmodernă de bază este demistificatoare: nu există «metas- 
crieri valabile pentru toate jocurile de limbaj» [...] ]. F. Lyotard men- 
ţine Consensul dar îi atribuie o realitate locală: nu îl scoate din joc, îi 
circumscrie doar spaţiul de joc. Consensul nu mai apare astfel ca ori- 
zont al discuţiei ştiinţifice, ci doar ca «stare de discuție» decupată pe axa 
noi-aici-acum.. 


Putem specula faptul că fiecare joc de limbaj este guvernat de un set de 
legi proprii (de un consens intern), iar universalitatea proclamată adesea 
de discursul ştiinţific se vede astfel contrazisă: „cunoaștere ştiinţifică de- 
cupează, după ]. F. Lyotard, un singur joc de limbaj: cel în care specialiștii 
schimbă enunţuri cu conținut cognitiv şi cu valoare de adevăr (argumen- 
tabilă) în legătură cu referenţi accesibili acestora”*?. 

Articolul continuă cu o analiză (aproape deconstructivistă) a conceptu- 
lui de consens invocând frecvent teoriile lui Habermas (dar nu numai) în 
opoziţie cu cele ale filosofului francez, iar discuţia ajunge într-un final la su- 
biectul diferenţei, privită aici ca un contrariu complementar al consensului: 


în schimb caznele harnicului Diftere s-au întrupat în triadă: 4iferența lui 
Deleuze, 4:feranța lui Derrida, diferendul lui Lyotard. Tripticul este citat, 
comentat, luat ca reper al noii gândiri franceze sau cel puţin a unei aripi 
propulsate a acesteia. Ultimul termen din seria destabilizatorului D, dacă 
nu chiar toate, atacă piesa de rezistenţă a discursului modern: Consensul**. 

Impresia pe care o creează acest fragment este aceea că modernitatea 


ar fi caracterizată simbolic de consens, în timp ce postmodernismului i-ar 


so. Ibid. 

sI. Ibid., p. 100. 
52. Ibid., p. 97. 

53. Ibid.,p. 101. 

corespunde, mai degrabă, diferența sau, în alți termeni, modernismul ar 
păstra un caracter unitar spre deosebire de caracterul pluralist al postmo- 
dernismului. Observând, însă, felul în care se încheie articolul lui Dan 
Ion Nasta puteam constata faptul că distincţia pe care o propune acesta 
(via Lyotard) este una mult mai nuanțată: „pentru că a pierdut nostalgia 
Unului, postmodernul, ca eon excentric, evoluează deopotrivă în aval (sub 
atracţia lui Post) şi în amonte (sub ispita lui Apze); el contractează viitorul, 
dar ni-l dă de gândit (şi de consumat estetic) ca «viitor anterior» ”5€. 
După cum anticipam, articolul lui Dan Ion Nasta se dovedeşte a fi un 
exercițiu analitic foarte specializat. Adesea termenii folosiţi de autor vin 
din sfera lingvisticii, iar multe dintre observaţiile sale constituie, de fapt, 
nuanţări foarte subtile ale unor probleme specifice filosofiei limbajului. 
Din acest punct de vedere, avem de-a face cu un text singular în contextul 
mai larg al dosarului, în condiţiile în care centrul de greutate al studiului 
deviază de la o (simplă) definire a conceptului de postmodernism spre o 
analiză a cotiturii lingvistice ce poate fi identificată în plan social. Trebuie, 
de asemenea, menţionat aici faptul că mai mulți critici, în anii următori, 
vor semnala importanţa acestui studiu din cadrul dosarului. Liviu Petrescu, 
spre exemplu, în volumul său Poerica postmodernismului, precizează la un 
moment dat, într-o notă de subsol, următoarele: „un comentariu critic ex- 
trem de lucid asupra tezelor lui Jean-Frangois Lyotard întreprinde Dan Ion 
Nasta, într-un eseu pe care îl recomandăm cu toată convingerea |... ]”5?. 
Secţiunea de teorii româneşti despre postmodernism a dosarului se în- 
cheie cu un foarte amplu text al lui Ion Bogdan Lefter, intitulat Secvenze 
despre scrierea unui „roman de idei”. Aşa cum sugerează şi titlul, articolul 
lui Lefter este caracterizat de o oarecare secvenţialitate, în sensul în care 
întâlnim în text paragrafe ce ţin de registre foarte diferite. Autorul ape- 
lează, pe rând, atât la un registru confesiv (vorbind despre amintirile sale 
din studenţie), un registru istoric (în care inventariază cronologic anumite 
contribuţii literare românești), un registru analitic ş.a.m.d. Acestor stiluri 
discursive diferite la care apelează Ion Bogdan Lefter le corespund, de fapt, 
şi subiecte diferite, autorul nerezumându-se la o clarificare a conceptului 
de postmodernism, problematizând, de fapt, mai multe aspecte (generale 


54. Ibid., p. 104. 

55. Liviu Petrescu, Poetica postmodernismului, Paralela 45, Piteşti, 1996, p. 149. 

56. Ion Bogdan Lefter, Secvențe despre scrierea unui „roman de idei” în „Caiete 
critice”, nr. 1-2, 1986, pp. 138-152. 

sau extrem de concrete) ce ţin de literatura română. Desigur, indiferent 
de registrul discursiv la care apelează, Lefter reuşeşte, totuși, să ajungă la 
anumite concluzii foarte relevante în contextul dosarului respectiv: 


Student fiind (la engleză), am avut împreună cu colegii mei privilegiul de a-l 
vedea şi auzi, în 1979 sau 1980, pe Tony Tanner, critic de mare reputaţie 
[...] Tanner ne-a vorbit despre romanul american la zi, atingând şi pro- 
blema caracterului său postmodern. Ideea |... ] nu mi-a atras atenţia, mi-o 
amintesc doar acum, retrospectiv. Și nu cred că greşesc dacă trag din această 
măruntă împrejurare personală concluzia că la 1979-1980 problematica 
postmodernităţii culturale nu era încă de actualitate pentru noi şi că a fost 
de-ajuns să treacă doi-trei ani pentru ca problema să se pună şi alți doi-trei 
pentru ca ea să devină un subiect de primă importanţă la ordinea zilei“. 


Pornind, aşadar de la evocarea unor amintiri studenţeşti, Lefter reuşeşte 
să surprindă, de fapt, o micro-istorie (pe etape cronologice) a circulaţiei 
conceptului de postmodernism în spaţiul românesc. 

Observăm de-a lungul articolului faptul că, deşi autorul face numeroase 
clarificări teoretice privind postmodernismul în general, ceea ce intere- 
sează în primul rând este delimitarea unui eventual postmodernism romă- 
nesc. Încercând însă să definească postmodernismul (fie el şi românesc) în 
funcție de paradigma modernă, Lefter se loveşte de aceeași problemă cu 
care se confrunta şi Eugen Simion în articolul său care deschidea dosarul. 
Instabilitatea conceptuală a modernismului generează automat o clarifica- 
re difuză a postmodernismului, cel puţin în condiţiile în care se încearcă 
o definire a acestor concepte printr-o raportare comparativ-disjunctivă: 
„prima dificultate «internă» legată de elaborarea conceptului de postmo- 
dernism românesc o constituie neclarităţile privitoare la modernismul care 
l-a precedat”55. După ce depăşeşte această primă dificultate internă, textul 
se orientează exclusiv către subiectul postmodernism, iar aici avem de-a 
face cu o situație mai puţin obișnuită încă de la prima frază: „Înainte de 
a propune un model al postmodernismului românesc, mă opresc asupra 
cele mai dezvoltate schițe |s.m. R.C.] teoretice în materie apărute până 
acum la noi: eseul lui Nicolae Manolescu Planeta ascunsă (în O uşă abia 
întredeschisă, C.R., 1986)”%. Am amintit într-un subcapitol anterior faptul 


57. Ibid., p. 139. 
58. Ibid., p. 141. 
59. Ibi., p. 146. 

că, în articolul său din acest dosar, Nicolae Manolescu invocă în mai multe 
rânduri numele lui Ion Bogdan Lefter, care (îpr-o carte aflată sub tipar) 
lămureşte foarte bine anumite aspecte legate de paradigma postmodernă. 
Practic, în întreg, dosarul „Caietelor critice” doar doi teoreticieni români 
sunt invocați/citaţi pentru studiile lor privind postmodernismul. Pe de o 
parte, avem acest caz în care Manolescu îl citează pe Lefter dintr-o carte 
încă nepublicată. Pe de altă parte, în articolul său, Ion Bogdan Lefter vor- 
beşte despre un remarcabil eseu despre postmodernism al lui Manolescu 
publicat chiar în acel an — 1986. Cu alte cuvinte, cei doi se invocă reciproc 
drept pionieri ai teoriilor româneşti despre postmodernism. Desigur în 
sumarul articol al lui Manolescu, trimiterile la Lefter sunt făcute pe un ton 
mai puţin categoric, în jumătăţi de frază sau în referinţe aparent întâmplă- 
toare la cultura română. Lefter, pe de altă parte, pare să fie mai explicit, 
deşi anumite formulări ale sale surprind o oarecare nesiguranţă. Mă refer 
aici la faptul că Lefter numeşte eseul lui Manolescu o schiță dezvoltată. 
Această construcție aproape oximoronică (schiţele, la urma urmei, sunt, 
prin definiție, mai puţin dezvoltate) sugerează o mare doză de relativism, 
astfel reperul invocat de Lefter rămâne unul mai puţin convingător. De 
asemenea, schimbul de referințe dintre cei doi amplifică impresia unor 
trimiteri forțate mai ales dacă ţinem cont de faptul că vorbim despre texte 
nepublicate încă sau texte apărute în acelaşi an 1986. 

Aruncând o privire peste eseul P/zpeta ascunsă (la care face Lefter tri- 
mitere) putem constata faptul că această schiță nu are, de fapt, o foarte 
mare relevanţă teoretică în raport cu conceptul de postmodernism. Ca şi 
în eseul lui Manolescu din „Caiete critice” 1983 (pe care l-am analizat în- 
tr-un capitol anterior), în Planeta ascunsă Manolescu vorbeşte despre trei 
feluri (şi trei etape istorice) ale poeziei: „aceea tradițională sau veche, care 
a durat opt sute de ani [...], o poezie mozernistă, de sorginte simbolistă 
[...] şi o poezie zvangardistă (dar care nu trebuie confundată cu avan- 
garda istorică!), ea începând cu Rimbaud şi ajungând la postmodernismul 
contemporan”%. Despre această ultimă formă de poezie avangardistă (care, 
conform lui Manolescu, include şi poezia postmodernă) textul vorbeşte 
în termeni mai degrabă vagi, sugerând anumite neconcordanţe teoretice. 
Mai mult decât atât, la finalul eseului Manolescu adaugă un Post scriptum 


60. Nicolae Manolescu, O să abia întredeschisă, Cartea Românească, Bucureşti, 
1986, p. 102. 

în care pune sub semnul întrebării întregul său demers teoretic în raport 
cu avangardismul,/postmodernismul: 


Post scriptum. Mircea Cărtărescu îmi semnalează faptul, după ce a citit 
acest articol, că există patru feluri de poezie, nu trei: aceea tradițională, 
modernismul, avangardismul şi postmodernismul. Ultimele două n-ar fi 
E 4 iei ue e Al a 
identice |...]. Trebuie să recunosc însă că termenii înşişi ar trebui revi- 
zuiţi. Avangardismul înseamnă pentru mulţi doar avangarda istorică (şi, 
am observat, chiar şi pentru mine, uneori, din neatenţie!). Dar n-am avut 
alții. Rămâne să-i caut“!. 


Departe de a clarifica conceptul de postmodernism (aşa cum sugerea- 
ză Lefter), textul lui Manolescu are meritul de a sublinia dificultatea cu 
care se confruntau teoreticienii în anii 80 în raport cu postmodernismul, 
foarte relevant din acest punct de vedere fiind tocmai post-scriptum-ul în 
care autorul (la sugestia lui Mircea Cărtărescu) pune sub semnul întrebării 
întregul său demers teoretic. E cu atât mai ciudat faptul că Lefter invocă 
acest reper drept unul dintre cele mai bune eseuri despre postmodernism, 
chiar şi în condiţiile în care vorbim despre anul 1986 (când, într-adevăr, 
foarte multe alternative nu existau). Mai mult decât atât, eseul creditat de 
Lefter este explicit discreditat de autorul său, Nicolae Manolescu. 

De fapt, revenind la articolul lui Lefter, observăm că nici acesta nu este 
complet de acord cu observaţiile lui Manolescu din P/aneta ascunsă, în 
ciuda introducerii generoase pe care o făcuse eseului: 


cred că accentele trebuie puse invers, apropiind avangarda de modernism 
şi depărtând postmodernismul de avangardă [...] N. Manolescu admite 
practic, împotriva propriei sale demonstraţii, că avangardismul a fost struc- 
tural modernist |... ] iar dacă accentul diferențiator pus de N. Manolescu 
între modernism şi avangarda istorică e excesiv, în schimb insuficient se 
dovedeşte acela dintre modernism şi postmodernism”?. 


În fine, după această trimitere bibliografică (mai degrabă problemati- 
că) la eseul lui Manolescu, Lefter continuă cu câteva observaţii punctuale 
privind postmodernismul românesc, iar, de această dată, reperele sale se 
dovedesc a fi edificatoare. Mai mult decât atât, deşi mai mulți autori din 
acest dosar invocă frecvent nume de autori români asociindu-i cu ideea de 


GI. Ibi., p. 108. 
62. Ion Bogdan Lefter, Secvențe despre scrierea unui „roman de idei” în „Caiete 
critice”, nr. 1-2, 1986, p. 147. 

postmodernism, lon Bogdan Lefter este cel care reușește să delimiteze cel 
mai clar câteva repere istorice ale curentului în spaţiul românesc, precum 
şi anumite direcţii specifice noii estetici: „cu câteva rădăcini (poate) chiar 
înainte de al doilea război şi cu simptome tot mai frecvente în anii '70, se 
produce către anii 1980 în literatura română trecerea spre «altceva», spre 
o structură consecutivă modernismului și pe care am numit-o postmoAder- 
nism” 5%. Dezyvoltând această idee, autorul continuă cu semnalarea unor 


simptome ale literaturii postmoderne detectabile în literatura română a 
ultimilor ani: «întoarcerea autorului» în text, re-biografizarea persoanelor 
gramaticale printr-o nouă angajare existenţială, implicarea mai acută în 
realitatea cotidiană, de aici și acum, evitarea capcanelor «naivităţii» con- 
fesive prin deconspirarea mecanismelor textuale şi atingerea — prin atare 
deconspirare — a unui patetism mai profund“. 


Aş sublinia aici, în primul rând, observaţia lui Lefter conform căreia 
postmodernii români evită naivitatea confesivă deconspirându-şi propriile 
mecanisme textuale. Această formulare a lui Lefter e una foarte exactă, iar 
în anii următori mai mulți critici vor remarca o astfel de abordare în este- 
tica optzecistă. Unii vor vedea în astfel de soluţii estetice inclusiv mărcile 
unei direcţii diferite de postmodernism, şi anume textualismul. Există, de 
altfel, o dispută majoră în cultura română întinsă pe o perioadă de două 
decenii privind raportul dintre optzecism, textualism şi postmodernism 
(pentru unii critici cei trei termeni desemnează aceeași realitate, alții văd 
doar textualismul şi postmodernismul ca fiind sinonime, în timp ce unii 
separă categoric abordările textualiste de cele postmoderniste şi, inclusiv, 
de un eventual optzecism autohton care nu e neapărat nici postmodernist, 
nici textualist — despre disputa dintre postmodernism şi textualism în spațiul 
românesc voi discuta însă într-un capitol viitor). Descoperim şi la Lefter 
o invocare a raportului dintre textualism şi postmodernism, însă autorul 
sesizează faptul că ambii termeni necesită clarificări teoretice suplimentare 
la nivelul culturii române: 


urgenţa găsirii unor corespondenţi conceptuali ai modificărilor «practice» 
din literatură transpare — de pildă — în răspândirea bruscă a unor emble- 
me deocamdată insuficient clarificate teoretic, cum sunt «textualismul» 
şi «postmodernismul» însuşi. Termenul dintâi s-a generalizat într-un sens 


63. Ibid., p. 148. 
64. Ibid., p. 149. 

reductiv, desemnând grăbit totalitatea procedeelor de intervenţie conven- 
ţională a autorului în pagină [...] între realitatea textelor şi o astfel de 
emblemă descriptivă, desprinsă din terminologia tel-quel-istă, se creează 
o inadecvare pe care n-o putem elimina decât prin clarificări conceptuale 
nuanţatess. 


De asemenea, lon Bogdan Lefter nu se opreşte la o inventariere a simp- 
tomelor atitudinii postmoderne, el identificând, în continuare, și câteva 


simptome stilistice: extinderea narativităţii asupra poeziei şi criticii, în 
special sub forma scriiturii tip jurnal, concedierea metaforei din pozi- 
ţia dominantă deţinută în modernism, cultivarea efectelor de direcţie 
sintactică şi lexicală, dar și manifestarea distanțării «profesioniste» față 
de jocul înşelător al limbajului, de unde acţiunea de tip critico-teoretic 
exercitată în interiorul operei, adesea convertită (sau mascată) în ironie, 
supraetajarea textuală, multistilismul, apelul la aluzia culturală, la citat, 
colaj, pastişă, parodie şi alte forme de intertextualitate, o mai accentuată 
omologie stilistică între genuri. 


Spre finalul articolului său, Ion Bogdan Lefter face câteva observaţii in- 
teresante privind raporturile dintre postmodernismul românesc și cel euro- 
pean, opinia criticului fiind aceea că în spaţiul cultural românesc schimbările 
de sensibilitate care s-au produs sunt, într-adevăr, similare cu cele pe care 
le semnalează analiştii culturii occidentale. Putem vorbi, aşadar, despre un 
postmodernism românesc care se dezvoltă aproximativ în acelaşi timp şi pe 
baza acelorași coordonate estetice cu un postmodernism european. Pe de 
altă parte, Lefter semnalează şi faptul că există probabil nuanţe specifice 
postmodernismului românesc care îl vor distinge (într-un viitor nu foarte 
îndepărtat) de specificul european: 


datele care ne stau la îndemână deocamdată mă fac să cred că trăsăturile 
de specificitate nu ne vor împiedica să constatăm ralierea noastră la avan- 
sarea într-o direcţie structural omogenă a întregii culturi europene (faţă 
de care — oricum — ne-am păstrat afinitățile şi deschiderea). Altfel spus, 
literatura română actuală traversează etapa elaborării propriei sale matrici 
postmoderne, pe care o descoperim deja, când e în curs de stabilizare, ca 
fiind consonantă cu ansamblul postmodernităţii. Urmează să studiem atât 
specificitatea noastră, cât şi omogenitatea la care participăm”. 


65. Ibid., p. 150. 
66. 1bid., p. 149. 
67. Ibid..p. 151. 

E important de semnalat, de asemenea, faptul că articolul lui Lefter evită 
să dea /ung: liste de scriitori români postmoderni (după cum însuşi autorul 
mărturiseşte la un moment dat) şi, în egală măsură, nu se orientează spre 
o zonă de analiză critică a anumitor texte literare, fie ele postmoderne sau 
nu. Mai degrabă, textul reuşeşte să rămână exclusiv într-o zonă a teoriei 
literare și a istoriei literare, delimitând şi nuanţând specificul contextului 
cultural optzecist din perspectiva unei (eventuale) sensibilităţii postmoderne. 

La Porţile Orientului 


În materie de teorii românești despre postmodernism în anii '80, numă- 
rul „Caietelor critice” din '86 rămâne, cu siguranţă, drept unul dintre 
reperele cele mai cunoscute. Există, însă, pe lângă textele grupate în re- 
spectivul dosar, şi un alt articol care, datând aproximativ din aceeaşi pe- 
rioadă, a ajuns să fie considerat, în ziua de azi, drept unul dintre cele mai 
importante texte românești despre postmodernism de atunci — e vorba 
despre articolul lui Alexandru Muşina, Postmodernismul, o frumoasă poveste 
(1988), republicat ulterior, în mai multe rânduri, cu titlul Postmodernismul 
Ia Porţile Orientului. Tot în 1988, Muşina publică şi articolul Din nou de- 
spre Cenușăreasă care aduce, de asemenea, o serie de completări importante 
privind viziunea generală a criticului brașovean în raport cu fenomenul 
postmodern. Însă, așa cum anticipam deja într-un capitol anterior, în cazul 
lui Alexandru Muşina se poate urmări cu uşurinţă faptul că autorul preferă 
să aducă completări şi modificări articolelor sale mai vechi, cele două texte 
amintite aici continuând, de fapt, o serie de teze propuse de Muşina încă 
de la începutul anilor '80). 

Articolul Din nou despre Cenuşăreasă (1988) constituie, de fapt, o cla- 
rificare a articolelor lui Muşina (şi a principalelor concepte propuse acolo) 
de la începutul decadei: 


încercând, acum câţiva ani, să definesc noua epistemă a poeziei, am avansat 
două aproximaţii: poezia cotidianului şi noul antropocentrism |...] prin 
poezia cotidianului înţelegem — spre deosebire de mulți dintre cei care 
au preluat şi folosit sintagma — nu atât o poezie a ceea ce ţi se întâmplă 
zilnic, ci o poezie pentru care metafizicul nu există decât în realul de zi 


I. Vezi subcapitolul Poezia cotidianului şi noul antropocentrism (capitolul 
1974-1985) din lucrarea de faţă. 

cu zi. O poezie care nu caută sacrul în zone trans-mundane, ci chiar în 
profan |subl. aparţin autorului, n.m. R.C.P?. 


Muşina abordează în articolul său şi tema polii antropocentrism, Vă- 
zut aici ca o treaptă de evoluţie necesară culturii, însă, în egală măsură, o 
treaptă amânată prin apariția postmodernismului. 

Dacă la începutul anilor '80 tezele lui Muşina aminteau mai degrabă 
întâmplător de postmodernism, mizele fiind cele două concepte-cheie (po- 
ezia cotidianului şi noul antropocentrism), în Din nou despre Cenuşăreasă 
autorul mută discuţia și spre aspecte care, de această dată, vizează atât 
postmodernismul cât şi istoria recentă românească a conceptului. Spre 
exemplu, într-o paranteză scurtă, criticul braşovean reușește deopotrivă 
să ridiculizeze dosarul „Caietelor critice” din '86, precum şi să surprindă 
dificultăţile conceptului de postmodernism (raportat la cultura română): 
„numărul din «Caiete critice» — consacrat postmodernismului — spectaculos 
în sine — ne arată criticii şi autorii români fie vag perplecşi în faţa concep- 
tului de care par că aud pentru prima oară, fie porniţi să-l «manipuleze». 
Adică să amplifice confuzia terminologică”$. Conștient de popularitatea 
termenului de postmodernism, luând în considerare inclusiv dimensiunea 
textualistă a noii literaturi (ea la rândul său extrem de populară în epocă, 
textualismul fiind pentru mulți critici români un sinonim al postmoder- 
nismului), Muşina alege însă să descalifice aceste mutații culturale, în aș- 
teptarea noului antropocentrism: 


textualismul este un discurs teoretic înainte de a fi o practică poetică sau 
prozastică (deşi se voia tocmai invers) şi a sfârşit (în Franţa, cel puţin) 
într-o hipersofisticată hermeneutică. Postmodernismul, la rândul lui, e 
un destul de imprecis și lax construct teoretic |... ] nici textualismul, nici 
postmodernismul (văzut de mulți ca ultima fază a modernismului) nu 
atacă postulatele de bază ale modernismului [...] adevăratele modificări 
în practica poetică (cu — uneori — şi teoretizările de rigoare) sunt produ- 
se, de fapt, de către poeți şi constituie nucleele disparate ale unui model 
mai general care vine sa înlocuiască modernismul. Model pe care l-am 
numit — provizoriu — noul antropocentrism şi am încercat să-l aproximez 
mai susf. 


2. Alexandru Mușina, Din nou despre Cenuşăreasă în „Echinox”, nr. 2-3, anul 
XX, 1988,p. 3. 

3. Ibia. 

4. Ibid. 

E clar, inclusiv în fragmentele reproduse aici, faptul că abordările lui 
Muşina în materie de postmodernism aduc în discuţie noi elemente în 
epocă: o critică a „Caietelor critice”, noul antropocentrism (anunţat încă de 
la începutul anilor '80), postmodernismul drept curent de tranziţie (etapă 
minoră între modernismul dezumanizant şi noul antropocentrism pe cale 
de a se instaura) și, nu în ultimul rând, câteva clarificări teoretice privind 
poezia cotidianului, textualismul sau chiar conceptul de Om. Articolul, 
însă, e unul dens, sintetizând, aşa cum am spus, ideile centrale ale autorului 
privind postmodernismul (sau subiectele conexe). Apar, astfel, atât opinii 
controversate (acea critică a „Caietelor critice”, de exemplu), precum şi o 
perspectivă inedită (mai ales în context autohton) privind postmodernis- 
mul. E drept că, şi în cazul autorilor din dosarul „Caietelor critice”, mai 
mulți se pronunţau critic la adresa noului curent, în special cei doi poeţi 
intervievaţi care cataloghează conceptul drept o invenţie (inutilă) a teore- 
ticienilor. Ceea ce propune însă scriitorul brașovean diferă fundamental de 
aceste critici prin faptul că Muşina recunoaște instaurarea unei noi para- 
digme culturale, postmoderniste prin excelență. Critica sa nu provine din 
faptul că postmodernismul ar fi o invenţie ce nu reflectă realitatea obiectivă 
a artelor, ci, mai degrabă, postmodernismul este criticat tocmai pentru că a 
devenit o normă în arte, instaurându-se în locul altor posibile mutații (cum 
ar fi o revitalizare a sacrului), evacuându-le pe acestea, cel puţin temporar, 
din cadrul general al culturii. Postmodernismul, în viziunea lui Muşina, pe 
măsură ce câştigă tot mai mult teren, inclusiv în formele sale hibride din 
cultura română, perpetuează, sub falsa impresie a noutăţi, vechi mecanisme 
moderniste care în loc să contribuie la evoluţia artelor, tind mai degrabă 
să-i epuizeze resursele printr-o formă de stagnare în limitele unui sistem 
dezumanizant, autodistructiv. Cu alte cuvinte, Muşina se arată convins 
de faptul că o ieşire din modernism este absolut necesară în sfera largă a 
culturii, însă, e în egală măsură convins de faptul că nu postmodernismul 
constituie acea ieșire. În mod evident, o re-sacralizare a lumii, o metafizică 
a cotidianului, un nou antropocentrism ar constitui soluţia, în opinia lui 
Muşina, iar postmodernismul, cel puţin în formele sale mai degrabă timid 
dezvoltate în spaţiul cultural românesc de atunci, părea să se îndrepte toc- 
mai în direcţia opusă. 

Observațiile lui Muşina din articolul discutat anterior ridică o serie de 
întrebări importante privind postmodernismul (în general) şi contextul 
cultural al României de atunci, însă versiunea radicală a acestor ipoteze 

apare, de fapt, în articolul Postmodernismul, o frumoasă poveste, publicat în 
același an. Încă din primele paragrafe autorul ironizează eforturile teoreti- 
cienilor români de se pronunţa cu privire la conceptul de postmodernism: 
„Înainte de a avea în românește principalele texte (teoretice şi beletristice) 
ale postmodernismului, discutăm, iată, despre postmodernism. Fiecare 
cu «bibliografia» sa (citită după diverse puteri), fiecare cu ideea sa (bazată 
inevitabil, pe o informaţie parţială) despre postmodernism”5. Paragraful 
este însoţit şi de o notă de subsol care stabileşte câteva repere cronologice 
şi bibliografice relativ importante cu privire la ideea exprimată de Muşina: 


o precizare: articolul de față a fost scris în martie — aprilie 1986. Totuşi, 
deşi între timp au apărut numeroase texte despre postmodernism (inclusiv 
numărul din «Caiete critice» consacrat subiectului) nu am considerat ne- 
cesar să-l «actualizez», datele «problemei» rămânând, în fond, aceleași“. 


Datele propuse de autor în cadrul acestei note de subsol au, de fapt, în 
economia paragrafului critic citat, un dublu rol: pe de o parte Muşina își 
plasează articolul într-o perioadă (martie — aprilie 1986), într-adevăr, foarte 
săracă în materie de articole româneşti despre postmodernism (astfel, obser- 
vaţiile sale primind o justificare în plus); pe de altă parte, „datele problemei” 
postmodernismului rămân, oricum, aceleași, cu toate că între timp a fost 
publicat dosarul „Caietelor critice”. Relevanţa acestui dosar este, aşadar, 
redusă aproape la zero de către autor. Evident, motivele unei asemenea 
critici dure pot fi numeroase. În primul rând, urmărind teza lui Muşina în 
raport cu postmodernismul, observăm faptul că, într-adevăr, teoriile criti- 
cului braşovean nu rezonează aproape cu niciuna dintre contribuţiile româ- 
neşti din dosarul „Caietelor critice”. Prin urmare, putem vorbi de motive 
strict teoretice care au generat această critică. De asemenea, urmărind cu 
exactitate modul în care Muşina îşi formulează ideile, constatăm faptul că, 
direct sau indirect, autorilor din dosar li se reproşează faptul că au ales să 
discute despre un concept nou (şi dificil) fără un suport teoretic solid, fără 
bibliografie de specialitate, intuitiv sau chiar „manipulativ”. În acest sens, 
criticile lui Muşina ar avea o justificare mai degrabă de natură deontologică, 
autorul reproşându-le participanţilor la dosar faptul că trădează principii 
fundamentale (de bun-simţ) ale meseriei. În mod evident, nu vom discuta 


$. IA., Postmodernismul o frumoasă poveste în „Astra”, nr. 4 (199), anul XXIII, 
1988,p. 11. 
6. vid. p. 13. 

aici în ce măsură aceste reproşuri sunt justificate, mai ales în condiţiile în 
care, mulți ani mai târziu, însuşi Muşina a clarificat parţial acest aspect. 
Spuneam că articolul lui Muşina, Postmodernismul, o frumoasă poves- 
te, este cunoscut, mai degrabă, cu titlul din republicările sale succesive”. 
Postmodernismul la Porţile Orientului, aşadar, pe lângă faptul că schimbă 
titlul articolului original, introduce şi o serie de alte modificări, majoritatea 
minore, însă, cel puţin în contextul discuţiei de față, unele dintre aceste 
modificări se dovedesc a fi foarte importante. În primul rând, autorul in- 
troduce în corpul textului o menţiune privind dosarul „Caietelor critice”, 
o menţiune ce pare să recunoască (retrospectiv) o parte dintre meritele 
respectivului dosar: „|...] fiecare cu ideea sa (bazată, inevitabil, pe o in- 
formaţie parțială) despre postmodernism. (Desigur, numărul din «Caiete 
critice», în curs de apariţie, va suplini ceva din «golul istoric» al informa- 
ţiilor referitoare la postmodernismul occidental)”5. Deşi se vorbeşte de- 
spre „Caietele critice” în curs de apariţie, totuși, această propoziţie lipsea 
din textul original, ea fiind introdusă după anii '90, când, în mod cert, 
dosarul „Caietelor critice” nu mai era „în curs de apariţie”, Însă nu acest 
detaliu e esenţial, ci nota de subsol la care se face aici trimitere (pentru că 
şi aici, la fel ca în textul original, avem de-a face cu o primă notă de subsol 
care clarifică câteva aspecte cronologice, bibliografice, etc.). Informaţiile 
din această notă de subsol, ce a suferit câteva modificări față de modelul 
original, lămuresc raportul lui Mușina faţă de dosarul „Caietelor critice”: 


textul de față a fost scris, (la cererea redactorilor) în martie — aprilie 1986, 
pentru numărul din «Caiete critice» consacrat postmodernismului. Între 
timp, numărul respectiv a apărut, fără textul meu, dar şi fără o modi- 
ficare semnificativă a «datelor problemelor» analizate aici. De aceea am 
considerat că nu e necesar să schimb nimic din textul iniţial |sublinierile 
aparţin autorului, n.m. R.C.P. 


Cu alte cuvinte, în prima notă de subsol din articolul (devenit de-a lungul 
timpului celebru) Poszmodernismul la Porţile Orientului, Alexandru Muşina 


7. Amintesc aici, spre exemplu, volumele semnate de Alexandru Muşina Upae se 
află poezin?, Arhipelag, Tg-Mureş, 1996 sau Sinapse, Aula, Braşov, 2001. Ambele 
reproduc textul Postmodernismul o frumoasă poveste (1988) cu mici modificări, inclusiv 
cu titlul Postmodernismul la Portile Orientului. 

8. Alexandru Muşina, Postmodernismul la Porţile Orientului în Sinapse, Aula, 
Braşov, 2001, p. 99. 

9. Ibid.,p. 115. 

precizează faptul că textul a fost scris inițial pentru dosarul „Caietelor cri- 
tice”, ridicând importante semne de întrebare cu privire la motivele pentru 
care textul, totuşi, nu a apărut în respectivul dosar. 

În mod evident, un critic ca Alexandru Muşina ar fi trebuit să participe 
la respectivul dosar, în condiţiile în care se număra printre puţinii autori 
români care discutaseră conceptul de postmodernism înainte de 1986 (spre 
deosebire de alți autori care s-au pronunțat asupra conceptului pentru pri- 
ma dată tocmai cu ocazia dosarului). Pe de altă parte, atitudinea critică a 
lui Muşina în raport cu postmodernismul, pledoaria sa pentru un concept 
(propriu) ca acela de „nou antropocentrism”, lipsa sa de încredere în direcția 
culturală propusă de paradigma postmodernă riscau să-l singularizeze în 
cadrul dosarului, stabilind un dezechilibru (teoretic, dar poate și valoric) 
între Muşina și ceilalți autori (deși, un dezechilibru teoretic şi valoric poate 
fi oricum identificat în cadrul dosarului). Existând, aşadar, numeroase ar- 
gumente pro şi contra privind participarea lui Muşina la dosarul „Caietelor 
critice”, singurul lucru cert este acela că, totuşi, criticul braşovean nu a 
fost inclus în dosar şi tot el va oferi (cu prilejul unui interviu dat în 1999 
lui Mihail Vakulovski) câteva date suplimentare (şi controversate) privind 
această problemă: 


a apărut o anchetă despre postmodernismul poetic românesc, o anchetă 
coordonată cumva de Eugen Simion, dar de fapt lucrată şi făcută de Ion 
Bogdan Lefter. Însă, pentru mine, acel număr din Caiete critice este o 
expresie clară a lipsei de postmodernitate în spaţiul cultural românesc. 
Pentru că Bogdan Lefter mi-a cerut un articol, un eseu, un studiu despre 
postmodernismul românesc. Iar eu am scris pe ideea că nu mă cenzurea- 
ză, am scris un eseu la vreo 20 de pagini, în care combăteam, punct cu 
punct, tot ceea ce mi se părea mie greşit sau pervers în folosirea terme- 
nului de postmodernism la noi. Se numea «Postmodernismul la Porţile 
Orientului». Textul mi-a fost «cenzurat», n-a mai apărut. În schimb, 
Bogdan a publicat un lung eseu, de vreo 30 de pagini, în care, fără să mă 
citeze, combătea punct cu punct aserţiunile mele!0. 


A . . .. . . . . 

Inainte de a discuta acuzaţiile pe care le face Muşina cu prilejul acestui 
i FA a că di i 
interviu, poate că merită semnalat aici și faptul că în citatul de mai sus se 
lămuresc câteva date editoriale privind numărul special al revistei „Caiete 
critice” din 86. Mă refer aici la coordonatorul numărului, pentru că în 


IO. 14., Sinapse, Aula, Braşov, 2001, p. 200. 

revista propriu-zisă nu este specificat nicăieri acest fapt. Eugen Simion este 
cel care deschide dosarul, iar lon Bogdan Lefter este cel care îl încheie. E, 
astfel, importantă menţiunea lui Mușina în legătură cu ancheta care a fost 
„cumva coordonată” de Simion, dar „lucrată” de Lefteri!. 

În ceea ce priveşte acuzaţia lui Muşina privind cenzurarea sa, discuția 
este, evident, mai complicată. Din start trebuie menţionat faptul că Muşina 
nu se referă aici la cenzura politică (deși era o practică obişnuită în epocă 
ca anumite texte să fie cenzurate pe fond politic), criticul braşovean acu- 
zându-l pe Ion Bogdan Lefter de faptul că a refuzat să-i publice textul în 
cadrul dosarului. Mai mult decât atât, Muşina susține în interviu faptul 
că textul pe care Lefter l-a scris pentru dosar este, de fapt, construit (în 
negativ) pe baza Postmodernismului la Porţile Orientului, iar, din acest 
motiv, o comparaţie (structurală și tematică) între cele două texte devine 
aici extrem de importantă. 

În primul rând trebuie semnalat faptul ca ambele articole (cel publicat 
de Lefter în „Caiete critice” '86, respectiv cel publicat de Muşina doi ani 
mai târziu, dar scris, conform autorului, pentru dosarul din '86) abordează 
aceleaşi subiect: postmodernismul (fie el românesc sau nu). De asemenea, 
articolele datează din aceeaşi perioadă plasată în interiorul unei culturi 
dominate de dictatura comunistă (cu alte cuvinte, o cultură foarte limitată 
în materie de resurse bibliografice occidentale). Ambii autori sunt mem- 
bri ai generaţiei '80, nu doar ca teoreticieni /critici, ci şi ca poeţi, şi, nu în 
ultimul rând, ambii autori aparţin, de fapt, aproximativ aceluiaşi (aproape 
unic) cerc al vieții literare româneşti optzeciste. Prin urmare, anumite si- 
militudini între cele două articole sunt absolut inevitabile. De altfel, ace- 
leași similitudini pot fi identificate la aproape toţi autorii din perioadă care 
s-au pronunțat asupra conceptului de postmodernism (aproximativ aceleași 
exemple de scriitori români sau occidentali, aceeași semnalare a noutăţii 
şi dificultății conceptului, aceleaşi precauţii teoretice/bibliografice etc.). 
Însă, urmărind „acuzaţia” lui Muşina, observăm că acesta nu îi reproşează 


II. Informaţia avea să apară, parţial, şi pe coperta a patra a volumului lui Ion 
Bogdan Lefter, Postmodernism. Din dosarul unei „bătălii” culturale, Paralela 45, 
Piteşti, 2000: „de când se vorbeşte în cultura română despre postmodernism, artico- 
lele, studiile, eseurile la temă ale lui Ion Bogdan Lefter s-au aflat mereu în prim plan. 
Autorul a co-editat numărul despre postmodernism al Cazete/or critice din 1986, 
celebru în epocă şi în care a publicat primul studiu de sinteză asupra fenomenului 
literar postmodern românesc”. 

lui Lefter faptul că i-ar fi preluat ideile, ci faptul că şi-ar fi construit textul 
combătând punctual aceste idei. Prin urmare, verificarea tezei lui Mușina se 
poate face prin compararea acelor puncte în care autorii par a se contrazice 
punctual, însă şi acest aspect implică reale dificultăţi din cauza faptului că, 
deşi există contracţii majore între opiniile celor doi critici, aproape niciuna 
dintre acestea nu este punctuală. Cu alte cuvinte, Muşina e critic la adresa 
postmodernismului, pronunţându-se inclusiv împotriva utilizării terme- 
nului și îşi construieşte textul orientându-se mai ales spre un posibil viitor 
curent literar (noul antropocentrism). Lefter, pe de altă parte, deşi are anu- 
mite reticenţe privind maniera „corectă” de utilizare a termenului propune 
acceptarea sa, fiind, în egală măsură convins de promisiunile acestui nou 
curent. În plus, în cea mai mare parte articolul lui Lefter discută, de fapt, 
despre modernism, încercând (spre deosebire de Mușina) să lămurească 
postmodernismul printr-o privire înapoi în timp (nu înainte, spre posibile 
alte curente). Aceste diferenţe însă, departe de a fi punctuale, ţin oricum, 
mai degrabă, de liniile generale ale articolelor, niciuna dintre ele nefiind 
suficientă pentru a justifica, măcar parțial, acuzaţia propusă de Muşina. 

Există, însă, un sigur detaliu care ar putea confirma vag o parte din acu- 
zaţia criticului brașovean. Articolul Poszmodernismul la Porțile Orientului 
îşi propune, la un moment dat, să stabilească necesitatea /relevanţa folosirii 
termenului de postmodernism în literele româneşti și, în mod previzibil, 
verdictul este unul negativ: 


fără a fi cu orice preţ «morocănos» sau «chițibușar», cred că această «ca- 
pacitate» a termenului de a fi manipulat, ca şi ambiguitatea-i funciară, îl 
fac nu doar atractiv, ci şi — în același timp — inaplicabil, dacă nu dăunător, 
atunci când, normal, încercăm să analizăm ce se întâmplă în literele noas- 
tre şi, mai ales, în poezia şi proza generaţiei '80. Aplicarea unui asemenea 
termen, care, din start are cel puţin trei sensuri diferite, poate genera uşor 
confuzie în lumea şi aşa nu prea clară a literelor noastre contemporane!?. 


Asupra aceluiaşi subiect, Lefter se plasează în articolul său la polul opus: 


Eu unul cred în necesitatea de a ne elabora conceptul unui postmodernism 
românesc. Nu ştiu dacă emblema e cea mai fericită. Către sfârşitul acestor 
pagini voi aduce câteva argumente în favoarea ei |...] nu văd vreun motiv 
plauzibil pentru care să respingem Ze plano un cuvânt. [...] Cum nu e 


12. Alexandru Mușina, Postmodernismul o frumoasă poveste în „Astra”, nr. 4 (199), 
anul XXIII, 1988,p. 11. 

cazul să ne lansăm într-o «modă» frivolă a termenului postmodernism, nu 
cred că e nici cazul să-l tratăm cu contestaţii «subțiri». Ambele atitudini 
ar fi (sau sunt!) o manifestare a complexelor provinciale, vizibile şi în 
obedienţa umilă în fond a preluării instantanee, şi în voita superioritate 
a refuzului trufaș. Sunt de ocolit — altfel spus — şi ultrarapida fetișiza- 
re a cuvintelor, şi respingerea 4 /a /Egtre |... ], suspect de «inteligentă». 
Postmodernismul românesc trebuie înţeles înainte de fi «judecat»!$. 


Puse față în faţă, cele două fragmente reproduse mai sus pot da impresia 
unei polemici între cei doi autori. Muşina, invocând bunul-simţ teoretic, 
propune evitarea termenului inutil (inaplicabil) şi dăunător de postmoder- 
nism, în timp ce Lefter propune utilizarea termenului, ceea ce ar însemna 
depăşirea complexelor unui aparent provincialism de prost-gust. Evident, 
fragmentele reproduse aici sunt, inevitabil, scoase din contextul general al 
articolelor, unde, în ciuda diferenţelor, ambele sunt plauzibile. De aseme- 
nea, o astfel de contradicţie nu este suficientă pentru a confirma ipoteza lui 
Muşina, în condiţiile în care foarte mulți participanţi ai dosarului „Caietelor 
critice” au idei similare cu cea propusă de Lefter. Mircea Cărtărescu, spre 
exemplu, poate cel mai radical apărător al mutaţiei postmoderne (în ca- 
drul dosarului) s-ar situa, din acest punct de vedere, mult mai bine decât 
Lefter în opoziţie cu Muşina. Prin urmare, depăşind provocarea lui Muşina, 
lansată de declaraţiile sale din interviul dat lui Mihail Vakulovski în 1999, 
trebuie admis faptul că textul publicat de Lefter în dosarul „Caietelor cri- 
tice” nu pare să dialogheze decât întâmplător cu articolul lui Muşina, în 
câteva puncte oricum ncesenţiale în economia generală a articolului şi pe 
subiecte cu caracter mai degrabă general în epoca respectivă. 

Revenind însă la articolul lui Muşina, dincolo de faptul că textul ar fi 
trebuit (conform autorului) să facă parte din dosarul „Caietelor critice”, 
dincolo de eventuale acuzaţii de cenzurare şi preluare a unor idei insufici- 
ent de solide, tezele propuse aici, privind de această dată strict conceptul 
de postmodernism, sunt extrem de importante în contextul epocii respec- 
tive, iar articolul, după cum am spus, este unul dintre cele mai celebre, 
dacă ne raportăm la conceptul de postmodernism și România anilor "80. 
Păstrând, aşadar, o atitudine critică şi pesimistă, încă din primele paragra- 
fe ale articolului, Muşina subliniază situația sumbră din punct de vedere 


13. Ion Bogdan Lefter, Secvenţe despre scrierea unui „roman de idei” în „Caiete 
critice”, nr. 1-2, 1986, p. 140. 

bibliografic a traducerilor românești din texte (literare, critice sau teoretice) 
postmoderne: 


după câte ştiu eu, nu există nici un fel de astfel de traducere, exceptând 
fragmente din romanele lui Barth sau Pynchon, publicate în «Secolul XX» 
şi Glosele la «Numele trandafirului» ale lui Umberto Eco, în care semio- 
ticianul italian discută, între altele, şi despre postmodernism. La limită şi 
crezându-l pe cuvânt pe autor, putem socoti «Numele trandafirului» un 
roman postmodernist sau, dacă tot e să găsim traduceri de opere post- 
moderniste, să luăm în considerare şi «Vineri sau limburile Pacificului» de 
Michel 'Tournier (roman tradus fără mare ecou acum 7-8 ani) sau câteva 
dintre cărţile lui Italo Calvino!*. 


Evident lista de traduceri sugerată aici de Muşina nu e una „obiec- 
tiv” completă şi e foarte posibil ca în epocă să fi existat şi alte (e drept, 
nu multe) traduceri relevante în materie de postmodernism. Lista aceasta 
de titluri e însă foarte relevantă în raport cu însuși Muşina — chiar dacă 
în epocă e posibil să fi existat și alte texte, iată că unul dintre cei mai bine 
documentaţi teoreticieni ai fenomenului din spaţiul românesc invocă ex- 
clusiv această sumară listă de titluri. Trecând de la traduceri spre articolele 
autohtone publicate în raport cu conceptul de postmodernism, Muşina 
amintește câteva texte românești care abordează conceptul de postmo- 
dernism, însă surprinde de fiecare dată, mai ales, caracterul contradicto- 
riu al acestor articole. Atitudinea critică și sumbră continuă şi aici, fiind 
invocată superficialitatea criticilor români, confuziile conceptuale și, mai 
concret, confundarea textualismului cu postmodernismul. În acest ultim 
sens, Muşina face o remarcă de-a dreptul comică cu privire la un articol 
din epocă: „un critic] îşi intitulează un articol consacrat scriitorilor din 
generația '80 «Postmodernismul textualist» (formulă care i-ar stupefia foar- 
te şi pe textualiști și pe postmoderniști [...])”!5. De fapt, contrar opiniei 
categorice şi comice a lui Mușina, în anii '80 raportul dintre textualism 
şi postmodernism e unul foarte neclar, asocierea dintre cei doi termeni 
nefiind „stupefiantă” aproape pentru niciunul dintre teoreticienii vremii. 

O mică paranteză: în 1995 revista „Euresis” publică un dosar dedicat 
postmodernismului care, la rândul său, va ajunge celebru în cultura română 


14. Alexandru Muşina, Postmodernismul o frumoasă poveste în „Astra”, nr. 4 (199), 
anul XXIII, 1988,p. 11. 
15. Ibia. 

în anii următori. Acolo, Mircea Martin va propune o sintagmă de-a drep- 
tul emblematică pentru a descrie situația postmodernismului românesc: 
postmodernism fără postmodernitate. Revenind la articolul lui Muşina, 
considerăm că scriitorul braşovean anticipează în mare măsură acea idee 
emblematică a lui Martin, păstrându-și, însă, stilul cinic şi anecdotic specific: 


problema, pentru noi, ar fi dacă (şi în ce măsură) societatea noastră a pă- 
truns în postindustrialism. Eu cred că, încă, mai avem mult până acolo. 
Și atunci? Să ne temem că nu suntem şi noi la «ceasul» occidentalilor? 
Păi, dacă nu suntem, cum să fim?! Numai adoptând un termen? Cred că, 
acum, problemele noastre culturale şi artistice (şi nu numai) se deosebesc 
fundamental de cele ale Occidentului |... ] oricât mi-ar plăcea mie Michel 
Tournier, sau Thomas Pynchon, sau John Barth, nu pot să nu constat 
că prozatorii noștri tineri sunt, în demersurile lor literare (şi nu doar), 
mai puţin aproape de aceştia decât de un Sukşin, Rasputin sau Ancearov. 
Pentru noi, postmodernismul nu poate fi decât o frumoasă «diversiune», 
o frumoasă, îndepărtată poveste”16. 


Aproape insesizabil, fie că discută despre un posibil (sau imposibil) 
postmodernism românesc, fie că discută despre postmodernism în gene- 
ral, Muşina conduce de fapt textul spre conturarea aceleiaşi paradigme a 
unui nou antropocentrism. Însă, înainte de a trece propriu-zis la reluarea 
şi dezvoltarea tezelor sale despre noul antropocentrism, autorul îşi pregă- 
teşte terenul făcând câteva ultime consideraţii cu privire la natura efemeră 
şi tranzitorie a postmodernismului: 


desigur, modernismul «s-a terminat». Postmodernismul nu exprimă însă 
tot ce urmează după modernism, ci, după opinia mea, doar acel fenomen 
literar (cultural) care, refuzând să fie (nemaiputând fi) modernist, nu poate 
nici depăşi printr-un nou proiect (existenţial, literar, cultural) modernis- 
mul. Din fericire, epoca pe care o traversăm e mult mai complexă. Alături 
de «ironia retro» a postmodernismului, putem întrezări semnele unei 
reîntoarceri spre «radicalitatea» (în sens strict etimologic) şi «simplitatea» 
normalităţii, a omului «în sine şi pentru sine». 


Conform lui Muşina, această nuanţă specifică postmodernismului care 
priveşte ironic spre trecut constituie, de fapt, un indiciu clar al faptului că 
postmodernismul nu a reuşit încă să se „desprindă” complet de paradigma 


16. Ibid., p. 12. 
17. Ibia. 

modernă: deşi ironizarea unor mecanisme moderniste presupune automat o 
distanţare, faptul că această ironie se orientează în continuare către aceleași 
repere moderniste anulează eventuala autonomie a postmodernismului. 
Reformulând, postmodernismul păstrează activă nostalgia modernismului, 
dar o ascunde în spatele unor măști ironice. Pledoaria lui Muşina, însă, 
este pentru o desprindere totală de paradigma dezumanizantă modernă, 
în direcţia unei noi spiritualităţi: 


convingerea mea este că, după modernism, (ar trebui să) asistăm la o 
reîntoarcere spre «uman» — aşa cum modernismul a fost o «dezumaniza- 
re» — la un nou clasicism, un nou antropocentrism. |...] O nouă sinteza 
se impune, dar nu una cu faţa spre trecut, o sinteză — puzzle (un fel de 
«retro» ironic), ca aceea a postmodernismului, ci una derivând dintr-o 
nouă viziune, dintr-o nouă angajare existenţială. ÎL cităm tot mai des pe 
Malraux cu al său «secolul XXI va fi religios sau nu va fi deloc», fără să 
ne gândim prea bine la sensul cuvintelor sale!t. 


Cu toate că teza lui Alexandru Mușina e una coerentă, confruntarea 
acestei teze cu realitatea literară a României anilor '80 scoate la ivea- 
lă, de fapt, gradul de instabilitate al conceptelor de postmodernism sau 
„nou antropocentrism” (aşa cum le defineşte criticul brașovean): „poeţii 
şi prozatorii generaţiei '80 nu sunt, în marea lor majoritate, nişte postmo- 
dernişti |... ] scriitorii generaţiei "80 participă, prin ce au mai bun, la un 
proiect existenţial (şi, desigur, literar) care poate fi cel mai bine «citit» ca 
un nou antropocentrism”!9. Ceea ce e important de remarcat cu privire 
la acest citat e faptul că Muşina propune exemple de scriitori ai noului 
antropocentrism autori din generaţia '80. Pentru mulți din participanţii 
la dosarul „Caietelor critice” scriitorii din generaţia '80 erau postmo- 
derni. Pentru Muşina, aceiaşi scriitori nu sunt postmoderni, ci precursori 
ai noului antropocentrism. Astfel, şi Muşina, şi autorii din „Caiete critice” 
(evident, nu toţi) valorizează aceeaşi generaţie de scriitori, uneori pe baza 
acelorași aspecte ale operei lor, dar ceea ce la autorii din „Caiete critice” 
se numeşte postmodernism la Muşina poartă numele de „noul antropo- 
centrism?”, În acest sens vorbeam despre instabilitatea conceptelor propuse 
de Muşina. Practic, propunerea conceptului de „nou antropocentrism”, ca 
opus postmodernismului, nu are totdeauna o relevanţă teoretică majoră, 


18. Ibid. 
19. Ibid. 

reprezentând adesea doar preferința pentru o anumită denumire a curen- 
tului în defavoarea alteia. 

Cazul lui Alexandru Muşina, în contextul teoriei literare româneşti din 
anii '80, este, cel puţin printr-o raportare la studiile privind postmodernis- 
mul, unul extrem de ambiguu. Pe de o parte, criticul brașovean se numără 
printre puţinii autori români care au publicat texte despre postmodernism 
înainte de apariţia dosarului „Caietelor critice”, iar textul său din 1988, 
Postmodernismul la Porţile Orientului, este una dintre resursele bibliogra- 
fice româneşti cele mai importante din epocă în raport cu conceptul. Pe de 
altă parte majoritatea studiilor despre postmodernism semnate de Mușina 
care au devenit ulterior canonice, se îndreaptă, de fapt, împotriva post- 
modernismului. În încercarea de a propune un concept alternativ — noul 
antropocentrism — Mușina a ajuns să configureze o definiţie în negativ a 
postmodernismului, o explicitare a termenului prin caracteristici pe care 
acesta nu le are. 

Criticul braşovean, aşadar, pledează pentru o re-spiritualizare a artei, 
pentru un nou antropocentrism, iar postmodernismul este criticat tocmai 
pentru faptul că s-a instaurat în locul acestui nou antropocentrism, con- 
tinuând, de fapt, vechile mecanisme moderniste într-o formulă aparent 
nouă. Studiile lui Muşina, astfel, capătă un caracter paradoxal în contextul 
epocii: fiind considerate, pe bună dreptate, repere bibliografice esenţiale în 
raport cu teoria românească privind postmodernismul, aceste repere sunt 
programatic formulate în defavoarea conceptului, adevărata miză fiind 
noul antropocentrism. 


O ipoteză 


Aminteam în subcapitolul precedent faptul că Muşina nu a fost inclus în 
dosarul „Caietelor critice”, deşi era unul dintre puţinii autori români care 
publicaseră texte relevante în raport cu conceptul de postmodernism, înain- 
tea apariției dosarului (spre deosebire de mulţi dintre autorii selectați, care 
se pronunțau pentru prima dată cu privire la conceptul de postmodernism). 
De asemenea, articolele sale din respectiva decadă (publicate înainte sau 
după dosarul „Caietelor critice”) sunt recunoscute astăzi, în cultura româ- 
nă, ca fiind repere foarte importante în dezbaterile teoretice de atunci. Din 
acest punct de vedere, cazul lui Muşina nu este unul singular, în condiţiile 
în care întâlnim o situaţie parțial similară şi la loana Em. Petrescu. 

Autoarea clujeană este cunoscută în primul rând pentru studiile sale 
de eminescologie. Însă, pe lângă acestea, loana Em. Petrescu a publicat, 
începând cu anul 1984, şi o serie de texte despre postmodernism sau de- 
constructivism de-a dreptul atipice în contextul mai larg al culturii române 
din anii "80, aducând câteva completări semnificative în dezbaterile româ- 
neşti privind conceptul. 

Înainte, însă, de a trece la o analiză punctuală a acestor articole merită 
făcute câteva menţiuni bio-bibliografice. În 1981, Ioana Em. Petrescu a 
obţinut o bursă Fulbright la Universitatea California din Los Angeles şi, 
timp de doi ani, autoarea a avut acces la o serie de titluri care erau, în mod 
clar, inaccesibile în România comunistă. La întoarcerea sa în ţară autoarea a 
adus cu ea mai multe volume de teorie literară, iar lista acestor cărți poate 
fi extrem de relevantă pentru a stabili „golurile” din bibliografia disponi- 
bilă în România comunistă. Mai exact, se poate urmări în corespondența 
americană a autoarei” faptul că aceasta şi-a propus să aducă în ţară exclusiv 
acele volume care nu erau disponibile în traducere sau în original, selecţia 
fiind una foarte riguroasă dat fiind volumul pe care îl putea ocupa un nu- 
măr mare de cărți. O listă, fie şi selectivă, a acestor titluri poate fi, astfel, 
extrem de relevantă?!: A Rhetoric of Irony (Wayne C Booth), The Eye în 
the Text (Mary Ann Caws), he Pursuit of Sugns — Semiotics, Literature, 
Deconstruction (Jonathan Culler), A//egories of Reading (Paul de Man), 
Writting and Difţerence (Jaques Derrida), Theory of Criticism (Murray 
Krieger), Truth and Method (Hans-Georg, Gadamer), The Implie Reader 
(Wolfgang Iser), Ihe Prison-House of Language (Fredric Jameson), Powers 
of Horror (Julia Kristeva) ş.a. 

Am amintit, în capitolul dedicat dosarului „Caietelor critice”, cazul 
Monicăi Spiridon care, înainte de apariţia numărului revistei, beneficiase 
şi ea de o bursă în America. Semnalam acolo faptul că articolul său este 
unul dintre cele mai bine documentate, accesul la o bibliotecă occiden- 
tală fiind, probabil, motivul pentru care autoarea a putut apela la surse 


20. Vezi loana Em. Petrescu, Mofestarea fluturilor interzisă. Scrisori americane 
1981-1983, ed. Ioana Bot, Editura Didactică şi Pedagogică, Bucureşti, 1998; sau noua 
ediție (completată) Ioana Em. Petrescu, Liviu Petrescu, Scrisori americane (1981-1983), 
ed. Ioana Bot, Casa Cărţii de Ştiinţa, Cluj-Napoca, 2017. 

21. Lista completă de cărți aduse de Ioana Em. Petrescu din America în anii 
'80 poate fi consultată în Fondul de arhivă Popovici-Petrescu din cadrul Bibliotecii 
Judeţene „Octavian Goga” Cluj. 

bibliografice extrem de diverse, ceea ce era, în același timp, neobișnuit în 
raport cu restul contribuţiilor din dosar. În mod similar, și articolele Ioanei 
Em. Petrescu din epocă se disting, nu de puţine ori, tocmai prin accesul 
la surse bibliografice puţin vehiculate în spaţiul cultural autohton. De alt- 
fel, autoarea clujeană începe să publice texte despre deconstructivism sau 
postmodernism încă din anul următor întoarcerii sale din America (1983). 

Tot din corespondența americană a autoarei, se poate observa faptul că 
aceasta lucra la un volum dedicat poetului Ion Barbu în timpul şederii sale 
în America. Volumul, care a fost publicat postum, propune o teză inedită 
privind opera poetului ermetic: conform loanei Em. Petrescu, unele tex- 
te târzii ale lui Barbu corespund unei mutații postmoderne. De altfel, şi 
titlul volumului este extrem de sugestiv în acest sens: Jon Barbu și poetica 
postmodernismului. Trebuie, astfel, precizat faptul că o parte dintre arti- 
colele despre postmodernism publicate de Ioana Em. Petrescu în anii '80 
urmau să fie încorporate în acest studiu dedicat poetului ermetic. Mizele 
autoarei, astfel, nu sunt orientate exclusiv spre o clarificare a conceptului 
de postmodernism în general, ci, mai ales, spre stabilirea unor nuanţe spe- 
cifice mutaţiei postmoderne care corespund inovaţiilor poetice propuse de 
Ion Barbu. De asemenea, caracterul atipic al studiilor Ioanei Em. Petrescu 
privind postmodernismul (cel puţin în spaţiul cultural românesc), provine 
şi din preferința autoarei de a problematiza conceptul de postmodernism 
printr-o raportare la deconstructivism pe de o parte, respectiv la fizica 
post-einsteiniană pe de altă parte. 

Un prim articol din această serie, publicat la un an de la întoarcerea 
Ioanei Em. Petrescu în România, apare (în trei numere consecutive) în 
„Revista de Istorie şi Teorie Literară”. Textul, intitulat Fz/osofia poststruc- 
turalistă a Îui Derrida şi soluțiile criticii contemporane”, a fost re-publi- 
cat integral şi în volumul postum din 2003 Mogernism/Postmodernism. 
O ipoteză, cu câteva adăugiri pe care autoarea le-a făcut față de prima 
publicare?5. Avem de-a face aici cu o analiză punctuală a câtorva concepte 


22. loana Em. Petrescu, Fifosofia poststructuralistă a lui Derrida şi soluțiile criticii 
contemporane în “Revista de Istorie şi Teorie Literară”, an XXXII, nr. 4, octombrie-de- 
cembrie, 1984, pp. 30-35; an XXXIII, nr. 1, ianuarie-martie, 1985, pp. 69-72; an 
XXXIII, nr. 2, aprilie-iunie, 1985, pp. 59-69. 

23. loana Em. Petrescu, Modernism/Postmodernism. O ipoteză, ediţie îngrijită, 
studiu introductiv şi postfață în limba franceză de Ioana Bot, Casa Cărţii de Știință, 
Cluj-Napoca, 2003, pp. 54-79. 

cheie din filosofia lui Derrida, autoarea pledând în finalul textului pentru 
„deconstrucţie a deconstrucției”. Deşi articolul nu problematizează con- 
ceptul de postmodernism, importanţa sa este una majoră, în condiţiile în 
care găsim aici câteva repere foarte importante din gândirea critică a au- 
toarei. Spuneam mai sus faptul că postmodernismul este definit de Ioana 
Em. Petrescu printr-o raportare frecventă la deconstructivism, însă, pentru 
autoare, nu deconstructivismul în sine este important, ci, mai ales, o depă- 
şire a sa, această abordare post-deconstructivistă (post-poststructuralistă) 
fiind, de fapt, specifică mutaţiei postmoderne: 


în opoziţie cu fidelitatea criticii deconstructiviste mi se pare mai atrăgă- 
toare o deconstrucție a deconstrucției |... ] redefinirea acestor termeni mi 
se pare mai fructuoasă decât infinita aplicare mecanică a tezei autoreferen- 
ţialităţii textului. Critica ar putea participa în felul acesta la re-construcția 
conceptuală pe care Derrida o încredinţează, reticent, «textului general». 
Trecând, aşa cum Derrida o cere, «dincolo de om şi de umanism», |...] 
critica ar putea fructifica sugestiile deconstructivismului «deconstruit» 
[...] şi ar putea participa la realizarea unui program prevestit cu luciditate, 
acum 50 de ani, de Ion Barbu: construirea unui «nou umanism matema- 
tic», opus umanismului retoric şi individualist al Renaşterii?€. 


În raport cu acest paragraf citat trebuie făcute câteva precizări importan- 
te. În primul rând, trimiterea la lon Barbu este evidentă, dat fiind faptul că 
unele dintre articolele despre postmodernism ale Ioanei Em. Petrescu, aşa 
cum am spus, fac parte din proiectul dedicat analizei operei poetului erme- 
tic. Despre această aparent neobişnuită trimitere la Barbu din paragraful 
de mai sus voi discuta la finalul acestui subcapitol când voi analiza volumul 
Ion Barbu şi poetica postmodernismului. Ceea ce consider că este important 
de subliniat, acum, e poziţia autoarei în raport cu critica deconstructivistă. 
Autoarea este conștientă de faptul că raportarea sa la deconstructivism nu 
corespunde practicilor comune ale criticii deconstructiviste, plasându-se 
explicit în opoziţie cu acestea. Pe scurt, ea reproşează criticii deconstruc- 
tiviste faptul că practică o „infinită aplicare mecanică a autoreflexivității 
textului”, iar propunerea sa se orientează spre dezvoltarea unei critici mai 
complexe decât cea deconstructivistă, care să nu se rezume, cu alte cuvinte, 
la utilizarea unor aspecte minore/superficiale din filosofia lui Derrida. Ioana 
Em. Petrescu pledează, aşadar, pentru o „deconstruire a deconstrucției”, 


24. Ibi., p. 79. 

care ar putea conduce critica literară mai aproape de posibilele configurații 
ale unui nou tip de umanism. Aceste opţiuni hermeneutice ale autoarei au 
fost, de altfel, semnalate de mai mulți specialişti — Laura Pavel, spre exem- 
plu, într-un articol care discuta modelele teoretice ale unor autori precum 
Ioana Em. Petrescu sau Virgil Nemoianu, nota următoarele: 


«sistemul» lui Derrida suferă însă remodelări şi restructurări dramatice la 
Ioana Em. Petrescu, prin prisma proiectului ontologic formulat de teo- 
reticianul clujean. Deconstrucţia ar participa, involuntar, la perspectiva 
constitutivă a unui nou umanism, bazat pe argumente venite din direcția 
ştiinţelor exacte. Metoda lecturii hermeneutice, dialogice, lasă locul, în 
finalul studiilor Ioanei Em. Petrescu despre Derrida, unei abordări de 
critică a ideilor literare şi cultural-filosofice, unei perspective comparatiste 
de estetică transdisciplinară, aparţinând unui anume tip de constructivism 
epistemologic?. 


Se poate face aici o legătură între noul umanism propus de Ioana Em. 
Petrescu şi noul antropocentrism din textele lui Mușina, cei doi autori, 
din acest punct de vedere, împărtăşind o serie de idei similare. Există însă 
o mare diferenţă între cele două viziuni. În textele lui Muşina, noul an- 
tropocentrism e plasat în afara postmodernismului, fiind, mai degrabă, 
un posibil curent (literar) alternativ, criticul braşovean semnalând inclusiv 
anumite tensiuni între cele două curente. Pe de altă parte, pentru Ioana 
Em. Petrescu, noul umanism este o marcă definitorie a postmodernismu- 
lui. În plus, la Ioana Em. Petrescu, noul umanism nu este caracterizat de 
antropocentrism şi nu reprezintă o reluare a unor principii renascentiste, 
aşa cum era cazul la Muşina. În cartea sa dedicată studiilor despre postmo- 
dernism ale Ioanei Em. Petrescu, Elena Voj observa următoarele: 


aspectele care interesează criticul de faţă |loana Em. Petrescu] nu sunt 
legate de antropocentrismul moştenit din Renaștere — în care categoria 
individualului presupunea existenţa unui individualism —, ci de o onto- 
logie care reabilitează Fiinţa în detrimentul omului, în înţeles heidegg- 
erian |...] unii critici ar putea citi în această privire retrospectivă asupra 
subiectului semnele unei nostalgice întoarceri în concepţii renascentiste 
abolite în pragul secolului al XIX-lea; scopul analizei petresciene este, în 


25. Laura Pavel, Modele teoretice, singularități convergente. oana Em. Petrescu 
şi Virgil Nemoianu în loana Bot (ed.), Personalități ale Universităţii Babeş-Bolyai. 
Vol. III: Ioana Em. Petrescu, Presa Universitară Clujeană, Cluj-Napoca, 2016, p. 43. 

fapt, elaborarea unei perspective alternative care să înlocuiască antropo- 
centrismul cu o ontologie regândită?€. 


Un articol similar e publicat de Ioana Em. Petrescu în 1985 (Conceprul 
de „text” în viziune deconstructivistă ), însă aici, pe lângă o critică a criticii 
deconstructiviste comune, autoarea aduce în discuţie şi câteva puncte simi- 
lare între filosofia lui Derrida şi fizica post-einsteiniană: 


consonant evoluţiei ştiinţelor contemporane (fizicii posteinsteiniene în 
primul rând), deconstructivismul neagă relaţia de exterioritate, de neim- 
plicare a «observatorului» în raport cu obiectul observat |...] ca urmare, 
deconstructivismul refuză ideea de metalimbaj şi nu opune discursul critic 
discursului literar sau discursului filosofic, ci le unifică sub semnul unor 
«operaţii textuale» similare, care plasează critica la interferența literaturii 
cu filosofia. Aş mai semnala faptul că, deşi aspectele practice ale criticii 
deconstructiviste sunt adesea decepţionante prin caracterul lor repetitiv 
şi previzibil, perspectiva teoretică deconstructivistă, reunificând critica şi 
filosofia (îndelung despărțite prin psihologie, lingvistică şi semiotică), oferă 
sugestii înnoitoare şi, ceea ce mi se pare mai important, participă — incon- 
ştient — la construirea unui nou model al gândirii consonant celui din şti- 
inţele contemporane, din fizica cuantică sau din logicele nonaristotelice?. 


Am subliniat, deocamdată, aceste aspecte din teoriile Ioanei Em. 
Petrescu deoarece ele constituie puncte esenţiale pentru autoare în clari- 
ficarea conceptuală a postmodernismului. 

Cel mai important articol al Ioanei Em. Petrescu privind conceptul de 
postmodernism este publicat în revista „Steaua”, în anul 1988. O versiune 
în limba engleză a articolului a fost ulterior publicată postum şi în celebrul 
număr al revistei „Euresis” din 1995 (număr dedicat integral conceptului 
de postmodernism), iar o altă versiune cu câteva adăugiri (rămasă în ma- 
nuscris) apare postum în 2003 în volumul (deja amintit) care preia numele 
articolului: Mogernism/Postmodernism. O ipoteză. 

Textul debutează cu identificarea câtorva mutații importante care s-au 
produs în domeniul ştiinţelor exacte (în special în fizică), stabilind o evo- 
luţie similară şi în cazul limbajului poetic postromantic. Înainte, însă, de a 


26. Elena Voj, Contribuția Ioanei Em. Petrescu la studiul postmodernismului în 
teoria literară, Casa Cărţii de Ştiinţă, Cluj-Napoca, 2006, pp. 31-33. 

27. loana Em. Petrescu, Modernism/ Postmodernism. O ipoteză, ediţie îngrijită, 
studiu introductiv şi postfață în limba franceză de Ioana Bot, Casa Cărţii de Știință, 
Cluj-Napoca, 2003, pp. 38-39. 

analiza corespondenţele dintre mutaţiile produse în fizică şi cele literare/ 
filosofice, autoarea propune, din nou, o critică a textualismului şi a prac- 
ticilor comune ale criticii deconstructiviste: 


dintr-o perspectivă gnoseologică pe care tel-quel-ismul şi deconstructi- 
vismul o ignoră, textualismul e doar un simptom «local» al unei noi on- 
tologii — „ontologia complementarului”, spre care conduc şi cercetările 
ştiinţelor exacte. «Metaforele textualităţii», la origine termeni instituiți 
de limbajul filosofiei fizicii, indică (împotriva teoriilor textualiste) nu «au- 
toreferenţialitatea» textului ştiinţific, ci orientarea generală spre această 
ontologie, atestată şi de transcenderea, în sensul unei pure dinamici, a 
categoriilor de timp, spaţiu şi substanţă în dinamica cuantică, unde cele 
trei categorii menţionate sunt înlocuite prin conceptul de proces%. 


Voi analiza pe larg; aceste critici aduse de loana Em. Petrescu textualis- 
mului (sau criticii deconstructiviste) în paragrafele următoare. Deocamdată, 
însă, simplificând, putem admite faptul că autoarea descoperă în decon- 
structivism posibilități hermeneutice remarcabile, posibilități nevalorificate 
de abordările textualiste care, în mod superficial, se limitează exclusiv la o 
analiză a autoreferenţialității textului. 

Aşadar, în viziunea Ioanei Em. Petrescu, critica deconstructivistă, pre- 
cum şi studiile grupării „Lel-Quel”, semnalează caracterul autoreferențial 
al textului. Textul, indiferent de „subiectul” pe care îl abordează, „vorbeş- 
te”, în egală măsură, despre propriile mecanisme interne. Conştientizarea 
acestei realități şi semnalarea (repetată) a acestui caracter autoreferenţial 
al textului (indiferent de text) este văzută de Ioana Em. Petrescu ca fiind 
unica preocupare în abordările deconstructiviştilor, iar critica sa tocmai de 
aici provine, în încercarea de a dinamiza analiza de text, pe baza filosofiei 
deconstructiviste, dar nu spre o semnalare repetată a aceluiaşi caracter au- 
toreferenţial al textului ci, mai degrabă (recunoscând şi caracterul autore- 
ferenţial al textului) spre o analiză capabilă să depăşească logica restrictivă a 
non-contradicţiei: „noul raţionalism va reclama, de asemenea, o redefinire a 
conceptelor filosofice — şi o asemenea redefinire va întreprinde deconstruc- 
tivismul lui Derrida, polemizând cu «discursul european» postplatonician 
şi privilegiind gândirea presocratică sau orientală, ambele ne-limitate de 
logica restrictivă a noncontradicției”%. De fapt, aşa cum se poate observa 


28. IbiA., pp. 28-20. 
29. Ibid., p. 209. 

şi din acest citat, loana Em. Petrescu propune o mai mare apropiere între 
critica literară şi filosofiile presocratice sau orientale, iar deconstructivismul 
pare să ofere suficiente instrumente metodologice şi conceptuale pentru 
o astfel de direcţie. Astfel, la fel ca în fizica cuantică, în deconstructivism 
funcţionează o logică a contrariilor complementare care (fiind, de altfel, 
în perfectă concordanţă cu filosofia orientală) reprezintă unul dintre ele- 
mentele esenţiale ale noii (la acea vreme) mutații paradigmatice produsă la 
nivelul societății occidentale: 


deconstruind logocentrismul platonician şi privilegiind termenii «repri- 
maţi» de discursul filosofic european [|...], Derrida dinamizează concep- 
tele, operând constant cu perechi de termeni antinomici şi practicând 
astfel, ca şi Bachelard, o «pedagogie a ambiguităţii». Această reechilibrare 
a contrariilor, această transformare a antinomiei ireconciliabile în princi- 
piu de structurare a universului reamintește principiul complementarității 
conceptelor formulat de Niels Bohr |... ]. Dar dacă această nouă ontologie 
a complementarului ridică mari probleme gândirii europene modelate în 
spiritul logicii aristotelice, ea apare pe deplin inteligibilă din perspectiva 
unui alt tip de gândire: gândirea mitică orientală sau cea presocratică — 
fapt recunoscut de Niels Bohr căci, în momentul când e înnobilat, ma- 
rele fizician danez îşi alege ca însemn heraldic simbolul chinez rpi-chi 
al principiilor antinomice arhetipale y7n şi yang şi inscripţia: «Contraria 
sunt complementa»*. 


Astfel, unul dintre aspectele fundamentale ale mutaţiei postmoderne îl 
constituie tocmai acest principiu al contrariilor complementare. Desigur, 
mai mulți teoreticieni români vorbesc despre caracterul pluralist al post- 
modernismului, caracterizând noul curent drept unul în interiorul căruia 
coexistă tipuri de discurs divergente, opuse etc. Însă, la Ioana Em. Petrescu, 
primează complementaritatea direcțiilor opuse din interiorul postmoder- 
nismului, nu neapărat coexistenţa lor. Privind postmodernismul drept un 
curent care „cultivă” complementaritatea contrariilor sub diferite forme, 
în mod evident, corespondenţele pe care autoarea clujeană le stabileşte cu 
deconstructivismul, respectiv cu fizica cuantică devin extrem de relevante. 

Ca şi alți autori de atunci, loana Em. Petrescu semnalează, în articolul 
Modernism/ Postmodernism. O ipoteză, caracterul încă fragil la acea vreme al 
conceptului de postmodernism şi propune o comparaţie între modernism 


30. Ibid., p. 29-30. 

şi postmodernism. Şi aici, însă, găsim trimiteri la deconstructivism sau 
fizica cuantică. Semnalam mai sus faptul că Ioana Em. Petrescu găseşte 
în deconstructivismul lui Derrida mai multe repere importante pentru o 
dinamizare a criticii literare (spre o zonă apropiată de filosofia orientală), 
criticând, în egală măsură eforturile superficiale ale criticii deconstructiviste 
care, preluând parţial observaţii din filosofia lui Derrida, practică o repetată 
semnalare a autoreferenţialităţii textului. Sub acest aspect, autoarea vede 
în perpetuarea textualismului şi a criticii deconstructiviste o continuare a 
modernismului. Direcţiile care reuşesc să depăşească, însă, criza modernistă 
(textualistă) sunt văzute ca soluţii post-moderne: 


nu consider postmodernismul ca o etapă ce urmează unei etape moder- 
niste încheiate, ci ca un model cultural sintetic, apărut — ca răspuns la 
modelul cultural modernist — încă din perioada interbelică şi desfășurân- 
du-se până în clipa de față, paralel modelului modernist încă activ (dovadă 
voga textualismului şi a deconstructivismului, fenomene specifice crizei 
moderniste). 


Pentru loana Em. Petrescu, perpetuarea crizei moderniste (prin textu- 
alism, prin semnalarea caracterului autoreferenţial al textului) constituie, 
în mod evident, o continuare o modernismului, iar mutaţia postmodernă 
ar presupune, astfel, tocmai soluționarea /depăşirea acestei crize: „pro- 
pun, aşadar, drept criteriu de diferenţiere a celor două modele culturale 
de-structurarea — respectiv re-structurarea — categoriei individualului |... ] 
ceea ce va conduce la o redefinire a subiectului şi la o nouă accepţie a in- 
dividualului, conceput nu ca o entitate izolată, ci ca sistem dinamic, nod 
structural de relaţii”*?. Deconstructivismul, în acest sens, este utilizat de 
către criticii vremii (în opinia autoarei), în primul rând pentru procese ana- 
litice specifice de-structurării (păstrând astfel active valenţele moderniste). 
Ioana Em. Petrescu găsește, însă, în același deconstructivism, suficiente in- 
strumente pentru a propune și o re-structurare a categoriei individualului, 
iar o astfel de mutație ar fi cea postmodernă. Simplificând, de-structurarea 
modernistă poate fi echilibrată printr-o re-structurare postmodernă, cele 
două operaţii fiind complementare, iar practicarea exclusivă a de-structu- 
rării (aşa cum este cazul criticii deconstructiviste) rămâne, de fapt, o marcă 
a modernismului. 


31. Ibid., p. 34. 
32. Ibid., p. 34. 

Câteva observaţii pe care Ioana Em. Petrescu le face în scrisorile sale 
din perioada americană pot clarifica şi mai mult această critică adusă tex- 
tualismului criticii deconstructiviste. Pe scurt, familiarizându-se cu mediul 
academic american, autoarea clujeană constată o „modă” deconstructivistă 
foarte apreciată în America, în ciuda superficialității ei: 


marile autorități sunt, după câte se pare, orientate în trei direcții: cea mai la 
modă e şcoala deconstructivistă a discipolilor lui Derrida, care au înnebunit 
America; e un poststructuralism care, pentru mine, seamănă îngrijorător de 
mult cu franţuzii cărora mă amuzam să le zic «textiliști». Pe cât sunt de la 
modă, pe atât de aprige polemici au trezit. Urmărindu-i, m-am lămurit de 
ce am fost privită cu suspiciuni când îi ridicam osanale lui Derrida. Numai 
că ce-mi place mie în Derrida nu e de loc ce a prins la deconstructivişti — 
ci e un fel de temperată continuare a fenomenologiei lui Heidegger**. 


O posibilă explicație pentru această remarcă a loanei Em. Petrescu poate 
ţine tocmai de faptul că în spaţiul cultural românesc s-a dezvoltat, în anii 
"80, un așa-zis curent literar textualist, un curent pe care unii critici (după 
cum am arătat deja) îl asociază cu postmodernismul, în timp ce alții îl de- 
scriu drept o ultimă manifestare literară a crizei moderniste. Cert este faptul 
că textualismul se datorează în mare măsură (în spaţiul românesc) teoriilor 
propuse de grupul Tel-Quel. Mai multe texte aparţinând autorilor apropi- 
ați grupării erau disponibile în traducere românească, existând, inclusiv, 
o importantă antologie Tel-Quel publicată în 1980%. Aceste texte, însă, 


33. loana Em. Petrescu, Mofestarea fluturilor îmterzisă. Scrisori americane 
1981-1983, ed. Ioana Bot, Editura Didactică şi Pedagogică, Bucureşti, 1998, p. 201. 

34. O privire de ansamblu detaliată privind traducerile româneşti de teorie literară 
din anii comunismului (şi, respectiv, influenţa acestora în spaţiul cultural românesc) 
poate fi consultată în textul lui Andrei Terian, Traduceri legalizate. Filtrul ideologic în 
teoria literară de import (1965-1981) din volumul Critica de export. Teorii, contexte, 
ideologii, Editura Muzeul Literaturii Române, București, 2013, pp. 180-194. Pentru 
o istorie a structuralismului în spaţiul românesc vezi, de asemenea, volumul Adrianei 
Stan, O istorie comparată a structuralismului în România, Editura Muzeul Literaturii 
Române, Bucureşti, 2017, în special capitolul Texzu/ (des)face legea (pp. 345-351): 
„scrierile telqueliste la care au acces optzecisţii români — Mircea Nedelciu mărturisind 
în mai multe interviuri interesul cu care le citea în biblioteca facultăţii — e de presupus 
că aparţin etapei de până în 1975 din istoria grupării [...] anumite trăsături retorice 
susțin forţa activă a textului — autoreferenţialitatea, intertextul, «ilizibilitatea» — în 
măsura în care ele sunt arme de evitare a înregimentării în vreun sistem, fie el literar 
sau social-politic” (pp. 345-346). 

35. Adriana Babeţi, Delia Şepeţean-Vasiliu (editori), Penzru o teorie a textului. 
Antologie „1el-OQuel” 1960-1971, Univers, Bucureşti, 1980. 

nu au nici pe departe un caracter omogen-unitar. Există, în rândul textelor 
Tel-Quel, atât abordări structuraliste, cât şi poststructuraliste, precum şi 
numeroase abordări la limita dintre cele două direcţii. Interesant este faptul 
că în spaţiul românesc, probabil pe baza acestor teorii (foarte noi la acea 
vreme), s-a dezvoltat o literatură în care autorul, printre altele, evită să pară 
„naiv” prin deconspirarea mecanismelor textuale interne ale propriul său 
text (ca să preiau o formulare propusă de lon Bogdan Lefter). Vorbim aşa- 
dar, despre o serie de texte literare explicit autoreferenţiale care, în spaţiul 
românesc, au reprezentat în anii '80 o direcţie suficient de bogată încât să 
permită unor critici să identifice acest „textualism” cu însuşi postmoder- 
nismul. În mod evident însă, privind retrospectiv, sau urmărind cu atenţie 
studiile grupării 'Tel-Quel, trebuie admis faptul că aceste teorii propuneau 
mult mai mult decât o simplă semnalare a autoreferenţialității textului. 
Nu e imposibil ca, în viziunea Ioanei Em. Petrescu, un important seg- 
ment al criticii deconstructiviste americane să fie similar cu practicile tex- 
tualiste din literatura română. Ambele direcţii, însă, par a se revendica de 
la o lectură superficială /selectivă a unor teorii mai complexe, iar o astfel de 
situaţie nu este atât de neobişnuită pe cât poate părea la prima vedere. De 
fapt, istoria literară a semnalat nenumărate cazuri în care un anumit feno- 
men literar (inclusiv curente literare importante) a apărut în urma unor lec- 
turi superficiale sau pe fondul unor simplificări ale anumitor teze filosofice. 
Ca să mă rezum la un singur exemplu, putem avem în vedere foarte 
celebrul curent suprarealist. În volumul Relaţia critică, Jean Starobinski 
demonstrează foarte clar faptul că celebrul curent suprarealist s-a dez- 
voltat pe baza unei lecturi superficiale (de-a dreptul eronate) a studiilor 
lui Freud$. Pe scurt, Andre Breton a „fondar” mișcarea suprarealistă pe 
baza entuziasmului său manifestat în raport cu conceptul de „inconştient”. 
Urmărind, însă, corespondența dintre Freud şi Breton (parţial reprodusă 
în Relaţia critică), observăm că psihanalistul îi reproşează lui Breton faptul 
că mişcarea suprarealistă nu are nicio legătură cu explorarea inconştientu- 
lui şi că scriitorul francez, în mod categoric, nu a înţeles mizele studiilor 
psihanaliste. Rezumând, atât suprarealismul, cât şi literatura textualistă sau 
critica textualistă (deconstructivistă) sunt, în mod cert, fenomene culturale 
importante, însă e foarte probabil ca ele să nu se bazeze atât de mult pe 


36. Jean Starobinski, Re/azia critică, trad. Alexandru George, Univers, Bucureşti, 
1974, pp. 277-294. 

studiile lui Freud, respectiv ale grupului Tel-Quel sau ale lui Derrida, cât, 
mai ales, pe lecturi selective, entuziaste (şi, într-o anumită măsură, devi- 
ante eronate) ale acestor texte. 

Dincolo de aspectele problematice/inedite ale teoriilor Ioanei Em. 
Petrescu privind postmodernismul, există la aceasta şi numeroase repere 
care rezonează cu teoriile occidentale consacrate. Spre exemplu, aşa cum 
semnalează şi Ioana Bot în prefața volumului Mozernssm/Postmodernism. 
O ipoteză, nu de puţine ori direcţiile propuse de Ioana Em. Petrescu în- 
tâlnesc în puncte-cheie anumite observaţii ale lui Ihab Hassan: 


|loana Em. Petrescu propune ] identificarea postmodernismului nu cu o 
criză, nici cu un sfârşit, ci în mod explicit cu un triumf al unei noi episte- 
me, al unui «nou umanism», semnalat de noua accepţie a individualului 
[...] sub acest aspect, ea reîntâlnește comentariile aceluiași Ihab Hassan, 
care însă nu privilegiază «noul umanism», ci «dezumanizarea». 


După cum spuneam, însă, principalul proiect al autoarei, legat de con- 
ceptul de postmodernism, este, de fapt, volumul său despre opera poetului 
ermetic Ion Barbu. În cea de-a doua ediţie a cărții, aflăm din Noza aspra 
editiei (text semnat de Ioana Bot și Ligia Tudurachi) câteva aspecte edito- 
riale importante privind volumul: 


Ion Barbu şi poetica postmodernismului, studiu redactat de Ioana Em. 
Petrescu între anii 1985-1987, este o carte cu un destin nefericit. Predată 
editorului (Editura Cartea Românească) în anul definitivării manuscri- 
sului, ea şi-a aşteptat zadarnic apariţia, împiedicată, pe măsură ce trecea 
timpul, de crescânda susceptibilitate a cenzurii comuniste față de teme 
precum cele tratate într-însa. Dispariţia prematură a autoarei, în 1990, 
nu a fost de natură să grăbească ieşirea ei de sub tipar: va apărea abia în 
1993, într-un tiraj discret$. 


Vorbim, aşadar, despre un volum redactat în a două jumătate a anilor 
'80, un volum pentru care autoarea s-a documentat în perioada bursei 
sale din America, în fine, un volum a cărui primă publicare a fost masiv 
amânată, iar în 1993, la apariţia cărții, tirajul pare să fi fost discret. Există, 


37. loana Bot, Joana Em. Petrescu şi poetica postmodernismului, pretaţă la loana Em. 
Petrescu, Modernism/ Postmodernism. O ipoteză, Casa Cărţii de Știință, Cluj-Napoca, 
pp. 13-14. 

38. Ioana Em. Petrescu, Ion Barbu şi poetica postmodernismului, ediţie îngrijită de 
Ioana Bot şi Ligia Tudurachi, Casa Cărţii de Ştiinţă, Cluj-Napoca, 2006. 

însă, pe lângă aceste detalii editoriale, şi alte motive pentru care volumul 
nu a avut parte de o receptate mai consistentă şi cel puţin câteva dintre 
ele merită semnalate aici. 

Unul dintre aspectele aparent controversate ale volumului vizează chiar 
titlul său. Cu alte cuvinte, încă din titlu, loana Em. Petrescu asociază un 
poet, prin excelență modernist, cu paradigma postmodernă. Însă, la o par- 
curgere a volumului, se poate remarca cu uşurinţă, faptul că acest titlu este, 
în anumite privinţe, înşelător. Teza autoarei este aceea că opera poetului 
ermetic traversează de-a lungul timpului mai multe etape de creaţie, iar o 
ultimă etapă (semnificativă mai ales printr-un singur text al lui Barbu) cores- 
punde unei sensibilități postmoderne. O astfel de abordare însă nu e singu- 
lară în studiile Ioanei Em. Petrescu. Şi în celebrul său volum Epzpescz poer 
tragic” (unul dintre cele apreciate volume ale autoarei și, în același timp, 
unul dintre cele mai importante studii privind opera lui Mihai Eminescu), 
aceasta avansează ideea conform căreia în lirica eminesciană târzie pot fi 
identificate câteva direcţii post-romantice. Abordările din volumul dedicat 
lui Ion Barbu amintesc în anumite secvenţe și de o altă carte anterioară a 
autoarei — Configuratții (publicată în 1981). În prefața celei de-a treia ediţii 
a Configurațiilor, spre exemplu, Ioana Bot nota următoarele: 


Ioana Em. Petrescu invocă poziţii din Gestalt-theorie, mitocritică, criti- 
că estetică sau estetică matematică, revizitând teorii pe care ascensiunea 
istorică a structuralismului le exilase în marginea doxei, pentru a pro- 
voca, în spaţiul dialogic al noului său studiu, întâlnirea lor cu poziţiile 
post-structuraliste ale momentului (de ex., cu Grammatologia lui Derrida, 
şi asta înainte ca moda lui Derrida să bată cu adevărat la porţile cultu- 
rii române...). Căutarea unei «noi» teorii a limbajului poetic nu e însă 
motivată de sfârșitul unei doctrine (sau de misrezdings-urile acesteia), ci 
de nevoia autoarei de a-şi rafina instrumentarul microlecturilor poetice 
(în ce priveşte analizele asupra versurilor lui Nichita Stănescu sau Ion 
Barbu -— cititorul poate compara rezultatul acestui efort în volumele ei 
ulterioare Configurațiilor, singurele de altfel pe care mai apucă să le dea 
spre publicare înainte de 1990)%. 


39. Volumul a fost iniţial publicat într-o versiune cenzurată de Puterea comu- 
nistă în 1978 cu titlul Eminescu. Modele cosmologice şi viziune poetică (Ed. Minerva, 
Bucureşti). A fost restituit cu titlul original şi textul integral în 1994: Ioana Em. 
Petrescu, Eminescu, poet tragic, ediţie îngrijită de Ioana Bot, Junimea, Iași, 1994. 

40. Ioana Bot, „Nici timp, nici loc... O carte de teorie literară din perioada co- 
mumnismului românesc (în loc de prefață) în loana Em. Petrescu, Configurații, ediţia 

„Legătura” dintre cele trei volume discutate aici este mărturisită, de 
altfel, şi de autoare, într-o scrisoare care datează din perioada bursei sale 
americane: „|privind volumul Eminescu poet tragic, n.m. R.C.] Aia e o 
carte la care ţineam (ţin şi acum). Asta [volumul Configurazii, n.m. R.C.] 
e o adunătură, un interludiu spre Barbu la care-ncep să ţin de pe acum ca 
la următorul copil”+. 

Volumul debutează cu câteva pagini care descriu mutaţia postmodernă 
şi întâlnim aici o reluare a ideilor din articolele discutate în paragrafele de 
mai sus, mecanismele specifice deconstructivismului și fizicii post-einstei- 
niene fiind, şi aici, mărci esenţiale ale schimbării de paradigmă. În mod 
surprinzător, însă, deşi o critică a textualismului nu lipseşte din observaţiile 
autoarei, ea este, în volum, diminuată. Acesta lucru se datorează, foarte 
probabil, şi faptului că mizele autoarei nu mai vizează aici o eventuală po- 
lemică cu critica deconstructivistă americană. Se urmărește, mai degrabă, 
o analiză punctuală o operei lui Barbu, iar abordarea Ioanei Em. Petrescu 
pare să se orienteze, de această dată, spre o dinamizare a propriului discurs 
critic. Mai exact, am semnalat deja faptul că Ioana Em. Petrescu reproşează 
deconstructiviştilor americani faptul că se raportează la o dimensiune su- 
perficială a studiilor lui Derrida, nevalorificând această filosofie în direcţia 
dinamizării discursului critic spre o configurație mai complexă (una care să 
rezoneze, de altfel, cu direcţiile similare din fizica cuantică sau cu filosofia 
orientală /presocratică). În volumul Ion Barbu şi poetica postmodernismu- 
Iui, loana Em. Petrescu pare să-şi propună tocmai o acest lucru: un tip 
de critică capabilă să depăşească principiile clasice ale non-contradicţiei, o 
analiză a elementelor poetice plasată dincolo de dimensiunea „textual(ist)ă” 
a operei poetului ermetic. Așadar, unul dintre marile merite ale volumului 
este acela de întreprinde un exerciţiu exegetic foarte larg. Pe de o parte, 
vorbim despre o analiză a (aproape) întregii creaţii barbiene. Pe de altă 
parte, analizele Ioanei Em. Petrescu se dovedesc a fi extrem de minuţioase, 
acestea ţinând cont de o serie de criterii: elemente de prozodie, sintaxa şi 
muzicalitatea versului (şi, implicit, relevanța semantică a acestor soluţii), 
sursele îndepărtate de la care se revendică textul (surse din folclor, ştiinţe 
oculte sau din domeniul matematicii), imaginea de ansamblu pe care o 


a III-a, Casa Cărţii de Ştiinţă, Cluj-Napoca, 2015, p. 20. 
41. loana Em. Petrescu, Molestarea fluturilor interzisă. Scrisori americane 
1981-1983, ed. Ioana Bot, Editura Didactică şi Pedagogică, București, 1998, p. 46. 

creează un poem (apoi întreg volumul şi, în final, o imagine de ansamblu 
coerentă a întregii creaţii barbiene), diferitele versiuni ale aceluiași text, 
evoluţia cronologică şi tematică a textelor etc. În plus, există numeroase 
cazuri în care textele sau metodele lui Barbu sunt comparate cu alte modele 
din cultura românească sau occidentală, fie că vorbim de artiști moderni, 
postmoderni sau clasici. 

În ceea ce priveşte paradigma postmodernă, după cum am spus, aceasta 
devine relevantă mai ales în cazul ultimelor texte ale lui Ion Barbu. Cea 
de-a cincea etapă de creaţie pe care Ioana Em. Petrescu o identifică la 
poetul ermetic, o etapă a parafrazelor, are în vedere trei texte, ulterioare 
volumului Joc secund: O înşurupare în Maelstrăm, Protocol al unui club 
Mateiu Caragiale şi Veghea lui Roderick Usher. De tapt, dintre acestea doar 
ultimul pare a corespunde în întregime sensibilităţii postmoderne, așa cum 
apare ea descrisă de autoare. 

Reluând, motivele pentru care volumul Ion Barbu și poetica postmo- 
dernismului nu a avut parte de o bună receptare pot fi numeroase (în 
ciuda notorietății pe care urma să o dobândească, spre exemplu, articolul 
Modernism/ Postmodernism. O ipoteză în anii următori, articol reprodus 
parțial în primele pagini ale volumului). Pe de o parte sunt problemele 
editoriale amintite: cenzura comunistă a amânat apariția volumului, acesta 
urmând să fie publicat pentru prima dată în 1993, după moartea timpurie 
a autoarei, într-un tiraj discret. Abia în 2006 apare o nouă ediţie a volu- 
mului (ediţie îngrijită de Ioana Bot şi Ligia Tudurachi) care are avantajul 
de a reproduce, într-un capitol final, şi câteva studii inedite ale Ioanei Em. 
Petrescu ce fac parte din şantierul volumului. Însă, în 2006, inclusiv în 
spaţiul cultural românesc, dezbaterile privind conceptul de postmodernism 
erau, în mare măsură, încheiate, astfel, această restituire importantă a stu- 
diului Ioanei Em. Petrescu, poate fi, într-o anumită măsură, una târzie în 
raport cu subiectul problematizat. De asemenea, aşa cum am subliniat deja, 
titlul volumului este unul înșelător, în condiţiile în care Ioana Em. Petrescu 
identifică la Barbu un singur text cu reale valenţe postmoderne. Nu în ul- 
timul rând, trebuie amintite soluţiile critice pe care Ioana Em. Petrescu le 
propune. Favorizând o depășire sau o deconstruire a deconstructivismului, 
autoarea se angajează într-un exercițiu exegetic foarte complex în condi- 
ţiile în care inclusiv opera poetului analizat ridică, la rândul ei, numeroase 
dificultăți hermeneutice. Astfel, înaintând o definiţie atipică în spaţiul cul- 
tural românesc a postmodernismului, respectiv a deconstructivismului, şi 

abordând opera unui poet dificil cum este Ion Barbu cu instrumentarul 
hermeneutic adesea inedit, studiul Ioanei Em. Petrescu riscă să întâmpine 
o semnificativă reticență din partea cititorului. 


Seminarul de la Stuttgart 


Odată cu căderea comunismului în 1989, societatea românească și, implicit, 
literatura română intră într-o nouă etapă, iar unul dintre elementele definito- 
rii ale acestei etape îl reprezintă reluarea legăturilor /dialogului cu Occidentul. 
Într-un asttel de context, în sfera literaturii române, vorbim despre accesul 
la bibliografia occidentală, dar şi despre posibilitatea scriitorilor români de a 
călători în Occident mult mai uşor, iar astfel, treptat, marile „goluri” impuse 
de regimul comunist în cultura română urmau să fie completate. 

Raportat la postmodernism, un prim dosar post-decembrist parțial dedi- 
cat conceptului apare în 1991 în revista „Contrapunct”. De fapt, titlul con- 
cret al dosarului este următorul: Sfârşitul postmodernismului ? Seminarul de 
la Stuttgart. Aflăm de aici că în acel an 1991 Universitatea din Stuttgart a 
organizat un colocviu dedicat sfârșitului postmodernismului. Printre par- 
ticipanţi s-au numărat câteva personalități marcante ale curentului (John 
Barth, Malcom Bradbury, Raymond Federman, William H. Gass, Ihab 
Hassan), dar şi specialişti din majoritatea ţărilor europene. Contribuțiile din 
dosarul revistei „Contrapunct” aparţin celor cinci specialiști români care 
au participat la respectivul seminar: lon Bogdan Lefter, Mircea Cărtărescu, 
Florin Berindeanu, Pia Brinzeu şi Tiberiu Paskuy. Ceea ce e însă intere- 
sant la aceste contribuţii e faptul că mizele par să fie mai puţin teoretice, 
articolele construindu-se, mai degrabă, ca un fel de însemnări de călătorie. 

În acest sens, titlul articolului semnat de Mircea Cărtărescu, publicat 
chiar pe prima pagină a revistei, e mai mult decât sugestiv: Zece pederi cu 
Monrepos Castle. Debutul articolului continuă în același registru: „Exact 
atâtea mi-am cumpărat de la recepţie, iar când am ieşit în Stuttgart mi-am 
dat seama că mă păcăliseră nemţii: erau mult mai ieftine în oraș”. Povestea 
despre vederile cumpărate la suprapreţ de Mircea Cărtărescu nu e însă 
irelevantă în raport cu restul articolului; de fapt, această poveste justifică 


42. Mircea Cărtărescu, Zece vederi cu Monrepos Castle în „Contrapunct”, nr. 38, an 
II, 1991, p. 1. Articolul, de altfel, a fost ulterior inclus în volumul Mircea Cărtărescu, 
Pururi tânăr înfășuvat în pixeli, Humanitas, București, 2007, cu toate că autorul 
preciza în volum faptul că articolul ar fi fost scris în 1992. 

alegerea autorului de a nu scrie un articol propriu-zis despre Seminarul 
de la Stuttgart sau despre postmodernism, ci de a scrie 7 „inceputuri” de 
articol. Pe scurt, povesteşte Mircea Cărtărescu că dintre cele 10 vederi 
cumpărate la suprapreț nu a reușit să expedieze decât 3. Aşadar, întors în 
România, stând la biroul său cu cele 7 vederi neutilizate, autorul decide să 
scrie pe fiecare un început de articol (suficient cât să acopere spaţiul liber 
al ilustratei). Textul său din „Contrapunct” capătă astfel o structură intere- 
santă: după o introducere de câteva paragrafe (povestea cu achiziționarea 
vederilor) urmează alte şapte „introduceri” la presupuse articole despre 
postmodernism. În plus, între cele 7 introduceri propuse există vizibile 
diferenţe de stil, uneori trecerea de la o abordare la alta generând un efect 
(intenţionat) comic, iar finalul abrupt al unora dintre texte întăreşte ideea 
conform cărora ar fi fost scrise inițial pe ilustrate unde spaţiul de scris este 
limitat. Într-un anumit sens, această pluralitate de discursuri aminteşte de 
scena cu statui vorbitoare din Levanrtu, unde același Mircea Cărtărescu 
exersa /reinventa mai multe stiluri discursive preluate din poeţii canonici. 
Propunerile (sau „ilustratele”) 1, 2, 4, spre exemplu, dau impresia unor 
introduceri la articole teoretice despre postmodernism (în general, respec- 
tiv în contextul local): „Un nume, un concept (definiţie), un corpus de 
texte — iată ce pretinde, minimal, orice teorie a unui curent literar [...]”%. 
Propunerea 3 glisează spre o dimensiune mai degrabă subiectivă („n-am 
visat niciodată să dau mâna cu John Barth [...]”**), în timp ce propunerea 
5 constituie o prezentare formală a câtorva date organizatorice privind 
Seminarul. Cea de-a şasea secvență schimbă complet registrul fiind, de fapt, 
o descriere a imaginii de pe faţa vederii: „de fapt, ilustrata asta e o poză pe 
care-am făcut-o în pauza dintre prelegerea lui Hassan despre pragmatism 
şi postmodernism. Nu ştiu ce am făcut cu adevărata vedere nr. 6. Poza 
prezintă holul hotelului. Canapele şi fotolii de piele, lămpi aurii [...]”%. 
În inc, ultima secvenţă se concentrează asupra activităților delegaţiei ro- 
mâneşti în cadrul Seminarului de la Stuttgart: 


Colegii mei, lon Bogdan Lefter și Florin Berindeanu |... ] au lucrat cu Ihab 
Hassan, pe care, printr-o perseverentă îndoctrinare, au reuşit să-l convingă 


că EXISTĂ UN POSTMODERNISM ROMÂNESC. chiar protocron 


43. Ibia. 
44. Ibid. 
45. Ibid.,p. 15. 

faţă de cel american! Misiunea mea pe lângă Raymond Federman a fost 
ceva mai dificilă [...] dar a cedat până la urmă [...] după ce i-am împănat 
memoria cu nume rebarbative ca Mircea Ivănescu, Leonid Dimov, Radu 
Petrescu [|...] şi mai toţi poeţii şi prozatorii optzeciști. La petrecerea de 
adio s-au făcut glume pe seama postmodernismului românesc, ceea ce 
dovedește că, măcar în subconștient, ideea a prins și îşi face loc cu coa*€. 


Textul se încheie brusc, cu o jumătate de cuvânt (cel mai probabil, 
„coatele” era termenul care nu a mai încăput pe ilustrată), semn că spaţiul 
pe presupusa ilustrată pe care a fost scris inițial s-a încheiat, însă, chiar şi 
aşa, secvența reuşeşte să construiască câteva „portrete” amuzant-ironice: al 
postmodernismului românesc, al promovării, respectiv al receptării acestuia 
în Occident (în cadrul seminarului). 

Dat fiind faptul că articolul lui Cărtărescu e construit din 7 „începuturi” 
de articole, în mod evident, clarificările teoretice nu pot fi aici decât super- 
ficiale. Textul câştigă mai ales prin efectele stilistice sau, în alți termeni, prin 
multitudinea de stiluri şi teme abordate. De asemenea, o precizare pe care 
o face Cărtărescu în începutul articolului lămureşte câteva date editoriale 
privind tocmai acest dosar al revistei Contrapunct — mărturiseşte, aşadar, la 
un moment dat autorul că nu ar fi vrut neapărat să scrie un articol despre 
Seminarul de la Stuttgart, iar apoi continuă: „De ce a trebuit neapărat să-l 
scriu? Pentru că mă sileşte un personaj tiranic, fără imboldurile căruia n-aş 
fi scris niciodată nici un articol. Ca să îl afli, concentrează-te asupra siglei 
binecunoscute IBM. Bun. Acum schimbă M cu L. Consider că ţi-am dat 
destule elemente ajutătoare”. Într-adevăr, datele din fragmentul repro- 
dus aici oferă suficiente „elemente ajutătoare” încât să putem admite fap- 
tul că şi acest dosar dedicat postmodernismului din „Contrapunct” a fost 
coordonat de acelaşi lon Bogdan Lefter care, aşa cum am discutat deja, 
avusese o contribuţie semnificativă inclusiv în cazul dosarului din 1986 al 
„Caietelor critice”. 

Înainte de a trece la celelalte contribuţii din dosar, merită amintit aici 
faptul că după colajul cu vederi reprodus de Mircea Cărtărescu în articolul 
său urmează o rubrică cel puţin la fel de mozaicală. Mai exact, o pagină 
întreagă din cadrul revistei (pagină alcătuită de Cristian Moraru), intitu- 
lată „Mică vitrină postmodernă”, prezintă cititorului, foarte succint, noile 


46. Ibid. 
47. Ibid., p. l. 

apariţii editoriale importante din Occident în materie de postmodernism. 
Vorbim așadar despre o pagină cu poze de copertă ale cărților, însoţite de 
o descriere succintă a cărţii respective. Printre cărţile sumar prezentate în 
rubrică se numără, spre exemplu, Postmozernism or The Cultural Logic of 
Late Capitalism (Fredric Jameson), Ie Politics of Postmodernism (Linda 
Hutcheon), What Wrong with Postmodernism. Critical Theory and the 
Ends of Philosophy (Christopher Norris) ş.a. 

Pentru că Mircea Cărtărescu vorbeşte despre vederi, iar rubrica urmă- 
toare din dosar e construită ca o vitrină, se creează într-o anumită măsură 
impresia că în spaţiul cultural românesc la acea vreme postmodernismul 
era ca un exponat de lux (într-o vitrină) sau ca un tărâm exotic reprodus 
pe o ilustrată. Vom vedea, în continuare, că şi alte contribuţii din dosar 
alimentează această impresie de îndepărtare față de postmodernism, fără 
a mai recurge, însă, la metafore din registrul vizual (vedere, vitrină etc.). 

Celelalte contribuţii româneşti au câteva elemente comune: aproape 
toate apelează la un moment dat la registrul descriptiv al jurnalului de că- 
lătorie precum şi la un registru formal (de tip proces-verbal) atunci când 
descriu detalii organizatorice ale Seminarului. Poate că în acest sens cel mai 
interesat exemplu îl întâlnim la Florin Berindeanu, care publică nu unul, 
ci două articole în dosar pe aceeaşi temă a Seminarului de la Stuttgart. 
Primul text, intitulat Cm se naşte un seminar, are un titlu înşelător, în 
condiţiile în care se discută prea puţin despre cum s-a înființat seminarul 
sau pe ce principii organizatorice funcționează (în mod surprinzător, cel 
de-al doilea text semnat Florin Berindeanu vorbeşte mai degrabă despre 
cum se naște un seminar, inclusiv în termeni extrem de tehnici). Articolul 
Cum se naşte un seminar arată ca un reportaj literar, în care impresiile şi 
experienţele personale ale autorului constituie centrul de interes: 


am ajuns la Stuttgart la mijlocul nopţii, venind din Italia după un lung 
ocol cu maşina unui fost coleg de şcoală stabilit la Torino |...] mă aflam în 
preajma unui castel, mă mişcam într-o lume care evoca ritmuri mai puţin 
accelerate decât cele de azi |... ] era în acea noapte spre dimineaţă o umbra 
de vrajă care pentru mine însemna trecerea de la Salzburg la Stuttgart“. 


Detaliile tehnic-organizatorice privind seminarul sunt prezentare de 
Berindeanu în articolul Un Stuttgart postmodern unde, de această dată, 


48. Florin Berindeanu, Cr se naşte un seminar în „Contrapunct”, nr. 38, an II, 
1991,p.6. 

discursul este cât se poate de sec: „| Seminarul] a început în ziua de 4 au- 
gust şi s-a încheiat pe 18 august, două săptămâni mai târziu. Organizat 
sub îndrumarea Universităţii din Stuttgart [...] Seminarul a fost spon- 
sorizat de renumita firmă Bosch [...]”*. Un articol similar propune şi 
Pia Brinzeu împărțind textul într-un fel de rapoarte zilnice de activitate: 
„6. VIII Raymond Federman îşi începe prelegerea cu o declaraţie fran- 
că [...] 8. VIII Urmează prelegerea lui Malcom Bradbury [...] 10. VIII 
Vizităm clădirea nouă a galeriei de artă [...]”5%. 

Un alt detaliu care poate surprinde cititorul de astăzi al dosarului re- 
vistei „Contrapunct” se leagă de modul în care apar descriși teoreticienii 
importanţi ai curentului care au fost prezenţi la seminar. În articolul sim- 
plu intitulat La seminar!... al lui lon Bogdan Lefter, după o introducere 
care vizează detaliile organizatorice ale seminarului, autorul face o mică 
prezentare a celor 5 personalități marcante ale postmodernismului care au 
participat la seminar, însă nu face aceste prezentări pe baza profilului inte- 
lectual al autorilor, preferând să le schiţeze portrete fizice. Mai exact, John 
Barth apare descris, în prezentarea lui Ion Bogdan Lefter, în felul următor: 
„Deașteptat de înalt, aproape de un metru nouăzeci, uscăţiv, foarte chel 
(şi lucios), cu nasul și obrajii foarte roşii |... ] adeseori chiar poartă şepcuţe 
mai mult sau mai puţin marinăreşti şi pantaloni scurți [...]”*!. Pentru o 
descriere similară optează şi Florin Berindeanu într-unul dintre articole- 
le sale: „John Barth este înalt, foarte zvelt în ciuda celor 61 de ani [...]. 
Poartă la gât amulete pe care le asortează cu culoarea cămăşii”5?. Practic, 
portretul literar al importanţilor autori occidentali este înlocuit cu portre- 
tul fizic al acestora care, în unele cazuri, se limitează, de fapt, la un colaj 
de stereotipuri culturale. În cazul lui Ihab Hassan, spre exemplu, putem 
vorbi chiar despre o prezentare în termeni de stereotipuri cultural-etnice; 
astfel, la Florin Berindeanu, Hassan apare descris în felul următor: „Deși 
egiptean, Ihab Hassan este pentru mine cel mai «neamţ» din tot mediul 
înconjurător”5î. lon Bogdan Lefter în articolul său porneşte de la o obser- 
vaţie similară: „lhab Hassan. Egiptean prin naştere, american prin 


49. IA., Un Stuttgart postmodern în „Contrapunct”, nr. 38, an II, 1991,p. 10. 

so. Pia Brinzeu, Impresii postmoderniste în „Contrapunct”, nr. 38, an II, 1991,p.6. 

SI. lon Bogdan Lefter, La seminar!... în „Contrapunct”, nr. 38, an II, 1991. P.5. 

$2. Florin Berindeanu, Cp se naște un seminar în „Contrapunct”, nr. 38, an II, 
1991,p.6. 

53. Ibid. 


116 


1987-1995 


adopţiune”5*. Practic, după parcurgerea acestor articole, cititorul rămâne 
cu o idee relativ clară privind înălțimea, tabieturile vestimentare sau origi- 
nea autorilor importanţi prezenţi la seminar. În materie de portret intelec- 
tual, însă, informaţiile care rămân se rezumă la generalități de tipul: toți cei 
cinci autori sunt nume reprezentative în postmodernism, cu toții predau 
în universităţi, iar studiile lor, extrem de importante, demonstrează, încă 
O dată, caracterul pluralist, multi-faţetat, al postmodernismului. 

Un ultim aspect care trebuie discutat în raport cu contribuţiile româ- 
neşti din dosarul revistei „Contrapunct” se referă la modul în care postmo- 
dernismul românesc a fost receptat în cadrul Seminarului de la Stuttgart 
şi, eventual, la modul în care specialiștii români s-au integrat în colectivul 
respectiv. Am discutat deja faptul că în articolul lui Mircea Cărtărescu 
postmodernismul românesc la Stuttgart e prezentat, mai degrabă, sub 
semnul comicului: la petrecerea de încheiere se fac glume pe seama post- 
modernismului românesc, Lefter apelează la o „perseverentă îndoctrinare” 
pentru a-l convinge pe Hassan de existența postmodernismului românesc 
(chiar înainte de cel american), iar Cărtărescu însuși mărturiseşte cum i-a 
vorbit lui Raymond Federman despre autori postmoderni precum Mircea 
Ivănescu, Leonid Dimov, Costache Olăreanu ş.a., catalogând misiunea sa 
de convingere drept „dificilă” dat fiind faptul că Federman este „sceptic 
de felul său”. Cazul lui Cărtărescu nu este însă singular în această privinţă. 
De fapt, toţi autorii români discută despre postmodernismul românesc din 
cadrul Seminarului de la Stuttgart fie în termeni care trimit spre registrul 
comic, fie de pe aparente poziţii de inferioritate. În raportul său de acti- 
vitate zilnică, pe care le-am amintit deja, Pia Brinzeu abordează subiectul 
„esticilor” prezenţi la seminar într-o singură secvenţă a textului, iar aici în- 
tâlnim deopotrivă semnalate caracterul comic și cel Zezavantajos al situaţiei: 


15 VIII. Vizionăm un serial B.B.C. încă neterminat, al cărui scenariu a 
fost scris de Bradbury. Un tânăr englez descoperă în Slaka, o ţară est-eu- 
ropean imaginară, toate deformările şi absurdităţile ridicole provocate 
de regimurile totalitare. Nu e nici o îndoială că cel mai bine se distrează 
esticii. Râsetele noastre sunt un semn că nu ne-am supărat, deşi parodia 
lui Bradbury nu ne prea avantajeazăs*. 


54. Ion Bogdan Lefter, La seminar... în „Contrapunct”, nr. 38, an II, 1991. P. 5. 
55. Pia Brînzeu, Op. cit. 

Pe de altă parte, articolul lui Lefter, deşi nu trimite explicit la glume sau 
atitudini marginalizante, pare să se încheie totuşi pe un ton ironic-triumfa- 
list care vizează acelaşi postmodernism românesc: „la finele Seminarului, în 
toate «concluziile» care s-au tras, în toate toasturile, europenii şi americanii 
au elogiat la unison — după ce toți auziseră două săptămâni de așa ceva — au 
elogiat... postmodernismul românesc!”56. În fine, cele două texte semnate 
de Florin Berindeanu par să condamne tocmai dimensiunea comică a unui 
eventual postmodernism românesc cu iz protocronic: 


nu pot fi de acord cu ideea pe care s-a bătut mult moneda a unei prio- 
rităţi a postmodernismului românesc. Dincolo de acest «protocronism» 
inventat şi amuzant în măsura în care reflectă dorințele mascate de a ne 
arăta performanţele culturale şi apetitul pentru idei, nu cred să ne fie de 
vreun folos întâietatea unor astfel de —isme“?. 


Cel mai probabil, Berindeanu se referă aici la discuţiile iscate de restul 
delegaţiei româneşti de la Stuttgart în raport cu o „prioritate a postmo- 
dernismului românesc”: deducem (şi) din celelalte articole că acesta este 
ideea „protocronică” pe care „s-a bătut mult moneda” la seminar. 

Rezumând, aşadar, în cadrul Seminarului de la Stuttgart, postmodernis- 
mul românesc pare să nu fi trecut neobservat, însă e surprinzător modul în 
care se relatează acces „succes”, numitorul comun fiind aici comicul. Pe de 
altă parte, adevăratul centru de greutate al dosarului revistei „Contrapunct” 
nu îl reprezintă, de fapt, aceste articole scrise de specialiştii români care au 
participat la seminar. Deşi putem extrage de aici câteva date importante 
în raport cu postmodernismul românesc (felul în care a fost receptat în 
Occident, spre exemplu, în acel caz concret), mizele teoretice sau istorice 
importante din dosar le întâlnim, mai degrabă, în seria de interviuri pe 
care participanţii români le-au luat invitaţilor „de seamă” ai seminarului. 
Vorbim despre cinci interviuri (reproduse şi ele în cadrul revistei) într-ade- 
văr excepţionale în contextul acelei perioade, dacă ţinem cont de faptul că 
nu trecuseră nici doi ani de când România ieşise de sub dictatura comu- 
nistă. Concret, Pia Brinzeu publică un scurt interviu (evident, centrat pe 
tema postmodernismului) cu William H. Gass; lon Bogdan Lefter publică 
două interviuri ample cu Ihab Hassan, respectiv Malcom Bradbury; Mircea 


$6. Ion Bogdan Lefter, La seminar... în „Contrapunct”, nr. 38, an II, 1991,p.5. 
$7. Florin Berindeanu, Czw se naşte un seminar în „Contrapunct”, nr. 38, an II, 

Cărtărescu discută despre posibilitatea sfârşitului postmodernismului cu 
Raymond Federman, iar Florin Berindeanu abordează tema prozei post- 
moderne într-un interviu cu John Barth. 

Aproape în toate interviurile se discută, de fapt, problema sfârşitului 
postmodernismului, însă răspunsurile nu sunt, cum era de aşteptat, nicio- 
dată categorice. William H. Gass, spre exemplu, vede postmodernismul ca 
o etapă încheiată, epuizată, motiv pentru care afirmă că acest curent este „o 
formă de tranziţie între modernism şi o cultură bazată pe mass-media”s5. 
Pe de altă parte, John Barth este convins de faptul că o anumită estetică 
nu poate fi epuizată, atâta timp cât există, în continuare, autori care scriu 
romane valoroase în respectiva direcţie, în timp ce Malcom Bradbury vor- 
beşte despre un „pre-postmodernism” specific anilor '50-60, urmat de un 
postmodernism propriu-zis, respectiv o formă de post-postmodernism în 
curs de cristalizare la acea vreme. 

Poate că unul dintre cele mai interesante răspunsuri legate de un even- 
tual sfârşit al postmodernismului îl oferă, din perspectiva teoreticianu- 
lui literar, Ihab Hassan: „Sincer vorbind, nu mă mai interesează aşa de 
mult postmodernismul. Acum mă interesează mai degrabă ideea căutării 
unui sens definit al existenței. Am spus tot ce puteam spune despre post- 
modernism, nu cred că a mai rămas ceva important”*”. "Trebuie adăugat 
aici că, în marea parte a interviului, Hassan mută de fapt discuţia despre 
postmodernism propusă de Lefter spre teme precum: călătoria, autocu- 
noaşterea, budismul; de aici se poate subinţelege lipsa de interes pentru 
postmodernism a teoreticianului (date fiind preocupările sale de natură 
mai degrabă spirituală), dar, pe de altă parte, se poate subinţelege şi faptul 
că postmodernismul şi spiritualitatea devin de la un punct încolo categorii 
incompatibile. În acest sens, Hassan continuă cu câteva observaţii privind 
receptarea lucrărilor sale în Europa, respectiv America: 


cred că Europa a fost mai receptivă faţă de teoriile mele [...] ceea ce îi 
deranjează pe colegii mei americani, îi irită chiar, este misticismul pe care-l 
descoperă în teoriile mele, neconforme cu liberalismul tradiţional american 


58. William H. Gass, Scriz cinci volume simultan, interviu realizat de Pia Brînzeu 
în „Contrapunct”, nr. 38, an II, 1991,p.7. 

59. Ihab Hassan, Postmo/ernismul oferă noi deschideri, interviu realizat de Ion 
Bogdan Lefter în „Contrapunct”, nr. 38, an II, 1991, p. 12. 

şi, în plus, în interesul meu pentru formă. În fine, există o opoziţie şi da- 
torită faptului că eu sunt un independent din punct de vedere politic“. 


Concluzia teoreticianului, din care este preluat şi titlul dat interviului, 
„postmodernismul oferă noi deschideri”, creează impresia unui curent de 
tranziţie (aşa cum apărea descris și la William H. Gass), însă nu neapărat 
spre o cultură mass-media, ci spre o cultură încă neclară (la acea vreme) 
care ar urma să fie investigată. 

Trecând la convorbirea realizată de Mircea Cărtărescu cu Raymond 
Federman observăm încă din titlu reluarea ideii unui sfârşit al curentu- 
lui: „Poate că postmodernimsul e mort...” Însă, dacă parcurgem textul 
descoperim că opinia lui Federman este mai optimist nuanţată: „poate că 
postmodernismul e mort, dar literatura continuă să trăiască, şi asta la fel 
de mult în est şi în vest, peste graniţe. Literatura e încă foarte importantă, 
în ciuda mass-mediei şi a orice altceva. Cărţile vechi şi cărțile noi vor fi ci- 
tite mai departe”S!. Ceea ce merită, de asemenea, semnalat legat de acest 
interviu este problema pe care o ridică Mircea Cărtărescu în raport cu o 
eventuală superficialitate a postmodernismului. În spațiul cultural românesc 
existau numeroase articole (pe multe dintre acestea le-am semnalat deja 
în subcapitole precedente) care catalogau curentul drept unul superficial, 
preocupat doar de jocuri textualțist)e sau formale, sfidând tradiţia literară 
într-un mod contraproductiv estetic. În interviu, Cărtărescu se arată extrem 
de preocupat de această problemă, iar răspunsul lui Federman nu exclude 
existența unei literatura postmoderne superficiale (formale, lipsite de pro- 
funzime), dar asociază această formulă cu textele minore: 


acele gimmicks, «găselniţele» de care vorbeai |... ] sunt, în parte, produsele 
secundare ale uni noi scriituri, unui nou model ficțional, singurul care 
poate într-adevăr exprima epoca noastră. [...] sigur că sunt în mişcarea 
. y . .. . y A . A 

postmodernistă şi scriitori care rămân la suprafaţa lucrurilor, producând 
exclusiv calambururi și găselniţe de toate felurile, dar nu sunt cei mai buni. 
Cei mai buni folosesc calea experimentală tocmai pentru că este singura 
pe care se poate înainta dacă vrei să scrii ceva cu adevărat profund?. 

În linii mari, dosarul revistei „Contrapunct” nu mizează foarte mult 
pe aspecte teoretice, în condiţiile în care tema centrală a dosarului este 
Seminarul de la Stuttgart şi mai puţin postmodernismul. Cele mai multe 
dintre contribuţiile românești se rezumă la impresii legate de participarea 
la seminar sau la prezentarea unor detalii organizatorice, în timp ce in- 
terviurile, deşi ating şi câteva aspecte teoretice legate de postmodernism, 
sunt construite din întrebări (și, cel mai adesea, răspunsuri) punctuale, iar 
impresiile despre participarea la seminar nu lipsesc de fapt nici aici. 

În mod surprinzător, în numărul respectiv al revistei „Contrapunct” 
există totuşi un articol teoretic foarte consistent despre postmodernism, 
însă articolul nu are nicio legătură cu seminarul (motiv pentru care poate fi 
văzut drept un articol separat de dosarul propriu-zis consacrat Seminarului 
de la Stuttgart). Intitulat De /2 monismul modernist la pluralismul postmo- 
dernității, articolul lui Cristian Moraru porneşte de la prezentarea unei 
antologii recent publicată la acea vreme în spaţiul american. E vorba despre 
volumul Zeszgesst în Babel. The Postmodernist Controversy, editată de prof. 
Ingeborg Hoesterey de la Indiana University, printre colaboratori numă- 
rându-se nume precum: Charles Jencks, Richard Rorty, Gianni Vattimo, 
Umberto Eco, Matei Călinescu ş.a. Articolul lui Cristian Moraru continuă 
prin semnalarea caracterului atipic al contribuţiei lui Matei Călinescu din 
respectiva antologie: 


dintre toţi cei cuprinși în carte, un autor român este cel ce insistă în mod 
deosebit asupra constituţiei pluraliste a postmodernităţii |...] nu poţi fi 
decât deprimat de gândul că nu s-au găsit încă forţe intelectuale similare 
în România, unde aceasta este acum mai necesară ca oricând |... ] lumea 
românească are încă a-şi dobândi dreptul la o efectivă contemporaneita- 
te [...] instalarea în spiritul tolerant, plural, integrator şi reconciliant al 
postmodernităţii presupune un anume nivel de civilizaţie, atingerea unei 
trepte a capitalismului «târziu». 


În raport cu acest citat, trebuie făcute câteva observaţii: Cristian Moraru 
vorbeşte aici în primul rând despre postmodernitate (în sens larg, ca mar- 
că definitorie a epocii contemporane). Astfel autorul e perfect conştient 
de faptul că, inclusiv în spaţiul românesc, existau deja numeroase teorii 
care problematizau ideea caracterului pluralist al postmodernismului, dar 

acestea se refereau exclusiv la curentul artistic (literar în cele mai multe 
cazuri), ignorând faptul că postmodernitatea este, în același timp, şi mar- 
că definitorie a societăţii contemporane. Critica adusă de aici de Moraru 
vizează de fapt societatea românească care nu ajunsese încă la standardele 
unei societăți postmoderne, cu toate că în zona artelor sau a teoriei curentul 
postmodern se manifesta deja: „se cuvine remarcată defazarea neomogenă 
a societăţii româneşti din această perspectivă: artisticul, literarul mai ales, 
este infinit mai pregătit, în special prin aportul ultimei serii literare, pentru 
amintita «aliniere», la polul opus aflându-se probabil intelectul mediu din 
zonele și straturile mai puţin «culturale» și, legate de ele, infrastructura 
tehnică şi instituţională”s*. Cu alte cuvinte, cultura română funcţiona în 
acei ani tot mai mult pe baza unor coordonate specifice postmodernis- 
mului, cu toate că societatea românească nu era încă una postmodernă. 
O astfel de critică fusese anticipantă parțial şi de alți teoreticieni în spaţiul 
românesc (vezi Alexandru Muşina, spre exemplu), iar în anii următori ea a 
fost reluată în mai multe rânduri, cel mai celebru reper în acest sens fiind 
probabil articolul lui Mircea Martin din revista „Euresis”s (1995) unde 
acesta prezintă specificul culturii și societății româneşti drept postmoder- 
nism fără postmodernitate. 

În raport cu postmodernismul artistic, pluralismul se referă în general 
la coexistenţa mai multor tipuri de discurs, revendicarea de la surse dintre 
cele mai diversificate, dinamizarea limitelor convenţionale ale unui anumit 
produs estetic — lucru ce conduce la o împuritate a genurilor ş.a.m.d. În 
mod similar, în raport cu dezvoltarea unei societăţi pe baza unor coordo- 
nate postmoderne, Cristian Moraru discută, via Matei Călinescu, despre 
necesitatea depășirii monismului specific modernităţii: „aşa cum demon- 
strează profesorul Matei Călinescu, una din mărcile postmodernităţii este 
depăşirea monismului modernist (exclusivism, dogmatism, autoritarism, 
individualism, ignorarea celuilalt, o periculoasă mistică a totalităţii, puris- 
me de tot felul etc.)”S6. 

Sigur, articolul lui Cristian Moraru nu se rezumă la această critică adu- 
să stadiului în care se afla societatea românească din acei ani. În mare 

măsură textul se concentrează pe contribuţiile mai importante din anto- 
logia amintită, insistând în mod special pe cazul Matei Călinescu, astfel 
vorbim despre un text care se distinge de restul dosarului, nu doar prin 
tematică (discutând în primul rând despre postmodernism, şi deloc despre 
Seminarul de la Stuttgart), ci şi prin mizele teoretice/istorice propuse care, 
în cazul celorlalte contribuţii din dosar, erau fie inexistente, fie trecute pe 
un plan secund. 

În mod evident, dosarul revistei „Contrapunct” din 1991 s-a bucurat 
de o mult mai mică popularitate în spaţiul cultural românesc comparativ cu 
numerele speciale ale revistelor „Caiete critice” din 1986 sau „Euresis” din 
1995, spre exemplu. Cea mai verosimilă explicaţie a acestei situaţii poate 
avea în vedere faptul că întregul format al dosarului nu este, de fapt, unul 
academic/universitar. Între articolele sau interviurile dedicate Seminarului 
de Stuttgart apar în revistă proze, cronici literare, articole politice ş.a.m.d. 
Textele în sine sunt reportaje, însemnări de călătorie sau experimente li- 
terar-postmoderne (în cazul articolului lui Mircea Cărtărescu), evitând 
problematizările conceptuale atinse în treacăt doar cu prilejul interviurilor, 
iar singura contribuţie care problematizează postmodernismul, articolul 
semnat Cristian Moraru, pare să fie de fapt independentă faţă de celelalte 
texte. Relevanţa majoră a dosarului rămâne astfel una legată de politicile 
culturale, subliniind în mod categoric un real dialog între cultura română 
şi Occident, atât prin participarea specialiștilor români la Seminarul de la 
Stuttgart, cât şi prin cele cinci interviuri luate unor personalități majore ale 
curentului postmodern. E foarte probabil de altfel ca în contextul acelor 
ani, imediat după revoluţia din 1989, un dosar cu o astfel de deschidere 
spre Occident să fie mai important decât o reluare a dezbaterii propriu-zi- 
se despre postmodernism, o dezbatere care, oricum, urma să se dezvolte 
semnificativ în anii următori. 


„Echinox” 1993 


În 1993, revista clujeană „Echinox” publică o scurtă anchetă privind post- 
modernismul realizată de Carmen Varfalvi-Berinde şi Cornel Vilcu. Pe lân- 
gă textele celor patru autori care răspund la anchetă (lon Bogdan Lefter, 
Sanda Cordoş, Monica Spiridon, Ştefan Borbely), numărul respectiv” e 


67. De fapt, e vorba de două numere comasate ale revistei: „Echinox”, nr. 4-5, 

relevant în raport cu această temă prin faptul că reproduce şi alte texte de- 
spre postmodernism venind din zone precum filosofia, fizica sau muzica. 

Întitulată Postmodernism: ipoteze, prognoze, ancheta propune patru între- 
bări care, pentru cei patru respondenţi, se dovedesc a fi, cel puţin la o primă 
vedere, deopotrivă dificile şi înșelătoare: „Înainte de a formula o prognoză 
personală, trebuie să spun că distincţia făcută în textul întrebării mi se pare 
înşelătoare”s (Ion Bogdan Lefter), „aş observa de la bun început, că între- 
barea mizează pe o inexactitate terminologică — de altfel frecvent întâlnită 
»% (Monica Spiridon), „Deşi întrebările 
mă înspăimântă, voi încerca să răspund” (Ştefan Borbely). De fapt, dintre 
cele patru întrebări, mai ales prima să fie problematică pentru respondenţi: 


şi care are darul să încurce ițele 


Care credeţi că va fi evoluţia orizontului de aşteptare şi, implicit, a cererii 
pe piaţa culturală a anilor care urmează: una urmând linia de gândire de 
tip post-structuralist (lumea ca text, textul care se autogenerează, an- 
tiumanism, anti-«fonologocentrism») sau una de nuanţă neoumanistă, 
antropocentrică şi existenţială?”!. 


O primă dificultate evidentă a întrebării provine din faptul că avem de-a 
face cu solicitarea unei prognoze privind evoluţia cererii pe piaţa culturală. 
Deşi posibile direcţii de evoluţie a culturii (sau a curentelor literare) pot fi 
parţial prognozate, a corela aceste direcţii cu o eventuală cerere a pieţei este 
cel puţin dificil. În plus, întrebarea propune două soluţii exclusive care, de 
fapt, nu acoperă întregul spectru al datelor problemei. Ar fi pe de o parte 
direcția poststructuralistă, iar, pe de altă parte, o direcţie neo-umanistă. În 
timp ce direcția neo-umanistă nu apare clarificată deloc, poststructuralismul 
e definit (în întrebarea respectivă) prin „lumea ca text” sau anti-umanism. 

Monica Spiridon este cea care semnalează cel mai clar capcanele pe 
care le presupune respectiva problemă — ea refuzând, de fapt, să răspundă 
propriu-zis la întrebare, preferând, în schimb, să indice problemele pe care 
aceasta le ridică: 


Sinonimia dintre post-structuralism şi post-modernism e falsă, şi în ori- 
ce caz abuzivă. (Asta mai ales în situaţia în care, după cât mi se pare, 


68. Ancheta “Echinox” Postmodernism: ipoteze, prognoze în „Echinox”, nr. 4-5, 
anul XXV, 1993, p. 12. 

69. Ilia. 

70. Ibid., p. 13. 

7I. Ibid., p. |2. 


124 


1987-1995 


post-structuralismul însuşi este înţeles restrictiv, în varianta sa franţuzească, 
de stirpe derridiană — sau, cel puţin aşa reiese din folosirea conceptului 
de «fonologocentrism») |...] termeni ca existenţialism și neo-umanism 
nu mi se par nici ei inspiraţi”?. 


Pentru autoare, ambele direcții de evoluţie a (pieţei) culturii pe care 
ancheta le propune sunt false, poststructuralismul (care, oricum, diferă de 
postmodernism) fiind înţeles într-un sens restrictiv/5, iar neo-umanismul 
şi (neo-)existențialismul desemnează realități culturale istorice sau atitudini 
care, de altfel, nu exclud neapărat (din motive categoriale) poststructuralis- 
mul: „existenţialismul este o realitate istorică de mult consumată, în timp 
ce umanismul |... este o categorie £po/ogicâ””*. 

Evitând, iniţial, să răspundă propriu-zis la această primă întrebare din 
anchetă, Ştefan Borbely propune o soluţie mult mai directă: „imi pare rău, 
nu ştiu ce este fonologocentrismul. Deci cu atât mai mult: anti-«fonolo- 
gocentrismul» mă sperie”75. Autorul continuă semnalând câteva repere 
specifice unei atmosfere postmoderne (cu toate că în întrebare nu se făcea 
referire la postmodernism, însă, în această privinţă, merită menţionat aici 
faptul că toţi respondențţii invocă termenul, inclusiv în raport cu această 
primă întrebare). Într-un final, Ștefan Borbely optează pentru o soluţie la 
fel de directă, menită și ea să scurtcircuiteze cele două direcţii propuse din 
anchetă: „cred că pe viitor orizontul de aşteptare nu va fi nici poststructu- 
ralist, nici neo-umanist sau antropocentric, ci confuz, cu ochelari, și crispat 
cu degetul pe butoanele teleorientatorului din faţa micului ecran”76. 

Şi Ion Bogdan Lefter amendează formularea întrebării, însă nu pentru 
că cele două direcţii propuse în anchetă ar fi neclare sau mai puţin pla- 
uzibile, ci pentru că ele nu se exclud reciproc. Din punctul de vedere al 
criticului bucureştean, postmodernismul, deci implicit viitoarea direcție 
de evoluţie a culturii, se bazează tocmai pe o sinteză între cele două: „cele 
două direcţii nu se opun, abia sinteza lor putând oferi datele unei adevăra- 


te literaturi postmoderne şi — în genere — ale unei epoci culturale noi”7. 

Sanda Cordoş, spre deosebire de ceilalți respondenţi, alege să răspundă 
printr-un singur amplu paragraf la primele trei întrebări deodată. În privința 
celor două direcţii propuse de anchetă (poststructuralismul și neoumanis- 
mul), autoarea pare să se diferențieze, de asemenea, fundamental față de 
ceilalți participanţi la anchetă prin faptul că optează, în mod clar, pentru 
una dintre soluţiile propuse. În viziunea sa, direcţia poststructuralistă (aşa 
cum apare definită în anchetă) era deja în curs de epuizare („astăzi [...] 
«făcătorul» de texte şi rafinatul lor beneficiar nu mai reușește să întrețină 
iluzia (convenţia) îndelung acceptată”), în timp ce spiritul neo-umanist 
devenea tot mai vizibil: „fără îndoială, cel puţin pentru mine, cultura se 
înscrie deja într-un traseu ce poate admite calificativele pe care le propu- 
neţi dvs.: «de nuanţă neo-umanistă, antropocentrică şi existenţială»””?. 
Interesant e faptul că Sanda Cordoş identifică aici chiar două exemple de 
fenomene literare din cultura română (restrângând astfel discuţia) care se 
aliniază la direcția neo-umanistă: 


e vorba, mai întâi, de literatura detenţiei |... ] ce ar putea să aibă — susţi- 
nută, însă, de vocile autorizate din mass-media — un prim efect terapeutic 
asupra mentalităţii româneşti. Există, apoi, literatura tinerilor scriitori care 
înţeleg şi practică scrisul ca pe un proiect existenţial (mă refer la grupul 
poeţilor braşoveni, la scriitorii onirici de la Cluj, iar lor li se vor alătura în 
timp, probabil, promotorii Direcpiei 9). 

Cele două posibile direcţii de evoluţie a culturii, aşa cum apar ele formu- 
late în anchetă, pare să rezoneze foarte mult cu observaţiile lui Alexandru 
Muşina care, în textele sale despre postmodernism, vorbeşte despre un 
postmodernism anti-umanist, respectiv despre alternativa unui nou antro- 
pocentrism — astfel, o contribuţie venită din partea criticului brașovean în 
această anchetă în mod sigur ar fi fost foarte justificată. În această privinţă, 
merită făcută aici o observaţie legată de soluțiile editoriale interesante ale 
revistei „Echinox”. Ancheta dedicată postmodernismului e publicată pe 
două pagini din revistă, iar, în spaţiul rămas liber (căci ancheta nu acoperă 
întreaga suprafaţă a paginilor, dat fiind faptul că vorbim doar de patru con- 
tribuţii), apar publicate două poezii de Alexandru Muşina. Practic, criticul 
braşovean, fără să participe la o anchetă ale cărei teme le dezbătuse explicit 

încă de la începutul anilor '80, e totuşi prezent în „marginea” anchetei 
cu... două poeme de dragoste. 

Cea de-a doua întrebare propusă vizează, din nou, o dihotomie: 
„Cultura va fi de largă circulație sau se va adresa din nou unor pături re- 
strânse, iniţiate — mai exact: ne putem aştepta la o cultură de tip exoteric 
sau ezoteric?”5!. Şi această distincţie, însă, e criticată de unii dintre respon- 
denţi, opinia generală fiind similară cu cea sintetizată în răspunsul Monicăi 
Spiridon: „E vremea lui $/$: (nu a lui Sau /Sau)”%?. Abia cea de-a treia în- 
trebare din anchetă aduce în discuţie explicit termenul de postmodernism: 
„În marea majoritate a studiilor de specialitate postmodernismul e definit 
drept curentul cultural ce caracterizează societăţile de tip «post-industrial», 
puternic mediatizate, informatizate. În aceste condiţii este sau nu post- 
modernismul un fenomen neîntemeiat în România |... |?”55. Pentru Ion 
Bogdan Lefter situaţia e cât se poate de simplă, acesta invocând faptul că 
dependența postmodernismului de backgroun4ul unei societăți dezvoltate 
nu e una totală. Pentru Lefter, aşadar, existenţa unui postmodernism care 
să se dezvolte în interiorul unei societăți mai puţin avansate e o posibilitate 
reală, iar cazul României poate servi drept un astfel de exemplu. 

O opoziţie foarte clară se configurează cu prilejul acestei întrebări între 
răspunsurile date de Monica Spiridon şi Sanda Cordoş. Pentru Monica 
Spiridon postmodernismul e un termen mult prea restrâns, în timp ce au- 
toarea clujeană invocă dimensiunea „prea amplă” a conceptului. Ambele 
intervenții, însă, sunt formulate, din nou, mai ales pentru a evita un răs- 
puns propriu-zis la întrebare. Sanda Cordoş recunoaște configurarea unei 
noi direcții în cultura română, însă continuă făcând următoarele menţiuni: 
„nu cred, însă, că ea admite să fie aşezată sub umbrela postmodernismului, 
prea amplă [s.m. R. C.] pentru a fi eficientă în cazul de față”s*. La Monica 
Spiridon, argumentaţia se bazează pe o delimitare a sferei semantice a 
postmodernismului: „în sfârşit, ca să limpezim orice confuzie, post-mo- 
dernismul este doar |[s.m. R.C.] un instrument critic, o atitudine în faţa 
culturii — presupunând o schimbare de ductus intelectual, ca și retorică — și 
nu o formulă particulară de creaţie”s5. 

În fine, ultima întrebare din anchetă vizează „ponderea şi rolul produ- 
cătorilor de discurs metacultural, al exegeţilor, raportat la cel al creatorilor 
[...]”%. Răspunsurile, aici, sunt în toate cazurile succinte şi, în același timp, 
vagi, iar întrebarea în sine apare foarte reuşit ironizată, spre exemplu, în 
răspunsul lui Ştefan Borbely: „deşi scriu critică de aproape 20 de ani, nu 
am ştiut până acum că sunt «producător de discurs metacultural». Voi 
medita asupra acestui statut infamant..."%7. 

Ancheta revistei „Echinox” din 1993 dedicată postmodernismului a 
trecut, mai degrabă, neobservată (comparativ cu alte dosare similare), unul 
dintre motivele principale fiind aici numărul foarte mic de contribuţii 
(patru, mai exact). În plus, întrebările propuse sunt formulate în defavoa- 
rea unei dezbateri propriu-zise a postmodernismului. Propunând, după 
modelele testelor de tip grilă, variantele de răspuns (incluse în întrebare), 
discuţia e obligatoriu orientată spre bifarea uneia sau alteia dintre varian- 
te. În plus, chiar şi aceste variante de răspuns sugerate în anchetă sunt, la 
rândul lor, secundare în raport cu epistema postmodernă. La urma urmei, 
o anchetă care lansează și întrebările şi răspunsurile deopotrivă nu se poate 
aştepta decât la o reacţie de ostilitate din partea respondenților, iar faptul 
că această reacţie există aici sugerează, încă o dată, faptul că o dezbatere 
privind postmodernismul nu se poate face reducând problema la o serie 
de clişee stilizate conceptual. 

Cum spuneam, în paginile aceleiași reviste apar însă şi alte texte dedicate 
postmodernismului, un prim exemplu fiind articolului lui Ciprian Mihali, 
Nihilismul ca destin al postmodernității. Autorul pornește de la o ipoteză 
foarte clară: „modul de gândire specific postmodernităţii sau «modernității 
târzii» (Gianni Vattimo) se regăseşte în plenitudinea sa atunci când este 
vorba de a aborda tema nihilismului”:. În viziunea sa, influenţa filosofiei 
lui Nietzsche în configurarea mentalități moderne şi, ulterior, postmo- 
derne, este fundamentală, conducând către o (aparentă) criză a valorilor, 
rezolvată, în definitiv, pe baza aceleiași filosofii nihiliste. Mihali însă atra- 
ge atenţia în mai multe rânduri asupra faptului că nihilismul a fost adesea 
interpretat greşit: 


86. Ibid. 

87. Ibid. p. 13. 

88. Ciprian Mihali, N/hilismul ca destin al postmodernității în „Echinox”, nr. 4-5, 
anul XXV, 1993, p. 11. 

dezavuarea lui provine în mare măsură dintr-un mod greşit de înţelegere 
a atitudinii nihiliste în filozofie. Nihilismul, aşa cum l-au teoretizat (şi 
practicat) Nietzsche şi Heidegger [...] nu înseamnă nicidecum o răbuf- 
nire a unor forţe refulate care urmăresc să distrugă totul numai pentru 
a-şi satisface o perversă dorinţă de aneantizare?. 


Interpretarea pe care o avansează autorul, opusă unei atitudini „de(con)- 
structive”, apropie nihilismul, mai degrabă, de filosofia simulacrului propusă 
de Baudrillard: „faptul că în spatele tuturor sistemelor axiologice procla- 
mate de filosofia modernă nu se găsește, în fond, nimic, el | Nietzsche ] nu- 
meşte aceasta nihilism”*. Baudrillard este, de altfel, o referință importantă 
pentru autor, fiind citat în mai multe fragmente din finalul articolului, unde 
legătura dintre nihilism şi simulacru devine tot mai evidentă: 


societatea informaţiei generalizate este spațiul privilegiat al noului tip de 
nihilism [...] în spatele oricărei interpretări stă o altă interpretare [...] 
impotenţa adevărului a deschis drum larg practicilor, nu false, ci disua- 
sive şi persuasive ale simulării, seducţiei, simulacrului etc. [...] vremea 
noastră este cea a unui nihilism «transparent», al simulării şi disuasiunii 
informatice”. 


E important de menţionat aici, ca paranteză, faptul că interpretarea lui 
Mihali poate corespunde, în mare măsură, şi tezelor filosofice propuse de 
Lyotard în raport cu postmodernismul (cu toate că filosoful francez nu este 
citat). Dacă nihilismul constată faptul că „toate sistemele axiologice pro- 
clamate de filosofia modernă” își pierd validitatea, în mod similar, Lyotard 
asociază gândirea postmodernă cu o anulare a relevanţei (sau a validității) 
metadiscursurilor legitimatoare. În ambele cazuri, aşadar, suportul gân- 
dirii postmoderne nu mai poate fi cel axiomatic (sau cel a metadiscursului 
legitimator), acest nou tip de gândire configurând-se, mai degrabă, pe 
baza unei (aparent) infinite succesiuni de interpretări („în spatele oricărei 
interpretări stă o altă interpretare”). 

O astfel de abordare, în mod evident, implică în înţelegerea postmoder- 
nismului şi acele contrarii complementare pe care mai mulți teoreticieni le 
semnalează. Şi în articolul său, Ciprian Mihali, după ce remarcă faptul că 
„Dihilismului lui Nietzsche este prin excelență metafizica timpului nostru”, 


89. Ibid. 
90. Ibid. 
OI. Ibid. 

descrie acest timp apelând la doi termeni contradictorii, conciliați, însă, 
în interiorul paradigmei postmoderne: „superficialitate şi profunzime în 
acelaşi timp, acesta este destinul postmodernității”*?. 

Despre contrariile complementare, însă, vorbeşte mult mai mult Dan 
Şăulean, într-un articol publicat în același număr al revistei, autorul făcând o 
legătură între noile ramuri ale fizicii şi cele dezvoltate în ştiinţele umaniste. 
Intitulat Fizică, post-modernism, articolul debutează cu o întrebare: „Să 
fie oare o similitudine în evoluţia ştiinţei şi umanismului acestui secol?”%5. 
Şaulean observă faptul că marile revoluţii din domeniul fizicii corespund, 
de fapt, unor transformări similare din ştiinţele umaniste — ideea apărea, 
de altfel, şi în studiile despre postmodernism ale Ioanei Em. Petrescu“ 
care, discutând despre noua paradigmă culturală, invocă în mai multe 
rânduri exemplul mutaţiilor produse în fizică de la abordarea clasică la cea 
relativistă, ajungând, într-un final, la fizica cuantică (care ar corespunde 
postmodernismului prin cultivarea unei logici care susține ideea contra- 
riilor complementare). Spre deosebire însă de Ioana Em. Petrescu, Dan 
Şăulean nu vede neapărat o paralelă între cele două fenomene, ci mai de- 
grabă o formă de determinism, în sensul în care datorită revoluțiilor din 
fizică, societatea şi, ulterior, cultura au adoptat o formulă post-modernă: 


Legătura dintre fizică şi ceea ce se înţelege în general prin post-modern 
nu este deloc hazardată, deoarece ce s-a întâmplat în prima a determinat 
în mod direct evoluţia morală din lumea modernă şi în cea de după ea. 
Acest determinism al unui non-determinism, enunțat şi demonstrat ma- 
tematic de Heisenberg, este o sinteză a contradictoriului |...] o depășire 
a logicii aristotelice”. 


În ciuda faptul că autorul invocă teoriile revoluţionare din fizică dedica- 
te non-determinismului, acesta îşi continuă articolul într-o cheie profund 
deterministă, reluând, în mai multe rânduri, ideea conform căreia fizica a 
influenţat morala societății, generând, astfel, postmodernismul. 

Mizele generale ale articolului însă devin tot mai neclare pe măsură 
ce textul avansează. Se vorbește, spre exemplu, despre postmodernismul 


92. IbiA. 

93. Dan Şăulean, Fizică, post-modernism în „Echinox”, nr. 4-5, anul XXV, 1993, 
p.21. 

94. Vezi subcapitolul O sporeză din prezentul studiu. 

95. Ibid. 

românesc în termeni depreciativi: „mimarea unui post-modernism româ- 
nesc de exemplu, prin câteva reflexii, trebuie privită cu multă condescen- 
denţă, iar existenţa lui este îndoielnică”. Are loc apoi o dublă reducţie 
a postmodernismului: manifestările „reale” ale curentului sunt limitate la 
spaţiul american, iar această limitare e apoi completată de menţiunea că 
„post-modernismul, în una din accepţiunile sale mai restrânse și acceptate, 
reprezintă o orientare în educație””. Treptat, textul devine, mai degrabă, 
o pledoarie pentru o societate dezvoltată, liberă, de consum (0 societate 
„americană”). 

Un ultim text din respectivul număr al revistei „Echinox” completează 
acest tablou teoretic vorbind despre Mpzica postmodernă. Autorul, Tudor 
Runcanu, identifică o serie de repere ale muzicii postmoderne începând cu 
multitudinea de influenţe care coexistă în interiorul aceleiaşi piese (rock, 
funk, jazz, soul etc.), până la recuperarea unor motive venind din istoria 
(mai recentă sau foarte îndepărtată a) muzicii. Autorul face și o (posibilă) 
distincţie între muzica modernă şi cea postmodernă, bazându-se pe rapor- 
tarea muzicii la publicul-ţintă, la piaţa /industria muzicală: 


aproape ca nu mai există muzică pentru muzică, fiind promovate doar 
afacerile prospere. Apare însă paralel o cultură underground, alternativă, 
mult mai valoroasă dar redusă ca arie de receptare, o cultură tolerată doar 
ca «ciudăţenie». E o cultură ironică ce se consumă pentru sine. Aici pot 
fi identificate tendinţele modernismului |... ] curentul postmodern se află 
undeva între muzica promovată şi modernism, întinzându-şi rădăcinile 
în ambele sensuri“. 


E interesant faptul că autorul, spre deosebire de mai mulți teoreticieni 
ai postmodernismului, nu suprapune muzica postmodernă peste catego- 
ria muzicii „promovate” (a se citi de consum), păstrând încă loc pentru o 
poetică modernistă (alternativă). Sunt invocate şi câteva nume de trupe, 
care, în viziunea autorului, corespund unei astfel de încadrări: „trupe ca 
Nirvana sau Red Hot Chilli Peppers, care domină scena rock de doi-trei 


ani, au ajuns celebre deşi muzica lor nu e conformă cu ce e în jur”. 


96. IbiA. 

98. Tudor Runcanu, Muzica postmodernă în „Echinox”, nr. 4-5, anul XXV, 1993, 

Runcanu identifică inclusiv în spaţiul românesc un caz interesant de 
pionieri ai muzicii postmoderne: 


la noi un prim moment ar putea fi găsit în jurul apariţiei «phoenicsilor» la 
începutul anilor '70, când valorificând experienţa muzicii vechi româneşti 
s-a compus efectiv ceva nou [...] aproape paralel apărea în Anglia un caz 
similar, şi cred că această alăturare poate certifica o tendinţă a postmo- 
dernismului în muzica de atunci. În 1968 la Londra Ian Anderson pu- 
nea bazele unui grup care intra în legendă, Jethro Tull [...] asemănarea 
pe care o fac cu Phoenixul nu e deloc întâmplătoare, singura deosebire 
fiind de alt ordin decât cel muzical, o deosebire fatală de context politic 
şi aşezare geografică!%. 


Sigur, articolul, după cum se poate observa și în fragmentele citate, e 
mult mai interesat de muzică decât de o teoretizare propriu-zisă a post- 
modernismului. Contribuţia rămâne relevantă, însă, tocmai prin prisma 
faptului că încearcă să încadreze, fie şi printr-o abordare uncori superficială 
din punct de vedere conceptual, marile trupe rock ale ultimelor decade în 
sfera unei eventuale muzici postmoderne (fiind amintite, pe lângă trupele 
deja menţionate, și he Beatles, Pink Floyd, Led Zeppelin ş.a.). 


Competiţia continuă 


În 1994, sub coordonarea lui Gheorghe Crăciun, apare o remarcabilă 
antologie de texte teoretice menită să re/anseze dezbaterea în spaţiul cul- 
tural românesc privind Generaţia '80. Antologia, intitulată Comperizza 
continuă, constituie la ora actuală un reper bibliografic esenţial în raport 
cu subiectul literaturii anilor *80 din spaţiul românesc. Dat fiind faptul că 
optzeciştii erau catalogaţi de mai mulți critici drept scriitori postmoderni, 
în mod evident, textele abordează frecvent problema postmodernismu- 
lui. Inovaţiile estetice propuse de optzeciști, tradiția literară recuperată de 
aceştia, caracterul postmodern al textelor sau însăși ideea de generaţie sunt 
doar câteva dintre subiectele dezbătute în aceste articole care, la rândul 
lor, au fost publicate iniţial tot în perioada 1979-1989. Vorbim, aşadar, 
de reconstituirea unei imaginii de ansamblu privind literatura română a 
anilor '80, o imagine de ansamblu creată, de asemenea, prin intervenții 
venind din aceeaşi perioadă. 

Intenţia lui Gheorghe Crăciun, aşa cum mărturiseşte acesta în prefața 
cărții, era aceea de a relansa discuţia despre optzecism în contextul anilor 
"90, ani în care, observă autorul, începea să se manifeste o oarecare indi- 
ferență față de fenomenul literar ce acaparase cultura română în deceniul 
precedent: 


discuţia pe care îşi propune să o reia această antologie are în vedere un 
fenomen considerat la timpul lui important nu doar din punct de vedere 
artistic, ci şi ca viziune socială şi atitudine etică. În toată perioada dece- 
niului trecut capul de afiş al literaturii noastre l-a constituit spectacolul 
oferit de apariţia şi manifestarea Generației '80 [...] Or, discuţiile acestea 
n-au fost nici până astăzi duse până la capăt şi optzecismul e un fenomen 
despre care acum nimeni nu mai are chef să vorbească. Nu cred că se 
manifestă atât oboseala sau plictiseala percepţiei |... ], ci mai degrabă un 
sentiment de insatisfacție!!. 


O a doua ediţie a antologiei a fost publicată în 1999, aici fiind intro- 
duse şi câteva texte suplimentare, precum şi un dosar de receptare a pri- 
mei ediţii. Observăm în acest dosar de receptare că unii critici (Ion Pop, 
Cornel Moraru) pun în legătură Comperitia continuă cu Antologia poeziei 
generației "80 (editată în aceeaşi perioadă de Alexandru Muşina), iar ambele 
antologii sunt apreciate pentru inițiativa lor literară de a relansa discuția 
despre curentul optzecist. Cu excepţia unui text uşor polemic (semnat de 
Nicolae Manolescu), şi ceilalți critici prezenţi în acest dosar de receptare 
(Alex. Ştefănescu, oana Pârvulescu, Adrian Marino, lulian Boldea ș.a.) par 
a fi convinşi de relevanţa demersului editorial propus de Crăciun. 

Cu toate acestea, în prefața celei de-a doua ediţii, Crăciun semnalează 
faptul că, din punctul său de vedere, prima ediţie a antologici p7 și-a atins 


scopul propus: 


La cinci ani de la prima ei apariţie, Competiţia continuă. Generaţia '80 
în texte teoretice este o carte ce pretinde să fie reeditată. Deşi primită cu 
interes şi destul de repede epuizată în librării, această culegere de texte 
constituită, faut de mieux, într-un veritabil tratat de nouă poetică literară 
nu şi-a atins — după părerea mea, iniţiatorul şi îngrijitorul ei — toate sco- 
purile dorite. Ea n-a reuşit, de pildă, nici să resuscite interesul mediului 
nostru literar şi cultural față de fenomenul generaţiei '80 [...] nici să 


IOI. Gheorghe Crăciun, O generație încomodă, prefaţă la Gheorghe Crăciun (ed.), 
Competitia continuă, Editura Vlasie, Piteşti, 1994, pp. 6-7. 

lanseze, în replică, aşa cum era de așteptat, o discuţie serioasă despre noua 
> x 3 3 > 5 
configuraţie a literaturii noastre din deceniul de faţă!%?. 


Poate tocmai acesta este motivul pentru care Gheorghe Crăciun op- 
tează pentru o reeditare a cărții, adăugând în plus față de prima ediţie 
dosarul de receptare amintit mai sus, un interviu şi câteva texte noi (care 
tratează despre: relația optzeciștilor cu tradiţia literară, postmodernism, 
textualism). 

Prima secvenţă din antologie poartă titlul Căzre o nouă poetică (denu- 
mirea secțiunii a fost schimbată în Profil interior la cea de-a doua ediţie a 
cărții) şi găsim aici mai multe articole care discută despre literatura optze- 
cistă mai ales din perspectiva inovaţiilor pe care aceasta le propune, astfel 
cuvântul de ordine e noutatea. Criticii (Ştefan Borbely, Bogdan Ghiu, 
Virgil Podoabă, Ion Simuţ ş.a.) problematizează idei precum noua poetică, 
impresia unei noi poetici (care, în realitate, e foarte veche, de fapt), proiec- 
tul Generației '80 sau 708 şcoală a lui Caragiale. Încă din această primă 
secvenţă a antologiei putem constata că există anumite tipare comune în 
discursul critic privind optzecismul. Practic, specificul noului curent pare 
a ţine de ironie, intertextualitate, banalul cotidian. 

Urmează secvenţa intitulată Căztarea unei generaţii care continuă ob- 
servaţiile (mai generale) din secvenţa anterioară, analizând îndeaproape po- 
ezia optzecistă. Și aici sunt reluate aceleași (sau noi) discuţii despre ironie, 
despre poetica cotidianului şi se fac comparații între şaizeciști şi optzecişti, 
atât din punctul de vedere al unei continuității /tradiţii literare, cât şi din 
punctul de vedere al unei rupturi categorice de trecut pe care optzeciştii O 
realizează (inclusiv) prin acea ironie extrem de vizibilă în poetica lor. Există 
critici care vorbesc despre realism şi realitate în poezia optzecistă (Nicolae 
Oprea, Radu Călin Cristea ș.a.), dar întâlnim şi observaţii (la Gheorghe 
Perian, spre exemplu) care argumentează în favoarea unei autosuficienţe a 
textului poetic optzecist dincolo de orice formă de realism: 


poezia generaţiei '80 nu cunoaşte, în general, tentaţia realului, nu pare în- 
setată de real şi nici nu doreşte să-şi tragă realitatea pe piept ca o cămașă. 
Domeniul ei de ființare arată a fi mai degrabă cuvântul. [...] Pentru poeții 
tineri, care nu cred în tranzitivitatea poemului, nedorind să-l orienteze spre 


102. IA., Argument la a doua ediție în Gheorghe Crăciun (ed.), Competiția con- 
tinuă, ediţia a II-a, Paralela 45, Piteşti, 1999, p. 5. 

altceva decât spre el însuși, poezia este doar literatură. Nici mai mult, dar 
nici mai puţin decât atât!%. 


Secţiunea Cuvinte împotriva maşinii de scris (redenumită Cuvântul 
poeților în ediţia a II-a) aduce în discuţie, ceva mai mult decât secţiunile 
precedente, conceptul de postmodernism. Primul articol din această serie 
(articol semnat de Liviu Antonesei) surprinde foarte bine, încă din primele 
rânduri, câteva idei la care vor adera mulți dintre ceilalți poeţi participanţi 
la această secvenţă a antologiei: 


Poetul, astăzi — nu-i aşa? — trebuie să interiorizeze depăşirea dihotomiei 
tradițional-modern şi să înţeleagă că timpul său este al post-modernităţii, 
timp al sintezelor şi întâlnirilor neaşteptate, ucigaş al deosebirilor altădată 
tranşante şi imaginat-definitive. A nu mai deosebi faptul «real» de acela 
«livresc», pe cel trăit de cel imaginat, a postula cu tărie existenţa difuză 
şi insidioasă a memoriei imaginare, scutul şi unealta poetului trăitor în 


post-modernitate!:. 


În această secţiune a antologiei întâlnim şi câteva texte canonice despre 
optzecism cum ar fi Cvinte împotriva maşinii de scris (Mircea Cărtărescu) 
sau Poezia — 0 şansă... (Alexandru Muşina). 

După dezbaterea privind poezia optzecistă şi după contribuţiile teore- 
tice ale poeţilor, urmează o analiză a prozei optzeciste grupată sub titlul 
Compendiu despre noua proză (Harta prozei în ediţia a II-a). Dacă în cazul 
poeziei s-a vorbit mult despre postmodernism, proza pare a fi catalogată de 
cei mai mulți dintre criticii antologați drept zextua/istă. Opţiunea pentru 
textualism se datorează şi faptului că mulți dintre teoreticieni catalogau ter- 
menul de postmodernism ca fiind mult prea vag. Astfel specificul textualist 
al prozei devine principalul criteriu de recunoaștere a inovaţiilor optzeciste. 
Textualismul, însă, fiind un curent literar care are ca suport teoretic ideile 
structuraliste ale grupării Tel-Quel, face ca generaţia '80 să fie catalogată 
frecvent drept una a absolvenţilor de filologie, specializați în diferite direcţii 
ale teoriei literare care circulau în România acelor ani. Vorbim, așadar, de 
o contaminare teoretică a prozei care în multe dintre cazuri este extrem 
de vizibilă. Cu toate acestea, unii critici (vezi, spre exemplu, cazul Mircea 


UA 


103. Gheorghe Perian, Restu/ e fiteratură în Gheorghe Crăciun (ed.), Competitia 
continuă, Editura Vlasie, Piteşti, 1994, pp. 126-128. 

104. Liviu Antonesei, Fragmente despre poezie (II) în Gheorghe Crăciun (ed.), 
Competitia continuă, Editura Vlasie, Piteşti, 1994, p. 137. 


135 


Postmodernismul în teoria literară românească 


Mihăieş) reușesc să distingă mai multe direcţii ale prozei optzeciste, aces- 
tea nefiind în mod obligatoriu nici textualiste, nici (măcar) postmoderne 
(autorul pledând, de fapt, pentru evitarea unor etichetări superficiale): 


Romanele optzeciștilor sunt doar în mică măsură şi doar de circumstanţă 
«textualiste». Tainele inimei — roman textualist? Dar Sala de aşteptare, 
a lui Bedros Horasangian? E greu de spus. S-a propus, vizavi de Sala de 
aşteptare (şi nu e exclus ca «subtitrarea» să migreze şi spre În larg, roman 
al aceluiaşi Horasangian), eticheta de proză postmodernă. S-o acceptăm — 
tocmai pentru că e atât de vagăl%. 


Tot în această secvenţă dedicată prozei există şi câteva discuţii privind 
rolul cititorului, care apare complet schimbat în interiorul paradigmei 
optzeciste (de această dată după un model, prin excelenţă, postmodern). 
Foarte interesant din acest punct de vedere este articolul semnat de Mircea 
Nedelciu, Up nou personaj principal, titlul făcând trimitere la noul statut 
al cititorului din perspectiva literaturii optzeciste: 


Neputând însă găsi motivele serioase pentru a-i refuza pe unii cititori şi 
a-i accepta pe alţii, autorul din promoţia "80 a ales, se pare, calea ambi- 
ţiei maxime. El a făcut din cititor personajul principal al operei sale. 
[...] prin dorinţa ei de a întreţine dialogul, prin larga adresabilitate, prin 
recalcularea rolului cititorului, devenit personaj principal al operei, prin 
felul nou în care concepe angajarea, estetica acestei promoţii se vădeşte 
şi constructivă, umanistă pe măsura epocii!%. 


Secţiunea următoare din antologie, intitulată O singură prejudecată, 
realitatea! (Cuvântul prozatorilor în ediţia a II-a), reia multe dintre ideile 
secvenţei precedente, aducând însă nuanţări dintre cele mai interesante. 
Acelaşi Mircea Nedelciu, spre exemplu, prezent în această secțiune cu alt 
articol, observă faptul că schimbarea regulilor prozei, prin (re)introduce- 
rea în ecuaţie a cititorului, va genera în mod obligatoriu şi un nou fel de 
raportare la proză, un nou tip de receptare/lectură. O altă completare 
interesantă găsim în articolul lui Gheorghe Crăciun, Avrenticitatea ca 
metodă de lucru, aici autorul sugerând un oarecare avans pe care poezia îl 
are în faţa prozei în raport cu schimbările din societate: 


105. Mircea Mihăieş, Chestiuni de fapt în Gheorghe Crăciun (ed.), Competitia 
continuă, Editura Vlasie, Piteşti, 1994, p. 258. 

106. Mircea Nedelciu, Un nou personaj principal în Gheorghe Crăciun (ed.), 
Competitia continuă, Editura Vlasie, Piteşti, 1994, pp. 252-254. 

impactul mijloacelor de comunicare în masă, manifestarea structurilor 
social-economice în continuă transformare, expansiunea cotidianului şi 
degradarea unei anume mentalități despre viaţa privată sunt fenomene ale 
zilei, ale străzii, ale familiei, ale colectivităţilor umane în ansamblu pe care 
scriitorul nu le poate ignora |... ] este posibil ca spiritul de disponibilitate al 
poeţilor să fi sesizat mai repede această nouă condiție a individualităţii lor 
şi poezia să fi avut aici de câştigat. Ar fi poate de observat că, deşi e vorba 
de confruntarea cu aceeași lume, proza, spre deosebire de poezie, suferă 
încă de un prea mare respect al temelor şi structurilor preexistente!%. 


Ultimul capitol teoretic al antologiei este intitulat Moştenztori şi mos- 
teniți (acesta e penultimul capitol din ediția a II-a unde apare cu titlul 
Generaţia 80 şi tradiția), iar aici sunt foarte interesante lămuririle pe care 
le aduc în textele lor autori precum Al. Cistelecan sau Vasile Gogea. Practic, 
ambii fac o distincţie între tradiţia literară, respectiv moştenirea literară. 
Simplificând puţin lucrurile, am putea admite faptul că tradiţia literară 
ţine de cadrul general al culturii (româneşti, în cazul de față), în timp ce 
moştenirea literară este acea parte din tradiție de la care un anumit autor 
(sau grup de autori) alege să se revendice. O distincţie foarte importantă 
întâlnim și în articolul O problemă în doi timpi, semnat lon Bogdan Lefter. 
Autorul observă aici faptul că raportarea la tradiţie se poate face în două 
moduri distincte. Pe de o parte se poate vorbi despre intertextualitate/ 
rescriere, fiind astfel recuperat un text mai vechi (fie în sens laudativ, fie 
în sens ironic). Pe de altă parte se poate vorbi despre o încercare de des- 
prindere de vechile paradigme literare, iar această soluţie este, în opinia lui 
Lefter, tot o formă de dialog cu tradiția. 

În cea de-a doua ediţie a volumului, apare adăugată, la final, o nouă sec- 
venţă care îşi propune clarificarea conceptuală a unor termeni-cheie cu care 
critica literară a lucrat frecvent în anii '80 analizând noile inovaţii literare. 
După un prim articol, semnat de Vasile Andru, despre textualism, urmează 
câteva clarificări conceptuale ale termenul de postmodernism (mai multe 
dintre acestea fiind preluate din celebrul număr al revistei Caeze critice din 
1986). E interesant de remarcat faptul că antologia se încheie cu un text 
mai degrabă pesimist în care analiza minuțioasă a literaturii româneşti din 
anii '80 conduce spre concluzii extrem de sceptice. E vorba aici articolul 


107. Gheorghe Crăciun, Aptenticitatea ca metodă de lucru în Gheorghe Crăciun 
(ed.), Competiția continuă, Editura Vlasie, Pitești, 1994, p. 283-284. 

lui Alexandru Muşina, Postmodernismul la Portile Orientului (publicat cu 
titlul inițial din 1988, Poszmodernismul, o frumoasă poveste). 

Dacă în prefața celei de-a doua ediţii, Crăciun se arăta oarecum dez- 
amăgit, constatând că volumul nu reuşit resuscitarea lumii literare româ- 
neşti, tot Crăciun semnalează faptul că, încă de la prima ediţie, Competitia 
continuă a devenit o referință bibliografică majoră în discuţiile despre 
Generaţia "80: 


Prima ediţie e o carte intrată deja în bibliografiile critice ale ultimilor cinci 
ani. S-au interesat de ea și cercetători străini ai literaturii române. O fo- 
losesc la ore, pentru unele texte cu caracter panoramic, până şi profesorii 
de liceu. Ea a devenit, cum bănuiam de la prima ediţie, un material de 


referinţă, epura unui fapt de istorie literară!%8. 


Privind lucrurile din perspectiva prezentului nu putem să nu constatăm 
faptul că odată cu apariţia celei de-a două ediţii a cărții şi, implicit, odată 
cu trecerea timpului antologia Compeziția continuă şi-a conturat tot mai 
clar statutul de reper bibliografic esenţial în raport cu literatura română, iar 
acest lucru nu este deloc surprinzător dacă ţinem cont de faptul că avem 
de-a face cu o colecţie de texte teoretice din anii '80 care problematizează 
literatura anilor '80, reuşind cu atât mai mult să surprindă spiritul unei 
epoci de la care se revendică multe dintre direcțiile literare actuale. 


„Euresis” 1995 


La aproape zece ani de la numărul special al revistei „Caiete critice” din 
1986, apare în spaţiul cultural românesc un nou dosar dedicat postmo- 
dernismului care avea să devină, în anii următori, la rândul său, un reper 
esenţial în materie de teorii româneşti ale curentului. Însă contextele în 
care apar cele două dosare sunt foarte diferite. În 1986 nu exista o tradi- 
ție a teoriilor româneşti despre postmodernism, iar accesul la bibliografia 
occidentală de specialitate era extrem de limitat, date fiind rigorile regi- 
mului comunist. La apariţia numărului special dedicat postmodernismului, 
al revistei „Euresis” din 1995, dezbaterile româneşti despre concept erau 
deja numeroase şi, în plus, bibliografia occidentală de specialitate devenise 
între timp accesibilă. Trebuie menţionat, de asemenea, faptul că articolele 


108. 14., Argument la a două ediție în Gheorghe Crăciun (ed.), Competitia con- 
tinuă, ediţia a II-a, Paralela 45, Piteşti, 1999, p. 7. 

publicate în „Euresis” sunt toate scrise sau traduse într-o limbă de circu- 
laţie internaţională. 

În respectivul număr al revistei găsim reproduse şi câteva (traduceri 
de) articole româneşti mai vechi, datând din perioada anilor 80. E într-o 
oarecare măsură surprinzător faptul că (în materie de teorii despre postmo- 
dernism) prima jumătate a anilor '90 e marcată de o reluare a articolelor 
scrise în deceniul precedent: antologia (de succes) Competitia continuă 
editată de Gheorghe Crăciun în 1994 (comentată în subcapitolul prece- 
dent) era constituită integral din articole datând din anii '80, iar „Euresis” 
reproduce, de asemenea, câteva articole datând din respectiva perioadă. 
E vorba, spre exemplu, de articolul Ioanei Em. Petrescu, MoZernism/ 
Postmodernism. O ipoteză, sau de Postmodernismul la Porţile Orientului 
semnat Alexandru Muşina (ambele articole fiind iniţial publicate în 1988). 
Textul Ioanei Em. Petrescu nu apare datat, deși vorbim de o republicare 
(postumă), iar în cazul lui Alexandru Muşina situația este, de asemenea, 
neobişnuită. Traducerea în limba franceză a Postmozernismului la Porţile 
Orientului apare datată (la finalul articolului) mas 1996:%. Astfel, cititorul 
ar putea avea impresia că textul lui Mușina a fost scris special pentru acest 
număr al revistei, cu toate că el fusese publicat (în limba română) încă din 
1988, iar apoi republicat în volumul Une se află poezia din 1996 (deci, în 
același an cu apariţia propriu-zisă din „Euresis”110). De altfel, într-un inter- 
viu realizat de Mihail Vakulovski în 1999, Alexandru Muşina condamnă 
foarte dur criticii care apelează la această traducere în franceză a articolului 
său din „Euresis”, ignorând textul original în limba română (principalul 
autor vizat fiind aici Mircea Cărtărescu): 


sunt împotriva fuşeraiului intelectual, a ideilor second-hand ş.a.m.d. Nu 
mai insist, mi se pare suficient ce-am scris în cele trei texte despre «post- 
modernismul românesc» |... ] Pe cine-l interesează și cu cine să polemizez? 


109. Deşi vorbim de numărul pe 1995 al revistei, mai multe articole apar datate 
din 1996. Cazul articolului lui Muşina nu este, așadar, singular din acest punct de 
vedere, inclusiv textul La prose postmoderniste et le textualisme mediatique, semnat 
Ion Manloescu, fiind, de asemenea, datat “ianuarie 1996”. E o practică obişnuită a 
revistelor ştiinţifice cu apariţie anuală: în cazul în care numărul revistei e finalizat cu 
o întârziere de un an (sau chiar mai mult), respectivul număr apare datat în funcţie 
de precedentul, indiferent de eventualele întârzieri. Astfel de articole, însă, sunt im- 
portante deoarece pe baza lor putem stabili data reală a apariţiei numărului revistei, 
iar aici, cel mai probabil, anul este 1996. 

II0. Vezi nota precedentă. 

Cu Mircea Cărtărescu, care se războieşte cu mine dând citatele în fran- 
ceză — dintr-o carte scrisă-n româneşte! — din « Postmodernismul la Porțile 
Orientului». E evident că s-a folosit doar de revista Epresis, n-a catadixit 
să caute, nu Astra din 1988, ci cartea în care apăruse textul în cauză 
[...] şi e vorba de o teză de doctorat. Nu mă deranjează că mă «rade» 
(e dreptul lui), nu m-ar fi deranjat dacă mă ignora total (era dreptul lui), 
dar să nu mă citeze-n franceză, când eu am scris în româneşte, limbă pe 


care o cunoaşte foarte bine [sublinierile aparţin autorului, n.m. R.C.]!. 


Evident, majoritatea contribuţiilor din dosar sunt, totuşi, inedite. Textul 
introductiv e semnat de Mircea Martin și se intitulează En guise din- 
troduction: D'un postmodernisme sans vivages et d'un postmodernisme Sans 
postmodernite!!?. Apare semnalat şi aici, în mai multe rânduri, caracterul 
pluralist al postmodernismului (acesta fiind descris drept un curent ce îm- 
bină direcţii, tradiţii sau soluţii estetice dintre cele mai variate), însă mizele 
articolului se îndreaptă mai degrabă spre un alt aspect legat de pluralism, 
un aspect discutat relativ puţin în spaţiul cultural românesc până la acea 
vreme. Mai exact, e vorba de faptul că există o pluralitate (o multitudine) 
de postmodernisme. 

Foarte mulţi teoreticieni români au discutat, înainte de dosarul revistei 
„Euresis” din 1995, despre manifestări ale postmodernismului în spaţii 
culturale diferite, semnalând faptul că există, în unele cazuri, diferențe 
majore. Ceea ce trebuie amintit aici însă e faptul că de obicei aceste discu- 
ţii erau purtate după o schemă relativ comună: există un postmodernism 
(autentic) în Occident (sau, mai ales, în spaţiul american) și există un post- 
modernism românesc (sau est-european) care fie nu e la fel de autentic 
precum cel occidental, fie e un fals postmodernism. Astfel, apelând adesea 
la o atitudine extrem de critică față de spaţiul cultural românesc, mulți au- 
tori au sugerat că postmodernismul românesc fie nu există, fie este o copie 
nereușită a postmodernismului american. Dezbaterea era purtată pe baza 
unor dihotomii exclusive: postmodernism zdevărat vs. postmodernism 


III. Alexandru Muşina, Sinapse, Aula, Braşov, 2001, p. 201. 

112. Mircea Martin, En guise dintroduction: D'un postmodernisme Sans vivages 
et d'un postmodernisme sans postmodernite în „Furesis”, nr. 1-2, 1995, pp. 3-13; 0 
versiune în limba română a textului a fost publicată și secvențial în două articole ale 
autorului din 1996: prima jumătate din articol a fost publicată cu titlul Spre pn post- 
modernism nețărmurit? în „Luceafărul”, nr. 37, octombrie 1996, pp. 12-13, iar cea 
de-a doua jumătate a textului apare cu titlul Un postmodernism fără postmodernitate 
în „România literară”, nr. 40, 1996, pp. 12-13. 

fals, respectiv postmodernism american (occidental) vs. postmodernism 
românesc (eventual, est-european)!*. Articolul lui Mircea Martin, în foar- 
te multe secvenţe, îşi propune tocmai depăşirea acestor tipuri de categorii 
dihotomice restrictive. 

Faptul că postmodernismul diferă de la o formă de artă la alta e un as- 
pect consemnat de mai mulți critici. La Mircea Martin observăm că aceste 
distincţii sunt însă extinse şi la nivelul spaţiilor (socio-)culturale, iar exem- 
plele avute în vedere nu vizează, de această dată, exclusiv o comparaţie 
între spaţiul românesc şi cel occidental: 


les acceptions du terme difterent de la litterature ă Parchitecture, des arts 
plastiques ă la musique, chaque domaine avec ses traditions specifiques ă 
Pinterieur desquelles on peut ctablir Pautres dificrences entre la pratique 
artistique et la thcorie, entre le discours et le meta-discours. |...] Passant 
d'un espace culturel ă un autre, de PEurope en Amerique du Nord ou du 
Sud, les sens changent de nouveau, incvitablement. Le postmodernisme 
colombien, par exemple, est autre que celui francais ou techeque. Nous 
donnons le mâme nom ă des realites difterentes!!*. 


Multitudinea de versiuni ale postmodernismului este evidenţiată de au- 
tor şi atunci când aceasta descrie relația curentului cu modernismul care l-a 
precedat, sugerând posibilitatea mai multor soluţii de depăşire (sau reinte- 
grare) a paradigmei moderniste în funcţie de diferitele direcţii ale acesteia: 


Tout acte de postmodernisme suppose une relation logique avec le mo- 
dernisme, avec un certain modernisme. La conceptualisation ne peut 
empecher la representation ă chaque fois specifique. Chaque auteur post- 
moderne este libre et condamne en mâme temps ă concevoir autrement 
le modernisme. C'est de lă aussi que provient peut-âtre la diversite decon- 
certante des manifestations postmodernesl!5. 


Modul în care Mircea Martin argumentează multitudinea de manifestări 
diferite ale curentului postmodern diferă faţă de opiniile altor teoreticieni 


113. Sigur, putem avea în vedere şi situaţia fericită în care unii critici au conclu- 
zionat că postmodernismul românesc, deși e diferit de cel american, nu e mai puţin 
relevant în materie de inovaţii estetice. Însă această situaţie nu exclude abordarea 
„dualistă” a problemei, în condiţiile în care discuţia, oricum, se reduce la aceleaşi 
două spaţii culturale (cel românesc vs. cel occidental). 

114. Mircea Martin, En guise d“introduction: D'un postmodernisme sans vivayges et 
d'un postmodernism sans postmodernitt în „Furesis”, nr. 1-2, 1995, p. 5. 

IIS. Ibid. 

care abordaseră subiectul în epoca precedentă prin câteva nuanţe foarte 
importante. Pentru comparaţie putem apela, spre exemplu, la articolul 
(simptomatic, în mai multe privinţe) al lui Nicolae Manolescu din „Caiete 
critice” 1986 unde acesta afirma: „în momentul de față, confuzia conti- 
nuă să fie destul de mare în privinţa postmodernismului și există cam tot 
atâtea păreri câte capete şi-au pus la contribuţie materia cenuşie”!!€. Ideea 
sugerată de Manolescu aici, dar şi în alte pasaje din acelaşi articol (sau în 
alte articole similare din perioadă), este aceea că existau mai multe teorii 
despre postmodernism, multe dintre acestea extrem de diferite între ele, 
dacă nu chiar contradictorii. Însă, pentru Manolescu, această multitudine 
de teorii nu semnala faptul că există mai multe forme de postmodernism, 
ci faptul că postmodernismul (unic în felul său) era un concept încă necla- 
rificat pe deplin. Practic, Manolescu pledează pentru un curent omogen, 
unitar, iar opiniile contradictorii despre concept sugerează dificultatea sa 
teoretică. Simplificând, putem admite faptul că autorul lucra aici după un 
model logic ce presupune o teorie corectă despre postmodernism, respectiv 
o multitudine de zeorz care nu pot fi (toate) corecte (din moment ce unele 
dintre ele sunt contradictorii). Fără a putea discerne (dat fiind contextul în 
care a fost scris articolul — România anilor 80) care este zZevărarul post- 
modernism, Manolescu asociază multitudinea teoriilor existente despre 
postmodernism cu o eventuală dificultate a conceptului (cel puţin raportat 
la contextul socio-politic şi cultural respectiv). Pentru Mircea Martin, lu- 
crurile stau diferit, în condiţiile în care acesta pledează pentru o pluralitate 
de manifestări diferite ale curentului postmodern. Numeroasele direcţii 
propuse de teoreticieni, critici sau artişti în raport cu postmodernismul, 
fie ele şi contradictorii, nu semnalează un curent instabil sau neclar, ci un 
curent care s-a dezvoltat spre mai multe forme diferite, coexistente. Ideea 
mai multor postmodernisme ar fi, de altfel, perfect congruentă cu caracterul 
pluralist intrinsec asociat în general cu postmodernismul. Desigur, compa- 
raţia dintre cele două texte are aici doar un rol expozitiv şi nu presupune 
neapărat o confruntare valorică. De altfel, acest lucru ar fi, oricum, aproape 
imposibil, dat fiind faptul că în cazul lui Manolescu vorbim despre unul 
dintre primele texte legate de postmodernism din perioada României anilor 
"80, în timp ce articolul lui Martin, propunând în mod vizibil o mai largă 


I16. Nicolae Manolescu, Poezii pereche în „Caiete critice”, nr. 1-2, 1986, p. 52. 

deschidere teoretică, e publicat într-un context socio-politic şi cultural 
mult mai relaxat!!”. 

Articolul lui Mircea Martin se opreşte în mai multe rânduri şi asupra 
situaţiei postmodernismului românesc, în special în ultimele paragrafe ale 
textului, autorul semnalând aici caracterul realmente complex al literatu- 
rii române postmoderne, în ciuda unui context social total nefavorabil. 
Plecând de la ideea că societatea românească a acelor ani nu era încă o 
societate propriu-zis postmodernă (din punct de vedere economic, soci- 
al, dar şi din punctul de vedere al mentalităților), verdictul pe care îl dă 
Martin în raport cu postmodernismul românesc este cel anticipat încă 
din titlul articolului: în cazul spaţiului cultural românesc de la acea vreme 
vorbim despre un (posibil) postmodernism fără postmodernitate. Această 
idee avea să fie, de fapt, reluată sau parafrazată masiv în anii următori de 
către mai mulți teoreticieni români ai curentului. Pe de altă parte, într-un 
interviu din 1999 deja amintit, Alexandru Muşina ironizează deopotrivă 
ideea propusă de Martin a unui „postmodernism fără postmodernitate”, 
precum şi dezvoltarea ei de către alți autori români: 


Mircea Martin, care este un tip superinteligent — dar el, ca şi Manolescu, 
are marea calitate şi marele defect de a produce sofisme, necesare într-un 
fel complexelor şi limitelor culturii române — se întreba la moment dat 
dacă nu poate exista un postmodernism (literar) fără postmodernitate. 
E ca şi cum ai vorbi de computer fără electricitate. Mircea Martin, cu 


117. Menţionarea lui Manolescu aici nu e însă complet întâmplătoare, în condiţiile 
în care însuşi Mircea Martin face o trimitere ușor polemică la acesta chiar în ultimul 
paragraf al articolului atunci când discută despre disputa privind posibila postmoder- 
nitate a generaţiei '60 în contrast cu generaţia '80: „Jaloux de leur propre originalite 
[...] les quatre-vingtards s'averent extrâmement pointilleux ă se d6limiter de leurs 
predecesseurs et [...] Popposition entre la generation des annces *60 et celle des 
annces '80 structure, en fait, la periode contemporaine des lettres roumaines. Cela 
tant, on a du mal a admettre opinion suivant laquelle la gencration des annces "60 
serait, ă son tour, postmoderne du fait qu'elle a «renouc avec la tradition», surtout la 
tradition proche, de Pentre-deux-guerres. N. Manolescu fonde cette hypothese sur 
!opposition entre le postmodernisme et... le proletcultisme [...]. Deux remarques 
s'imposent: le postmodernisme ne saurait s'opposer au proletcultisme puisque la nc- 
gation de ce dernier a ctre extra-litteraire, politique [...] Enfin, Paction de recuperation 
de la generation des annces *60 n'a rien d'une attitude postmoderniste; c'est plutât 
le retour ă une relative normalit€, une reprise du circuit normal de la litterature nati- 
onale, interrompu arbitrairement par la periode proletcultiste. En outre, ce qui a 6t€ 
recupere ce fut precisement... le modernisme” (p. 13). 

fineţea-i caracteristică, nu tranşa, dar s-au găsit destui prostovani care 
să se repeadă să ne demonstreze că poate exista un postmodernism fără 
postmodernitate!!ă. 


În interviu, chiar înainte de această critică explicită a tezei lui Martin, 
Muşina pare să ironizeze (de această dată, fără a-l nominaliza pe Martin) 
şi ideea unor mutații postmoderne care diferă de la o ţară la alta: „dacă 
ţi-aş spune, hai să analizăm postmodernismul tadjic sau chirghiz, sau post- 
modernismul sudanez, bineînţeles că ai râde. Dar când spunem postmo- 
dernismul românesc suntem foarte mândri că postmodernismul, care este 
ceva transnațional, exprimă o lume fără naționalism, capătă acest atribut 
de «românesc», care ar fi deosebit de postmodernismul străin”!!?. 

Ideea conform căreia postmodernismul a luat forme radical diferite de 
la un spaţiu socio-cultural la altul apare, însă, şi în alte articole din dosar. 
De altfel, după articolul introductiv semnat Mircea Martin, urmează un 
capitol intitulat sugestiv Postmodernisme — Postmodernismes. Aici Monica 
Spiridon, spre exemplu, afirmă în textul său: „cutting across the otherwise 
huge bibliography gathered recently reveals almost as many postmoder- 
nisms as there are geographical areas, cultures, domains of speculation and 
creation (and an extra some)”!%. Aș sublinia din citatul reprodus mai sus 
şi expresia „huge bibliography gathered recently”. Dacă în România anilor 
"80 unul dintre neajunsurile majore ale dezbaterii privind postmodernismul 
se lega de puţinele resurse bibliografice disponibile, iată că, în mod previ- 
zibil, în 1995 vorbim despre un volum imens de astfel de resurse (recent 
devenite disponibile). În opinia autoarei, multitudinea de teorii despre 
postmodernism, precum şi numeroasele soluţii estetice propuse de artişti 
dau curentului o dimensiune copleșitoare, totalizantă, care riscă, de fapt, 
să-l anuleze conceptual: „today, postmodernism means Everything — an 
antiphrastic variant of Nothing”. Privit astfel, postmodernismul devine 
un fel de anti-curent artistic, refuzând să propună un anumit program 


I18. Mihail Vakulovski, Porzrer de grup cu «generația» *80 (interviuri), Lracus 
Arte, Bucureşti, 2011, pp. 98-99. 

119. Ibid., p. 98. În plus, acelaşi Muşina nu este de acord, la câteva paragrafe 
distanţă, nici cu prezența unui spirit postmodern transnaţional (global) la nivelul 
spaţiului cultural românesc: „să nu punem blugilor românești eticheta Levi's. Deci 
Levi's românesc, cam aşa ar fi postmodernismul românesc” (p. 100). 

120. Monica Spirdon, Postmodernism îs Elsewhere în „Euresis”, nr. 1-2, 1995, p.77. 

121. Ibial. 

estetic, acceptând orice formă pre-existentă şi orice experiment inedit de- 
opotrivă. Simplificând, putem spune că postmodernismul ar avea drept 
(unic) program estetic lipsa oricărui program estetic: 


post-modernism lacks the freedom of typological circulation other notions 
enjoy, for instance 7he baroque, romanticism and so on. Umberto Eco's 
identifying postmodernism with a spiritual category simply means that 
postmodernism is not content with a given style of creation, neither with 
a particular aesthetic program [...] to put it in terms of poetics, in the 
language of the various arts, postmodernist pluralism (occasionally labe- 
led as eclectism) takes shape through its own law: Everything is allowed! 


when it comes to subjects or to the techniques of creation!?. 


Raportat la perioada respectivă, observăm că dezbaterile privind con- 
ceptul de postmodernism în spaţiul cultural românesc par să fie aduse la zi 
odată cu acest dosar, dat fiind numărul foarte mare de articole reproduse 
aici, articole ce acoperă cele mai diversificate arii ale fenomenului postmo- 
dern. Vorbim, pe de o parte, de texte (foarte bine documentate) despre 
postmodernism în muzică (Valentina Sandu-Dediu), arhitectură (Augustin 
loan), arte (Amelia Pavel, Adina Văeţi) sau în lingvistică (Rodica Zafiu). 
De asemenea, dosarul propune şi o secţie de recenzii la câteva volume im- 
portante (care vizează, de asemenea postmodernismul) recent apărute la 
acea vreme în spaţiu occidental sau cel românesc. În plus, lista de colabo- 
ratori în sine poate fi un indicator al relevanţei teoretice a dosarului. Apar, 
spre exemplu, reproduse două articole semnate de nume importante ale 
teoriei literare din spaţiul occidental — Linda Hutcheon, respectiv Richard 
Shusterman — sau autori români care emigraseră deja (unii de foarte mulți 
ani) în Occident: Virgil Nemoianu, Marcel Cornis-Pope, Mihai Spăriosu, 
Christian Moraru. Dintre autorii români nu lipsesc nici acele nume care se 
implicaseră în dezbaterea privind postmodernismul încă din anii '80: Ion 
Bogdan Lefter!?, Monica Spiridon, Radu G. Ţeposu, Gheorghe Crăciun, 


122. Ibid., pp. 81-82. 

123. Articolul lui Ion Bogdan Lefter, intitulat La veconstruiction du moi de Vauteur, 
preia, de fapt, şi câteva porțiuni din textul său Secvenţe Zespre scrierea unui „roman 
de idei”, publicat în „Caiete critice” 1986. Menţiunea nu apare în cadrul articolului 
din „Euresis”, dar avea să fie făcută de autor într-o notă de subsol din volumul său 
Postmodernism. Din dosarul unei „bătălii” culturale, Paralela 45, Piteşti, 2000, p. 85: 
„apărut în limba franceză, sub titlul La reconstruction du moi de Pauteur, în Euresis 
[...] textul preia porţiuni din Secvenţe despre scrierea unui „roman de idei” şi din 

respectiv cei doi autori amintiți deja, Alexandru Muşina şi loana Em. 
Petrescu, cu articolele datând chiar de la sfârşitul anilor '80. Nu în ultimul 
rând, câteva observaţii foarte interesante descoperim şi într-o secvenţă a 
dosarului dedicată postmodernilor români — aici autori precum Marian 
Papahagi, Svetlana Cârstean, Ilina Gregori ş.a. discutând punctual poetica 
anumitor autori postmoderni români. 

Pe de o parte, opiniile, direcțiile şi speculaţiile din dosar aduc la zi 
dezbaterea despre postmodernism (raportat la perioada respectivă), însă 
surprind, în egală măsură, dimensiunea caleidoscopică a postmodernismu- 
lui. Postmodernismul devine un curent tot mai greu de definit pe măsură 
ce apar noi mărci definitorii ale sale. Impresia creată este aceea că aproape 
orice atitudine sau soluţie estetică poate fi o marcă a postmodernismului: 
istoricitatea, dar și post-istoria, distanţa estetică, dar şi anularea distanţei 
estetice, textualitatea pură, dar și realul cotidian ş.a.m.d. De fapt, un de- 
taliu interesant legat de dosarul „Euresis” se referă chiar la această căutare 
a mărcilor definitorii pentru postmodernism. E, într-o anumită măsură, 
o nouă atitudine a teoreticienilor români care nu mai urmăresc (ca în anii 
'80) să definească postmodernismul, ci caută mărcile definitorii ale post- 
modernismului. Diferenţa dintre cele două atitudini poate părea superfici- 
ală, dar, în plan concret, ea presupune o altă logică a discursului teoretic. 
În loc să definească postmodernismul („postmodernismul este...”), autorii 
aduc în discuţie noi concepte/direcţii literare („the collapse of distance”, 
„the rhetoric of disenchantment”, „the rhetoric of displacement” ş.a.m.d.) 
pe care le asociază cu paradigma postmodernă, înlocuind astfel o posibilă 
definiţie a acesteia. Pe scurt, chiar dacă e vorba mai degrabă de o dite- 
rență subtilă, merită specificat faptul că în anii '80 teoreticienii români 
încercau să definească postmodernismul, în timp ce în anii '90 miza pare 
a fi aceea de a descrie postmodernismul (prin apelul la noi concepte, la fel 
de neclare, în fond). Accentul, astfel, în anii '90, se mută de la „postmo- 
dernismul” propriu-zis, la „mărcile postmodernismului”, iar acum aceste 
mărci sunt cele care se cer definite, nu conceptul-umbrelă ce le însumează. 
Sigur, această schimbare de atitudine nu „rezolvă”, de fapt, niciuna din- 
tre provocările cărora teoreticienii trebuie să le răspundă. Pe de o parte, 
postmodernismul rămâne neclarificat pe deplin (de altfel, e foarte posibil 


Imposibila întoarcere [...] cu toată repetiţia, îl includ aici [în volum, n.m. R.C.] 
pentru prima sa treime, care rezuma situaţia pentru ipoteticul cititor străin [...]”. 

ca o definiție clară a conceptului să nu existe). Pe de altă parte, fiind vorba 
de un curent eclectic, pluralist, postmodernismul pare să accepte drept 
mărci definitorii aproape orice fel de soluţii estetice. Astfel noua provoca- 
re a teoriei devine acum aceea de a defini mărcile definitorii ale postmo- 
dernismului (probabil infinite ca număr), după ce tacit evitase definirea 
postmodernismului în sine. Situaţia, de fapt, e foarte bine sintetizată de 
Monica Spiridon în articolul pe care l-am amintit anterior: „postmoder- 
nism ranges with the concepts that everybody makes use of but nobody 
defines”!7%*. Vorbim, așadar, de o permanentă extindere a „domeniului” 
postmodern, prin acumularea treptată de noi concepte operaţionale, chiar 
dacă aceste concepte, în multe cazuri, nu sunt neapărat clarificare teore- 
tic, având mai degrabă un efect pur sugestiv. Desigur, distincţia pe care 
am propus-o anterior între teoriile anilor '80 şi cele din anii '90 nu e una 
radicală, descrieri ale postmodernismului printr-o enumerare de concep- 
te extravagante, respectiv încercări de definire punctuale ale termenului, 
existând în ambele decade. Acesta e și motivul pentru care am vorbit de 
o atitudine teoretică, mizele principale ale articolelor favorizând mai de- 
grabă definirea conceptului în 80, respectiv descrierea sa (prin asociere 
cu noi concepte literare) în anii 90. 

Privind retrospectiv, putem admite faptul că dosarul revistei „Euresis” 
a câştigat în bibliografia românească de specialitate o popularitate similară 
cu cea a dosarului „Caietelor critice” din 1986, ambele fiind citate (uneori 
masiv) în majoritatea volumelor româneşti dedicate postmodernismului, 
în ciuda diferenţelor dintre ele!%. Dacă numărul din 1986 al „Caietelor 
critice” este primul dosar major dedicat postmodernismului în cultura ro- 
mână, într-un anume sens, „Euresis” 1995 (publicat, probabil, în 1996) 
poate fi privit ca ultimul dosar important în acest sens, dat fiind faptul că 
începând cu anul 1996 dezbaterea se mută în volumele de autor dedica- 
te postmodernismului (Monica Spiridon, Liviu Petrescu — 1996, Mircea 


124. Monica Spiridon, Postmodernism îs Elsewbere în „Euresis”, nr. 1-2, 1995, p. 
82. 

125. Recunoscând importanţa majoră pe care dosarul revistei „Euresis” 1995 l-a 
avut, noua serie a revistei republică parţial dosarul în 20009 într-un număr oma- 
gial („Euresis” — număr tematic: Romanian postmodernism — then and now, nr. 
1-4 din 2009), adăugând şi câteva contribuţii noi (de la autori precum Dumitru 
Chioaru, Miruna Runcan, Paul Cernat, Anca Băicoianu ş.a.), precum şi o secvenţă 
In Memeoriam: Matei Călinescu (la care contribuie Mircea Martin, Monica Spiridon, 
Alexandru Matei, Raluca Dună şi Irina Georgescu). 

Cărtărescu — 1999, Ion Bogdan Lefter — 2000 etc.). Traseul de la „Caiete 
critice” 1986 la „Euresis” 1995, completat cu selecţia de articole din an- 
tologia Competiția continuă, surprinde, de fapt, toate direcțiile majore din 
dezbaterea românească a postmodernismului în revistele literare românești. 
Această „bătălie culturală” se mută însă în anii următori spre volumele de 
autor unde, cel puţin în unele cazuri, putem vorbi despre încercări teore- 
tice de circumscriere a fenomenului postmodern. 

Primele volume 


După 1995, dezbaterea privind postmodernismul în spaţiul cultural româ- 
nesc trece din planul articolelor din revistele literare la volumele de autor. 
Vorbim, în acest caz, de abordări mult mai ample în care postmodernismul 
e investigat în detaliu, urmărindu-se evoluţia istorică a conceptului sau re- 
gistrul de direcţii spre care curentul s-a dezvoltat. Dacă articolele teoretice 
din reviste păstrau un caracter fragmentar, abordând doar câteva aspecte 
punctuale legate de postmodernism (sau, din contra, observaţii generale 
asupra conceptului lipsite de o reală utilitate teoretică), volumele de autor 
încearcă în mai multe dintre cazuri să stabilească o imagine de ansamblu 
coerentă şi aparent totalizantă asupra fenomenului. 

Înainte, însă, de a discuta volumele importante apărute după 1995, 
merită amintite câteva cărți (apărute mai devreme) care abordează, fie şi 
parţial, problematica postmodernismului sau care propun abordări mai 
puţin teoretice, dar relevante subiectului, venind din zone precum istoria 
artei, eseistică, naratologie etc. 

Un prim exemplu foarte important în acest sens este cartea lui Radu 
Lupan, Moderni şi postmoderni — text şi context II, publicată în 19881. Aşa 
cum notează și Ştefan Borbely într-un studiu, „cartea lui Radu Lupan, 
Moderni şi postmoderni (1988) fiind prima care pune la noi, în mod expli- 
cit, termenul |de postmodernism] pe copertă”?. Apariţia acestei cărți în 
spaţiul cultural românesc din 1988 e într-o anumită măsură surprinzătoare, 
în condiţiile în care dezbaterea privind conceptul de postmodernism abia 
prindea contur la acea vreme în articolele din revistele literare. Desigur, 
volumul lui Radu Lupan nu are neapărat ca miză centrală clarificarea 


I. Radu Lupan, Modern şi postmoderni — Text şi context II, Cartea Românească, 
București, 1988. 
2. Ştefan Borbely, Existența diafană, Ideea Europeană, Bucureşti, 2011, p. 123. 

conceptuală a postmodernismului. Autorul propune, mai degrabă, o ana- 
liză a câtorva opere importante ale unor autori precum Joyce, Faulkner, 
Pynchon, Barth ş.a. De asemenea, aşa cum sugerează și titlul cărții, accen- 
tul nu cade doar pe scriitorii postmoderni, ci şi pe cei moderni. Cu toate 
acestea însă, volumul lui Radu Lupan abordează în mai multe rânduri, 
dintr-o perspectivă istorică şi teoretică, conceptul de postmodernism, iar 
observaţiile sale (multe dintre ele fiind construite pe fondul textelor lui 
John Barth) sunt foarte interesante, mai ales dacă ţinem cont de anul 
publicării volumului. De exemplu, autorul propune la un moment dat o 
micro-istorie a termenilor care au desemnat soluţiile estetice legitimate în 
proza americană postmodernă: 


interesantă e şi evoluţia termenilor care le-au desemnat în timp, fiecare 
adăugând şi marcând, de fapt, o altă notă, mai mult sau mai puţin defini- 
torie. La început a fost mezafictiunea (metafiction). Lermenul a fost intro- 
dus de criticul şi romancierul William Gass |... ]. Într-un eseu-manifest, 
publicat în Partisan Review, în anul 1973, Raymond Federman, critic 
şi romancier, propunea pentru noile forme de ficțiune o altă denumire 
«mai adecvată»: suprafictiune (surfiction) |...]. Dar Jerome Klinkowitz, 
mai imperios şi vehement, numeşte noua proză o fictiune a rupturii (dis- 
ruptive fiction). 


Volumul lui Radu Lupan apelează frecvent la o bibliografie occidentală 
(aparținând, mai ales, spaţiului universitar american) şi e orientat spre autori 
de limbă engleză, însă, cu toate acestea, comentariile sale critice privind 
textele respectivilor autori moderni şi postmoderni nu dau impresia unui 
volum omogen, arătând, mai degrabă, ca un grupaj de texte cu mize şi 
abordări diferite, puse laolaltă pe baza unor criterii foarte vagi (cum ar, fi 
spre exemplu, caracterul modern sau postmodern al textelor). În raport 
cu postmodernismul, există două capitole unde mai multe dintre obser- 
vaţiile teoretice propuse de John Barth sunt amplu comentate, aici fiind, 
într-adevăr, clarificare câteva aspecte ale curentului precum apropierea sa 
de o cultură a maselor sau (în raport cu textele postmoderne) intertextu- 
alitatea şi autoreferenţialitatea. 

În 1992 apare volumul Vârstele romanului semnat de Liviu Petrescu 
în cadrul căruia conceptul de postmodernism ocupă un rol important. Aşa 


3. Radu Lupan, Moderni şi postmoderni — Text şi context II, Cartea Românească, 
Bucureşti, 1988, pp. 141-142. 

cum aflăm din Argumentul cărţii, intenţia lui Liviu Petrescu aici este aceea 
de stabili un set de trăsături specifice pentru diferitele categorii de roman 
modern. Într-o primă fază, criticul clujean propune o delimitare majoră 
(frecvent întâlnită în critica literară, de altfel) între un „prim modernism” 
şi „marele modernism”, distincția servindu-i pentru o mai bună clasifica- 
re a diferitelor tipuri de roman modern. În continuarea acestei delimitări 
însă, Liviu Petrescu întâmpină o dificultate teoretică venită, de această 
dată, din partea conceptului de postmodernism: „cercetarea noastră s-a 
complicat considerabil, o dată cu impunerea, relativ recentă, a unui nou 
concept teoretic, acela de «post-modernism», ceea ce ne-a obligat la unele 
delimitări suplimentare”*. În opinia autorului, una dintre dificultățile ma- 
jore pe care le implică curentul postmodernist se leagă de faptul că acesta 
este privit de unii critici drept o continuare a modernismului (eventual, 
o ultimă fază a modernismului), în timp ce alţii cataloghează noul curent 
drept unul orientat împotriva modernismului. Soluţia pentru care optează 
Liviu Petrescu porneşte de la faimosul Rapport sur le savoir al lui Lyotard 
la care criticul clujean aduce câteva nuanţări importante. În studiul lui 
Lyotard, modernismul e asociat în general cu o formă de meta-discurs 
legitimator — științele (sau, într-un sens mai larg, anumite tipuri de cunoaș- 
tere specifice) sunt incapabile să se legitimeze singure, ele fiind legitimate, 
de fapt, printr-o metanaraţiune legitimatoare. Postmodernismul, în ace- 
caşi ordine de idei, ar fi o paradigmă care (spre deosebire de modernism) 
e rezervată fată de orice fel de metadiscurs legitimator (de aici caracterul 
pluralist al postmodernismului, în perfectă concordanţă, de altfel, cu filo- 
zofia poststructuralistă). Prin urmare, în clasificarea vârstelor romanului, 
Liviu Petrescu propune trei etape distincte, stabilite în funcţie de relaţia 
lor cu o formă de metanaraţiune legitimatoare: etapa primului modernism 
e legitimată de o metanaraţiune ce poate fi generic numită emanciparea 
prin știință a umanității, modernismul târziu, pe de altă parte, ar fi în 
acest caz legitimat de un model al cunoaşterii diferit (zoza/izarea cunoştin- 
telor); în fine, etapa postmodernă ar corespunde unei crize a metanaraţiu- 
nii totalizante, enciclopedice, iar rezolvarea acestei crize a metanaraţiunii 
legitimatoare se poate dezvolta în două direcții: 1. Emergenţa unei noi 
metanarațiuni legitimatoare, cel mai probabil, pluraliste, capabile să cultive 
contradicții (spre deosebire de alte modele precedente) sau 2. Dezvoltarea 


4. Liviu Petrescu, Vârstele romanului, Eminescu, Bucureşti, 1992, p. 6. 

postmodernismului de pe poziţiile unei paradigme rezervate faţă de orice 
formă de metanaraţiune legitimatoare. Simplificând, am putea spune că 
diferitele etape ale modernismului şi formele specifice pe care aceste mo- 
dernisme le-au luat îşi justifică „regulile jocului” pe baza unor metanara- 
țiuni corespunzătoare (iluminismul, respectiv, filosofia lui Hegel, ar putea 
fi, spre exemplu, metanaraţiunile legitimatoare pentru primul modernism, 
respectiv pentru modernismul târziu), în timp ce postmodernismul refuză 
să se revendice de la o metanaraţiune legitimatoare, ceea ce, de altfel, ar 
justifica acele observaţii ale teoreticienilor conform cărora în postmoder- 
nism „anything, goes”. 

Deși pleacă de la observaţiile filosofului francez, Liviu Petrescu se în- 
depărtează în mai multe rânduri de acesta, însă motivele acestor distanțări 
sunt cât se poate de evidente. Practic, miza cărţii lui Liviu Petrescu nu 
este „condiţia postmodernă” în sine, ci o analiză a diferitelor categorii de 
roman modern şi postmodern. În plus, o mare parte din volum e de fapt 
orientată exclusiv spre modernism. Un lucru important însă de menţionat 
aici e faptul că volumul Poerica postmodernismului, publicat în 1996 de 
Liviu Petrescu, se bazează în mare măsură pe această carte, fiind o rescri- 
ere a Vârstelor romanului, orientată, de această dată, în primul rând spre 
conceptul de postmodernism. Prim urmare, în cadrul acestui subcapitol 
nu voi discuta aspecte punctuale privind Vârstele romanului, în condiţiile 
în care cele mai importante observaţii ale criticului clujean vor fi preluate 
şi în Poetica postmodernismului (analizată în subcapitolul următor). 

Trecând mai departe, e important de amintit un alt volum parțial de- 
dicat literaturii postmoderne (româneşti), un volum care a avut parte de 
o bună receptare în spaţiul cultural românesc. E vorba de Istoria zragi- 
CĂ şi grotescă a întunecatului deceniu literar nouă (1993) a lui Radu G. 
Ţeposut. Volumul se deschide cu o prefaţă în care autorul face câteva 
clarificări importante legate de apariția cărții: 


această carte ar fi trebuit să apară în 1985. La cârma editurii se afla însă 
atunci un om care-şi făcuse un stil din ipocrizie. Am amânat manuscrisul 
trei ani la rând |... ] am lăsat manuscrisul să moţăie în sertar, aşa cum era 


5. Radu G. Ţeposu, Istoria tragică şi grotescă a întunecatului deceniu literar nouă, 
Eminescu, Bucureşti, 1993. Autorul, de altfel, a fost o figură prezentă în dezbaterile 
româneşti privind postmodernismul, contribuind cu articole atât în „Caiete critice” 
1986, spre exemplu, precum și în „Euresis” 1995 (de altfel, în „Euresis” 1995 apare 
inclusiv o cronică la volumul Istoria tragică... semnată de Letiţia Guran). 

el redactat în ultima variantă, purtând ca dată ziua de 1 aprilie 19809. Este 
data pe care o poartă şi acum [|...] cartea mea arată aşa cum am abando- 
nat-o acum patru ani”. 


Volumul debutează cu o analiză a ideii de generaţie literară, continuând 
cu o delimitare a generaţiilor literare româneşti, atât din zona literaturii 
primare, cât şi din sfera criticii. Autorul aduce în discuţie aceste aspecte 
pentru a scoate în evidenţă caracterul atipic al generaţiei '80 — subiectul 
central al cărţii. Încă din primul capitol însă discursul se îndreptă şi spre 
conceptul de postmodernism, autorul amintind aici inclusiv de articolul 
său din revista „Caiete critice” 1986. Acolo, Radu G. Ţeposu propunea 
o analiză comparativă între romantism, modernism și postmodernism în- 
cercând să stabilească asemănări și diferenţe semnificative între cele trei. E 
important de notat faptul că în Istoria tragică şi grotescă... autorul alege 
să se delimiteze, cel puţin parţial, față de observaţiile pe care le făcea în 
1986, invocând şi descoperirea unor noi resurse bibliografice importante: 


folosindu-mă acolo de foarte subtilele distincţii ale loanei Em. Petrescu 
din Eminescu. Modele cosmologice şi viziune poetică (1978), trăgeam con- 
cluzia că postmodernismul trăieşte încă sub pecetea unui model cosmo- 
logic kantian, fragmentarist, variat şi neomogen [|...]. Acum nu mai cred 
acest lucru şi mă dezic de vechea opinie [...]. Am citit de curând o ex- 
cepţională carte a lui Gianni Vattimo, instructivă din multe puncte de 
vedere, intitulată La fin de la modernite. 


Dezicerea lui Radu G. Ţeposu e doar parțială însă, în condiţiile în care 
autorul mizează în continuare pe o delimitare a postmodernismului prin 
comparaţie cu modernismul și romantismul. Mai mult decât atât, Radu 
G. Jeposu apelează la o definire a postmodernismului pe baza distincțiilor 
propuse de Ioana Em. Petrescu, însă, notează autorul, modelul postmo- 
dern nu este cel kantian, ci mai degrabă o formă de model platonician 
(„un model platonician întors”). Simplificând, am putea admite faptul că 
pentru Radu G. Ţeposu postmodernismul ar fi un modernism cu nostal- 
gia romantismului, sau, eventual, o formă de modernism care încearcă 
să încorporeze şi mecanismele specifice romantismului. De asemenea, în 
mai multe secvenţe observaţiile lui Radu G. Ţeposu amintesc de tezele lui 
Alexandru Muşina privind postmodernismul sau noul antropocentrism: 


6. Ibid.,p. 5. 
7. Ibid., p. 29. 

„incep să se prefigureze zorii unui nou umanism şi, în sens strict cultural, 
poate ai unui nou clasicism, cum au lăsat să se înțeleagă unii exegeţi, în- 
trucât totul se încheie în retorică”8. 

Pe măsură ce discursul autorului evoluează la nivelul acestui prim ca- 
pitol (mai pronunţat teoretic) din carte, în mod surprinzător, imaginea 
postmodernismului devine tot mai confuză. Radu G. Jeposu urmăreşte 
deopotrivă să se dezică de vechile sale observaţii privind conceptul, în timp 
ce avansează noi ipoteze menite mai degrabă să relativizeze şi dinamizeze 
posibilele perspective asupra conceptului — o idee pare, totuși, să rămână 
constantă de-a lungul acestor relativizări ale specificului postmodern: dacă 
modernismul a distrus ideea de totalitate (transcendenţă, magie, mistică 
etc.), postmodernismul încearcă (obsesiv, spune autorul) să recupereze 
ideea de totalitate, însă nu poate face acest lucru decât prin retorică („tran- 
scendenţa s-a mutat în retorică”, „pentru a accede la o imagine totalizantă 
a ei, istoria trebuie recuperată printr-un discurs”, „recuperarea totalității 
în retorică” ş.a.m.d.). 

Încheierea acestui prim capitol teoretic din carte nu aduce nicio lămurire 
suplimentară privind conceptul, semănând mai degrabă cu o debarasare 
totală (şi paradoxală) de orice demers teoretic privind postmodernismul: 
„aşadar să începem să teoretizăm postmodernismul. Sau, mai bine, să în- 
şir aici toate referințele bibliografice, folosite şi nefolosite, în ordinea în 
care sunt ele împrăștiate pe masă. Cititorul n-are decât să teoretizeze sin- 
gur”!0. Urmează, în mod previzibil, o lungă listă de referinţe (aproape 
o pagină întreagă) ce cuprinde autori precum Umberto Eco, loana Em. 
Petrescu, Jaques Derrida, Jose Ortega y Gasset, Nicolae Manolescu ş.a. 
Gestul lui Radu G. Ţeposu e aici în mod evident unul ironic (în paragraful 
final al capitolului teoretic, autorul ne invită „să începem” să teoretizăm 
postmodernismul) şi e completat de ultimele propoziţii din capitol care 
aduc o nuanţă suplimentară de detaşare ironică: „ultima nebunie care îmi 
va rămâne, probabil, este aceea de mă crede postmodern. E treaba criticii 
să mă vindece de ea”!!. 

După acest prim capitol teoretic din carte (un capitol care în final di- 
namitează orice încercare de stabilizare a conceptului de postmodernism), 


8. Ibid., p. 30. 
9. Ibid., pp. 33-35. 
I0. Ibid.,p. 41. 
II. Ibid., p. 42. 

volumul lui Radu G. Ţeposu continuă cu trei ample capitole intitulate su- 
gestiv Poezia, Proza şi, respectiv, Critica. Aceste trei capitole sunt, la rândul 
lor, împărţite în mici articole, fiecare articol fiind dedicat unui anumit autor. 
Ca să dau un singur exemplu, capitolul Poezzz se deschide cu următoarea 
observaţie: „Lot ce postmodernismul a putut da mai coerent şi mai bine 
articulat în poezie, la noi, aflăm în lirica lui MIRCEA CĂRTĂRESCU”2. 
Textul continuă cu o analiză a poeticii lui Mircea Cărtărescu, sunt aminti- 
te şi comentate cronologic volumele acestuia şi, doar în câteva rânduri, se 
aminteşte de caracterul postmodern al textelor cărtăresciene. După acest 
model sunt construite în întregime cele trei capitole de analiză literară din 
cartea lui Radu. G Teposu, configurând astfel o istorie compactă a litera- 
turii române din deceniul nouă. 

Ultimul text din volum însă, având rol de concluzie, intitulat Melancolia 
textului, aduce o notă suplimentară cărții (o notă cu tentă existențialistă, 
am putea admite). În cele aproximativ trei pagini de încheiere, autorul 
(re)pune sub semnul întrebării întregul său demers critic, dezicându-se 
într-o oarecare măsură, și de această dată, de propria carte: 


Autorul acestei cărți e un ipocrit. El nu este nici ludic, nici spiritual şi 
nici ironic, cum pretinde în rândurile de început [...] n-a făcut altceva 
decât să înşire el însuşi cuvinte [...] păstrându-și totuși energia de a mai 
scrie unul singur, unul care să pună capăt aceste divagaţii interminabile!$. 


Aceste observaţii însă sunt menite, de fapt, să întărească o idee schițată 
de-a lungul întregului capitol final: realitatea omului postmodern e una 
textuală; existenţa individului e inutilă, iar refugiul individului într-o rea- 
litate textuală e un act la fel de inutil: 


te scoli în fiecare dimineaţă la fel, îți pipăi faţa puhăvită de somn |... ] ca- 
feaua are mereu acelaşi gust dulceag-amar |... ] şi dintr-odată îţi dai seama 
că toate gesturile tale de zi cu zi, toată viaţa ta e un scenariu prescris în 
cele mai mici amănunte în cărțile posomorâte care stau cu spatele la tine, 
căci tu însuţi nu eşti decât un personaj [...] omul postmodern a retezat 
toate iluziile care vin din afară |... ] şi-a descoperit lumea lui de hârtie pe 
care poate s-o contemple la nesfârşit [...] viaţa lui e o frază de altcineva 
inventată. EI o imită, și ştie bine asta!. 


12. Ibid., p. 43. 
13. 1biq., p. 200-202. 
14. Ibid. 

Dacă admitem faptul că primul şi ultimul capitol din cartea lui Radu 
G. Ţeposu sunt cele teoretice (comparativ cu partea de analiză a textelor 
literare din restul cărții), constatăm, de fapt, că autorul preferă să practice 
o formă de anti-teoretizare. El, de altfel, condamnă explicit încă din primul 
capitol încercarea de a teoretiza postmodernismul și în acelaşi timp ironi- 
zează posibilitatea unui astfel de demers. Fără a sugera neapărat Zzficulta- 
tea conceptului, autorul preferă să sugereze nptilitatea conceptului. În 
mod paradoxal însă, această inutilitate a conceptului (sau a oricărui demers 
literar în general) poate fi o marcă a postmodernismului. Cu alte cuvinte, 
paradoxul interesant pe care aceste capitole teoretice îl ridică poate fi re- 
zumat în felul următor: autorul evită să teoretizeze postmodernismul din 
cauză că e conştient de inutilitatea unui astfel de demers, însă, e conştient 
de inutilitatea acestui demers în calitate de „om/scriitor postmodern” 
(aşa cum autorul însuși defineşte „omul postmodern”, ca un individ care 
a conştientizat o anume inutilitate a actului scrierii sau, într-un sens mai 
pesimist, o inutilitate a existenţei în general). 

Merită menţionat, în continuare, şi un alt volum din 1993 care, deşi nu 
problematizează decât ocazional postmodernismul, e, totuşi, citat frecvent 
în studiile româneşti ulterioare dedicate conceptului — e vorba de volumul 
lui Marin Mincu, Textuahsm și autenticitate. Cartea, de fapt, e un amplu 
eseu compus în mare măsură din articole mai vechi ale autorului, cele mai 
multe datând din anii '80, cu toate că există şi câteva secvenţe inedite. Nu 
voi insista foarte mult pe acest volum însă, din două motive: 1. Volumul, 
aşa cum anticipam, nu este interesant în mod special de postmodernism; 
2. 'Lextualismul (conceptul central din volum), aşa cum apare el teoreti- 
zat de Marin Mincu, nu e neapărat o marcă a postmodernismului, fiind 
un concept propriu al autorului menit să desemneze o anumită poetică 
identificabilă la autori dintre cei mai diverşi!5. Legăturile textualismului 
teoretizat de Marin Mincu cu un eventual postmodernism (românesc) 
sunt, mai degrabă, incidentale, mizele autorului fiind cu totul altele. Nu 
e, astfel, de mirare faptul că în volum există secvenţe dedicate unor scrii- 
tori precum Ion Barbu (o referință foarte importantă, de altfel, în raport 


15. Pentru o amplă analiză a contribuţiilor lui Marin Mincu în spaţiul cultural ro- 
mânesc vezi Adriana Stan, Bastionul lingvistic. O istorie comparată A structuralismului 
în România, Editura Muzeul Literaturii Române, Bucureşti, 2017, capitolul Ca/ea 
de acces. Marin Mincu (pp. 322-337). 

cu textualismului lui Marin Mincu), Nichita Stănescu, Mircea Ivănescu, 
Marin Preda sau chiar Mihai Eminescu. 

Un alt volum interesant, publicat un an mai târziu, în 1994, este car- 
tea lui Dan Grigorescu, Între cucută şi Coca-Cola! Volumul are însă un 
subtitlu neobişnuit dacă privim în ansamblu conţinutului studiului: Noze 
despre amurgul postmodernismului. Impresia creată este aceea că urmea- 
ză să se discute aspecte ce ţin de un eventual sfârşit al postmodernismu- 
lui, caracterul autodistructiv al curentului, semnele unei epuizări creative 
ş.a.m.d. În mod surprinzător, însă, o parte însemnată din carte discută mai 
degrabă despre postmodernismul anilor *60 — '70, preistoria curentului 
(aşa cum o numeşte autorul) și, mai ales, despre relația postmodernismu- 
lui cu mişcări precedente precum modernismul sau avangarda. De altfel, 
autorul vorbeşte, la un moment dat, de două postmodernisme (americane) 
diferite, unul incipient al anilor *60, respectiv un postmodernism al anilor 
'70, ambele, însă, sunt parţial definite în relaţie cu avangarda. Pe scurt, 
postmodernismul american al anilor 60 încercă să revitalizeze moştenirea 
avangardistă europeană, în timp ce postmodernismul anilor '70 era mai 
puţin preocupat de trecut şi cultiva o formă de eclectism. 

Câteva observaţii importante sunt făcute încă din primul capitol al cărții, 
intitulat sugestiv Marea despărțire a apelor. Autorul propune stabilirea unor 
distincții între avangardă şi modernism, între modernism şi postmodernism 
sau, mai ales, între cultura maselor şi cultura înaltă. Trebuie menţionat, de 
asemenea, faptul că în mare parte studiul lui Dan Grigorescu se orientează 
spre zona artelor, o atenţie imensă fiind acordată avangardei (în raport cu 
care e definit cel mai frecvent postmodernismul), kitsch-ului (în anumite 
rânduri) sau pop-artului: 


Nu orice lucrare de artă care nu se conformează noțiunilor canonice ale 
calității e, automat, un Kztsch, iar influenţa Kzrsch-ului asupra artei poate 
produce, aşa cum a demonstrat-o îndeajuns pop-artul, opere de valoare. 
Am impresia că acest aspect al problemei nu a fost investigat îndeajuns 
de comentatorii postmodernismului!?. 


16. Dan Grigorescu, Între cucută și Coca-Cola, Minerva, Bucureşti, 1994. Volumul 
ridică, însă, o oarecare problemă editorială: pe coperta propriu-zisă a cărţii apare ti- 
tlul De Ja cucută la Coca-Cola, în timp ce pagina de gardă propune formularea Între 
cucută şi Coca-Cola. 

17. Ibi., pp. 9-10. 

Autorul semnalează însă foarte clar în mai multe rânduri, în ciuda nu- 
meroaselor trimiteri la avangardă sau la o cultură a maselor, faptul că 
postmodernismul nu este nici o formă de neo-avangardă, nici un curent 
prin excelenţă orientat spre mase. Trăsăturile postmodernismului propuse 
aici devin aşadar mai degrabă orientative decât definitorii, iar dificultatea 
conceptului este şi ea reiterată în mai multe rânduri. 

Discutând pe un fond ce ţine de istoria artei, autorul surprinde totuși 
câteva mărci punctuale ale pop-art-ului care ţin de o anumită direcţie cultu- 
rală în general legitimată de postmodernism: e vorba despre raportul dintre 
opera de artă şi marfă, iar, în acest sens, Dan Grigorescu notează: „în vreme 
ce arta pop a dezvăluit caracterul de marfă al artei, în vestul Europei — şi, 
într-o mai mică măsură, în Statele Unite — avea loc o «estetizare a mărfii» 
(inclusiv a reclamei și a aranjamentului vitrinelor)”!E. Sigur, dintre cele 
două aspecte sugerate în citatul reprodus aici (arta ca marfă, respectiv mar- 
fa ca artă), poate că în raport cu postmodernismul e mai puţin important 
faptul că arta era privită (şi) ca o marfă (existând astfel de perspective şi în 
trecut, în special în zona artelor plastice la care se referă, de fapt, textul). 
Ceea ce reprezintă într-adevăr o mutație relevantă e mai ales caracterul 
artistic al mărfii — vorbim, pe de o parte, de o estetică a reclamei (foarte 
importantă, de altfel, în postmodernism, dacă nu chiar o marcă distincti- 
vă a paradigmei), respectiv de reprezentări artistice ale mărfurilor (unde, 
ca să ne rezumăm la un singur exemplu, operele lui Andy Warhol au fost 
într-adevăr revoluționare, domeniul în sine putând fi extins sau încorporat 
unei estetici a cotidianului, de asemenea specifică postmodernismului). 


1996 


În 1996 apare volumul lui Liviu Petrescu, Poetica postmodernismului, bazat 
pe o carte anterioară a autorului, Vârstele romanului, din 1992. Spre deo- 
sebire de volumului din 1992, unde miza centrală a studiului era romanul 
modern, în Poetica postmodernismului Liviu Petrescu urmăreşte de această 
dată extensiv specificul postmodernismului, astfel volumul debutează cu 
un Argument în care e prezentată o scurtă istorie a utilizărilor concep- 
tului în spaţiul occidental. Vorbim, mai exact, de o rescriere a volumului 
Vârstele romanului, în condiţiile în care cele două cărți sunt structurate 
la fel: ambele debutează cu un Argument, urmat de trei mari capitole 


18. Ibid., p. 59. 


158 


Volume de autor, retrospective 


intitulate la fel: Cosfi4/ Minervei, În orizontul misterului şi Lira lui Orfeu. 
Conţinutul celor patru părți este, de asemenea, similar, mari secvenţe de 
text din Vârstele romanului regăsindu-se şi în Poetica postmodernismului. 
Legătura dintre cele două volume este, de altfel, semnalată și de autor în 
Argumentul de la Poetica postmodernismului: „Poetica postmodernismului 
constituie, de fapt, o versiune nouă — substanţial refăcută și amplu actuali- 
zată, mai cu seamă sub raportul informaţiei — a lucrării noastre din 1992, 
Vârstele romanului”. 

Poetica modernismului timpuriu şi cea a modernismului târziu sunt 
şi ele discutate în volumul din 1996, autorul urmărind aceeaşi filozofie 
a lui Jean Francois Lyotard — vorbim, astfel, de un modernism legitimat 
metanarativ, respectiv, de un postmodernism care caută mai degrabă de- 
legitimarea ca trăsătură specifică. Studiul criticului clujean continuă cu o 
amplă investigaţie a fragmentarismului (sau a pluralismului) specific post- 
modern plecând, de această dată, de la observaţiile unor autori precum 
Ihab Hassan sau Alvin Toffler, iar aici e important de semnalat raportul 
pe care criticul clujean îl stabileşte între fragmentarismul postmodern (aşa 
cum apare el descris de Hassan) şi procesul de de-masificare (specific so- 
cietăţilor postindustriale, conform lui Alvin 'Toffler). Pe scurt, în termeni 
de producţie, o societare industrială (care ar corespunde, în acest caz, mo- 
dernismului) e caracterizată prin industrializare, cuprinzând serii extinse 
de produse standardizate, identice. Societatea postindustrială, pe de altă 
parte, ar urmări mai ales specificul individual sau de grup, astfel vorbim, în 
acest caz, de produse personalizate, specifice. Un exemplu pe care îl preia 
aici Liviu Petrescu de la Alvin 'Toffler se referă la televiziunea prin cablu 
care, prin diversitatea de programe oferite, produce un act de de-masificare, 
împărțind spectatorii în grupuri mai mici, în funcţie de preferințele perso- 
nalizate ale acestora (în raport cu oferta disponibilă în grila de programe). 
Standardizarea ar corespunde astfel metanaraţiunii legitimatoare, în timp 
ce personalizarea poate fi privită ca o rezervă faţă de aceasta. În plus, Liviu 
Petrescu apelează la conceptul de simulacru (propus de Jean Baudrillard) 
pentru a clarifica şi mutaţia pe care o suferă semnul lingvistic în trecerea 
de la o paradigmă modernă la una postmodernă: 


pentru Baudrillard, semnul lingvistic se cere clasificat în două mari cate- 
gorii; este vorba, astfel, pe de o parte, de «reprezentări ale realităţiii» — în 


19. Liviu Petrescu, Poerica postmodernismului, Paralela 45, Piteşti, 1996, p. 13. 

cazul cărora semnul lingvistic este privit doar ca «reflectare a unei realități 
esenţiale» — iar, pe de altă parte, la polul opus, este vorba de «simulacra» — 
în cazul cărora semnul lingvistic îşi găseşte în sine însuşi propriul principiu 
fondator [...] era postmodernă este, în concepţia lui Jean Baudrillard, era 
prin excelenţă a unui supremaţii a simulacrului?. 


Aceeași idee prezentată în citatul anterior apare de fapt menţionată și 
în Argumentul cărţii, de această dată cu trimitere la filozofia lui Fredric 
Jameson (de asemenea, una dintre sursele esenţiale pentru cartea lui Liviu 
Petrescu): „apariţia postmodernismului înseamnă, este de părere Fredric 
Jameson, o abolire totală a referinţei și instaurarea unei ere a semnului 
pur 

Autoreferenţialitatea discursului, poetica intranzitivităţii, semnul ling- 
vistic golit de referință, o epocă a simulacrelor ş.a.m.d. sunt, la Liviu 
Petrescu, nuanțele aceleiaşi caracteristici definitorii a postmodernismului 
(tendința de a nu se configura pe baza unei metanaraţiuni legitimatoare, 
rezerva față de aceasta). Un lucru important trebui amintit, de asemenea, 
cu privire la volumul lui Liviu Petrescu: secvențele teoretice în care sunt 
discutate caracteristicile postmodernismului sunt, de fapt, completate, cu 
numeroase exemple din literatura primară care oferă tezei o mai mare 
stabilitate. În această privinţă e uşor de observat faptul că inițial Poezzca 
postmodernismului a tost o carte despre vârstele romanului. În plus, din- 
colo de analiza mutaţiilor postmoderne și ilustrarea efectelor în literatură, 
autorul urmărește şi etapele succesive pe care critica și teoria literară le-au 
străbătut în corespondenţă cu instaurarea postmodernismului, o paralelă 
cel puţin interesantă aici fiind cea dintre structuralism /poststructuralism 
şi modernism/postmodernism: 


mişcarea structuralistă poate fi socotită drept una din cele de pe urmă 
manifestări semnificative ale modernismului înalt; apariţia poststructura- 
lismului corespunde cu o transformare profundă şi radicală de epistemă, 
ceea ce ne îndreptăţeşte să vorbim despre naşterea unei noi ere în cultura 
umanităţii, era postmodernă?. 


A . v ş e i 
În mod surprinzător, volumul lui Liviu Petrescu nu a câştigat o foar- 
te mare popularitate în spațiul cultural românesc, în ciuda numeroaselor 


20. Ibid., p. 110. 
21. Ibid., p. 8. 
22. Ibid., p. 107. 

reeditări de-a lungul anilor, şi, mai ales, în ciuda faptului că vorbim de- 
spre unul dintre primele volume teoretice dedicate integral conceptului 
de postmodernism. "Ținând cont de anvergura teoretică, probabil că sin- 
gurul volum comparabil în epocă rămâne cartea Între cucută şi Coca-Cola 
a lui Dan Grigorescu din 1994, însă acolo autorul propune o perspectivă 
comparatistă asupra postmodernismului, mizând foarte mult pe relația 
curentului cu avangarda sau pop-artul, iar această perspectivă nu numai 
că fusese dezbătuta parţial încă din anii '80 în cultura română, dar întâm- 
pinase încă de atunci o oarecare rezistență din partea criticilor. De altfel, 
stabilirea unor coordonate ale postmodernismului în raport cu avangarda, 
pop-artul sau alte curente strict artistice, riscă să limiteze, de fapt, dimen- 
siunea epistemică a postmodernismului. Cu alte cuvinte, deși ambii autori 
discută deopotrivă despre postmodernism ca epistemă (specifică societății 
postindustriale) şi curent artistic, volumul lui Liviu Petrescu are avantajul 
de a insista în primul rând pe ideea unui postmodernism ca epistemă, în 
timp ce la Dan Grigorescu curentul artistic postmodern (sau corespondența 
sa cu avangarda) pare să primeze. 

Aşa cum spuneam, însă, în volumele despre postmodernism publicate 
în anii următori foarte mulţi dintre autori ignoră complet volumul Poezica 
postmodernismului sau se rezumă exclusiv la menţionarea sa, inclusiv în 
acele condiţii în care volumele respective împărtăşesc în mare măsură opinii 
similare cu cele propuse de Liviu Petrescu (ca să mă rezum la două exemple, 
ce vor fi analizate în subcapitolele următoare, putem aminti aici volumul 
lui Mircea Cărtărescu din 1999, Postmodernismul românesc, sau volumul 
lui lon Bogdan Lefter, Postmodernism. Din dosarul unei „bătălii” culturale 
din 2000). În mod previzibil, de o mai bună receptare s-a bucurat volu- 
mul Poetica postmodernismului în spaţiul cultural clujean. Spre exemplu, 
în volumul său din 1999, Oprzecismul şi promisiunile postmodernismului, 
Mihaela Ursa nota următoarele: „Poezca postmodernismului este, la ora ac- 
tuală, cea mai importantă şi fundamentală analiză românească a fenomenu- 
lui postmodern, având în egală măsură avantajul informaţiei de ultimă oră, 
dar mai ales pe acela al cercetării de anvergură epistemică”?*. Tot în spaţiul 
cultural clujean apare în 2011, sub coordonarea Sandei Cordoş, un volum 
dedicat integral textelor lui Liviu Petrescu, iar aici, în mod previzibil, mai 


23. Mihaela Ursa, Optzecismul şi promisiunile postmodernismului, Paralela 45, 
Piteşti, 1999, p. 27. 

mulți autori vor analiza inclusiv Poetica postmodernismului. E interesant 
de notat faptul că şi aici ceea ce atrage atenţia celor mai mulți critici este 
același caracter sistemic al studiului lui Liviu Petrescu — Gheorghe Perian, 
spre exemplu, notează: 


Poetica postmodernismului se remarcă prin viziunea sistemică în care a fost 
scrisă [...] prin demersul său, Liviu Petrescu se înscrie în şirul (nu prea 
lung) al «tratatiştilor români», iar lucrarea lui se aşază în linia celor sem- 
nate de Liviu Rusu (Estetica poeziei lirice), G. Călinescu (Cars de poezie), 
N. Manolescu (Despre poezie)?*. 


In fine, Constantin Cubleşan semnalează, într-un volum din 2015, im- 
portanţa volumului lui Liviu Petrescu în contextul cultural local: 


Când în Occident a început a se vorbi despre postmodernism, informa- 
ţiile teoretice soseau la noi oarecum clandestin şi, evident, cu întârziere, 
aşa încât fiecare dintre comentatorii de atunci ai fenomenului prezentau 
canonul acestuia, ca lăutarii, după ureche. Abia în anii '90 lucrurile s-au 
mai limpezit, s-au cristalizat (una dintre primele abordări serioase a fost 
aceea a lui Liviu Petrescu, Poetica postmodernismului, în 1996)%. 


Pe lângă volumul lui Liviu Petrescu, dedicat integral conceptului de 
postmodernism, în anul 1996 apar şi alte publicaţii importante care dis- 
cută, cel puţin în anumite secvenţe, subiectul. Un prim volum ce poate fi 
amintit aici provine din zona artelor şi îi aparţine Magdei Cârneci (Texte 
despre postmodernism. Arta anilor *80). Autoarea, aşa cum am semnalat 
în mai multe rânduri în cadrul studiului de față, a fost o figură prezentă 
în dezbaterile românești privind postmodernismul (contribuind cu arti- 
cole atât în dosarul din 1983 al revistei „Caiete critice” — dosar dedicat 
noii poezii — cât şi în dosarul din 1986 dedicat postmodernismului sau în 
„Euresis” 1995 ş.a.). Volumul e construit dintr-o serie de articole publicate 
anterior de autoare, acestea datând de fapt din perioada 1985-1994. În 
ciuda subtitlului cărții (Texte Zespre postmodernism), unele dintre articole 
nu insistă, de fapt, atât de mult pe acest subiect, fiind orientate analitic 
mai degrabă spre arta anilor '80 în general (aşa cum sugerează mult mai 
adecvat titlul cărții). Dat fiind faptul că vorbim de articole publicate inițial 


24. Gheorghe Perian, O poetică românească a postmodernismului în Sanda Cordoş 
(coord.), Spiritul critic la Liviu Petrescu, Limes, Cluj-Napoca, 2011, p. 156. 

25. Constantin Cubleșan, Dimitru Radu Popescu în labirintul mitologiei contem- 
porane, Editura Şcoala Ardeleană, Cluj-Napoca, 2015, p. 147. 

separat, la distanţe semnificative de timp, volumul capătă în mod evident 
un caracter fragmentar. Mai mult decât atât, volumul se încheie cu două 
articole publicate în limba engleză, în condiţiile în care, în mod evident, 
restul cărții este scris în limba română. Astfel, trebuie admis faptul că vo- 
lumul Magdei Cârneci, deşi oferă o imagine de ansamblu privind studiile 
autoarei despre postmodernism (unele dintre ele apărute foarte devreme în 
spaţiul cultural românesc), nu reuşeşte să construiască o imagine coerentă 
despre postmodernism în general, nu doar datorită diferenţelor de stil (sau 
de limbă) de la un articol la altul, dar şi datorită faptului că multe dintre 
articole comentează detaşat doar câteva aspecte legate de postmodernism, 
uneori reluând sau nuanţând aceleași idei. 

Tot din 1996 datează şi volumul Monicăi Spiridon, Apărarea şi îlus- 
zravea criticii. Avem de-a face şi aici cu o colecţie de articole publicate 
anterior în reviste literare (inclusiv în perioada comunistă). Sigur, volumul 
nu e integral dedicat postmodernismului, debutând cu un capitol de (şi 
despre) critică literară (titlurile subcapitolelor fiind aici extrem de suges- 
tive: Afinități constrastive: Sadoveanu şi Thomas Mann, Introducere în 
metoda Iui Paul Cornea, Cronică la o premieră absolută: Istoria critică a 
literaturii ş.a.). 

Analiza postmodernismului e rezervată în volumul Monicăi Spiridon în 
capitolul al doilea, intitulat Discrsi/ critic la ora Postmodernismului. Deşi 
vorbim aici de o culegere de articole mai vechi ale autoarei, spre deosebire 
de volumului Magdei Cârneci, spre exemplu, această selecție a Monicăi 
Spiridon e mult mai bine structurată, asigurând întregului capitol o viziune 
oarecum omogenă asupra fenomenului. Primele trei articole funcționează 
foarte bine ca introducere în problematica postmodernismului, discutând 
reperele istorice importante din evoluţia curentului precum şi câteva tră- 
sături definitorii. De altfel, unul dintre aceste prime trei articole, intitulat 
Mitul ieșirii din criză, a fost iniţial publicat în dosarul „Caietelor critice” 
din 1986 unde, aşa cum am arătat într-un capitol precedent, a fost unul 
dintre cele mai importante contribuții acolo. 

Volumul Monicăi Spiridon continuă cu o serie de articole care investi- 
ghează, de această dată, relaţia dintre postmodernism şi gândirea poststruc- 
turalistă /deconstructivistă, respectiv o serie de articole dedicate poeticii 
postmoderniste. Faptul că, în succesiunea lor, articolele sunt grupate (în 
mare măsură) tematic e motivul pentru care, aşa cum spuneam, volumul 
Monicăi Spiridon păstrează o oarecare omogenitate. Cu toate acestea, 

fiind vorba de articole publicate la diferențe mari de timp, simpla grupare 
tematică nu e însă suficientă pentru a circumscrie o viziune perfect coe- 
rentă asupra fenomenului. Vorbim, mai degrabă, de investigaţii punctuale 
ale unor aspecte ce ţin de postmodernism sau, dimpotrivă, de tablouri 
generale ale evoluţiei curentului; cele două abordări, însă, nu își găsesc 
întotdeauna punctele comune, astfel, reperele analizate în detaliu de au- 
toare nu se regăsesc neapărat în tablourile generale descrise de aceasta 
sau, viceversa, dintre etapele general prezentare în imaginea de ansamblu 
a evoluţiei postmodernismului, doar câteva sunt parțial problematizate 
în detaliu. Desigur, pe de altă parte, nu vorbim în acest caz de un volum 
dedicat integral postmodernismului, ci de un capitol. Astfel, e clar că nu 
avem de-a face cu o încercare de analiză sistemică a postmodernismului, 
aşa cum, de altfel, precizează şi autoarea în prefaţă cărții: 


Critica modernă nu se mai gândeşte pe sine ca anexă, ci ca parte autono- 
mă a literaturii |... ] ceea ce numim generic Critică e, de fapt, o sumă de 
critici, o gamă de activităţi diverse (foileton, lectură de orientare sociolo- 
gică, stilistică, poetică sau semiotică, descriere şi evaluare, critică a ideilor 
şi critică... a criticii). Angajându-se pe drumul acestea, critica încetează să 
fie Mausoleul literaturii, preferând să-i devină Destin. Dincolo de ţinta 
lor evidentă, toate textele pe care le-am adunat în volumul de faţă încearcă 
să ilustreze practic această idee de critică şi totodată, o legitimează şi o 
apără |sublinierile aparţin autoarei, n.m. R.C.]?. 

Ultimele două articole din capitolul dedicat postmodernismului aduc 
câteva nuanţe suplimentare în discursul autoarei. E vorba aici, în primul 
rând, de articolul Ce nu este postmodernismul?. Întrebarea retorică din titlu 
se dovedește a avea și valenţe ironice dacă ţinem cont că articolul vizează 
postmodernismul românesc, fiind în acelaşi timp singurul subcapitol care 
abordează extensiv acest subiect. Fără a sugera faptul că postmodernis- 
mul românesc nu este postmodernism, autoarea pune totuși sub semnul 
întrebării convingerea (uneori categorică) a criticilor cu privire la această 
problemă, soluţia propusă fiind o relativizare a etichetelor literare: chiar 
dacă există o nouă sensibilitate în cazul literaturii optzeciste, e foarte po- 
sibil ca această nouă sensibilitate să nu se suprapună complet peste logica 


26. Monica Spiridon, Apărarea şi ilustrarea criticii, Editura didactică şi pedago- 
gică, Bucureşti, 1996, p. 8. 

A - y 
postmodernă. În plus, autoarea semnalează faptul că mutaţia postmodernă 
nu e definitorie în raport cu literatura, având implicații mai extinse: 


jocurile Postmodernismului se fac în cu totul alte sfere mult mai eterale 
decât cea a literaturii. Şi anume, în planul de maximă generalitate al istoriei 
intelectuale unde el atrage după sine apariţia unei «noi sensibilităţi» şi a 
unei «noi retorici» |...] nu putem pretinde că ştim foarte clar ce anume 
este Postmodernismul [...] Postmodernismul 7 este o vezeră de creație şi 


nici măcar un program literar!”. 


E, de asemenea, interesant faptul că în punctele importante ale demon- 
straţiei sale, autoarea trimite în acest articol la volumul lui Radu G. Ţeposu 
(Istoria tragică şi grotescă a întunecatului deceniul literar nouă), semnalând 
deopotrivă importanţa şi neajunsurile volumului respectiv. Astfel, autoarea 
precizează faptul că „Radu G. Ţeposu se lansează, curajos, într-o panoramă 
completă a literaturii promoţiei şi reprezintă deocamdată un unicat în do- 
»28, În egală măsură, nu este de acord cu delimitările pe care criticul 
le propune în clasificarea sa a postmodernismului românesc, reproşându-i 
acestuia că „lasă loc pentru excesiv de mult arbitrar, despărțind, uneori în 
mod flagrant, ce e la fel; şi, invers, apropiind fără nici un temei, ce e vizibil 
diferit”. Autoarea se referă la diferitele categorii de termeni-umbrelă pe 
baza cărora Radu G. Ţeposu propune o serie de dihotomii literare. Spre 
exemplu, în distincţia textualism vs. mitologia derizoriului, autoarea nu 


meniu 


vede o distincţie propriu-zisă la nivelul operelor literare româneşti, întru- 
cât întreaga promoţie literară e deopotrivă preocupată de ambele direcţii. 
Trimiterile frecvente la cartea lui Radu G. Ţeposu îi permit însă autoarei şi 
formularea câtorva observaţii care ţin de statutul artistului sau al criticului 
în postmodernismul românesc şi de relaţia dintre cele două: 


optzecistul, când este prozator sau poet, e dublat de o conştiinţă critică 
lucidă şi laborioasă, care-l însoţeşte peste tot ca umbra. Când e critic, 
e neapărat un «critic-creator». Nu-mi rămâne decât un regret: dintr-o 
elementară decenţă şi pudoare Radu G. Ţeposu s-a omis pe sine dintre 
criticii promoţiei. Astfel, pe cât de talentat tot pe atât de bun şi instruit 
meseriaş, el însuşi ar fi fost în carte «Figura» criticului creator optzecist”?. 


27. Ibid., p. 164. 
28. Ibid., p. 159. 
29. Ibid., p. 162. 

Capitolul despre postmodernism din Apărarea şi ilustrarea criticii se 
încheie cu un articol care readuce în discuţie disputa modernism/post- 
modernism, însă, ceea ce poate fi remarcat încă din primele rânduri ale 
articolului e faptul că acesta diferă semnificativ stilistic față de toate cele- 
lalte texte: „din când în când, în lunile de vară, trenul expres care circulă 
de la Caen în direcţia Rennes opreşte — pe neaşteptate — într-o localitate 
normandă minusculă, neprevăzută nicăieri în orare |... ] aici totul are pre- 
stanţă, atmosferă şi stil. Năpădită de flori căţărătoare [...]”%. Articolul 
continuă cu prezentarea unor idei dezbătute la o conferință de la Cerisy, 
dedicată modernismului și, în întregimea sa, textul poate fi privit, de fapt, 
ca o încheiere propriu-zisă a capitolului dedicat postmodernismului din 
carte (aşa cum primele articole aveau rol de introducere), o încheiere vi- 
zibil stilizată care, readucând în discuţie modernismul, propune anularea 
distincţiei modernism /postmodernism în favoarea unei continuităţi între 
cele două curente: „mai mult decât în artele plastice, în arhitectură, sau în 
literatură, în filozofie, continuitatea Modernism / Postmodernism rămâne 
mult mai evidentă [...] Modernitatea a murit: Trăiască Modernitatea”*!. 

Monica Spiridon se plasa împotriva criticii de tip „monument”, meta- 
fora respectivă făcând trimitere şi la abordările sistemice care încearcă să 
monumentalizeze (uneori excesiv de rigid) un anumit fenomen literar. În 
mod evident, Apărarea şi ilustrarea criticii e un volum care (nu doar în 
capitolul dedicat postmodernismului) reuşeşte să păstreze o anume flui- 
ditate, preferând problematizările în locul încadrărilor rigide. Sigur, acest 
lucru se poate datora şi faptului că avem de-a face cu un volum constituit 
din texte publicate inițial separat, însă, prin natura analizelor sale, Monica 
Spiridon oferă totuși, atât cât este posibil unei culegeri de texte, impresia 
unui volum unitar. 


1998-1999 


După primele volume româneşti dedicate parţial sau integral conceptului de 
postmodernism, apărute disparat între anii 1988-1996, urmează o perioadă 
bogată în materie de studii dedicate postmodernismului. Doar între anii 
1998-2000, spre exemplu, apar peste cinci volume de autor dedicate con- 
ceptului, două dintre acestea fiind considerate extrem de importante şi la 


30. Ibid., p. 165. 
31. Ibi., p. 169. 

ora actuală — Postmodernismul românesc al lui Mircea Cărtărescu, respectiv 
Postmodernism. Din dosarul unei „bătălii” culturale de lon Bogdan-Lefter. 
Într-un anume sens, putem admite faptul că acest punct culminant al stu- 
diilor românești dedicate postmodernismului coincide, de fapt, cu sfârșitul 
dezbaterii privind conceptul. Practic numeroasele contribuţii, acoperind 
dimensiuni dintre cele mai vaste ale postmodernismului, consolidează con- 
ceptul într-o măsură care permite tot mai puţine direcții relevante pentru 
viitoarele dezbateri/teoretizări. Foarte multe dintre volumele apărute după 
1999 admit faptul că vor relua o serie de detalii deja discutate în cultura 
română sau se rezumă la a aduce anumite nuanţări diferitelor ipoteze deja 
prezente. În plus, nu e astfel de mirare faptul că după anul 2000 apar în 
cultura română inclusiv dicționare dedicate postmodernismului, un indiciu 
suplimentar al consolidării (monumentalizării) conceptului. 

Aşadar, un prim volum, care datează din 1998, îi aparţine lui Carmen 
Muşat, Perspective asupra romanului românesc postmodern şi alte fictiuni 
teoretice. După cum sugerează şi titlul, volumul e interesat în primul rând 
de proza românească postmodernă, autoarea încercând să stabilească, mai 
ales în primul capitol al cărţii (ocupând mai mult de jumătate din întreg 
volumul), reperele teoretice relevante aici. Perspectiva din care e proble- 
matizat postmodernismul (sau proza postmodernă, mai exact) e clarificată 
încă din primele pagini ale volumului: 


nu se poate vorbi despre literatură, la sfârşitul acestui secol dominat de 
obsesia post-ismelor şi de dezbaterea pe marginea dispariţiei subiectului, 
fără a lua în discuţie raporturile infinit nuanţate dintre opera literară și 
realitate în dubla ei ipostază: de destin al unei colectivităţi, consemnat de 
istorie, dar şi de destin individual, transcris în jurnal |...] descoperirea 
corporalității și a relaţiei acesteia cu istoria este, cred, unul dintre aspectele 
cele mai interesante ale postmodernismului românesc*?. 


Aşadar, autoarea e mai puţin interesată de postmodernism în general 
sau de postmodernismul românesc în general, urmărind, mai ales, „unul 
dintre aspectele cele mai interesante ale postmodernismului românesc” şi 
anume corporalitatea (sau, mai exact, descoperirea corporalităţii în raport 
cu istoria). Vom observa însă parcurgând volumul faptul că termenul de 
corporalitate are înţelesuri dintre cele mai extinse, el putând face trimitere 


32. Carmen Muşat, Perspective asupra romanului românesc postmodern şi alte fic- 
ziuni teoretice, Paralela 45, Piteşti, 1998, p. 5. 

la corpul fizic al autorului, la conştientizarea propriei corporalităţi de către 
autor, la corpul textului, corporalizarea textului prin biografism ş.a.m.d. 
Deşi pornește cu o trimitere bibliografică la studiul lui Michel Foucault 
despre istoria corpului, volumul lui Carmen Muşat pare să rezoneze mult 
mai mult cu studiile lui Gheorghe Crăciun care vorbea în termeni similari 
despre corporalitate în literatură** și care ocupă, de altfel, un rol impor- 
tant în volumul lui Carmen Muşat, fiind frecvent citat, atât ca teoretician / 
eseist cât şi ca prozator. 

Marele avantaj al volumului este acela al amplelor analize şi exemple 
provenite din literatura română. Primul capitol al cărții se numește Repere 
teoretice, însă analiza literară este preocuparea principală a autoarei (aşa cum 
de altfel sugerează şi titlul cărţii). Observațiile strict teoretice, pe de altă 
parte, deşi câştigă foarte multă consistență datorită exemplificărilor oferite, 
rămân uneori într-o zonă lipsită de o reală utilitate critică /teoretică. Un 
exemplu: în mai multe rânduri autoarea discută problema realităţii, iar o 
parte importantă a sensibilităţii optzeciste este asociată raportării la real. 
Însă această raportare la real(itate) e descrisă în următorii termeni: 


tendinţa tot mai evidentă de «retragere din cuvânt» este dublată de aspi- 
raţia scriitorului de a reintra în lume din dorinţa de a percepe realitatea 
înconjurătoare «aşa-cum-este» ea |... ] scriitorul postmodern șzze că ten- 
siunea creată de lipsa de motivaţie a relației dintre realitate și limbaj nu 
poate fi anulată, șzze că literatura există în virtutea unui «contract ficţio- 
nal» tacit între autor şi cititor [sublinierile aparţin autoarei, n.m. R.C. ]**. 


Lumea „aşa cum este ea” sau scriitorul care „ştie” anumite lucruri ser- 
vesc unei descrieri generale a atmosferei optzeciste în măsura în care sunt 
exemplificate (şi, în cazul volumului, în general sunt exemplificate), însă 
exemplificările ar fi fost suficiente pentru a obține același efect, fără intro- 
ducerea teoretică care creează, mai degrabă, confuzii. De altfel, expresii 
de tipul „tensiunea creată de lipsa de motivaţie a relaţiei dintre realitate și 
limbaj” sunt supra-saturate de termeni abstracţi şi vagi care dau o dificul- 
tate suplimentară (şi inutilă) textului. 

Nu toate investigațiile teoretice din volum rămân într-o zonă excesiv 
de abstractă, existând numeroase semnalări clare ale unor mărci definitorii 


33. Cf. Mihaela Ursa, Gheorghe Crăciun — monografie, Aula, Braşov, 2000. 
34. Carmen Muşat, Perspective asupra romanului românesc postmodern şi alte fic- 
ziuni teoretice, Paralela 45, Piteşti, 1998, p. 107. 

ale postmodernismului românesc (în proză) — aici, însă, intervine o pro- 
blemă pe care o semnalam și la începutul capitolului de față. În anul 1998, 
tradiţia românească a teoretizărilor postmodernismul avea deja o oarecare 
consistență, astfel observaţii legate de caracterul pluralist al curentului, 
de relația cu modernismului sau poststructuralismul nu fac altceva decât 
să reia vechea dezbatere. Prin urmare, noutatea observaţiilor lui Carmen 
Mușat (şi unul dintre punctele forte ale volumului) ţine, cum spuneam, 
de analiza minuțioasă a direcțiilor pe care diferite romane le deschid în 
cultura română. 

Dincolo de exemplificarea masivă (şi salutară) a observaţiilor teoretice, 
autoarea apelează frecvent şi la o metaforizare a discursului teoretic care, în 
unele cazuri, reuşeşte totuşi să reactualizeze aspecte din tradiția dezbaterii 
privind postmodernismul într-o formulă aparent nouă. Cel mai interesant 
exemplu, în acest sens, vizează subcapitolul Lzerarură şi supermarket. 
Carmen Mușat pleacă de la distincția dintre cultura înaltă și cultura ma- 
selor, stabilind faptul că postmodernismul ar încerca să dizolve respectiva 
distincție sau, mai exact, să amplifice oferta de participare. Asttel se justifi- 
că metafora supermarketului din titlu — supermarketul, spre deosebire de 
localurile de lux, fiind accesibil tuturor. În planul romanului postmodern, 
de asemenea, autoarea observă faptul că şi acesta se construieşte pe baza 
unei poetici de supermarket: 


mai în glumă, mai în serios, s-ar putea spune că un asemenea text este 
construit, de fapt, asemenea unui supermarket: conţine o gamă foarte 
largă de «produse» care se adresează unor consumatori extrem de dife- 
riţi ca pretenţii, interese şi putere de... cumpărare. Mai mult decât atât, 
diversitatea ofertei este deopotrivă tematică şi formală**. 


Sigur, atât distincţia cultură înaltă cultură a maselor, precum şi carac- 
terul pluralist al postmodernismului, au fost dezbătute masiv în cultura 
română, însă metafora supermarketului (şi exemplul nu e, de fapt, singurul 
relevant în volumul lui Carmen Muşat) reuşeşte să reactualizeze vechea 
dezbatere completând-o cu dimensiunea consumistă a ideii de supermar- 
ket. Exemplul e cu atât mai bun dacă ţinem cont de faptul că metafora 
supermarketului poate viza întreg postmodernismul, în condiţiile în care 
curentul e specific societății de consum. 


35. Ibid., p. 117. 

Volumul se încheie cu câteva studii orientate tot mai puţin spre postmo- 
dernism şi tot mai mult spre romanul biografic, jurnal etc. Avem astfel un 
motiv suplimentar pentru a considera inserțţiile teoretice despre postmo- 
dernism din carte drept consideraţii secundare în raport cu miza centrală: 
romanul românesc postmodern. 

Din perioada 1998-1999 datează şi două volume semnate de Gheorghe 
Crăciun, parțial dedicate și conceptului de postmodernism. Aici însă ar 
trebui făcută o precizare: deşi Gheorghe Crăciun e citat frecvent drept 
unul dintre cei mai importanţi teoreticieni ai postmodernismului româ- 
nesc (Carmen Mușat notează, într-o prefaţă la o carte apărută în 2011, că 
„unii dintre criticii literari l-au considerat [pe Gheorghe Crăciun ] un fel 
de «papă» al postmodernismului”5%), acesta arată o preferință semnificativă 
(în textele sale teoretice) pentru conceptele alternative de texrza/ism sau 
optzecism. Cu alte cuvinte, în această trihotomie (frecvent întâlnită în critica 
şi teoria românească) postmodernism-textualism-optzecism, Crăciun este, 
în mod cert, unul dintre principalii comentatori ai ultimelor două concepte, 
postmodernismul în sine, deşi nu e evitat de autor, părând să treacă pe un 
plan secund în preferinţele sale teoretice. La textualism sau optzecism se 
poate adăuga şi interesul autorului pentru conceptul de „corporalitate” a 
textului. În plus, atunci când discută, în numeroase texte (datând din am- 
bele decade '80 — '90), despre direcţii care continuă proiectul modernist 
sau care se detașează de acesta, respectivele direcţii nu sunt întotdeauna 
catalogate drept postmoderne, continuitatea (sau discontinuitatea) cu mo- 
dernismul fiind un criteriu de clasificare suficient pentru Crăciun. Ceea 
ce vreau să subliniez aici nu e faptul că autorul braşovean evită termenul 
de postmodernism — conceptul fiind dezbătut în multe dintre textele sale 
(inclusiv în aceste două volume publicate în 1998, respectiv 1999, ce 
urmează a fi discutate). Comparativ, însă, cu textualismul, optzecismul, 
depăşirea /continuarea proiectului modernist, corporalitate, experimen- 
talitate ş.a.m.d., utilizarea termenului de postmodernism pare să fie, mai 
degrabă, secundară în consideraţiile teoretice ale autorului. Asta, însă, nu 
înseamnă că importanța autorului în dezbaterea românească a postmoder- 
nismului e mai puţin importantă, aici Crăciun contribuind masiv nu numai 
prin multe dintre consideraţiile sale teoretice sau critice, ci, mai ales, prin 


36. Carmen Muşat, Vi4ul de fundamente şi deriva postmodernității, pretaţă la 
Gheorghe Crăciun, Vicsile Inmii postmoderne, Lracus Arte, Bucureşti, 2011, p.9. 

romanele sale, citate frecvent de majoritatea criticilor din epocă în raport 
cu poetica postmodernă. Observaţia, de fapt, e făcută și de autor cu pri- 
lejul unui interviu dat lui Mihail Vakulovski, în 2001. Provocarea lansată 
de Vakulovski suna astfel: „sunteţi considerat unul dintre capii teoretici ai 
generaţiei «optzeci» şi de către scriitori şi cititori, şi — ce e şi mai impor- 
tant — de către colegii de generaţie. Cum v-aţi câştigat această postură (sau 
calitate)?”*7. Încă din primele rânduri, răspunsul lui Crăciun mută discuţia 
spre proză, ulterior calificând contribuţiile sale teoretice drept o necesitate 
de clarificare a aceleiaşi proze: 


e o postură care nu încetează să mă surprindă încă şi în prezent, pentru 
că părerea mea este că prima mea vocaţie nu este aceea de teoretician, 
nici de eseist, nici de critic, ci de prozator |...] am scris şi poezie, am fă- 
cut şi eseistică, am încercat şi reflecţia teoretică. Reflecţia mea teoretică 
personală, ca să revin la întrebare, sigur că a fost una contextualizantă“E. 


Volumul din 1998 se intitulează În căutarea referinței şi este alcătuit 
dintr-o culegere de articole sau interviuri, unele mai recente, alte datând 
din anii '80. Doar primul text din volum (datat 1996) explorează amă- 
nunţit problematica postmodernismului, însă şi aici observăm că, în mai 
multe rânduri, discuţia (despre postmodernism) e mutată fie spre moder- 
nism/avangardă, fie spre textualism%. Într-o primă fază, discutând despre 
contextul local al dezbaterii privind postmodernismul, criticul brașovean 
remarcă impactul major pe care bibliografia de specialitate l-a avut aici, 
condamnând, de fapt, tendinţa criticii de a se adapta cu orice preţ la nor- 
mele teoretice impuse de specialiștii canonici ai fenomenului: 


chiar am impresia că la noi, în România, discuţia devine uneori sterilă și 
fastidioasă prin complexul listei bibliografice şi al opiniilor de rezonanţă. 
De când postmodernismul a început să fie (re)interpretat prin Heidegger, 
Vattimo, Lyotard, Derrida, lucrurile s-au complicat şi mai mult, disipate 
în infinite nuanţări, şi tocmai elementul literar, cel care ar trebui să ne 


intereseze în primul rând, are în felul acesta de pierdut“. 


37. Mihail Vakulovski, Portret de grup cu «generatia» *80 (interviuri), Lracus Arte, 
Bucureşti, 2011, p. 330. 

38. Ibid., pp. 330-331. 

39. E drept, articolul se numește, totuși, Între modernism și postmodernism, ambele 
paradigme fiind, deci, vizate. 

40. Gheorghe Crăciun, În căutarea veferinței, Paralela 45, Piteşti, 1998, p. 13. 

Vorbind, aşadar, despre un postmodernism literar mai ales, autorul 
identifică drept o marcă fundamentală a curentului arbitrarietatea: 


toată istoria modernismului poetic ar trebui să fie în momentul de față 
regândită. Personal, eu văd aici trei principale linii de forță: cea tranzitivă, 
directă |... ] cea reflexivă |... ] şi linia avangardistă şi experimentală |... ] 
modelul experimental, avangardist e şi cel mai apropiat de arbitrarietatea 
postmodernistăl. 


Asociind postmodernismul cu avangarda, Crăciun se apropie, de fapt, 
de consideraţiile teoretice pe care Nicolae Manolescu le exprimase încă de 
la începutul anilor ”80, acesta negăsind diferențe majore între cele două 
paradigme. 

În încheierea articolului, autorul propune inclusiv o descriere a (măr- 
cilor) postmodernismului, apelând la o amplă enumeraţie care dă textului 
un caracter poetic: „postmodernismul se susține printr-o ideologie simplu 
constatativă |... ] e dezinvolt, apocaliptic, amoral, iresponsabil, frivol [...] 
nu e nici antiumanist sau dezumanizant. E crud fără intenţie şi beckettian 
fără motiv [...]?”. 

Pentru un teoretician ca Gheorghe Crăciun mutaţia postmodernă nu 
contează atât de mult cât descoperirea unor mărci ale textualismului la 
diferiţi autori. Cel mai interesat exemplu, în acest sens, apare spre finalul 
cărţii În căutarea referinţei, unde autorul vorbeşte despre Un postmodernist 
(a se citit textualist) Ze /a 1848. Articolul (datat 1991) analizează câteva 
texte de proză ale lui Kogălniceanu, iar concluziile criticului braşovean la 
această analiză implică textualismul şi generația 80: 


exemplul cel mai izbitor de ficţionalizare autobiografică îl constituie nu- 
vela Iluzii pierdute. Un întâi amor [...] scriere de o neaşteptată mo- 
dernitate, care ar fi trebui poate să-i determine pe tinerii prozatori ai 
anilor 1980 să revendice în persoana nu mai puţin tânărului Kogălniceanu 
(nuvela a fost scrisă la 24 de ani) un precursor [...] fără a exagera prea 
mult, am putea spune că această nuvelă, respectând prea puţin regulile 
tradiționale ale speciei şi aspirând spre condiţia de «proză scurtă» a nara- 
ţiunii moderne, este o primă manifestaţie a mentalităţii «textualiste» în 
literatura noastră. 


41. Ibid. 
42. Ibia. 
43. Ibid., p. 215. 

Analiza lui Crăciun în raport cu proza lui Kogălniceanu are, de fapt un 
dublu rol — pe de o parte e semnalat, în mod evident, caracterul inovativ 
al prozei lui Kogălniceanu (raportată la epoca respectivă), pe de altă par- 
te, importanţa „mentalităţii textualiste” e scoasă în evidenţă, ea nefiind, 
aparent, doar o marca a optzecismului ci, în plus, o atitudine mult mai 
extinsă care poate fi identificată la autori dintre cei mai variaţi (exemplul 
lui Kogălniceanu, nefiind, în acest sens, singurul abordat în volum). 

În 1999, Crăciun publica un nou volum (ReZzcerea la scară) construit, 
de asemenea, ca o culegere de texte mai vechi. Autorul aduce aici în dis- 
cuţie celebra antologie Comperitia continuă, pe care o editase anterior (în 
1994), semnalând faptul că, deşi ar fi dorit un volum unitar strict teoretic, 
multe dintre textele antologate se apropiau mai mult de o zonă a criticii 
sau de eseistică: 


am vrut — e adevărat — sa propun o culegere reprezentativă |...] numai 
că în selecţia mea au intrat nu doar articole pur teoretice, ci și interven- 
ţii critice, eseistice, răspunsuri la anchete, manifeste personale, spontane 
improvizații publicistice |... ] Competiţia continuă e o antologie în care 
autorii preocupaţi exclusiv de teorie şi critică nu reprezintă mai mult de 
o treime din cuprinsul cărții*t. 


Autorul are dreptate atunci când semnalează diversitatea tipurilor de 
texte antologate, însă tot el remarcă, aproape paradoxal, în rândurile ime- 
diat următoare, faptul că „această generaţie ['80] e una nu doar literară, 
ci şi teoretică”. Apetitul pentru teorie al generaţiei e pus şi pe seama 
intelectualismului acesteia, criticul brașovean observând că „lumea post- 
modernă e în mai mare măsură una de intelectuali decât de scriitori”*. 

Mai multe texte din Reducerea la scară propun o trecere în revistă a 
schimbărilor din cultura şi societatea românească, Crăciun semnalând, pe 
lângă intelectualism, şi alte mărci ale unei eventuale schimbări de para- 
digmă. În majoritatea cazurilor însă atitudinea autorului este mai degrabă 
una pesimistă: 


Ce putem spune [...] despre lumea noastră românească în care pare să 
se facă simţit — cum iarăşi s-a spus — un postmodernism fără postmoder- 
nitate? Pierderea senzaţiei de realitate autentică începe să se manifeste şi 


44. Gheorghe Crăciun, Reducerea la scară, Paralela 45, Pitești, p. 20. 
45. Ibid.,p. 21. 
46. Ibi. 

la noi [...] deruta omului-masă e aproape generală |..] avem senzaţia că 
totul cade, se destramă”. 


Un alt exemplu: „suntem o ţară de oameni exasperaţi care se uită la 
telenovele, își cumpără automobile, televizoare cu telecomandă, maşini 
de spălat cu bule de aer, adidaşi, haine secon4-hanA |... ]*5”. Aceste texte 
reproduse în Reducerea la scară anticipează, de fapt, multe altele scrise 
ulterior de Crăciun în care acesta discută, în termeni extrem de pesimiști, 
pe marginea societăţii postmoderne”. 

Faptul că la sfârșitul anilor '90 exista deja o tradiţie românească a teori- 
ilor despre postmodernism generează, în textele de la acea vreme, nevoia 
de a relua o serie de teze deja dezbătute în plan local sau, eventual, de a 
aduce nuanțări acestor teze. Un exemplu foarte bun aici poate fi volumul 
de debut al Mihaelei Ursa, Opzzecismul şi promisiunile postmodernismului 
din 1999. Mizele volumului nu sunt atât de mult acelea de a defini post- 
modernismul sau poetica optzecistă cât, mai ales, de a pune sub semnul 
întrebării anumite clişee deja stabilite de critica românească în domeniu, 
precum şi clarificarea unor eventuale confuzii recurente în teoria criti- 
că românească de atunci — în mod evident, distincţia primară de la care 
pleacă autoarea fiind cea dintre postmodernism şi optzecism. Încă din 
Argumentul cărții, Mihaela Ursa mărturiseşte că volumul „se reclamă mai 
degrabă de la exigenţele Monicăi Spiridon, care, în Apărarea și ilustrarea 
criticii, nu găseşte în optzecism premise suficiente pentru a vorbi despre 
un postmodernism românesc”s0. 

Problema unui optzecism care nu e postmodernist, însă, se dovedeşte 
a fi una relativ complicată. Dacă, într-adevăr, există o mișcare optzecistă 
caracterizată printr-o nouă sensibilitate, o generaţie care prin creaţiile sale 
se distinge de programul modernist, în ce măsură putem stabili faptul că 
această generaţie nu este una postmodernă? Cu alte cuvinte, la Monica 
Spiridon, ulterior la Mihaela Ursa şi, de altfel, la o serie întreagă de critici 
de-a lungul anilor '80 şi 790, găsim ipoteza conform căreia optzeciştii nu 
sunt scriitori postmoderni. Justificarea cea mai frecventă a acestei observaţii 


47. Ibid., p. 70. 

48. Ibid., p. 86. 

49. Vezi, spre exemplu, Gheorghe Crăciun, Vicisle lpmii postmoderne, prefaţă de 
Carmen Muşat, Tracus Arte, Bucureşti, 2011. 

50. Mihaela Ursa, Optzecismul și promisiunile postmodernismului, Paralela 45, 
Piteşti, 1999, p.9. 

e următoarea: cultura română asociază optzecismul cu postmodernismul 
fără niciun temei, din dorinţa unei sincronizări cu cultura occidentală. A 
spune că optzeciştii nu sunt postmoderni, echivalează astfel cu o „invitaţie 
la calm” venită din partea criticii care nu doreşte să exagereze realizările 
aparent minore ale culturii românești din anii '80. Pe de altă parte, dacă 
există un curent optzecist, care nu corespunde programului modernist, ar 
însemna că optzecismul este un curent local, aproape independent, care 
s-a dezvoltat în paralel cu postmodernismul occidental. Ar fi, în acest caz, 
o alternativă românească (non-postmodernă) la postmodernismul occiden- 
tal, ceea ce, paradoxal, ar însemna o şi mai mare exagerare a realizărilor 
scriitorilor români care, în calitate de optzeciști, Zepăşesc modernismul, 
fără a fi postmoderni. O a treia ipoteză s-ar putea adăuga aici, fără însă a 
simplifica problema: dacă optzeciștii apelează în continuare la o poetică 
modernistă, atunci, într-adevăr ar fi absurdă catalogarea lor drept postmo- 
derni. Dar, în acest caz, inclusiv statutul de optzecist ar deveni irelevant. 
Noua sensibilitate care caracterizează optzecismul nu ar mai fi poză dacă 
ar fi, în esenţă, specifică modernismului. 

Probabil că soluţia cea mai simplă ar fi aceea de a vorbi despre scriitori 
români din anii '80 care apelează, mai degrabă, la o poetică modernistă, 
respectiv despre scriitori mai apropiaţi de postmodernism. A încerca o sin- 
teză a celor două direcţii, sub umbrela generală a decadei — optzecism —, 
pare mai degrabă un mod de a complica investigația unei epoci literare 
oricum dificile. Sigur, câteva trăsături specifice ale optzeciştilor pot fi găsite 
în volumul Mihaelei Ursa, cu toate că şi acestea nu sunt complet străine 
de sensibilitatea postmodernă: 


dincolo de incontestabilele diferențieri de structură şi temperament între 
optzecişti este interesant de descoperit o aceeaşi încercare de fundamen- 
tare teoretică: parcă mai mult decât orice altă epoca literară (semănând 
cu adevărat doar cu generaţia interbelică) optzeciştii găsesc de cuviință 
să se exprime cu toţii teoretic, indiferent dacă sunt poeţi sau prozatori. 
[...] iniţiativa, deşi în multe puncte adolescentină |... ], vizează adevărata 
natură a crizei: și anume, mutaţia de sensibilitate?!. 


Chiar şi astfel de observaţii însă, care reunesc sub aceleaşi tendinţe 
membrii generaţiei '80, nu reuşesc să consolideze optzecismul în paralel 


sI. Ibi., p. 55. 

cu modernismul sau postmodernismul, termenul păstrând în continuare 
o semnificație oarecum vagă. 

Deşi pare să acorde o foarte mare încredere conceptului de optzecism, 
în mai multe rânduri, vom descoperi şi în volumul Mihaelei Ursa o încer- 
care de disociere între tendinţele preponderent moderniste, respectiv cele 
postmoderniste, din optzecism. Mai exact, autoarea distinge între două 
mari influenţe occidentale ale optzecismului: postmodernismul francez 
şi cel american. Simplificând, putem spune că modelul francez a generat 
textualismul optzecist (care nu e departe de sensibilitatea modernistă), în 
timp ce modelul american a generat o nouă viziune (postmodernă) asupra 
lumii şi literaturii în general. Aceeaşi ruptură din interiorul optzecismului 
e semnalată, în mai multe rânduri, şi prin trimiterea la opoziţia textualism,/ 
Onirism. 

Aşa cum spuneam, volumului Mihaelei Ursa pare să prefere problema- 
tizarea în locul clarificării, iar o serie de consideraţii despre postmoder- 
nism ale criticilor români sunt puse sub semnul întrebării, însă, inevitabil, 
un astfel de proces conduce (voit) într-un final la de-conturarea tuturor 
problemelor dezbătute: optzecismul nu este tocmai postmodernism, dar 
nu este nici fundamental diferit de acesta, textualismul este o dimensiune 
majoră a optzecismului, dar cele două nu coincid ş.a.m.d. 

Deşi volumul își propune în mai multe rânduri să semnaleze anumi- 
te diferenţe (unele foarte subtile) dintre optzecism și postmodernism, în 
mod paradoxal într-unul dintre capitolele cu rol de concluzie descoperim 
două argumente foarte clare pentru care se poate, de fapt, pune semnul 
egalităţii între optzecism şi un postmodernism românesc. Într-o primă 
fază, autoarea ia în considerarea posibilitatea existenţei mai multor mode- 
le diferite de practici postmoderne: „dacă susţinem ideea existenţei a tot 
atâtea postmodernisme diferite câte spaţii culturale, respectiv naţionale, 
putem accepta axiomatic postularea unui postmodernism românesc”*?. 
Depăşind această ipoteză a multiplelor postmodernisme care ar favoriza, 
astfel, existența unui postmodernism românesc, autoarea investighează 
posibilitatea concilierii între poetica optzecistă şi, de această dată, un set 
de rigori universaliste ale postmodernismului (care nu sunt neapărat sen- 
sibile la diferitele spaţii culturale): „marile probleme sunt ridicate aici, pe 
de o parte, de aspirațiile pluraliste şi non-antropocentrice ale ideologiilor 


52. Ibid., p. 73. 

dominante în postmodernism şi, pe de altă parte, de nostalgiile antropocen- 
trice ale optzecismului”5*. Perspectiva seamănă parțial (în contextul local) 
cu tezele lui Alexandru Muşina care, la rândul său, căuta în postmoder- 
nism o formă de nou antropocentrism, înţeles ca un fel de neo-clasicism, 
o neo-Renaștere. Practic reprosul adus postmodernismului, în ambele ca- 
zuri, este acela că nu e suficient de „antropocentric”. În acest caz, volumul 
Mihaelei Ursa ar distinge între un postmodernism non-antropocentric şi 
un optzecism antropocentric, ambele mișcări depășind ca sensibilitate mo- 
dernismul. Surprinzător, şi această ipoteză îi permite autoarei identificarea 
unei soluţii de validare a postmodernismului românesc: 


soluţia se întrevede în perspectiva care mizează pe faptul că însuşi postmo- 
dernismul este disociabil în două manifestări: prima, molipsită de gestu- 
alitatea agresiv-Aisociatoare a modernismului |... ] şi a doua — preocupată 
de fundamentarea unui alt mit a/ noutăţi, în a cărui vocabular minimal 
intră termeni precum: nou-umanism, nou-clasicim, nonă-sensibilitate, 
nonă-retoricăst. 


Cu alte cuvine, identificând două direcții distincte în postmodernism 
(una non-antropocentrică moştenită din modernism, şi una antropocen- 
trică, inovaţie pur postmodernă), putem din nou vorbi despre o formă de 
postmodernism românesc în cadrul generaţiei '80. 

În mod evident, clarificarea (în sens larg) a postmodernismului nu e 
una dintre mizele centrale ale volumului Oprzecsmul şi promisiunile post- 
modernismului. Însă negocierea pe care autoarea o propune între concep- 
tele-cheie modernism, postmodernism, optzecism, textualism şi (într-o 
mai mică măsură) onirism, ridică o serie de întrebări în legătură cu fiecare 
dintre respectivele concepte sau, mai exact, în legătură cu felul în care 
anumite clișee ale criticii literare româneşti s-au consolidat. Volumul e in- 
teresant sub acest aspect şi pentru că pare a fi scris pe baza unei reticenţe 
de eticheta un anumit fenomen literar, autoarea preferând termenul vag 
de optzecism în loc de „postmodernism românesc” sau în loc de „textu- 
alism” ca o formă de evitare/relativizare a catalogării. Urmărind, aşadar, 
evoluţia argumentelor din volum, observăm că nu avem de-a face atât cu 
o preferinţă pentru termenul de optzecism, cât mai ales cu o rezervă față 
de conceptele „solide” precum postmodernism sau textualism, cu toate 


53. Ibid., p. 74. 
s4. Ibid. 

că nu sunt mereu clare motivele acestei rezerve. De fapt, rezerva autoarei 
nu e faţă de conceptele de „postmodernism” sau „textualism” în sine (pe 
care le explică raportându-se la un suport teoretic foarte solid), ci față de 
catalogarea (în orice fel) a unui anumit grup literar. Optzeciştii rămân, 
aşadar, la finalul cărții Mihaelei Ursa, în afara oricărei catalogări poetice/ 
estetice categorice, într-un fel de stare de permanent stand-by care încă 
promite, justificând astfel cu atât mai mult titlul volumului. 

Tot din 1999 datează şi volumul Mihaelei Constantinescu”, Forme în 
mişcare. Postmodernismul, care, de această dată, propune o abordare teo- 
retică dedicată exclusiv conceptului de postmodernism, apelând uneori la 
analiza unor texte literare doar din motive de exemplificare. Studiul este 
(încă de la primele rânduri) tributar unei singure formule: el se construieşte 
ca o aglomerare de teorii (occidentale), prezentate pe scurt. Rezultatul e 
un discurs suprasaturat conceptual, care creează impresia unui inventar te- 
oretic complet privind postmodernismul, dar care se dovedeşte inutilizabil 
tocmai datorită caracterului său deopotrivă încărcat şi superficial. E drept, 
în cazul primelor două capitole o astfel de abordare ar putea fi justificată, 
dat fiind faptul că aici autoarea își propune să evidenţieze caracterul eclec- 
tic/pluralist al postmodernismului, precum şi diversitatea de teorii privind 
conceptul. De fapt, aceste două prime capitole ar fi putut fi grupate în- 
tr-unul singur, ele având nu numai o structură similară (o succesiune de 
prezentări ale unor teorii occidentale), ci şi o miză comună — aceea de a 
ilustra caracterul pluralist al curentului. Inclusiv titlurile capitolelor sunt 
sugestive în acest sens, ele trimițând, în fond, la aceeași idee: Povestea unui 
concept care își caută sensurile, respectiv Un termen „bon tout fire” În 
cele douăzeci de pagini pe care le însumează respectivele capitole în carte, 
autoarea aduce în discuţie teorii despre postmodernism de la peste treizeci 
de autori celebri (printre care Jenks, Barth, McHale, Lyotard, Kearney, 
Hassan, Jameson, Barthes, Baudrillard ș.a.). Fără a privilegia o anumită 
direcţie şi rezumându-se la câteva observaţii preluate din fiecare autor, 
Mihaela Constantinescu continuă, în mod surprinzător, şi restul capito- 
lelor pe baza aceleiaşi formule, evitând să intre în amănunte în raport cu 
o anumită teorie despre postmodernism sau în raport cu anumite aspecte 
definitorii ale curentului. 


55. Mihaela Constantinescu, Forme în mişcare. Postmodernismul, Univers 
Enciclopedic, Bucureşti, 1999. 

Există, de asemenea, pasaje în care aglomerarea conceptuală /teoreti- 
că e dublată de citate din autori străini care, la rândul lor, sunt în multe 
cazuri o înşiruire superficială de teorii sau mărci ale postmodernismului. 
Probabil că cel mai interesant exemplu în acest sens îl constituie capitolul 
Postperiodizare — autoarea propune aici o micro-istorie a teoriilor occiden- 
tale despre postmodernism semnalând în linii mari specificul fiecărei teorii 
şi oferind reperele cronologice relevante. Capitolul se încheie, însă, cu pre- 
zentarea unei diagrame făcută de Margaret Rose, unde e schițată o istorie 
a circulației termenului de postmodernism. În acest sens vorbeam de o 
dublare a aglomerării referinţelor: autoarea adaugă la propria micro-istorie 
a postmodernismului (de 10 pagini) o diagramă (ce ocupă, de asemenea, 
10 pagini) făcută de Margaret Rose. Ceea ce rezultă e, de fapt, un capi- 
tol cu două micro istorii ale postmodernismului (una narativă a Mihaelei 
Constantinescu, şi una schematică, preluată explicit de la Margaret Rose) — 
ambele, însă, evitând să aprofundeze o anumită perspectivă teoretică. 

În mod paradoxal, numeroasele resurse bibliografice la care Mihaela 
Constantinescu apelează constituie marele avantaj şi, deopotrivă, marele 
dezavantaj al cărții. Deşi sunt trecute în revistă studii ale celor mai impor- 
tanţi autori, prin lipsa de aprofundare a respectivelor teorii, volumul capătă 
aspectul unei liste bibliografice comentate. Inclusiv conceptele-cheie din 
tezele unui anumit autor îşi pierd din relevanţă atunci când sunt puse în 
legătură cu alte teze, totul într-un context discursiv cât se poate de gene- 
ral — un exemplu: 


diversitatea jocurilor de limbaj, la care se referea Lyotard, apare ca diversi- 
tatea mass-media: texte mass-media diferite necesită voci diferite, iar voci 
diferite necesită strategii de comunicare diferite. În cultura simulacrului 
baudrillardian, matricea de gândire şi comunicare este nonlineară, iar 
practica comunicării devine în mod necesar teatrală. Asistăm, aşadar, la o 
schimbare ce afectează nu doar sensibilitatea şi practicile culturale occi- 
dentale — şi nu numai occidentale, am spune noi — aşa cum ne avertizau 
Harvey şi Huyssen, ci şi întreaga strategie de «construire» a realității pe 
care o dezvoltă individul contemporan, confruntat cu o lume postmo- 
dernă în care informaţia a luat locul cunoașterii şi înţelegerii”. 


Se poate subinţelege din acest fragment faptul că jocurile de limbaj din 
filosofia lui Lyotard ar face trimitere la mass-media, ceea ce nu corespunde, 


56. id. p. 168. 

de fapt, viziunii autorului francez. Jocurile de limbaj vizează întreg discur- 
sul contemporan (din societățile dezvoltate, cel puţin), inclusiv ştiinţa. În 
plus, nu e foarte clară, în exemplul citat, legătura dintre jocurile de limbaj 
la Lyotard şi simulacrul baudrillardian. Nu în ultimul rând, o trihotomie 
ca cea din finalul fragmentului citat — informaţie, cunoaştere, înţelegere — 
riscă să fie extrem de neclară în afara unui context specific. Exemplul nu 
este singular în cazul cărții Mihaelei Constantinescu. 

Cu toate acestea, volumul se distinge în contextul cultural local prin 
faptul că nu e interesat de analiza unor opere literare sau de o analiză a 
postmodernismului românesc. De fapt, în materie de volume teoretice 
românești dedicate integral postmodernismului, până la acel an (1999) nu 
apăruseră decât textele semnate de Dan Grigorescu şi Liviu Petrescu (vo- 
lumele Între cucută şi Coca-Cola din 1994, respectiv Poetica postmodernis- 
mului din 1996). Cei doi autori sunt, de altfel, printre puţinii teoreticieni 
români care figurează şi în bibliografia autoarei“. 


Postmodernismul românesc 


Cu toate că în perioada 1998-2000 este publicat un număr impresionant 
de cărți dedicate postmodernismului în spaţiul românesc, un volum apărut 
în această perioadă se diferențiază fundamental de celelalte — e vorba de 
Postmodernismul româmnescs al lui Mircea Cărtărescu. Vorbim, în acest caz, 
nu doar despre una dintre cele mai ample analize autohtone ale postmo- 
dernismului, dar şi despre un volum a cărui popularitate e greu de egalat 
în domeniul criticii şi teoriei literare româneşti contemporane. 

Sigur, o parte din popularitatea acestui volum se poate datora şi acti- 
vității literare remarcabile a autorului care, şi înainte de și după 1999, s-a 
impus drept unul dintre cei mai importanţi scriitori români contemporani. 
Majoritatea criticilor români care abordează problema postmodernismului 
românesc invocă textele (poetice ale) lui Mircea Cărtărescu, autorul fiind 
considerat //Zerul generaţiei optzeciste, iar textele sale critice sau teoretice 
sunt prezente în dezbaterile româneşti privind postmodernismul încă de la 
începutul anilor '80. La ora actuală, de asemenea, Mircea Cărtărescu este 


57. Din acest punct de vedere merită precizat aici un detaliu editorial interesant: 
pe coperta a patra a cărții Mihaelei Constantinescu apar reproduse citate din doi au- 
tori care recomandă cartea, iar aceştia sunt tocmai Dan Grigorescu și Liviu Petrescu. 

58. Mircea Cărtărescu, Postmodernismul românesc, postfață de Paul Cornea, 
Humanitas, Bucureşti, 1999. 

considerat unul dintre cei mai importanţi prozatori europeni (obţinând, în 
acest sens, mai multe premii internaționale de renume). E foarte probabil ca 
în spaţiul cultural românesc să nu fi existat, de fapt, o personalitate literară 
cu o asemenea vizibilitate internaţională (exceptând acei autori români care 
au părăsit ţara, stabilindu-se definitiv în Occident), iar o astfel de popula- 
ritate se răsfrânge, desigur, şi asupra volumul Postmodernismul românesc. 
Însă, chiar şi ignorând cariera literară remarcabilă a autorului, volumul se 
distinge printr-o abordare foarte solidă a paradigmei postmoderne. 

În 1999 (deci chiar anul apariţiei cărții), Cărtărescu vorbeşte (într-un 
interviu dat lui Mihail Vakulovski) despre modul în care se raportează el 
la volum: 


Postmodernismul... e O carte care nu-mi displace, deşi m-a chinuit destul 
de tare. Am scris-o în doi ani de zile, fără prea mult material pregătitor, 
cu câteva lecturi fundamentale, fără prea mari pretenţii de teorie literară. 
De fapt, cartea are o anumită importanță mai mult prin ceea ce are prac- 
tic, adică prin modificarea accentelor în câteva dintre problemele istoriei 
literaturii române. Şi asta m-a şi interesat — să arăt felul în care văd eu 
aceste probleme. Sentimentul meu este că am reuşit să mut aceste accente 
şi să fac ca o faţă până acum mai obscură a literaturii române să devină un 
posibil nou canon literar”. 


Mai multe dintre articolele despre postmodernism publicate de Mircea 
Cărtărescu înainte de acest volum aveau un caracter eseistic (v. capitolele pre- 
cedente), biografist şi confesiv pe alocuri, semănând mai mult cu experimente 
literare inedite decât cu articole teoretice propriu-zise. În Postmodernismul 
românesc, însă, lucrurile stau cu totul altfel, autorul abordând aici problema 
postmodernismului şi, ulterior, a postmodernismul românesc într-o manieră 
cât se poate de sistematică“. Există doar câteva secvenţe unde discursul 
aminteşte de articolele precedente ale autorului (pasaje metaforice, inserții 
biografiste etc.), însă acestea (puţine la număr, oricum) sunt pe deplin asu- 
mate de Cărtărescu încă din primele pagini ale volumului: 


de la început voi respinge orice intenţie de «fixare» a fenomenelor, de 
închistare a lor în definiţii precise şi neechivoce. Deşi nu adopt aici stilul 


59. Mihail Vakulovski, Porzrer de grup cu „generația” "80 (interviuri), Lracus Arte, 
Bucureşti, 2011, pp. 122-123. 

60. De altfel, volumul are la bază teza de doctorat a autorului — informaţia apare 
în primele paragrafe din postfaţa volumului semnată de Paul Cornea. 

criticii postmoderne (crizzfiction, surfiction €tc.), ale cărei tendinţe iro- 
nice, ludice parodice, extrem-perspectiviste ar părea deplasate într-un 
studiu «academic», voi păstra totuşi ceva din punctul de vedere postmo- 
dern, pentru care pluralitatea discursurilor posibile, relativismul valorilor 
şi caracterul ambiguu, proteic, nedeterminat al fenomenelor artistice face 
imposibilă orice taxinomie precisă. Voi defini un fenomen «pâslos», mai 
curând un câmp cultural decât un curent «obiectiv», voi vorbi mai degrabă 
de un «aer de familie», în sens wittgensteinian, al operelor studiate decât 
despre o «clasă» logică de obiecte“!. 


Un prim exemplu aici ar putea fi capitolul Poszmozernism an beyond ?, 
unde Cărtărescu aduce în discuţie Seminarul de Stuttgart în care participase 
la începutul anilor *90 — mai multe dintre observaţiile notate aici amintesc 
de articolele precedente ale autorului, caracterul „academic” al studiului 
fiind înlocuit, pe alocuri, cu însemnări specifice, mai degrabă, unui jurnal: 


Am avut şansa, luând parte la seminar, să lucrez cu câţiva dintre cei mai 
importanţi autori şi teoreticieni ai acestui curent |...] dar până la urmă 
nu au reuşit (practic abia dacă au încercat) să răspundă provocării din ti- 
tlul seminarului. Nu am aflat dacă există un Beyon4, cu alte cuvinte dacă 
postmodernismul |... ] este cumva «depăşit», «epuizat», «mort»?. 


Un alt exemplu interesant, care se abate parțial de o abordare strict 
„academică”, apare atunci când se pune problema 7impului în postmoder- 
nism — după câteva observaţii teoretice punctuale legate de timpul postmo- 
dern, autorul sintetizează aceste idei printr-o raportare la mitologia antică: 


timpul postmodern, transistoric, devine un timp «slab», estetizat [...] 
timpul postmodern suferă acelaşi proces de irealizare ca şi spaţiul, deve- 
nind un mozaic colorat, simultan, lipsit de adâncime. Mitul lui Cronos 
devorându-şi copiii este substituit de cel al aceluiaşi Cronos castrat cu o 
seceră de diamant. 


Sigur, vorbim exclusiv de câteva pasaje care, deşi amintesc de articolele 
precedente, eseistice, ale autorului, sunt ocurenţe ocazionale în acest studiu 
amplu configurat sistematic. 


61. Mircea Cărtărescu, Postmodernismul românesc, Humanitas, Bucureşti, 1999, 
pp. 8-9. 

62. Ibid., p. 115. 

63. Ibid., p. 56. 

Problema timpului postmodern e importantă însă la nivelul studiului 
lui Cărtărescu; astfel trebuie notat aici faptul că investigația pe această 
temă continuă cu semnalarea unor noi moduri de raportare ale indivi- 
dului la ideea de timp, pe fondul unul context postmodern/post-istoric. 
Mai exact, plecând de la un articol al lui Sergio Benvenuto, autorul ia în 
considerare marile muzee sau parcuri de distracții americane, spaţii care 
re-creează (uneori la scara unu pe unu) un context istoric. Individul care 
ajunge într-un astfel de spaţiu are acces la o realitate (fie ea şi artificială) 
care îi afectează percepţia timpului istoric printr-un proces de prezentifi- 
care /aplatizare. Însă, notează Cărtărescu, nu doar această prezentificare 
a trecutului defineşte timpul postmodern, ci şi storicizarea prezentului. 
Aici sunt invocate muzeele care expun secvenţe din istoria foarte recentă 
(anii '70, spre exemplu, cultura hippie etc.), reconstituiri ale unor spaţii 
celebre contemporane sau vizitele „turistice” care se fac în locuri precum 
închisoarea Alcatraz — toate aceste elemente conducând spre „sentimen- 
tul că americanii trăiesc deodată întreaga istorie și că, pe de altă parte, îşi 
vizitează continuu propriul prezent ca şi când ar aparține trecutului”. 

Referirile frecvente la spaţiul cultural american nu sunt întâmplătoare 
în cazul volumul lui Cărtărescu, acesta considerând Statele Unite drept 
cel mai important reper în materie de postmodernism. Însă nu doar influ- 
enţele literare şi teoretice (evidente) venite de peste ocean sunt apreciate 
de Cărtărescu, ci întreaga societate americană este văzută ca un etalon al 
postmodernităţii: „California (fără îndoială regiunea lumii cea mai avansată 
în postmodernitate)”65. 

Sigur, şi influenţele literare venite de peste ocean sunt relevante, 
Cărtărescu remarcând faptul că preferinţele autorilor români optzecişti 
pentru spaţiul american pot fi privite ca o premieră în spaţiul cultural ro- 
mânesc, respectiv ca o importantă schimbare de paradigmă: „este pentru 
prima dată în cultura română când o generaţie întreagă respinge influența 
tradiţională a culturilor europene (franceză sau germană) pentru a se în- 
drepta spre cea cu totul diferită a Statelor Unite. Este, de asemenea, primul 
semn al intrării masive în postmodernitate a culturii românești”. 

Cu toate acestea, termenul de „generaţie” folosit de Cărtărescu în 
fragmentul citat poate fi unul nepotrivit aici. Din punctul de vedere al 


64. Ibid..p.57. 
65. Ibid., p. 56. 
66. Ibid., p. 152. 

autorului, generaţia optzecistă nu este în întregime, literar vorbind, una 
postmodernistă. Apare şi la Cărtărescu aceeași dilemă (pe care am obser- 
vat-o în cazul multor autori) a textualismului. Opţiunea autorului în această 
privinţă e una foarte clară: 


importanţa exagerată acordată textualismului în configuraţia teoretică a 
grupului optzecist — şi care a mers până la a găsi în textualism însăşi em- 
blema optzecistă, conceptul care explică orice |... ] provine, probabil, din 
sărăcia teoretică a criticii româneşti de actualitate. Eşuând, în anii '70, ca 
«grup de acţiune» de sine stătător, textualiştii s-au contopit la începutul 
anilor 80 cu «direcţia principală» |postmodernistă, n.m. R.C.]”. 


Chiar dacă o parte dintre textualiști debutaseră încă din anii '70 şi chiar 
dacă textualismul €, în esenţă, un curent neomodernist, în cadrul generației 
"80 au existat autori textualişti, puternic influenţaţi în operele lor de teoriile 
grupului 'Tel-Quel, de noul roman francez etc. Prin urmare, atunci când 
Cărtărescu vorbeşte despre „o [primă] generaţie întreagă” care respinge 
influenţele europene, e vorba, mai degrabă, nu de o generaţie întreagă, 
ci de un segment important din interiorul acelei generaţii (segmentul pe 
care Cărtărescu îl cataloghează drept postmodern, în adevăratul sens al 
cuvântului, prin opoziţie cu direcţii, prezente în cadrul aceleiași generații, 
neo-moderniste, tardo-moderniste, neo-avangardiste etc.). 

Deşi Cărtărescu menţiona la începutul lucrării sale faptul că va evita să 
„fixeze” în definiţii precise fenomenele literare, în mai mult rânduri tocmai 
aceasta pare să fie abordarea, aducând o notă de stabilitate lucrării sale, care 
lipseşte, de fapt, din multe alte texte româneşti dedicate postmodernis- 
mului. Inclusiv fragmentul citat anterior poate servi drept exemplu aici — 
autorul nu ezită să noteze faptul că raportarea la spaţiul cultural american 
este o premieră pentru cultura română. În mod similar, în primele pagini 
ale cărţii, autorul aduce în discuţie o idee care, deşi poate părea simplă la 
prima vedere, pune într-o lumină nouă conceptul de postmodernism ra- 
portat la spaţiul cultural românesc: 


putem constata doar că |postmodernismul ] este primul concept teoretic 
important, denumind un curent literar, intrat în limbajul critic românesc 
după ultimul război (onirismul se definea el însuși ca un neosuprarealism) şi 
că frecvenţa folosirii lui, pozitive sau negative, este în continuă creştere“ă. 


67. Ibid.,p. 147. 
68. Ibid., p. 16. 

Teoreticienii literari români, atunci când vorbesc despre postmoder- 
nism, preferă să eticheteze „noul” curent drept ultimul (cel mai recent) 
intrat în discursul critic. Din acest punct de vedere, Cărtărescu mută accen- 
tele, iar postmodernismul, deși rămâne, inevitabil, ultimul (cel mai recent) 
concept major intrat în discursul critic, este, în același timp, primul astfel 
de concept după mai multe decade. Dacă majoritatea criticilor semnalează 
noutatea postmodernismului, observaţia lui Cărtărescu are meritul de a 
semnala deopotrivă noutatea conceptului de postmodernism, precum și 
stagnarea (în limitele aceloraşi vechi concepte) care a caracterizat literatura 
română timp de peste treizeci de ani. 

Inclusiv în privinţa postmodernismului însuși, Cărtărescu formulează o 
definiţie concisă, contrastând cu atât mai mult faţă de majoritatea celorlal- 
te abordări teoretice româneşti. Intenţia generală a criticii româneşti este 
aceea de a evita orice fel de etichetări categorice, încurajând, mai degrabă, 
o permanentă dezbatere a conceptului, o interogare a posibilelor dimen- 
siuni definitorii postmodernismului. Deşi astfel de relativizări apar inclusiv 
în Postmodernismul românesc, ele sunt completate, de această dată, şi de 
opinii categorice, concise şi, inevitabil, riscante, care, așa cum spuneam, 
dau o notă de stabilitate textului. În capitolul intitulat Ce este postmoder- 
nismul?, autorul răspunde la dificila întrebare într-o singură frază (fraza 
care deschide respectivul capitol): 


Fără-ndoială, la un prim nivel de aproximare, o singură frază poate cu- 
prinde răspunsul la această întrebare: Postmodernismul este epifenomenul 
cultural, artistic şi, în cele din urmă, literar al postmodernității, calitate 
în care el reflectă toate trăsăturile filozofice şi ideologice ale acesteia, pe 
care le-am prezentat într-un capitol anterior: perspectivismul nietzschean, 
pierderea simțului realităţii, estetizarea existenţei, asocierea constantă cu 
societatea democratică, înalt tehnologizată, informatizată şi mediatică 
de astăzi”. 


Spunând că postmodernismul este un (epi)fenomen cultural al postmo- 
dernității, Cărtărescu, de fapt, se aliniază unei ample serii de perspective 
teoretice occidentale canonice — Fredric Jameson, spre exemplu, vorbeşte 
despre postmodernism ca logica culturală a capitalismului târziu, în timp 
ce Lyotard abordează aceeași problemă în termeni de cunoaşterea specifică 
societăților post-industriale (dezvoltate). 


69. Ibid., p. 79. 

Inevitabil, un volum intitulat Postmozernismul românesc nu se poate 
limita la o simplă teoretizare a postmodernismului, acest aspect fiind re- 
zervat primelor două părți din carte. Discuţia se mută apoi spre spaţiul cul- 
tural românesc, însă, înainte de a investiga literatura primară postmodernă 
românească, Cărtărescu face şi o trecere în revistă a dezbaterii teoretice 
românești privind postmodernismul (capitolul intitulat Dezbaterea în ju- 
rul conceptului de postmodernism). Principalele două referinţe bibliografice 
rămân (ca şi la alți autori) „Caiete critice” 1986, respectiv „Euresis” 1995, 
autorul comentând punctual foarte multe dintre articolele publicate în cele 
două reviste. Un interes aparte e acordat şi revistei „Xenopoliana”, publi- 
cată la Iași în 1994, deşi numărul respectiv nu e orientat în mod special 
către teoria literară: 


revista Xenopoliana din laşi, al cărei tom II, din 1994, discută relevanța 
conceptului de postmodernism în domeniul istoriei, ştiinţelor politice, 
hermeneuticii şi patristicii [|...] cuprinde articole foarte interesante [|...] 
poate cel mai interesant articol rămâne însă cel introductiv, al istoricului 
Al. Zub. Câteva aserțiuni ale acestuia, pe care le cităm fără comentarii 
pentru că privesc numai tangenţial fenomenele culturale, sunt edificatoa- 
re pentru eleganța şi acurateţea conceptuală a distinsului istoric ieşean” 


Şi în acest capitol dedicat teoriei româneşti sunt amendate direcțiile tex- 
tualiste promovate de unii autori optzecişti şi, în plus, apar foarte multe cri- 
tici dure la adresa conceptului de „nou antropocentrism” propus de Muşina: 


de mai mulţi ani Alexandru Mușina persistă în contestarea vehemen- 
tă a postmodernităţii şi într-o ciudată contrapunere pentru denumirea 
curentului ideologico-estetic în care s-ar situa poezia optzecistă: «noul 
antropocentrism» |...] caracterul indeterminat, difuz al lumii postmo- 
derne îi este insuportabil lui Muşina: faptul că un termen poate avea trei 
interpretări deodată îi pare acestuia un adevărat scandal |... ] se vede că 
avem de-a face în acest caz cu o tipică «rezistenţă la concept» [...] După 
ce, pe numeroase pagini, s-a luptat cu tendința «retrogradă» a postmo- 
dernismului şi a afirmat caracterul revoluţionar al literaturii optzeciste, 
Muşina ne dezvăluie, în sfârşit, că după modernismul «dezumanizant» 
nu va urma un postmodernism decadent, ci, «un nou antropocentrism», 
adică... «un nouveau classicisme»! No comments.7!. 


70. Ibid., p. 199. 
7I. Ibid., pp. 194-199. 

E explicabil faptul că, în acelaşi an, Muşina va da o replică la fel de dură 
cu privire la observaţiile lui Cărtărescu, acuzându-l pe acesta de „fușerai” 
intelectual”?. 

În raport cu acest capitol (Dezbaterea în jurul conceptului de postmo- 
dernism) merită discutat aici şi un alt aspect bibliografic: textele comentate 
de Cărtărescu au fost publicate de-a lungul unei perioade de 10 ani — în- 
tre 1986 („Casete critice”) şi 1996 (volumele unor autori precum Magda 
Cârneci sau Gheorghe Perian, ultimele texte — din punct de vedere crono- 
logic — la care se face referire în acest capitol). E drept că cele mai multe 
volume despre postmodernism în cultura română aveau să apară în acelaşi 
an cu Postmodernismul românesc sau, eventual în anul anterior. Prin urma- 
re, faptul că investigația lui Cărtărescu se rezumă la perioada 1986-1996 e 
pe deplin justificată, mai ales dacă ţinem cont de faptul că autorul a lucrat 
la volum (în mod evident) timp de mai mulți ani înainte de publicarea lui 
propriu-zisă. Ceea ce este însă surprinzător, într-o anumită măsură, e faptul 
că în acest capitol (sau, de altfel, în restul volumului) nu apar menţionate 
mai multe titluri româneşti care ar fi trebuit să fie incluse într-o astfel de 
investigaţie a dezbaterii în jurul postmodernismului. E vorba, mai ales de 
volumele de autor apărute în perioada discutată de autor (1986-1996). 
Dintre volume, sunt amintite (şi apreciate), spre exemplu, Istoria 7ragi- 
CĂ şi grotescă a întunecatului deceniu literar nouă (1993) a lui Radu G. 
Ţeposu sau Arta anilor "80. Texte despre postmodernism (1996) a Magdei 
Cârneci. E amintit, de această dată ca un fel de contra-exemplu, volu- 
mul Scriitori români postmoderni, publicat de Gheorghe Perian în 1996: 
„Scriitori români postmoderni nu cuprinde, de fapt, în corpusul ei nici o 
referire la conceptele postmoderne. Volumul e, pur şi simplu, o culegere de 
cronici — publicate în prealabil în revista Vara — despre poeţi şi prozatori 
optzecişti””$. Sunt, de asemenea, amintite capitole (dedicate optzeciștilor) 
din volumele unor autori precum Nicolae Manolescu (Despre poezze, 1987) 
sau Eugen Simion (Scriitori români de azi IV, 1989). Există, însă, cel puţin 
câteva titluri, ignorate de Cărtărescu, care ar fi putut completa foarte bine 
acest tablou al dezbaterilor româneşti privind postmodernismul. E vorba, 
spre exemplu, de volumul Apărarea și ilustrarea criticii publicat de Monica 
Spiridon în 1996. Deşi autoarea apare citată şi comentată în mai multe 


72. Vezi subcapitolul „Ewresis” 1995 din prezenta lucrare. 
73. Ibi., p. 188. 

rânduri, Cărtărescu face trimitere exclusiv la articolele publicate de aceasta 
în „Caiete critice”, respectiv în „Euresis”. Volumul lui Dan Grigorescu din 
1994, Între cucută şi Coca-Cola, nu apare menţionat, deși fusese recenzat 
(de Oana Fotache) inclusiv în numărul din „Euresis” 199574, autoarea sub- 
liniind foarte clar faptul că volumul este unul teoretic dedicat conceptului 
de postmodernism: 


Dan Grigorescu resorts to one of Foucault”s metaphors to suggest the 
essence of postmodernism |... ] against this background, Dan Grigorescu 
sets out not only to sketch a synthesis of the most authoritative postmo- 
dern theoreticians” opinions, focusing on several challenging questions 
of our times, but also (an especially) to clarify certain concepts and the 
relationship between them, so they can find their necessary place on a 
possible «map of postmodernism»/5. 


Se poate presupune aici faptul că Mircea Cărtărescu ar fi putut ignora 
acest volum pentru că tematica abordată de Dan Grigorescu se leagă de 
postmodernism în general, în timp ce volumul lui Cărtărescu e preocupat 
de postmodernismul românesc, prin urmare, o investigaţie teoretică a artei 
americane din anii '60-70 nu ar prezenta vreun interes deosebit pentru 
un volum intitulat Postmodernismul românesc. Pe de altă parte, într-un 
capitol despre Zezbaterea în jurul conceptului, textul lui Dan Grigorescu 
ar fi trebuit menţionat, cel puţin prin prisma faptului că vorbim, în acest 
caz, despre unul dintre primele volume teoretice românești dedicate in- 
tegral postmodernismului — deci, un reper relativ important în respectiva 
dezbatere în jurul conceptului. 

Volumele lui Liviu Petrescu, de asemenea, nu sunt comentate în 
Postmodernismul românesc. E drept, Vârstele romanului (1992) e o carte 
dedicată istoriei evoluţiei romanelor moderne, discuţiile despre postmo- 
dernism fiind mai degrabă secundare în raport cu această temă centrală. 
Pe de altă parte, Poezzca postmodernismului (1996) — o rescriere, de fapt, 
a cărții amintite anterior — reprezintă, de această dată, o contribuţie ma- 
joră în dezbaterea românească privind conceptul de postmodernism. Cu 
toate că nu e vorba neapărat de un prim volum de autor dedicat integral 
postmodernismului, textul lui Liviu Petrescu se distinge prin faptul că este 
prima abordare sistemică a postmodernismului, configurând o poetică a 


74. „Euresis”, nr. 1-2. 1995, pp. 321-323. 
75. Ibid., pp. 321-322. 

curentului (pe baza unor repere occidentale precum textele lui Jameson 
sau Lyotard). O abordare la fel de sistemică propune şi Mircea Cărtărescu 
(via Vattimo şi Lyotard, de această dată) în partea teoretică a volumului 
său, cele două cărți fiind, de fapt, singurele din cultura română de acest 
fel. Se poate presupune faptul că Mircea Cărtărescu nu ştia de existența 
volumului Poetica postmodernismului — cartea a fost receptată mai bine în 
mediul academic clujean, dar nu s-a bucurat de o reală popularitate în restul 
mediului cultural românesc şi, la urma urmei, era o rescriere a unei cărți 
mai vechi (care, de asemenea, nu se bucurase de o foarte bună receptare în 
afara mediului clujean). Această ipoteză e însă infirmată de câteva secvenţe 
din Postmodernismul românesc, anume — de capitolul Scurză privire asupra 
anilor 790. Mai exact, în respectivul capitol, Mircea Cărtărescu aduce în 
discuţie poemele lui Mihail Vakulovski, apelând inclusiv la mai multe citate: 


unele poeme ale lui Mihai Vakulovschi sunt o pâslă nediferenţiată de 
reziduuri culturale și existenţiale [...] lumea, astfel, devine [...] un story 
postmodern: «mai întâi savanții şi măgarii a spus Napoleon şi aşa a fost 
afară ninge cu pupile dilatate la Academia de Ştiinţe e balul de anul nou 
dar Grigore Vieru a ales grădiniţa citesc Poezzca postmodernismului Liviu 
Petrescu iubita mă întreabă |... ]»”€. 


Practic Poerica postmodernismului apare menţionată în cartea lui 
Cărtărescu, dar... în interiorul unui citat din Vakulovski. Cel mai probabil, 
volumului lui Liviu Petrescu e ignorat intenţionat ca referință bibliografică 
în cartea lui Cărtărescu, cu toate că nu sunt clare motivele acestei opţiuni. 

Merită amintite, în acest punct, şi câteva observaţii ale lui Paul Cornea 
din postfaţa cărții: „autorul | Mircea Cărtărescu, n.m. R.C.] se exprimă 
limpede și incisiv, îşi motivează logic aserţiunile, se reţine de la excese emo- 
ționale sau de la ieşiri polemice, se serveşte în chip organic și nu protoco- 
lar de o bibliografie întinsă (epuizând materia în domeniul românesc)”77. 
Volumul lui Cărtărescu nu numai că nu epuizează bibliografia românească 
din domeniu, ci pare chiar să evite intenţionat acest lucru. De asemenea, 
polemicile nu sunt nici ele complet absente, critica abordărilor textualiste 
sau amendarea articolelor lui Muşina (discutate anterior) nefiind singurele 
exemple de acest fel. 


76. Ibid., p. 473. 
77. Paul Cornea, Postfață la Mircea Cărtărescu, Postmodernismul românesc, 
Humanitas, București, 1999, p. 507. 

Referitor la bibliografia românească, Mircea Cărtărescu propune câteva 
abordări inedite mai ales în raport cu preistoria postmodernismului. Astfel, 
în capitolul Există o tipologie postmodernă ?, acesta anunţă că „voi vorbi în 
acest capitol, foarte pe scurt din păcate, despre Cantemir şi Radu Ionescu, 
Budai-Deleanu şi Ion Ghica, privind vnele aspecte din pnefe scrieri ale lor 
din perspectivă postmodernă” (sublinierile aparţin autorului). Practic, 
după primele părți teoretice ale cărții în care e teoretizat postmodernismul, 
discuţia se mută spre postmodernismul românesc, unde istoria curentului 
e schițată pornind de la aceste lecturi în cheie postmodernă ale unor texte 
vechi sau premoderne, ajungând într-un final la analize ale unor texte pu- 
blicate în a doua jumătate a anilor '90. Ambele secvenţe ale cărţii, partea 
teoretică dedicată postmodernismului (în general), precum şi partea de cri- 
tică şi istorie literară dedicată postmodernismului românesc, rămân, până în 
ziua de azi, printre cele mai ambiţioase încercări autohtone de circumscriere 
a fenomenelor literare respective. Marele avantaj al volumul este însă acela 
că acoperă ambele dimensiuni, spre deosebire de alte încercări autohtone 
care s-au rezumat la investigarea unei singure teme (fie postmodernismul 
în general, fie postmodernismul românesc). Abordarea teoretică sistemică 
a lui Cărtărescu din primele părți ale Postmodernismului românesc se poate 
alinia cu uşurinţă direcţiei deschise de Liviu Petrescu cu Poezica postmoder- 
nismului, însă la Liviu Petrescu prea puţine elemente ale discuţiei conduc 
spre realizarea unei analize a postmodernismului românesc. Pe de altă parte, 
mai mulți autori români discută în volumele lor postmodernismul româ- 
nesc, volumul lui Radu G. Ţeposu fiind printre primele încercări majore 
de acest fel. La 'Ţeposu, însă, partea teoretică privind postmodernismul se 
rezumă la câteva observaţii ironice, biografiste uneori, pe marginea inuti- 
lităţi termenului de postmodernism. Proiectul lui Cărtărescu rămâne astfel 
singular în cultura română, fiind primul şi ultimul care propune o analiză 
de asemenea amploare, făcând extrem de dificilă o continuare a dezbaterii 
românești privind postmodernismul în anii următori. 


Din dosarul unei bătălii culturale 


Prezent în dezbaterea românească a conceptului de postmodernism încă de 
la începutul anilor *80, Ion Bogdan Lefter avea să publice primul său volum 


78. Mircea Cărtărescu, Postmodernismul românesc, Humanitas, Bucureşti, 1999, 
p. 227. 

pe această temă abia în anul 2000. Deşi autorul era privit drept unul dintre 
cei mai avizaţi comentatori ai fenomenului în spaţiul cultural românesc, 
cartea sa e publicată, de fapt, spre finalul dezbaterii propriu-zise, într-un 
moment în care cele mai importante volume româneşti apăruseră deja. Se 
poate spune, astfel, faptul că Postmodernism. Din dosarul unei „bătălii” 
culturale era, de fapt, o carte așteptată de critica literară românească, date 
fiind numeroase articole publicate de autor pe această temă de-a lungul a 
două decade. În acest sens, merită amintit aici faptul că Ioana Bot publică o 
cronică, cu titlul sugestiv Așteprându-l pe Ion Bogdan Lefter, unde notează: 


mă prenumăr printre aceia care, de mulţi ani deja, aşteaptă studiile /căr- 
ţile /dezvoltările substanţiale şi ample prefigurate, în anii '80, de artico- 
lele și prefeţele semnate de Ion Bogdan Lefter [...] reunirea, în sfârşit, 
în volum, a textelor sale despre postmodernism — din anii '80 şi până 
astăzi — este o întreprindere salutară în primul rând din perspectiva do- 
cumentelor unei istorii literare care așteaptă încă să fie scrisă; intervenţiile 
autorului din presa cultura românească a ultimilor douăzeci de ani au 
constituit întotdeauna momente de răscruce în dezbaterea conceptelor 
(şi autorilor) postmodernismului, impactul lor fiind mult mai pronunţat 
decât cel înregistrat, în aceeaşi perioadă, de alte voci ale criticii şi teoriei 
noastre literare”?. 


Volumul debutează cu o prefaţă în care Ion Bogdan Lefter lămureşte, 
conform titlului, Ce esze şi ce nu este această carte: Despre o anume credin- 
ță profundă în actul scrisului. Proiectul din spatele cărții e astfel clarificat 
încă din primul paragraf: „iată o culegere de eseuri, articole, răspunsuri la 
anchete, interviuri — toate despre postmodernism. O selecţie din tot ce am 
scris pe această temă de-a lungul unui deceniu și jumătate”80. 

Fiind vorba de o culegere de articole mai vechi ale autorului, în mod 
evident, textele din carte nu vor ţine cont de bibliografia românească dedi- 
cată postmodernismului care se dezvoltase semnificativ în acei ani. Autorul 
compensează însă aceste lipsuri făcând, în prefaţă, o scurtă trecere în re- 
vistă a publicaţiilor româneşti dedicate postmodernismului — sunt, astfel, 
amintite volumele unor autori precum: Magda Cârneci, Carmen Muşat, 
Mihaela Ursa, lon Buzera ş.a. 


79. oana Bot, Semne de carte, Limes, Cluj-Napoca, 2004, pp. 73-74. 
80. lon Bogdan Lefter, Postmodernism. Din dosarul unei „bătălii” culturale, 
Paralela 45, Piteşti, 2000, p. 7. 

Există, de asemenea, în prefață, un detaliu bibliografic interesant care 
indică un oarecare raport între volumul lui Lefter şi alte volume româneşti 
dedicate postmodernismului — la un moment dat, autorul discută despre 
referinţele occidentale la care apelează în textele sale: 


numeroşi teoreticieni ai curentului și artişti care l-au ilustrat sunt invocaţi 
ici şi acolo, dar nu sistematic (cu excepţia autorilor români — dar situaţia 
lor e diferită şi comportă o discuţie separată). Sunt pomeniţi frecvent — de 
pildă — Ihab Hassan sau John Barth, dar, dacă nu greşesc, nu apar niciodată 
Frederic Jameson sau Gianni Vattimo (ca să aleg un nord-american şi un 
european), nume citate ritualic în dezbaterile internaţionale asupra post- 
modernităţii (dar şi ei şi alţii au atins o largă notorietate mai de curând)*!. 


Faptul că Lefter nu apelează la studiile unor autori precum Jameson 
sau Vattimo reprezintă un detaliu care poate diferenția semnificativ acest 
volum de (cel puţin) alte două cărți românești importante dedicate post- 
modernismului. E vorba, pe de o parte, de Poetica postmodernismului a lui 
Liviu Petrescu, unde autorul mărturisea, încă din primele paragrafe faptul 
că „schema tipologică pe care o propunem în studiul de faţă reproduce, 
în linii generale, schema cu care operează şi Fredric Jameson”. Pe de altă 
parte, volumul Postmodernismul românesc al lui Mircea Cărtărescu pare 
să se bazeze în puncte cheie ale părților teoretice pe studiile lui Vattimo: 
„voi ilustra, astfel, ontologza postmodernă cu meditaţiile lui Gianni Vattimo 
pe marginea «precursorilor» Nietzsche și Heidegger [...]”55. Observaţia 
apare, de altfel, şi în postfaţa volumului Postmodernismul românesc, unde 
Paul Cornea notează: „pentru fundamentarea teoretică a postmodernis- 
mului, în care Cărtărescu vede, pe drept cuvânt, o expresie a postmoder- 
nităţii [...] el se bazează pe Vattimo, în plan ontologic, pe Lyotard, în 
plan epistemologic, şi pe Fukuyama în plan politologic”8*. Dacă volumul 
lui Petrescu pleacă de filosofia lui Jamseon, iar dacă Mircea Cărtărescu 
îşi bazează aserţiunile teoretice ce ţin de ontologia postmodernă pe stu- 
diile lui Vattimo, indicaţia lui Lefter, conform căreia în volumul său „nu 
apar niciodată Fredric Jameson sau Gianni Vattimo”, constituie un motiv 


81. Ibi4., pp. 7-8. 

82. Liviu Petrescu, Poetica postmodernismului, Paralela 45, Piteşti, 1996, p. 8. 

83. Mircea Cărtărescu, Postmodernismul românesc, Humanitas, Bucureşti, 1999, 
p. 17. 

84. Paul Cornea, Acreditarea postmodernismului românesc, postfață la Mircea 
Cărtărescu, Postmodernismul românesc, Humanitas, București, 1999, p. 508. 

suficient pentru a vedea acest volum ca o alternativă (fundamental diferită 
din punct de vedere teoretic) la celelalte două cărți. Însă diferență majoră 
dintre volumul lui Lefter şi cele două amintite nu e dată, de fapt, de această 
opţiune bibliografică alternativă a autorului. Diferenţa majoră constă în 
faptul că textele lui Petrescu şi Cărtărescu constituie abordări sistemice ale 
fenomenului postmodern, în timp ce cartea lui Lefter păstrează un caracter 
eterogen îmbinând diferite tipuri de discurs (eseistic, academic sau liber — în 
cazul interviurilor), nereuşind şi nepropunându-şi, de fapt, să circumscrie 
coerent conceptul de postmodernism. 

Diversitatea tipurilor de texte publicate aici constituie una dintre măr- 
cile cele mai vizibile ale cărţii: pe lângă articole teoretice propriu-zise, 
răspunsuri la anchete literare ş.a.m.d., Lefter publică inclusiv o interven- 
ţie, transcrisă ca atare, din cadrul unui colocviu ţinut la Oradea în 1998. 
Textul, publicat în volum cu titlul Direczze, curent, model, paradigmă, 
debutează în felul următor: „intervin şi eu în discuţie, deşi cu sentimentul 
că sunt atât de multe lucruri de spus încât e inutil să mai adaug ceva”s5. E 
clar că cititorul nu are acces la contextul discuţiei respective, cu toate că, 
într-adevăr, aserţiunile lui Lefter din rândurile următoare pot fi înţelese şi 
în afara respectivului context. Autorul, într-o primă fază, pledează pentru 
folosirea în discursul critic a unor termeni „mari”, condamnând precauţiile 
antevorbitorilor săi care încercau să abordeze problema postmodernismului 
prin apelul la concepte cât mai puţin abstracte: 


conceptele astea mari de istorie literară, de tip Zzrecţie, curent, model, 
paradigmă sunt concepte foarte largi |... ] ştiu că este acum o tendinţă, 
un fel de mică modă a afirmării ideii că nu se mai pot construi coerențe 
ample şi că nu vor mai exista de acum generaţii literare, ci numai grupuri 
şi individualităţi [...] o să vină istoricii literari [...] vor reciti literatura 
acestor ani şi vor spune care sunt 7podele mari, care sunt direcțiile, care 
sunt paradigmele, care sunt curentele care au orientat literaturas€. 


Autorul condamnă, de asemenea, tendința unora din cei prezenţi la 
respectivul colocviu de a cataloga proza românească postmodernistă ca 
P ga p P 


85. lon Bogdan Lefter, Postmodernism. Din dosarul unei „bătălii” culturale, 
Paralela 45, Piteşti, 2000, p. 116. Cazul lui Lefter, care publică în volum o interven- 
ţie din cadrul unui colocviu nu e unul singular — Gheorghe Crăciun, spre exemplu, 
redă în volumul său Reducerea la scară (Paralela 45, Piteşti, 1999) intervenţia sa din 
cadrul aceluiași colocviu de la Oradea din 1998. 

86. Ibid., pp. 116-117. 

fiind despre „nimic”: „de ce zice cineva că prozele pe care le-a citit sunt 
«despre nimic»! Sunt pline de întâmplări şi fapte! Ce fel de proze sunt as- 
tea? Pot să fie puţin ciudate... Vă asigur însă că se întâmplă foarte multe 
lucruri în prozele colegilor noștri de generaţie”. În ciuda caracterului 
oral al textului şi în ciuda absenței unui context general care să clarifice 
temele discutate anterior acestei intervenţii a lui Lefter, fragmentul re- 
spectiv e interesant prin prisma faptului că sugerează o anumită atitudine 
a publicului, a tinerilor filologis, față de proza românească postmodernă, 
iar impresia că aceste texte sunt „despre nimic” confirmă, de fapt, multe 
dintre observaţiile criticii româneşti care, încă din anii '80, semnala faptul 
că autosuficienţa literaturii postmoderne poate da cititorului impresia că se 
află în faţa unui experiment lipsit de mize estetice. Oralitatea acestui capitol 
e amplificată, în continuare, de intervenţia lui Nicolae Manolescu — practic 
textul introduce şi un mic dialog pe care Lefter îl poartă cu Manolescu 
(evident, prezent şi el la respectivul colocviu). Manolescu, în intervenţia 
sa, la fel ca şi în articolele sale despre postmodernism din anii "80, încearcă 
să mute discuţia spre o comparaţie cu generaţiile literare precedente: „Nu 
vă spune nimic faptul că numai generaţia voastră face asemenea lucruri? 
[...] Nu ştiu ca generaţia mea, generaţia '60 de exemplu, să se adune şi să 
discute asemenea lucruri, nu numai despre tipologie şi direcţie. Nu se în- 
tâmplă aşa ceva..."%7. Ambele fragmente citate anterior semnalează, într-un 
anume sens, critici aduse postmoderniștilor români — pe de o parte, proza 
lor e „despre nimic”, pe de altă parte, ca generaţie, Manolescu e surprins de 
unicitatea optzeciştilor (şi a nouăzeciştilor, catalogați şi ei ca postmoderni), 
de obsesia lor pentru dezbaterile teoretice, confirmând explicit faptul că 
o astfel de atitudine lipsea în rândul generaţiilor literare precedente. Din 
acest punct de vedere, Lefter speculează foarte bine respectivele critici 
aduse postmodernismului românesc, în condiţiile în care astfel de critici 
favorizează de fapt curentul. Vorbim, aşadar, de o generaţie literară” care 
realmente se distinge de precedentele (deci, un motiv suplimentar de va- 
lidare a generaţiei), respectiv despre o estetică la care publicul, în anumite 


87. Ibid., pp. 117-118. 

88. Ibid., p. 117: „sunt convins că există printre oamenii foarte tineri de aici din 
sală persoane care nu prea înţeleg despre ce e vorba”. 

89. Ibid., p. 118. 

90. Colocviul respectiv a avut loc în 1998, iar Lefter menţionează faptul că, din 
punctul său de vedere, nu se mai putea vorbi (la acea dată) despre optzecism, în con- 
diţiile în care şi scriitorii români din anii '90 apelau la aceeaşi poetică postmodernistă. 

situaţii, nu știe cum să se raporteze, fapt care, din nou, nu sugerează lipsa 
unei estetici propriu-zise, ci, mai degrabă, existența unei estetici noi încă 
neasimilate pe deplin la nivel de public. 

Stranietatea textelor reproduse de Lefter în volumul sau continuă cu 
un capitol intitulat Pentru refacerea coerenței culturale naționale. Aflăm, 
într-o notă de subsol, faptul că textul a fost inițial publicat în „Observator 
cultural” în anul 2000 (deci anul apariţiei cărţii). Însă, în ciuda titlului am- 
biţios, nu vorbim despre un articol propriu-zis în cazul volumului, ci de- 
spre un fragment”. Un fragment foarte scurt, de doua paragrafe, care arc, 
mai degrabă, aspectul unui poem: din cele 15 rânduri pe care le are întreg 
capitolul /fragmentul, 4 rânduri sunt ocupate de o enumeraţie de termeni 
postmoderni — „postmodernism, poststructuralism şi studii culturale, euvo- 
penism şi pro-americanism, anti-naționalism, anti funda mentalism şi an- 
ti-ortodoxism, liberalism |... ] (sublinierile aparţin autorului)””?. Includerea 
unui astfel de fragment scurt în volum ar putea părea inexplicabilă, însă, 
în capitolul imediat următor din carte opţiunea lui Lefter este justificată: 
„am avut multe reacții la articolul pe care l-am publicat în primul număr 
al Observatorului cultural |... |] pasajul întreg a stârnit reacții numeroase, 
iar din interiorul lui — cu predilecție o vocabulă anume: ppzz-ortodoxism” 
(sublinierile aparțin autorului). 

Autorul e, așadar, nevoit să publice (într-un alt număr al „Observatorului 
cultural” din anul 2000) câteva clarificări privind termenul (aparent con- 
troversat) de anti-ortodoxism, iar noul articol, intitulat Ant/-ortodoxism 
(0 precizare), apare integral reprodus în volum. Aflăm de aici de o listă 
întreagă de indivizi, din varii domenii de activitate, care au reacționat la 
termenul introdus de Lefter în enumeraţia sa: „un coleg de catedră de la 
Universitate [...] mi-a spus [...] cât e de periculoasă vehicularea terme- 
nului anti-ortodoxism astăzi, când, mai ales în judeţele din Sud, prolife- 
rează sectele protestate”**, „un preot foarte cunoscut [...] după ce m-a 
felicitat pentru revistă [...] mă sfătuia să revin cu explicaţii spre a risipi 
neînțelegerile”, „un acerb gazetar naționalist şi anti-american |... ] fost 


OI. Acesta nu este, de altfel, singurul exemplu în care un capitol întreg din carte 
se rezumă la un scurt fragment. 

92. Ibid., p. 129. 

93. Ibid., p. 130. 

94. Ibid.,p. 131. 

95. Ibid. 


195 


Postmodernismul în teoria literară românească 


prozator s.f. [...] mi-a spus că în ultimă instanţă ar putea accepta tot ce 
susțin eu acolo, cu excepţia zpzz-ortodoxismului: ce suntem un popor de 
musulmani?!2”% ş.a.m.d. Evident, soluţia pentru care optează Lefter e una 
cât se poate de practică — acesta face o distincţie clară între anti-ortodoxism 
şi anti-ortodoxie: 


fireşte ca nu e vorba despre znti-ortodoxie. După cum se ştie, ortoAoxis- 
mul este o emblemă aplicată acelei orientări culturale, deopotrivă în sens 
artistic şi ideologic, care a dominat o zonă a interbelicului românesc cu 
O oarecare greutate în epocă, practic scufundată astăzi. În centrul său se 
afla revista Gândirea [...] despre astfel de gafe culturale e vorba, despre 
neo-ortodoxismele care au invadat piaţa ultimului deceniu, obişnuindu-şi 
publicul cu mentalități și retorici retardate”?. 


Dincolo de disputa conceptuală ortodoxism — ortodoxie, lămurită, de 
altfel, foarte clar de Lefter, articolul rămâne interesant prin prisma faptului 
că inventariază o serie de reacții imediate și dure din partea publicului, cu 
toate că disputa a început, la urma urmei, de la un articol teoretic publicat 
într-o revistă de cultură. Spectrul reacţiilor consemnate de Lefter sugerează 
o atitudine, mai degrabă, tradiționalistă a publicului românesc, sensibil încă 
la o serie de repere naţionale şi culturale care sunt perfect incompatibile 
cu mutaţia postmodernă. În mod paradoxal, prim ambele sale articole — 
Pentru vefacerea coerenței culturii naționale şi Anti-ortodoxism (simplă 
precizare) — Lefter încercă să combată tocmai acest tip de atitudine, sem- 
nalându-i caracterul retrograd. Sensibilitatea aparte a publicului românesc 
pentru probleme religioase apare, în mod curios, semnalată şi de alți critici. 
Gheorghe Perian, spre exemplu, notează într-un text: „dintre problemele 
cu care scriitorii postmoderni se confruntă în momentul de faţă aş aminti 
aici una singură, probabil nu cea mai importantă, dar cu siguranţă cea mai 
delicată. Este problema religioasă, sub ambele ei aspecte, în egală măsură 
gingașe: credinţa și biserica”*:. 


96. Ibid. 

97. Ibid., pp. 132-133. 

98. Gheorghe Perian, Literatura în schimbare, Limes, Cluj-Napoca, 2010, p. 78. 
Autorul remarcă însă că literatura română postmodernă nu e de fapt interesată de 
subiect, mai degrabă evitându-l: „postmodernismul, în varianta lui românească [|...] e 
lipsit de o componentă spiritualistă. Dacă pornim de la texte, vedem că generaţia 80 
are o viaţă religioasă destul de săracă, aş zice chiar mediocră, şi nu există semne, cel 
puţin deocamdată, că ar fi nemulțumită de sine şi că ar vrea să-şi depășească în viitor 

Lefter dedică o parte din volumul său şi studiilor despre feminism, cele 
patru articole incluse aici datând din perioada 1995-2000. Articolele, în 
ansamblul lor, se orientează către două idei fundamentale: pe de o parte, 
feminismul este o marcă importantă a postmodernismului, pe de altă par- 
te, spaţiul cultural românesc este încă reticent (raportat la anul 2000) în 
materie de idei feministe. Chiar dacă mai mulți autori români semnalaseră 
importanţa mişcărilor feministe în postmodernism, articolele lui Lefter au 
meritul de a explora în profunzime această temă, aducând, astfel, o con- 
tribuţie inedită în dezbaterea românească a postmodernismului. Cu alte 
cuvinte Lefter nu se rezumă doar la semnalarea importanţei feminismului, 
ci încearcă să determine corespondenţa dintre această mișcare și noua para- 
digmă postmodernă, precum şi să răspundă unor întrebări dificile privind 
contextul cultural românesc: „de ce n-a reuşit deocamdată feminismul să 
se «aclimatizeze» cu adevărat în România?”%, „de ce nu «prinde» la noi 
feminismul, date fiind şi situaţia socială Ze facto, şi urgenţele reformei radi- 
cale în care ne-am angajat cu toţii atunci când am incriminat vechiul regim, 
optând pentru democraţie?”!%. Autorul încearcă să răspundă aplicat aces- 
tor întrebări printr-o analiză istorică a contextului cultural românesc sau 
invocând indiferența socială autohtonă, precum şi ritmul lent de evoluţie a 
mentalităților colective. Interesant e faptul că uneori aceste aserțiuni sunt 
completate de abordări (intenţionat) comice, menite practic să ironizeze 
contextul cultural românesc şi atitudinile specifice legate de această temă: 
„În România e greu să fii femeie, dar... e greu şi să fii bărbat cu simpa- 
tii feministe!”!! — articolul se intitulează, păstrând aceeași notă comică, 
Confesiune de (aproape) feminist. 

În volum sunt reproduse şi interviurile pe care Ion Bogdan Lefter le-a 
luat unor autori importanţi precum Ihab Hassan sau Malcom Bradbury, 
cu ocazia Seminarului de la Stuttgart, sau articole din dosare şi anchete 
româneşti dedicate postmodernismului (precum „Caiete critice” 1986, 
„Echinox” 1993, „Euresis” 1995). Imaginea de ansamblu creată astfel 
de volum, deşi nu e una perfect coerentă, dată fiind diversitatea de texte, 


mediocritatea religioasă. În orice caz, creaţiile majore de până acum ale postmoder- 
nismului românesc se situează pe coordonate laice” (pp. 81-82). 

99. lon Bogdan Lefter, Postmodernism. Din dosarul unei „bătălii” culturale, 
Paralela 45, Piteşti, 2000, p. 224. 

I00. Ibid., p. 255. 

IOI. Ibi., p. 256. 

reuşeşte să scoată în evidenţă câteva dintre mărcile fundamentale ale post- 
modernismului, dar, mai ales, reuşeşte să surprindă multe dintre elemen- 
tele-cheie ale dezbaterilor româneşti privind postmodernismul. Inclusiv 
prin faptul ca autorul introduce în volum transcrieri ale unor intervenții 
din colocvii, interviuri sau simple relatări privind mediul academic bucu- 
reştean din anii '80, cercurile literare sau cenaclurile optzeciste etc., vo- 
lumul ajunge, de fapt, să recreeze cu lux de amănunte un context istoric 
foarte important şi care nu apare decât parțial surprins, spre exemplu, în 
articolele strict teoretice. 


Postmodernitate 


Importanţa pe care Lefter o acordă contextului istoric (românesc sau global), 
în studiile sale despre postmodernism, constituie, de fapt, marele avantaj al 
textelor, iar, în acest sens, merită amintit aici faptul că, după Postmodernism. 
Din dosarul unei „bătălii” culturale, autorul avea să publice un nou volum, 
în 2004, care continuă (aproximativ pe baza aceloraşi coordonate) observa- 
țiile sale pe marginea paradigmei postmoderne. Intitulat Despre sdentitate. 
Temele postmodernității, volumul cuprinde „articole, eseuri, opinii despre 
lumea mică a României de azi şi despre lumea mare în care ea s-a reinte- 
grat. Fundalul e postmodernitatea, căreia dezbaterea «identitară» îi furni- 
zează — mi s-a părut — «supratema» esenţială”!%. Dacă volumul din 2000 
era dedicat, în primul rând, postmodernismului, textele strânse în volumul 
din 2004 se orientează, mai ales, spre postmodernitate, societatea contem- 
porană postmodernă şi, evident, problema identităţii în postmodernitate. 

Într-o primă parte a volumului, intitulată Postmodernitatea imediată, 
autorul porneşte (în majoritatea articolelor incluse în această secțiune) de 
la ideea societăţii contemporane care a cunoscut schimbări fundamentale 
în epoca respectivă. Clarificarea acestor schimbări, ca mărci fundamentale 
ale societății postmoderne, reprezintă aici una dintre mizele centrale. Ca 
şi în volumul precedent autorul aduce în discuţie teme precum feminis- 
mul, multiculturalismul, corectitudinea politică sau raportul dintre post- 
comunism şi post-colonialism. Volumul continuă cu numeroase analize de 
actualitate, puse în contextul teoretic al postmodernităţii, pe teme dintre 
cele mai variate: atentatele teroriste din 9/11, criza irakiană, perioada de 
tranziție românească, situația Basarabiei ş.a. 


102. lon Bogdan Lefter, Despre identitate. Temele postmodernităţii, Paralela 45, 
Piteşti, 2004, p. 6. 

Evident, în contextul dezbaterilor teoretice româneşti despre postmo- 
dernism, volumul din 2000 al lui Lefter rămâne, mai degrabă, reperul 
important, atât prin observaţiile punctuale ale autorului legate de curent 
în sine, cât şi prin analiza istorică a dezbaterilor românești pe temă. Despre 
identitate. Temele postmodernităţii, pe de altă parte, completează acest ta- 
blou mai ales printr-o perspectivă aplicată asupra contextului socio-politic 
(local și global) din epocă. Această schimbare de accent, de la o analiză teo- 
retică a postmodernismului spre o dezbatere a postmodernităţii (a societății 
postmoderne), avea să devină în anii următori tot mai frecventă în cultura 
română, mai mulți dintre teoreticieni optând pentru o astfel de abordare. 
Este, de altfel, unul dintre simptomele abandonării propriu-zise a dezbaterii 
postmodernismului. Sub termenul umbrelă de societate postmodernă, tot 
mai mulți autori vorbesc, de fapt, despre societatea contemporană, ter- 
menul de „postmodernă” rămânând o simplă alternativă stilistică. Ceea ce 
interesează în astfel de studii nu mai este „postmodernitatea” unei societăți, 
postmodernitatea în sine sau postmodernismul, ci primează, mai degrabă, o 
analiză a mecanismelor interne care caracterizează societatea contemporană 
(specificul lor postmodern, sau nu, fiind mai puţin important). E drept, 
apelul la concepte specifice postmodernismului continuă să existe în această 
investigaţie a societăţii contemporane, cu toate că postmodernismul însuşi 
nu fusese încă pe deplin clarificat (existând, în spaţiul cultural românesc, 
poate doar două contribuţii majore, coerente — volumele semnate de Liviu 
Petrescu şi Mircea Cărtărescu). Avem de-a face, așadar, cu o abandonare 
treptată a interesului pentru dezbaterea conceptului de postmodernism, 
acesta rămânând în discursul critic drept un sinonim pentru „contempo- 
ran”, dimensiunile suplimentare (fie ele şi de nuanţă) pe care le presupune 
termenul fiind, de fapt, ignorate. 

Tendinţa era, de altfel, vizibilă chiar şi înainte de 2004, iar aici meri- 
tă adus în discuţie, spre exemplu, eseul filosofic Omul recent al lui H.-R. 
Patapievici, unde autorul optează pentru o astfel de simplificare a temei 
postmodernismului /postmodernității: „critica mea nu este făcută nici din 
perspectiva postmodernităţii, căci postmodernitatea nu este decât o mo- 
dernitate care se ia atât de în serios ua modernitate încât are impresia că 
se joacă [...]”1%. Volumul lui Patapievici e interesant, însă, şi prin prisma 
criticilor foarte dure pe care filosoful le aduce modernităţii și, implicit, 


103. H.-R. Patapievici, Omul recent, Humanitas, București, 2001, p. 12. 

postmodernităţii, cele două dimensiuni nefiind, într-o primă fază, funda- 
mental diferite în viziunea sa!%. Încercând, totuși, să stabilească un anu- 
mit raport între modernism şi postmodernism, autorul ajunge, de fapt, să 
formuleze mai multe teze, foarte precise, privind respectivele concepte: 


postmodernismul se bazează pe două postulate. Primul afirmă că mo- 
dernitatea s-a epuizat. Al doilea susţine că totul e simulacru din punct 
de vedere ontologic [...] teza mea e că postmodernismul nu este decât 
o formă exacerbată de modernitate şi că, în esenţa lui psihologică, post- 
modernismul este un fenomen post-traumatic. El afirmă că modernitatea 
s-a epuizat pentru a nu se observa că, prin exasperarea sa, modernitatea 


renaşte — exacerbată şi falsificată!%5. 


Un alt exemplu: „postmodernul este un modern alienat. Este moder- 
nul adus de propria sa modernitate la exasperare şi care, totuşi, datorită 
nihilismului său radical, nu poate ieși din logica modernităţii decât prin 
inversiune psihologică”!%. Volumul, de fapt, în mare parte urmăreşte să 
identifice viciile modernismului (modernităţii), postmodernismul fiind 
astfel privind ca versiunea ma; înșelătoare, dar la fel de viciată, a moder- 
nismului: „postmodernii — o specie de om garată pe acel peron pe unde 
nu va mai trece niciodată trenul. A fi modern e o mare ocazie. A deveni 
postmodern este o fundătură”!%. 

Atitudinea lui Patapievici în Ompu/ recent aminteşte în mai multe rânduri 
de textele lui Muşina publicate încă de la începutul anilor '80. Cei doi au 
în comun o aversiune față de superficialitatea, caracterul dezumanizant şi 
lipsa de profunzime a postmodernismului, dar împărtăşesc şi convingerea 
fermă în posibilitatea unei alternative antropocentrice la postmodernism. 
Dacă Muşina realmente teoretizează un concept precum „noul antropo- 
centrism”, soluţia lui Patapievici este una de recuperare a unor valori umane 
pe care mutaţia modernă le-a abandonat. Nu e astfel de mirare faptul că 
pasaje impresionate din volum vorbesc nu despre o7p4/ recent (care se apro- 
pie de o fundătură postmodernă) ci, mai ales, de omul diferitelor epoci 
premoderne. Cu alte cuvinte, pentru Patapievici, spre deosebire de Muşina, 


104. Ibid., p. 115: “postmodernitatea nu este altceva decât aprofundarea 
modernităţii”. 

105. Ibid., pp. 116-117. 

106. Ibid., p. 199. 

107. Ibiq., p. 15. 

nu ar fie nevoie neapărat de un nou antropocentrism ci, mai ales, de păs- 

trarea „vechiului” antropocentrism, fie şi în interiorul unui sistem viciat 
. 9] A . v . 

precum paradigma (post)modernă. Întreaga demonstraţie amplă din volum 

A 9 A A g_. . y . . . IV) . 

€, în final, redusă de autor la câteva întrebări şi răspunsuri care simplifică și 

clarifică deopotrivă situaţia şi posibilitățile de „salvare” ale omului recent: 


m-am întrebat dacă putem să 74 fim moderni? Răspunsul este, categoric, 
nu [...] Putem atunci rezolva aporia fiind postmoderni? Răspunsul, mă 
tem, este că nu putem, postmodernitatea nefiind decât o exacerbare a 
modernităţii |... |] Putem atunci rezolva aporia rămânând moderni? Dacă 
revizuim atitudinea modernității față de tradiţie şi atitudinea tradiţiei 
însăşi faţă de modul tradiţional de a vedea tradiţia, răspunsul meu este 
că da, există un mod de a fi modern, care ar putea elimina excesele dezu- 
manizante ale modernităţii |... ] deci: fiți moderni! dar — 72544 sine Deo. 


Rezervele unor critici români față de postmodernism au fost adesea 
combătute sau chiar ironizate (vezi, spre exemplu, comentariile ironice 
ale unor autori precum Lefter sau Cărtărescu care acuză de provincialism 
„rezistenţa la concept” a unora dintre colegii lor de generație). În cazul lui 
Patapievici însă nu vorbim doar despre o respingere a postmodernismului 
ci, în primul rând, de o critică foarte dură adusă întregii modernităţi. În 
plus, soluţia pe care autorul o propune pentru această criză vizează filo- 
sofia pre-modernă, iar o astfel de abordare a generat, inevitabil, o serie de 
critici. Un exemplu interesant (din punctul de vedere al dezbaterii româ- 
neşti privind postmodernismului) apare într-un articol din 2016 semnat 
de Alexandru Matei în care autorul face o comparaţie între volumul lui 
Patapievici şi dosarul „Caietelor critice” din 1986: „«Omul recent» pune 
un capăt modernist unei dezbateri despre postmodernism. «Omul recent» 
este ceea ce a reușit deceniul post-1990. O regresie. Faţă de «Omul recent», 
numărul din «Caiete critice» e o adevărat avangardă”!%. 

Atât în cazul lui Muşina, cât şi în cel al lui Patapievici, e important de 
observat faptul că postmodernismul, deşi e privit realmente ca un pericol, 
„incă” poate fi evitat. Abordările celor doi implică alternative la această mu- 
taţie, fie că vin din trecutul îndepărtat sau dinspre un curent viitor, în curs 
de consolidare. Merită astfel discutat aici un al treilea caz în care societatea 


108. Ibid., pp. 455-456. 
109. Alexandru Matei, Realul care anulează fantasma în „Cultura”, nr. 8, anul 
X, 2016, p. 16. 

postmodernă e, de asemenea, criticată, însă, de această dată, vorbim despre 
o perspectivă din interior, o perspectivă care nu avertizează asupra ipote- 
ticelor vicii ale lumii postmoderne, ci care le constantă (deja instaurate) în 
viaţa de zi cu zi. E vorba despre o serie de texte publicate de Gheorghe 
Crăciun în 2006, republicate într-un volum (postum) din 2011, intitulat 
Viciile lumii postmoderne. Autorul invocă frecvent sentimentul alienării 
sau faptul că multitudinea de posibilităţi pe care lumea postmodernă le 
propune nu exclude o existenţă standardizată a individului: 


dacă oamenii trecutului erau nişte umbre cenușii, cei de pe peronul me- 
troului erau nişte fantasme colorate, indiferente, absorbite în alte forme 
de indistincţie. Ar fi trebuit poate să mă întreb dacă nu e adevărat că orice 
diversitate poartă cu sine şi o mare doză de amăgire |... ] postmodernitatea 
e o formă de insomnie a conștiinței. Monștrii ei se confundă cu plăcerile 
ei artificiale şi se topesc asemenea unor baloane de săpun!!€. 


Observaţia lui Crăciun e relevantă tocmai pentru că se situează la polul 
opus faţă de entuziasmul pe care alți critici români îl manifestau în legătu- 
ră cu multitudinea de opţiuni pe care societatea postmodernă le propune 
individului. În Poezica postmodernismului, spre exemplu, Liviu Petrescu, 
citându-l pe Alvin 'Tofher, vedea televiziunea prin cablu drept o contribuţie 
„spectaculoasă” a postmodernităţii: 


Forme şi mai spectaculoase ale fenomenului «de-masificării» ne oferă 
însă — subliniază Alvin Toffler — «sociosfera» [|...] alături de tehnosferă 
sau de sociosferă şi infosfera (sau sfera informaţiilor) participă (ne asigură 
Alvin ofiter) la un asemenea proces de de-masificare [...] Proliferează 
revistele, staţiile de radio şi televiziune «destinate unor pieţe mici, cu inte- 
rese specifice, regionale sau chiar locale». Marea revoluţie a reprezentat-o 
însă, în această ordine, arată Alvin 'Toffler, televiziunea prin cablu: «cablul 
demasifică publicul spectator, împărțindu-l în numeroase grupuri mici». 


Pentru a lupta cu sentimentul alienării şi pentru a evita efectele nocive 
ale înșelătoarei diversități din societatea contemporană, omul postmodern, 
în viziunea lui Crăciun, tinde să recurgă la soluţiile personalizării, însă şi 
această direcție se dovedește a fi la fel de înșelătoare: 


II0. Gheorghe Crăciun, Vicsile lumii postmoderne, prefaţă de Carmen Mușat, 
Tracus Arte, Bucureşti, 2011, pp. 16-19. 
III. Liviu Petrescu, Poerica postmodernismului, Paralela 45, Piteşti, 1996, p. 90. 

refuzi, totuşi, să te lași dizolvat în lumea din jur [...] de aici nevoia de 
personalizare |... |] personalizarea înseamnă o luare în posesie declarativă 
a obiectelor din jur. A avea devine astfel încă o dată mai important decât 
a fi. Măraile, etichetele, inscripțiile din fabricaţie sunt anume produse 
pentru tine. În spaţiul produselor de serie, ce altceva decât nevoia de sin- 
gularizare? A te singulariza înseamnă a-ţi afişa singurătatea orgolioasă!!?. 


Pentru Crăciun, lumea postmodernă funcționează pe baza a trei in- 
grediente principale care îi asigură lipsa de ordine sau moralitate: vite- 
za excesivă, iluzia diversităţii şi mutaţia de la obiect înspre produs; toate 
acestea însă sunt corelate: „viteza e subsumată economiei, diversitatea e 
subsumată economiei, produsul este economia însăşi”!15. Adesea discursul 
capătă note alarma(n)te, inclusiv cu tente apocaliptice, în special atunci 
când autorul pune o serie de întrebări retorice cu privire la condiţia lu- 
mii postmoderne: „Ultima şansă. Iar noi îi facem jocul, trăim ca şi cum 
ne-am juca, ne jucăm ca şi cum am trăi, nu mai avem timp să ne gândim 
la ceea ce suntem şi vrem să fim. Este aceasta lumea postmodernă, «pos- 
tumană», postistorică, prezentistă despre care vorbesc filosofii zilei?”!14, 
„Dar este Dumnezeul cel vechi, cel tradițional și impersonal, un dirijor 
de orchestră?”115, „De ce nu mai poate rămâne omul postmodern singur 
cu sine?”11€ etc. Inclusiv titlurile articolelor din volum creează o imagine 
destul de limpede cu privire la lumea postmodernă, așa cum apare descrisă 
de autor: Cr se joacă ultima carte?, A se consuma înainte de data expi- 
vării, God îs a D], Hiper-mega-super-trans, Singurătatea utilizatorului 
de telefon mobil ş.a.m.d. 

Spre deosebire însă de alte abordări similare din cultura română unde 
postmodernitatea era descrisă în termeni pesimiști, în textele lui Crăciun 
lipsesc alternativele. Acesta nu pledează explicit pentru adoptarea unor noi 
modele culturale şi, deşi există o nostalgie pentru alte tipuri de sensibilita- 
te (mai tradiţionale sau, cel mult, moderne), discursul se concentrează în 
primul rând pe deconstruirea şi interogarea unor elemente definitorii ale 
societăţii contemporane postmoderne. 


112. Gheorghe Crăciun, Viciile lumii postmoderne, prefaţă de Carmen Muşat, 
Tracus Arte, Bucureşti, 2011, pp. 55-56. 

113. Ibid., p. 24. 

114. Ibid., p. 21. 

115. Ibid., p. 63. 

116. Ibi., p. 57. 


203 


Postmodernismul în teoria literară românească 


Sfârșitul dezbaterii 


Pe întreg parcursul dezbaterii româneşti privind postmodernismul, mai 
mulți autori au manifestat rezerve explicite față de concept. Dacă unii 
nu vedeau conceptul ca fiind relevant în raport cu spaţiul cultural româ- 
nesc, alţii avansau ipoteze chiar mai radicale conform cărora postmoder- 
nismul (indiferent de spaţiul cultural la care e raportat) e un concept inutil, 
estetica postmodernă reluând sau continuând o direcție modernistă sau 
avangardistă. 

O altă tendinţă vizibilă încă de la începutul dezbaterii este aceea de a 
pune semnul egalităţii între „postmodern” şi „contemporan”. Respectiva 
paralelă poate fi importantă, pentru ca sugerează deopotrivă noutatea şi 
relevanţa conceptului de postmodernism (dacă a fi contemporan înseamnă 
a fi postmodern, în mod evident, clarificarea acestei noi paradigme culturale 
devine o necesitate majoră). Pe de altă parte, în cazul mai multor autori, 
asocierea postmodern-contemporan sugerează, mai degrabă, un dezinteres 
faţă de postmodernismul propriu-zis. Înlocuind, pur şi simplu, termenul de 
contemporan cu cel de postmodern, autorii obțin un efect stilistic a cărui 
relevanţă conceptuală e redusă la zero. Dacă contemporaneitatea repre- 
zintă, în esenţă, o marcă temporală, postmodernismul, înţeles ca sinonim 
cu „contemporan”, e redus la aceeași dimensiune temporală ce ignoră, de 
fapt, mărcile fundamentale ale curentului. 

Sigur, dincolo de aceste tendinţe care, deşi sunt numeroase, nu sunt 
majoritare în investigaţiile teoretice românești ale postmodernismului, 
semnele unui eventuale încheieri a dezbaterii apar după anul 2000, când 
se publică tot mai puţin pe această temă (după un „punct culminant” al 
anilor 1998-2000, când postmodernismul părea să fie subiectul central al 
dezbaterii teoretice românești), şi odată cu apariţia unor dicționare româ- 
neşti sau unor sinteze adresate elevilor/studenţilor, indicând, astfel, fie şi 
parţial, consolidarea conceptuală a postmodernismului. De fapt, chiar şi 
unele dintre puţinele volume teoretice de autor apărute după 2000 par 
să fie propuse ca suporturi de curs sau sinteze adresate studenţilor!!”, în 
ciuda unor deschideri teoretice şi istorice foarte ample. 


117. Vezi, spre exemplu, Dan Eugen Raţiu, Disputa modernism- postmodernism, 
Dacia, Cluj-Napoca, 2001. Deşi vorbim, în acest caz, de o amplă investigaţie teo- 
retică şi istorică a postmodernismului în arte (volumul are la bază teza de doctorat 
a autorului), în prefaţă Tudor Cătineanu menţionează următoarele: „recomandând 

Înainte, însă, de a discuta cele câteva publicaţii de tip „dicţionar” de- 
dicate postmodernismului, merită amintit aici un volum, din 2002, în 
care raportarea la curent indică deja o istoricizare a acestuia în cultura 
română. Intitulat De /2 proletcultism la postmodernism, volumul lui Florin 
Mihăilescu, propune, conform subtitlului cărții, O rezrospectivă critică a 
ideologiei literare postbelice. Textul e împărţit, pe criterii tematice, în trei 
mari capitole dedicate proletcultismului, protocronismului şi postmoder- 
nismului. Proletcultismul, spre exemplu, este o etapă literar-istorică înche- 
iată, însă şi discuţia despre postmodernism se poartă, în mai multe rânduri, 
din aceeași perspectivă. Autorul schiţează o istorie a conceptului în spaţiul 
românesc şi, comparativ cu alte volume apărute în preajma anului 2000, 
avem de-a face aici cu o remarcabilă trecere în revistă a celor mai impor- 
tante contribuţii românești care au condus la configurarea unui profil al 
postmodernismului. Autorul urmăreşte deopotrivă articolele dedicate post- 
modernismului de-a lungul timpului (apelând, în primul rând, la antologia 
Competitia continuă, dar amintind şi de alte articole din diferite dosare), 
precum şi primele sinteze monografice — retrospectiva critică astfel creată, 
la fel ca în cazul proletcultismului sau cel al protocronismului, dând im- 
presia unui postmodernism românesc clasat. Abia în încheierea capitolului 
dedicat postmodernismului, Mihăilescu se distanțează de abordarea istorică 
a fenomenului, admițând, într-adevăr, că „ne aflăm în prezenţa nu a unui 
curent făcut şi definitivat, ci a unuia în curs de a se face și la a cărui facere 
participăm şi noi cu toţii, în feluri foarte diferite, de n-ar fi decât acela în 
care îl înțelegem și îl practicăm” 15. 

În 2005, sub coordonarea lui Sorin Pârvu, apare un Dictionar de post- 
modernism!” Titlul, care poate ridica unele confuzii evidente, e clarificat 


această carte pentru specialiști, pentru studenți, dar şi pentru orice cititor cu instrucţie 
universitară [...]” (p. 6). Observaţia e completată şi de un paragraf (nesemnat) care 
apare pe coperta a patra a cărţii: „cartea se adresează atât studenţilor în filosofie, litere 
şi arte — cărora le oferă un util instrument de lucru — cât şi tuturor celor care vor să 
înțeleagă mai bine mizele şi subtextul unui fenomen controversat al culturii actuale, 
postmodernismul”. Ambele „recomandări” sunt, mai degrabă, în defavoarea volumu- 
lui, care, departe de a fi doar un eventual suport de curs pentru studenţi, reprezintă 
un studiu solid în teoriile contemporane asupra artei. 

118. Florin Mihăilescu, De /a prolercultism la postmodernism, Pontica, Constanţa, 
2002, p. 307. 

I19. Sorin Pârvu (coord.), Dicionar de postmodernism, Institutul European, Iași, 
2005. 

de subtitlul Monografi și corespondente tematice. Vorbim, de fapt, despre 
o carte care reuneşte 13 articole dedicate unor concepte sau teme care 
rezonează cu paradigma postmodernă sau care sunt prezentate (în unele 
cazuri doar parțial) din perspectiva acestei paradigme: alegoria, dialogismul, 
Era Vărsătorului, fabulația, identitatea, inteligenţa artificială, intertextuali- 
tatea, metafizica, politicul, postmodernismul, scriitura, subiectul şi textul. 
Există, pe lângă aceste 13 articole, şi un amplu articol introductiv semnat 
de Alexandru Zub. Cartea, de fapt, funcționează mult mai bine ca un vo- 
lum colectiv, decât ca un dicționar propriu-zis. În plus, mari fragmente de 
text nu par să fie interesate în primul rând de postmodernism, ceea ce pune 
sub semnul întrebării întreg titlul Diczzonar de postmodernism — vorbim 
despre un dicționar care nu funcționează tocmai ca un dicționar, dedicat 
postmodernismului doar parțial. 

Doi ani mai târziu apare volumul Postmo/Zernismul românesc al lui 
George Bădărău la editura Institutul European, în colecţia (seria) Memo'%. 
Aflăm de pe coperta a patra cărții faptul că respectiva colecție Memo 


cuprinde sinteze de economie, finanţe, comerț, filozofie, istorie, estetică, 
politologie, lingvistică etc. Volumele de circa 100 de pagini fiecare, extrem 
de utile elevilor, studenţilor şi celui mai larg public, sunt structurate pe 
modele de maximă eficienţă informaţională: articole de dicţionar, fişe de 
lectură, cronologii, monografii tematice, bibliografii, indici de termeni. 
Seria Memo — o enciclopedie accesibilă tuturor!. 


Urmărind însă volumul lui George Bădărău observăm că acesta nu este 
nici pe departe structurat „pe modele de maximă eficiență informaţională”. 
Aglomerarea haotică de date superficiale despre postmodernism (sau de- 
spre postmodernismul românesc) creează mai degrabă confuzii majore în 
legătură cu conceptul, în special dacă ţinem cont de faptul că succesiunea 
capitolelor alimentează, la rândul său, această confuzie. Spre exemplu, 
după două capitole dedicate poeziei (Poezza prozeismului biografist, Poezia 
senzuală cu obiecte animate) urmează un capitol dedicat prozei (Proza su- 
praetajată), iar apoi alte şase capitole despre poezie. În mod similar, după 
un capitol dedicat textualismului urmează alte 13 capitole dedicate celor 
mai diverse teme (autenticism, poezie, proză, onirism etc.), după care e 
reluată discuţia textualistă cu unele capitole precum Texrra/ismul parabolic 
și mitic, Textualismul tematic etc. 


120. George Bădărău, Postmodernismul românesc, Institutul European, laşi, 2007. 

Independent însă de această succesiune confuză a temelor abordate 
capitolele în sine (sau itemii care alcătuiesc aceste capitole) devin, prin 
schematismul lor, fie incomprehensibile, fie perfect irelevante. Capitolul 
Estetica postmodernismului” 
scurte (itemi), aliniate succesiv pe trei pagini şi jumătate, fără nicio explicaţie 
suplimentară. Redau aici câțiva dintre acești itemi care ar trebui, teoretic, 
să ilustreze esterica postmodernismului: „nu avem a face cu cerebrala refle- 
xivitate a actului creator”, „bucuria inteligenţei şi a senzorialului în același 
timp”, „estetica optzeciștilor este de factură postmodernistă”, „conştiinţa 
artificiului şi a imanenţei” ş.a.m.d. Avem de-a face, aşadar, cu peste trei 
pagini de astfel de observaţii care, e drept, unui specialist al postmoder- 
nismului îi pot părea familiare, dar care devin perfect irelevante pentru 
un cititor (elev, student etc., aşa cum își propune volumul) dornic să înţe- 
leagă postmodernismul. Autorul mărturiseşte în Argument, completând 
informaţiile de pe coperta a patra a cărții, că „sinteza a fost redactată după 
tehnica lucrărilor de popularizare, a dicţionarelor şi enciclopediilor, urmă- 
rindu-se esențialul, exprimat într-un stil telegrafic”12. În acest stil telegrafic 
însă sunt redate în multe cazuri informaţii aleatorii și sunt făcute clasificări 
pe baza unor criterii imposibil de identificat — secvența Critici şi esesști opt- 
zecişti, spre exemplu, e constituită exclusiv dintr-un dreptunghi în interio- 
rul căruia apar următoarele informaţii (ca într-un fel de tabel care conţine, 
de fapt, o singură căsuţă): „Au susținut postmodernismul Al. Cistelecan, 
loan Buduca, Radu G. Teposu, lon Bogdan Lefter, Cristian Moraru, Radu 
Călin Cristea, Dan C. Mihăilescu”!?5. Aceștia sunt, aşadar, criticii şi eseiştii 
optzecişti care au sustinut postmodernismul (selectaţi pe baza unor criterii 
imposibil de identificat). În respectivul tabel (dreptunghi) nu apare, însă, 
o eventuală coloană cu autori care p4 24 sustinut postmodernismul. 

În fine, micul dicţionar cuprinde inclusiv greşeli flagrante, care îi anu- 
lează orice relevanţă teoretică sau istorică — la capitolul Schsză 2 postmoder- 
nismului vomânesc, în secvența dedicată prozei, primul text amintit este 
„Mircea Nedelciu — Tratament ambulatoriu”. 


„spre exemplu, e construit exclusiv din fraze 


121. Ibid., pp. 12-15. 

122. Ibid., p. 4. 

123. Ibid., p. 65. 

124. 1bid., p. 19. Titlul corect al romanului lui Mircea Nedelciu din 1986 este 
Tratament fabulatoriu. 

Contribuţia românească cea mai importantă în materie de publicaţii 
tip dicționar al postmodernismului avea să apară în 2009 — e vorba de- 
spre Repertoar de termeni postmoderni, editat de Andrei Bodiu şi Caius 
Dobrescu. Volumul e gândit ca o serie de articole teoretice menite să 
clarifice peste 80 de concepte pe care mutaţia postmodernă le-a impus 
(sau reactualizat) în discursul critic. Din dorința de a menţine o abordare 
coerentă şi ştiinţifică, volumul evită însă să abordeze acele concepte-um- 
brelă (printre care însuși postmodernismul) a căror dezbatere necesită 
nenumărate nuanţări, toate insuficiente pentru o circumscriere adecvată — 
această opţiune e însă justificată de Caius Dobrescu încă din Considerapile 
introductive la volum: 


după o lungă reflecţie, am căzut de acord să nu introducem asemenea 
concepte, ce presupun într-un grad mult prea înalt subiectivitatea lexico- 
grafului, obligându-l la generalizări forţate, la schematizări şi simplificări. 
Ne-am asumat riscul de a renunţa pur şi simplu la marile categorii, în- 
cepând cu «postmodernismul» însuși, şi continuând cu «feminism» [...] 
«neo-istorism», «materialism cultural» etc. [...] nu putem avea pretenţii 
de exhaustivitate, că veleitatea de a oferi un inventar complet, un organon 
al «cunoaşterii postmoderne» riscă să ne scoată din sfera mizelor ştiinţifice 
rațional-controlabile. Astfel încât repertoarul nostru terminologic nu s-a 
orientat după principiul cuprinderii universale, al cartografierii sistema- 
tice, încercând, în schimb, să prezinte cât mai multe focare de inovaţie 
conceptuală, a căror relevanţă este dată de iradierea lor pluri-, inter- sau 
trans-disciplinară!?%5. 


Spre deosebire de dicționarul coordonat de Sorin Pârvu în 2005, care 
cuprinde doar 13 articole parţial relevante paradigmei postmoderne, cele 
peste 80 de contribuţii din Repertoarul de termeni postmoderni au avan- 
tajul de a nu devia de la conceptul investigat în fiecare caz, propunând o 
abordare punctuală solidă. Sunt inventariate aici, pe de o parte, conceptele 
frecvent întâlnite în critica şi teoria postmodernă: autoficțiunea, fragmen- 
tarism, metaficțiunea, poezie tranzitivă etc. Pe de altă parte, apar clarifi- 
cate câteva concepte-cheie din filosofia unor autori importanţi precum 
Compagnon, Derrida sau Foucault: antimodern, deconstrucție, epistemă, 


125. Caius Dobrescu, Consideraţii introductive în Andrei Bodiu, Caius Dobrescu 
(coord.), Repertoar de termeni postmoderni, Editura Universităţii Transilvania din 
Braşov, Braşov, 2009, pp. 9-10. 

logocentrism ş.a.m.d. Nu în ultimul rând, e important de semnalat faptul 
că Repertoarul de termeni de postmoderni introduce şi câteva concepte 
autohtone care şi-au făcut loc în discursul critic şi teoretic românesc. Din 
secvenţa A zextua, textuare, semnată de Andrei Bodiu, aflăm că: „A zex- 
ua, textuare sunt concepte aparţinând lui Gheorghe Iova. Originea lor 
este plasată, temporal vorbind [...] la începutul anilor '70”17%. Apare, de 
asemenea, clarificat conceptul de neomodernism propus de Ion Bogdan 
Lefter în raport cu poetica dominantă în literatura română a anilor 60, 
precum şi noul antropocentrism al lui Muşina. Secvența dedicată noului 
antropocentrism e însă interesantă şi prin prisma faptului că indică existența 
a trei direcții majore în raportarea românească la postmodernism, grupate 
în jurul a trei autori: 


în spaţiul dezbaterii româneşti despre postmodernism poziţia de contes- 
tare a postmodernismului, dar şi de afirmare a N. A. |noului antropocen- 
trism ] este la antipodul viziunii postmodernismului «integrator» pentru 
care pledează Ion Bogdan Lefter. Pe linie moderată în ce priveşte concep- 
tul de postmodernism în literatura română se situează Mircea Cărtărescu. 


Aceste trei perspective teoretice sunt, până astăzi, cel mai clar marcate!?7. 


Pe lângă diversitatea conceptelor inventariate şi pe lângă rigurozitatea 
ştiinţifică a textelor, Repertoarul de termeni postmoderni câştigă un plus 
„postmodernist” şi prin faptul ca poate fi accesat online (http://old.unit- 
bv.ro/postmodernism/proiect.html)?, făcând consultarea sa extrem de 
comodă — pentru că nu vorbim de un simplu zplo24 al unui document 
.pAf pe un website, ci de o pagină foarte practică cu motor de căutare și 
linkuri sau hyperlink-uri utile. 


126. Andrei Bodiu, A textua, textuare în Andrei Bodiu, Caius Dobrescu (coord.), 
Op. cit., p. 30. 

127. Andrei Bodiu, Noul antropocentrism în Andrei Bodiu, Caius Dobrescu (co- 
ord.), Op. cit., pp. 159-160. 

128. Link accesat în data de 11 mai 2019. 

Deşi termenul de postmodernism a pătruns relativ târziu în discursul critic 
şi teoretic românesc, inclusiv procesul de asimilare a termenului a fost unul 
lent, marcat, într-o primă fază, de perioade ample în care dezbaterile fie 
lipseau cu desăvârşire, fie reluau vechi opinii exprimate de autorii români. 

După acel prim articol inedit publicat de Andrei Brezianu în 1974 
(Post-modernii americani. O traiectorie spre viitor în revista „Secolul 20”), 
urmează o perioadă de 12 ani în care termenul e aproape complet ignorat 
în cultura română — apar în această perioadă doar câteva texte (semnate de 
Nicolae Manolescu, Alexandru Muşina sau Ştefan Stoenescu) care abordea- 
ză parţial subiectul. Această perioadă e, de asemenea, marcată de o absenţă 
a bibliografiei occidentale de specialitate pe subiectul respectiv. Dacă în 
unele arii ale culturii (arhitectură, muzică, arte plastice) se poate vorbi de 
existenţa câtorva repere bibliografice relevante, în zona de teorie literară 
majoritatea criticilor notează faptul că, în perioada respectivă, singurul text 
disponibil era Margnaflii şi glosse la Numele rozei, eseul lui Umberto Eco 
fiind tradus într-un număr din 1983 al revistei „Secolul 20”. 

Un prim val de interes major pentru postmodernism apare odată cu 
dosarul „Caietelor critice” din 1986, aici contribuind un număr foarte mare 
de critici români, cu toate că unii abordau pentru prima dată problema 
postmodernismului în textele lor. Dosarul respectiv rămâne până în ziua 
de azi drept una dintre cele mai citate surse în materie de teorii românești 
pe subiectul respectiv. Un detaliu important legat de acest dosar e faptul 
că la finalul său apar traduse şi câteva eseuri celebre despre postmoder- 
nism venind de la autori importanţi precum John Barth, Gerald Graft, 
Jean-Frangois Lyotard, Ihab Hassan şi Guy Scarpetta. Bibliografia de spe- 
cialitate e astfel parţial completată în spaţiul românesc de aceste traduceri 
şi inclusiv unele texte din dosarul „Caietelor critice” se construiesc pe baza 
respectivelor referințe, apelând, în plus, la celebrul eseu al lui Eco amintit 
anterior. Importanţa acestor traduceri e amintită și de Ion Bogdan Lefter 

într-un articol republicat în volumul său Postmodernism. Din dosarul unei 
„bătăli” culturale: 


Numărul despre Postmodernism al Caietelor critice (1-2 / 1986) a con- 
tribuit — pare-se — substanţial la amplificarea discuţiilor pe acea temă. În 
orice caz, a oferit prin cele douăzeci și două de intervenţii românești și 
şase traduse (mereu citate de atunci încoace) un prilej pentru meditaţie!. 


În mod inevitabil, instrumentarul critic şi teoretic românesc din anii 
'80 a fost completat din surse care nu se revendicau neapărat de la pa- 
radigma postmodernă. E vorba, în primul rând, de studiile formaliştilor 
ruşi sau cele ale structuraliștilor francezi, în acest sens existând o biblio- 
grafie suficient de bogată, accesibilă în spaţiul românesc?. Un rol aparte în 
epocă îl ocupă şi volumul lui Hugo Friedrich, Structura liricii moderne, 
foarte mulți dintre teoreticienii români, inclusiv cei care participaseră la 
dosarul „Caietelor critice”, apelând frecvent la respectivul studiu (pen- 
tru a defini mutaţia postmodernă în continuarea direcțiilor descrise de 
Friedrich în volumul său). Prezenţa masivă a teoriilor structuraliste în 
spaţiul cultural românesc nu a influenţat doar teoria literară propriu-zisă, 
ci şi literatura primară care a dezvoltat o importantă direcţie textualistă, 
asociată de unii critici cu însuşi postmodernismul românesc — cu toate 
că cei mai avizaţi comentatori ai fenomenului preferă să separe cele două 
direcţii optzeciste vorbind despre o literatură (propriu-zis) postmodernă 
şi o literatură textualistă (cu valenţe neo-moderniste) în rândul literaturii 
românești a anilor 80. 


I. lon Bogdan Lefter, Postmodernism. Din dosarul unei „bătălii” culturale, Paralela 
45, Piteşti, p. 59. În legătură cu cele şase traduceri „mereu citate de atunci încoace” ar 
trebui făcută, totuşi, precizarea că doar cinci dintre ele aparţin unor mari nume ale teo- 
rici postmodernismului — e vorba despre cele cinci texte traduse la finalul dosarului din 
autorii deja amintiţi (John Barth, Gerald Graft, Jean-Frangois Lyotard, Ihab Hassan 
şi Guy Scarpetta). Al şaselea text la care se referă Lefter reprezintă o apariţie atipică 
în revistă a scriitorului (mai puţin cunoscut) Breon Mitchell, o contribuţie introdusă, 
inexplicabil, în secţiunea de articole româneşti din dosar. Mai mult decât atât, textul 
lui Mitchell, deşi abordează, evident, şi problema postmodernismului, e interesat, in 
primul rând, de poetica lui Samuel Beckett, neavând, astfel, în contextul românesc de 
atunci, o relevanţă teoretică atât de mare precum textele celor cinci autori canonici. 

2. Vezi Adriana Stan, Bastionul lingvistic. O istorie comparată a structuralismului 
în România, Editura Muzeul Literaturii Române, București, 2017. 

3. Hugo Friedrich, Structura liricii moderne, trad. Dieter Fuhrmann, Editura 
pentru Literatură Universală, Bucureşti, 1969. 

Anii '90 au marcat în cultura română o neobişnuită întoarcere spre tre- 
cut, cel puţin într-o primă fază. Cu toate că România iese din dictatura 
comunistă în 1989, urmează o perioadă în care sunt masiv republicate 
texte din anii 80. Ceea ce primează nu e neapărat importul de biblio- 
grafie occidentală de specialitate (deși, într-o anumită măsură, are loc şi 
acest fenomen), ci, mai degrabă, o reactualizare a vechii dezbateri româ- 
neşti privind postmodernismul. Antologia Comperiția continuă, editată 
de Gheorghe Crăciun în 1994, spre exemplu, e constituită din texte care 
au fost publicate în anii '80 și care, în plus, discută literatura românească a 
anilor '80. Mai multe volume de autor publicate în anii '90 sunt constru- 
ite, de asemenea, pe baza unei culegeri de texte publicate iniţial în decada 
precedentă. Acest fenomen avea să continue, de fapt, şi după anul 2000. 
Pe lângă respectivele întoarceri spre trecut apar însă în anii '90 şi unele 
dintre cele mai importante repere teoretice românești în materie de post- 
modernism. Revista „Euresis” dedică un număr întreg postmodernismului 
aducând numeroase contribuţii inedite în dezbaterea autohtonă privind 
conceptul, cu toate că şi aici întâlnim câteva articole care fuseseră inițial 
publicate în anii '80. Tot în această decadă apar primele volume de autor 
dedicate integral teoretizării postmodernismului (de la autori precum Dan 
Grigorescu, Liviu Petrescu, Mihaela Constantinescu), sau investigații ine- 
dite privind specificul postmodernismului românesc (Mihaela Ursa, Mircea 
Cărtărescu). Astfel, numeroasele texte dedicate postmodernismul publicate 
în anii "90, atât cele care reiau texte mai vechi, cât şi cele inedite, creează 
O situaţie paradoxală: apare impresia unei epuizări a dezbaterii, cu toate că 
termenul de postmodernism rămâne în continuare vag. După anul 2000 
interesul criticii literare pentru termen e într-o continuă scădere, iar noile 
tentative de a reaprinde dezbaterea sunt nevoite, de fapt, să reia observaţii 
care fuseră deja problematizate masiv în anii precedenţi. 

Urmărind evoluţia dezbaterii româneşti privind conceptul de postmo- 
dernism, câteva repere definitorii se pot stabili. Ar fi vorba aici, în primul 
rând, de o tendinţă frecventă a teoreticienilor de a încerca să definească 
în negativ postmodernismul. Un prim exemplu îl constituie textele lui 
Alexandru Muşina care propune, în locul termenului de postmodernism, 
„noul antropocentrism”. Evitând, propriu-zis, să definească postmoder- 
nismul, criticul braşovean preferă să explice „ceea ce ar fi putut să fie post- 
modernismul” sau să sublinieze diferenţe între noul antropocentrism și 
postmodernism. Și la alți autori, însă, vom întâlni frecvent soluţii de definire 

în negativ a postmodernismului, cel mai la îndemână exemplu fiind aici 
comparaţia cu modernismul. Chiar dacă modernismul în sine e un concept 
ce ridică dificultăţi teoretice serioase, în cultura română se delimitează frec- 
vent unele direcţii care, în mod cert, nu sunt (pe deplin) postmoderniste. 
Cu alte cuvinte, criticii observă că, dacă postmodernismul şi modernismul 
sunt curente diferite, atunci, în mod evident, nicio direcţie care rezonează 
cu paradigma modernă nu ar trebui să fie asociată postmodernismului. Aici 
intervine şi trihotomia textualism, optzecism, postmodernism (discutată 
aplicat mai ales în volumul Mihaelei Ursa din 1999 sau în cel al lui Mircea 
Cărtărescu din același an). Deşi mai mulţi critici (în special în anii '80) pun 
semnul egalităţii între cei trei termeni, distincţia, în linii mari ar fi urmă- 
toarea: textualismul e o direcţie importantă în optzecism, deşi abordări 
textualiste apar în cultura română încă din anii '70 (mişcarea fiind una cu 
un pronunțat caracter modernist); pe lângă dimensiunea textualistă, în 
optzecism există și o direcție postmodernă prin excelență; prin urmare, 
singura legătură dintre postmodernism şi textualism (direcţii fundamental 
distincte) e faptul că ele coexistă (cronologic) în optzecism. E drept, unii 
autori văd inclusiv optzecismul în sine drept o direcţie estetică autonomă, 
independentă de postmodernism sau textualism, dar argumentele unei 
astfel de delimitări sunt în majoritatea cazurilor mai degrabă superficiale. 
În fine, se poate avansa aici și o interpretare suplimentară care conciliază, 
de fapt, cele trei dimensiuni — postmodernismul e un curent care, pe de o 
parte, produce o mutație paradigmatică (impune, deci, o serie de direcții 
noi care îl disting de alte paradigme culturale), dar, pe de altă parte, una 
dintre mărcile sale fundamentale este tocmai reactualizarea (ironică sau nu) 
a unor modele mai vechi. Prin urmare, se poate spune că postmodernismul 
este deopotrivă nou şi vechi, propunând o nouă viziune despre lume/artă 
şi, reactualizând, în același timp, modele pre-existente. A exclude, astfel, 
textualismul din postmodernism înseamnă a limita (superficial) spectrul 
estetic pe care postmodernismul îl reactualizează. Chiar dacă textualismul 
e un curent modernist, depăşit, e foarte posibil ca acest model depășit să 
fi fost (re)actualizat masiv în postmodernismul românesc. În aceste con- 
diţii, textualismul rămâne o marcă a postmodernismului românesc, dar 
nu în categoria inovaţiilor postmoderne, ci în categoria reactualizărilor 
postmoderne. Postmodernismul sintetizează direcții (depășite sau nu din 
punct de vedere estetic) dintre cele mai variate — această sinteză fiind, de 
fapt, una dintre mărcile sale inovative (definitorii în materie de schimbare 

de paradigmă culturală) — şi asta împiedică o separare categorică a post- 
modernismului de alte curente. În mod paradoxal, deşi textualismul nu e 
postmodernism, postmodernismul (poate) include textualismul, cu scopul 
de a-l reactualiza. În plus, autoreferenţialitatea pe care criticii o identifică 
la nivelul operelor literare optzeciste, văzută de mulți ca o marcă a textu- 
alismului, poate fi înţeleasă și ca o formă de autolegitimare (postmoder- 
nistă) a textului. 

Atitudinea față de conceptul de postmodernism traversează şi ea un 
spectru foarte larg în cultura română, de la autorii care preferă să nu aso- 
cieze literatura română cu postmodernismul (Alexandru Muşina sau, într-o 
mai mică măsură, Monica Spiridon ş.a.), până la autorii care văd adoptarea 
termenului de postmodernism drept o necesitate şi, nu în ultimul rând, o 
urgenţă (Mircea Cărtărescu, lon Bogdan Lefter). Dacă Muşina propune o 
abordare excesiv de precaută — nu e nevoie de termenul de postmodernism, 
doar ca să „avem şi noi postmoderniştii noştri” —, Lefter sugerează faptul 
că a evita termenul de postmodernism e pur şi simplu un act de timiditate 
culturală provincială. Distincția se poate extinde și asupra termenului de 
postmodernitate, textele autorilor despre posibilitatea unei societăţi româ- 
neşti postmoderne (dezvoltate) fiind extrem de diversificate, indiferent de 
momentul publicării lor+. 

Se observă, de asemenea, de-a lungul dezbaterii teoretice a postmo- 
dernismului în spaţiul românesc, o preferință pentru dimensiunea strict 
estetică a termenului. Chiar dacă unii autori vorbesc despre postmoder- 
nism drept o epistemă (Liviu Petrescu) sau un epifenomen cultural specific 
societății contemporane (sau societăților dezvoltate), dimensiunea socială 
a postmodernismului e adesea trecută pe un plan secund. În plus, multe 


4. Christian Moraru, spre exemplu, publică în 2018 un articol intitulat „Nos nu 
am fost niciodată postmoderni. Despre alfabetizarea critică”, semnalând caracterul 
retrograd al culturii române în raport cu postmodernismul şi postmodernitatea deo- 
potrivă: „Se poate argumenta de fapt că, dată fiind, în principal, cenzura politică din 
România, proiectul postmodern românesc să fi rămas incomplet sau că acesta ar mai 
avea încă un oarecare potenţial — un soi de întârziere «fericită» de care scriitori ca 
Mircea Cărtărescu încă profită în mod vădit. Se poate spune, de asemenea, făcând cu 
ochiul lui Latour, că «noi», în România, pu am fost niciodată postmoderni, nici insti- 
tuţional, nici cultural. Poate că e timpul — dacă nu să (re)devenim postmoderni — să 
vedem, cel puţin, unde ne aflăm, în speranţa că putem în sfârşit să trecem mai departe 
[...]” (Christian Moraru, Noi n a fost niciodată postmoderni. Despre alfabetizarea 
critică, traducere de Alex Ciorogar în „Vatra”, nr. 6-7, 2018, p. 87). 

dintre teoriile occidentale canonice ale postmodernismului au o vizibilă 
dimensiune socialistă /marxistă, iar această latură, importantă în istoria 
mondială a conceptului, pare să fie frecvent marginalizată atât în discursul 
teoretic românesc, cât şi în planul influențelor din literatura primară. Liviu 
Petrescu, spre exemplu, mărturiseşte explicit în volumul său că își bazează 
argumentaţia pe filosofia a lui Fredric Jameson, din care alege să ignore 
dimensiunea marxistă: 


Schema tipologică pe care o propunem în studiul de faţă reproduce, în 
linii generale, schema cu care operează şi Fredric Jameson, în lucrarea sa 
) 3 bi 
fundamentală —Postmodernism or the Cultural Logic of Late Capitalism 
(1991); criticul american pune în legătură aceste stadii culturale succesive 
cu cele trei faze pe care le parcurge, în lunga sa evoluție, sistemul capitalist 
[... ]în ceea ce ne priveşte, vom reţine această schemă ternară de tipologie 
a culturii noi, dar vom prefera să o punem în relaţie, nu cu teoria, de sor- 
ginte marxistă, a evoluţiei societăţii capitaliste, ci, mai degrabă, cu teoria 

lui Alvin 'Toffler despre civilizaţia celui de al doilea şi al treilea «val»s. 


Şi Mircea Cărtărescu observă faptul că, în cazul literaturii primare, in- 
fluenţele culturale sunt adesea importate în spaţiul românesc fără a se ţine 
cont (sau ignorând total) filosofia de stânga implicită: 


Simona Popescu |... ] este şi cea care urmează cel mai îndeaproape spiri- 
A . . . 
tul postmodern. În volumele X7/ofonui şi Juventus biografismul asumat 
este la același nivel de eficienţă poetică și naturaleţe ca în scrierile poeţilor 
germani din România, un model comun fiind opera poetică a lui Bertolt 
Brecht (din care este eliminat tezismul de stânga, ca şi în cazul optzeciş- 
bi 3 3 

tilor şi generaţiei Beat, păstrându-se exclusiv forța estetică). 


Un alt exemplu, legat de aceeași influență a beatnicilor: 


am avut, cum s-ar zice, postmodernism în lipsa postmodernităţii |...]. 
Frecventarea beatnicilor |... ] a dus la preluarea multor trăsături de teh- 
nică literară: aspectul «torențial», epic, nesfârşit al poemelor, aglutinarea 
şi torsionarea imaginilor din realitate etc.; în schimb, ideologia lor anti- 
capitalistă şi uneori simplist populistă a rămas străină optzeciştilor, care 
au transformat-o cel mult într-un simplu joc bonom-ironic”. 


$. Liviu Petrescu, Poerica postmodernismului, Paralela 45, Piteşti, 1996, p. 8. 

6. Mircea Cărtărescu, Postmodernismul românesc, Humanitas, Bucureşti, 1999, 
p. 164. 

7. Ibid., p. 374. 

Verdictul propus de Mircea Martin, „postmodernism fără postmoderni- 
tate”, parafrazat de Cărtărescu în citatul reprodus anterior, poate fi înţeles 
şi în acest sens. În spaţiul cultural românesc, într-adevăr, s-a dezvoltat un 
curent artistic (estetic) postmodernist fără ca societatea românească să fie 
una postmodernă (o societate dezvoltată). Acceptând că postmodernismul 
e logica unei societăți dezvoltate, mediul cultural românesc a deprins această 
logică în afara oricărei „infrastructuri” care să o susţină, creând, astfel, un 
postmodernism estetic autonom, un postmodernism care nu este o formă 
de adaptare la cerinţele unui nou tip de societate (un postmodernism pur 
estetic care nu are nevoie de suportul unei societăți postmoderne). Dacă în 
Occident o societate dezvoltată a generat postmodernismul, e foarte posibil 
ca, în spaţiul cultural românesc, postmodernismul să anticipeze configurarea 
unei societăți româneşti dezvoltate (postmoderne). De foarte multe ori, 
însă, discutând despre postmodernism (în general) autorii români problema- 
tizează, de fapt, tocmai acest postmodernism autonom estetic. Cu alte cuvin- 
te, în mediul românesc nu doar s-a dezvoltat un eventual postmodernism 
fără postmodernitate, dar a şi fost teoretizat un astfel de postmodernism, 
ca şi cum postmodernitatea ar fi un criteriu auxiliar în definirea conceptului 
de postmodernism (ceea ce, de altfel, e perfect adevărat până la un anumit 
punct). Tot aici poate fi descoperit şi unul dintre motivele pentru care, mai 
ales în anii '80, criticii puneau semnul egalităţii între textualism și postmoder- 
nism. Din moment ce se refereau la un postmodernism strict estetic, cores- 
pondenţa cu textualismul era pertinentă, acest curent (neo)modernist având 
nu numai aplicaţii exclusiv estetice, ci chiar aplicații exclusiv literare. Ideea 
apare sintetizată inclusiv de Ion Bogdan Lefter în volumul său din 2000: 


invocat în contexte foarte variate, conceptul de postmodernism este frec- 
vent pus în relaţie — şi anume într-o relaţie de paritate din punctul de 
vedere al razelor de semnificare — cu altele de felul avangardei ori al textu- 
alismului, cu — adică — o tendinţă literară (vorbind doar despre literatură) 
ori cu una mai îngust-<«scripturală» manifestate în sfera modernismului”. 


8. Discuţii mai aplicate pe marginea subiectului societăţii postmoderne (româneşti) 
apar mai ales după anul 2000, când inclusiv societatea românească se apropia, ca nivel 
de dezvoltare, de normele unei eventuale societăţi postmoderne, însă, aceeaşi perioa- 
dă corespunde în planul teoriei literare cu o inevitabilă scădere a interesului faţă de 
postmodernism sau postmodernitate în general. 

9. lon Bogdan Lefter, Postmodernism. Din dosarul unei „bătălii” culturale, 
Paralela 45, Piteşti, p. 63. 

E foarte dificil de stabilit, în istoria comentariilor româneşti pe marginea 
postmodernismului, o serie de criterii de clasificare stabile. Într-o primă 
fază, s-ar putea face o distincţie aparent simplă între textele publicate îna- 
inte de 1989 şi cele de după, din perspectiva surselor bibliografice citate 
de autori (practic, înainte de 1989 accesul la bibliografia de specialitate 
era limitat, existând cele câteva traduceri de eseuri amintite anterior, re- 
spectiv o bibliografie mai amplă, din sfera structuralismului, care acoperă 
doar parţial mutația postmodernă). Însă distincţia nu funcţionează întru 
totul, dacă ţinem cont de faptul că mai mulţi autori români avuseseră acces 
la o bibliografie occidentală de specialitate încă din anii '80 (e cazul, spre 
exemplu, acelor cercetători care beneficiaseră de burse în America — loana 
Em. Petrescu, Monica Spiridon ş.a.). În plus, în anii '90 avem de-a face cu 
o republicare masivă a articolelor din deceniul precedent sau cu contribuții 
inedite care, totuşi, nu par să se folosească noi resurse bibliografice devenite 
recent (la acea vreme) disponibile. 

Un alt criteriu care ar putea separa contribuţiile româneşti pe marginea 
postmodernismului vizează raportul dintre articole şi volume de autor. 
Parțial, din punct de vedere cronologic, acest criteriu s-ar suprapune, de 
fapt, peste cel invocat anterior — cele mai importante articole sunt publi- 
cate în anii '80, adăugându-se la acestea câteva contribuţii de la începutul 
anilor '90. După 790 apar şi primele volume de autor. Distincția însă nu 
funcționează dacă ținem cont de faptul că foarte multe dintre volumele 
de autor sunt construite pe baza unei culegeri de texte/articole publicate 
anterior, inclusiv în deceniul precedent. 

În fine, o grupare a textelor în funcție de abordarea teoretică propriu-zi- 
să a postmodernismului riscă să genereze fie prea puţine, fie prea multe 
categorii. Nicolae Manolescu observa în „Caiete critice” că „„ există cam 
tot atâtea păreri câte capete şi-au pus la contribuţie materia cenușie”! 
această situaţie nu avea să se schimbe în anii următori. Astfel, diversitatea 
de opinii s-ar putea traduce printr-o diversitate de categorii în care pot 
fi încadraţi autorii români: de la cei care propun o continuitate moder- 
nism-postmodernism până la cei care o contestă, de la abordările experi- 
mentale biografiste sau de-a dreptul lirice până la investigaţiile academice 
solide, de la cei rezervaţi față de inovațiile mutaţiei postmoderne până la 
cei entuziaşti ş.a.m.d. O încercare de restrângere a acestor categorii s-ar 


„iar 


IO. Nicolae Manolescu, Poeţii pereche în „Caiete critice”, nr. 1-2, 1986, p. 52. 

putea face pe baza unor sintagme cheie (provizorii) precum postmodernism 
ca epistemă, postmodernism (fără postmodernitate) ca estetică, textualism. 
S-ar putea, astfel, stabili faptul că există autori care preferă să abordeze 
postmodernismul din perspectiva sa epistemică, în contrast cu abordări 
care discută, mai degrabă, într-o sferă a autonomiei esteticii postmoderne. 
Ar rămâne, astfel, în al treilea rând, acele abordări textualiste, atât de pre- 
zente în spaţiul cultural românesc, abordări care, deşi rămân într-o zonă 
a autonomiei esteticului, se disting de așa-zisa estetică postmodernistă, 
tocmai datorită preferinţei pentru o estetică ce ține, mai degrabă, de (neo)- 
modernism. Oricând de plauzibilă ar putea părea o astfel de clasificare, ea 
devine, însă, neoperaţională datorită raporturilor dintre cele trei criterii — 
autorii care discută despre postmodernism ca epistemă (epifenomen cultu- 
ral specific societăţilor dezvoltate) au în vedere, în mod evident, şi estetica 
postmodernistă. Practic, în toate cazurile, categoria postmodernismului ca 
epistemă include, implicit, şi estetica postmodernistă. A separa cele două 
categorii devine, astfel, doar parţial relevant. Nu în ultimul rând, dacă 
abordările textualiste se orientează spre o estetică mai degrabă modernistă, 
în acest caz simpla lor includere în dezbaterea românească a conceptului 
de postmodernism devine irelevantă. 

Pe de altă parte, faptul că nu se poate stabili un consens în materie de 
clasificare a teoriilor româneşti privind postmodernismul este, la urma ur- 
mei, o marcă a postmodernismului în sine. Dacă existau opinii contradic- 
torii în cazul tuturor curentelor artistice, postmodernismul are avantajul 
de a cultiva (la nivel de proiect) tocmai aceste contradicții. Nu numai că nu 
se poate da o definiţie clară a postmodernismului (cu toate că încercarea 
lui Mircea Cărtărescu din Postmodernismul românesc rămâne, cel puţin, 
interesantă), dar nici mărcile definitorii ale fenomenului, fie şi în linii mari, 
nu pot fi uşor stabilite. În acest sens, într-o cheie oarecum borgesiană, pu- 
tem admite faptul că singura imagine cât de cât clară a postmodernismului 
se reflectă nu într-un anumit text, ci tocmai în totalitatea și în diversitatea 
textelor care au încercat să-l surprindă. 

